(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Δ΄

ΣΥΝΕΔΡΙΑΣΗ ΚΖ΄

Πέμπτη 15 Νοεμβρίου 2018

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Επικύρωση Πρακτικών, σελ.
2. Άδεια απουσίας των Βουλευτών κ.κ. Κ. Σκρέκα και Ν. Μπακογιάννη, σελ.
3. Ανακοινώνεται ότι τη συνεδρίαση παρακολουθούν μαθητές από το 1ο Γενικό Λύκειο Άνω Λιοσίων, το 1ο Γενικό Λύκειο Καλλιθέας, το 7ο Δημοτικό Σχολείο Αγίας Βαρβάρας, φοιτητές από το Πανεπιστήμιο του Βισμπάντεν, το 1ο Δημοτικό Σχολείο Σπάρτης, μαθητές από σχολείο της Φιλανδίας, το 10ο Δημοτικό Σχολείο Λάρισας και το 2ο Δημοτικό Σχολείο Ακρωτηρίου Κουνουπιδιανών, σελ.
4. Ειδική Ημερήσια Διάταξη:

Αποφάσεις Βουλής / Οικονομική Διαχείριση Βουλής

α. Μόνη συζήτηση και έγκριση του Απολογισμού Δαπανών της Βουλής οικονομικού έτους 2017,

β. Μόνη συζήτηση και ψήφιση του Σχεδίου Προϋπολογισμού Δαπανών της Βουλής οικονομικού έτους 2019, σελ.
5. Επί διαδικαστικού θέματος, σελ.
6. Τήρηση ενός λεπτού σιγής στη μνήμη των είκοσι τεσσάρων θυμάτων της φονικής πλημμύρας στη Μάνδρα Αττικής, σελ.
7. Επί προσωπικού θέματος, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
1. Ανακοίνωση του δελτίου επικαίρων ερωτήσεων της Παρασκευής 16 Νοεμβρίου 2016, σελ.
2. Συζήτηση επικαίρων ερωτήσεων:
 α) Προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης:
 i. με θέμα: «Μεταστέγαση του Γ’ Τοπικού Υποκαταστήματος ΕΦΚΑ Μισθωτών (τ. ΙΚΑ Νεάπολης Θεσσαλονίκης)», σελ.
 ii. με θέμα: « Ένταξη στην ευνοϊκότερη ρύθμιση αποπληρωμής των στεγαστικών δανείων που πήραν και δανειολήπτες από τράπεζες με επιδοτούμενο επιτόκιο από τον πρώην Οργανισμό Εργατικής Κατοικίας (ΟΕΚ) και το Δημόσιο», σελ.
 β) Προς τον Υπουργό Εξωτερικών, σχετικά με «δηλώσεις του πρώην Υπουργού Εξωτερικών περί φερόμενης δωροδοκίας της Κυβέρνησης», σελ.
 γ) Προς τον Υπουργό Αγροτικής Ανάπτυξης και Τροφίμων, με θέμα: «Οι συνέπειες των αμφισβητούμενων δασικών εκτάσεων στις επιλέξιμες εκτάσεις της χώρας μας τόσο στην τρέχουσα όσο και στην επόμενη Κοινή Αγροτική Πολιτική (ΚΑΠ)», σελ.
 δ) Προς τον Υπουργό Υποδομών και Μεταφορών, με θέμα: « Άμεση λύση στο πρόβλημα που οι ίδιοι δημιουργήσατε και δεν διενεργούνται εξετάσεις για απόκτηση άδειας οδήγησης», σελ.

Γ. ΝΟΜΟΘΕΤΙΚΗ ΕΡΓΑΣΙΑ
1. Συζήτηση και ψήφιση επί της αρχής, των άρθρων, των τροπολογιών και του συνόλου του σχεδίου νόμου του Υπουργείου Οικονομικών: «Κύρωση: α) της από 29 Ιουνίου 2018 Πράξης Νομοθετικού Περιεχομένου «Παράταση μειωμένων συντελεστών ΦΠΑ στα νησιά Λέρο, Λέσβο, Κω, Σάμο και Χίο" (Α’ 115), β) της από 24 Ιουλίου 2018 Πράξης Νομοθετικού Περιεχομένου «Σύσταση ειδικού λογαριασμού για την αρωγή πληγέντων από τις πυρκαγιές που ξέσπασαν σε περιοχές της Επικράτειας στις 23 και 24 Ιουλίου 2018» (Α’ 135), γ) της από 26 Ιουλίου 2018 Πράξης Νομοθετικού Περιεχομένου « Έκτακτα μέτρα για τη στήριξη των πληγέντων και την αποκατάσταση ζημιών από τις πυρκαγιές που έπληξαν περιοχές της Περιφέρειας Αττικής στις 23 και 24 Ιουλίου 2018» (Α’ 138) και δ) της από 10 Αυγούστου 2018 Πράξης Νομοθετικού Περιεχομένου «Επείγοντα μέτρα για την εκτέλεση πράξεων κατεδάφισης και την αποκατάσταση ζημιών από τις πυρκαγιές της 23ης και 24ης Ιουλίου 2018» (Α’ 149)», σελ.
2. Κατάθεση Εκθέσεως Διαρκών Επιτροπών:

Οι Διαρκείς Επιτροπές Δημόσιας Διοίκησης, Δημόσιας Τάξης και Δικαιοσύνης και Παραγωγής και Εμπορίου καταθέτουν την Έκθεσή τους στο σχέδιο νόμου του Υπουργείου Ψηφιακής Πολιτικής, Τηλεπικοινωνιών και Ενημέρωσης: «Ενσωμάτωσης στην ελληνική νομοθεσία της Οδηγίας 2016/1148/ΕΕ του Ευρωπαϊκού Κοινοβουλίου και του Συμβουλίου σχετικά με μέτρα για υψηλό κοινό επίπεδο ασφάλειας συστημάτων δικτύου και πληροφοριών σε ολόκληρη την Ευρώπη», σελ.
3. Κατάθεση σχεδίου νόμου:

Οι Υπουργοί Προστασίας του Πολίτη, Δικαιοσύνης, Διαφάνειας και Ανθρωπίνων Δικαιωμάτων, Οικονομικών, Υποδομών και Μεταφορών και Ναυτιλίας και Νησιωτικής Πολιτικής, καθώς και ο Αναπληρωτής Υπουργός Οικονομικών κατέθεσαν στις 15-11-2018 σχέδιο νόμου: «Υποχρεώσεις αερομεταφορέων σχετικά με τα αρχεία επιβατών -προσαρμογή της νομοθεσίας στην Οδηγία (ΕΕ) 2016/681», σελ.

ΠΡΟΕΔΡΕΥΟΝΤΕΣ

ΒΑΡΕΜΕΝΟΣ Γ. , σελ.

ΓΕΩΡΓΙΑΔΗΣ Μ. , σελ.
ΚΑΚΛΑΜΑΝΗΣ Ν. , σελ.
ΚΡΕΜΑΣΤΙΝΟΣ Δ. , σελ.
ΛΑΜΠΡΟΥΛΗΣ Γ. , σελ.

ΟΜΙΛΗΤΕΣ

Α. Επί της Ειδικής Ημερήσιας Διάταξης:
ΑΝΤΩΝΙΟΥ Χ. , σελ.
ΓΕΩΡΓΙΑΔΗΣ Μ. , σελ.
ΓΙΑΝΝΑΚΗΣ Σ. , σελ.
ΚΑΡΑΘΑΝΑΣΟΠΟΥΛΟΣ Ν. , σελ.
ΚΑΡΑΚΩΣΤΑΣ Ε. , σελ.
ΚΑΤΣΙΚΗΣ Κ. , σελ.
ΚΟΥΤΣΟΥΚΟΣ Γ. , σελ.
ΛΥΚΟΥΔΗΣ Σ. , σελ.

Β. Επί διαδικαστικού θέματος:
ΑΠΟΣΤΟΛΟΥ Ε. , σελ.
ΒΕΣΥΡΟΠΟΥΛΟΣ Α. , σελ.
ΓΕΩΡΓΙΑΔΗΣ Μ. , σελ.
ΚΑΚΛΑΜΑΝΗΣ Ν. , σελ.
ΚΑΡΑΟΓΛΟΥ Θ. , σελ.
ΚΑΡΡΑΣ Γ. , σελ.
ΚΟΥΤΣΟΥΚΟΣ Γ. , σελ.
ΚΡΕΜΑΣΤΙΝΟΣ Δ. , σελ.
ΛΑΓΟΣ Ι. , σελ.
ΛΑΜΠΡΟΥΛΗΣ Γ. , σελ.
ΜΑΝΩΛΑΚΟΥ Δ. , σελ.
ΜΕΓΑΛΟΟΙΚΟΝΟΜΟΥ Θ. , σελ.
ΜΗΤΑΡΑΚΗΣ Π. , σελ.
ΜΠΑΚΟΓΙΑΝΝΗ Θ. , σελ.
ΠΑΠΑΝΑΤΣΙΟΥ Α. , σελ.
ΠΕΤΡΟΠΟΥΛΟΣ Α. , σελ.
ΤΑΣΣΟΣ Σ. , σελ.
ΧΡΙΣΤΟΦΙΛΟΠΟΥΛΟΥ Π. , σελ.

Γ. Επί των επικαίρων ερωτήσεων:
ΑΡΑΜΠΑΤΖΗ Φ. , σελ.
ΔΕΛΗΣ Ι. , σελ.
ΗΛΙΟΠΟΥΛΟΣ Π. , σελ.
ΚΑΤΡΟΥΓΚΑΛΟΣ Γ. , σελ.
ΚΑΤΣΩΤΗΣ Χ. , σελ.
ΚΕΓΚΕΡΟΓΛΟΥ Β. , σελ.
ΚΕΦΑΛΟΓΙΑΝΝΗΣ Ι. , σελ.
ΚΟΚΚΑΛΗΣ Β. , σελ.
ΠΕΤΡΟΠΟΥΛΟΣ Α. , σελ.
ΣΠΙΡΤΖΗΣ Χ. , σελ.

Δ. Επί του σχεδίου νόμου του Υπουργείου Οικονομικών:
ΑΘΑΝΑΣΙΟΥ Χ. , σελ.
ΒΟΥΤΣΗΣ Ν. , σελ.
ΓΕΡΜΕΝΗΣ Γ. , σελ.
ΔΑΝΕΛΛΗΣ Σ. , σελ.
ΔΕΝΔΙΑΣ Ν. , σελ.
ΚΑΒΑΔΕΛΛΑΣ Δ. , σελ.
ΚΑΡΑΟΓΛΟΥ Θ. , σελ.
ΚΑΤΣΙΚΗΣ Κ. , σελ.
ΚΟΥΤΣΟΥΚΟΣ Γ. , σελ.
ΛΑΓΟΣ Ι. , σελ.
ΜΑΝΤΑΣ Χ. , σελ.
ΜΑΝΩΛΑΚΟΥ Δ. , σελ.
ΜΕΓΑΛΟΟΙΚΟΝΟΜΟΥ Θ. , σελ.
ΠΑΠΑΝΑΤΣΙΟΥ Α. , σελ.
ΠΕΤΡΟΠΟΥΛΟΣ Α. , σελ.
ΣΥΡΜΑΛΕΝΙΟΣ Ν. , σελ.
ΦΑΜΕΛΛΟΣ Σ. , σελ.
ΧΡΙΣΤΟΦΙΛΟΠΟΥΛΟΥ Π. , σελ.

ΠΑΡΕΜΒΑΣΕΙΣ:
ΚΑΚΛΑΜΑΝΗΣ Ν. , σελ.
ΚΑΡΑΣΜΑΝΗΣ Γ. , σελ.
ΚΡΕΜΑΣΤΙΝΟΣ Δ. , σελ.

ΠΡΑΚΤΙΚΑ ΒΟΥΛΗΣ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Δ΄

ΣΥΝΕΔΡΙΑΣΗ ΚΖ΄

Αθήνα, σήμερα στις 15 Νοεμβρίου 2018, ημέρα Πέμπτη και ώρα 9.38΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Δ΄ Αντιπροέδρου αυτής κ. **ΝΙΚΗΤΑ ΚΑΚΛΑΜΑΝΗ**.

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, αρχίζει η συνεδρίαση.

Έχω την τιμή να ανακοινώσω στο Σώμα το δελτίο επίκαιρων ερωτήσεων της Παρασκευής 16 Νοεμβρίου 2018.

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρο 130 παράγραφοι 2 και 3 του Κανονισμού της Βουλής)

1. Η με αριθμό 147/12-11-2018 επίκαιρη ερώτηση του Βουλευτή Κορινθίας της Νέας Δημοκρατίας κ. Χρίστου Δήμα προς τον ΥπουργόΟικονομίας και Ανάπτυξης,με θέμα: «Απορρόφηση πόρων ΕΣΠΑ 2014 - 2020».

2. Η με αριθμό 143/12-11-2018 επίκαιρη ερώτηση του Βουλευτή Σερρών της Δημοκρατικής Συμπαράταξης ΠΑΣΟΚ – ΔΗΜΑΡ κ. Μιχαήλ Τζελέπηπρος τον ΥπουργόΟικονομίας και Ανάπτυξης,με θέμα: «Αδιέξοδη η κατάσταση της Ελληνικής Βιομηχανίας Ζάχαρης (ΕΒΖ)».

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρο 130 παράγραφοι 2 και 3 του Κανονισμού της Βουλής)

1. Η με αριθμό 148/12-11-2018 επίκαιρη ερώτηση του Βουλευτή Α΄ Πειραιά της Νέας Δημοκρατίας κ.Κωνσταντίνου Κατσαφάδουπρος τον ΥπουργόΕσωτερικών,με θέμα: «Η Κυβέρνηση προαναγγέλλει επιλεκτική κατάτμηση δήμων με μικροκομματικά κριτήρια, λίγο πριν τις δημοτικές εκλογές, προκαλώντας σύγχυση και αναστάτωση».

2. Η με αριθμό 140/6-11-2018 επίκαιρη ερώτηση του Ανεξάρτητου Βουλευτή Αχαΐας κ. Νικολάου Νικολόπουλου προς τον Υπουργό Εσωτερικών,με θέμα: «Θα υπάρξει τροποποίηση της ΚΥΑ 6.1714/5.1504/2016 με θέμα: “Προώθηση της απασχόλησης μέσω προγραμμάτων κοινωφελούς χαρακτήρα στο πλαίσιο του ΕΣΠΑ 2014 - 2020 για όλους τους ωφελούμενους όπως έγινε και για τους εργαζόμενους σε δήμους και υπηρεσίες αποδοχής, ασύλου και διαχείρισης;”».

3. Η με αριθμό 117/30-10-2018 επίκαιρη ερώτηση του Βουλευτή Αργολίδας της Δημοκρατικής Συμπαράταξης ΠΑΣΟΚ – ΔΗΜΑΡ κ. Ιωάννη Μανιάτηπρος τον Υπουργό Επικρατείας, με θέμα: «Άμεση αντιμετώπιση των προβλημάτων της εξαγωγικής εταιρείας αγροτικών προϊόντων της Αργολίδας «GERFA» – Γ.Ν. Φραγκίστας – δύο χιλιάδες παραγωγοί, τετρακόσιοι και εφτακόσιοι εργαζόμενοι στον αέρα».

4. Η με αριθμό 121/1-11-2018 επίκαιρη ερώτηση του Βουλευτή Α΄ Πειραιώς του Λαϊκού Συνδέσμου – Χρυσή Αυγή κ. Νικολάου Κούζηλου προς τον Υπουργό Παιδείας, Έρευνας και Θρησκευμάτων, με θέμα: «Μεικτή διεπιστημονική επιτροπή εμπειρογνωμόνων».

5. Η με αριθμό 74/16-10-2018 επίκαιρη ερώτηση του Βουλευτή Α΄ Πειραιώς του Λαϊκού Συνδέσμου – Χρυσή Αυγή κ. Νικολάου Κούζηλουπρος τον Υπουργό Ναυτιλίας και Νησιωτικής Πολιτικής, με θέμα: «Ο σχεδιασμός για την ναυτική εκπαίδευση».

6. Η με αριθμό 53/11-10-2018 επίκαιρη ερώτηση του Βουλευτή Α΄ Πειραιώς του Λαϊκού Συνδέσμου - Χρυσή Αυγή κ. Νικολάου Κούζηλου προς τον Υπουργό Ναυτιλίας και Νησιωτικής Πολιτικής, με θέμα: «Ενίσχυση του Λιμενικού Σώματος εν όψει θέσπισης ΑΟΖ και εξόρυξης υδρογονανθράκων και φυσικού αερίου».

7. Η με αριθμό 20/3-10-2018 επίκαιρη ερώτηση του Βουλευτή Α΄ Πειραιώς του Λαϊκού Συνδέσμου - Χρυσή Αυγή κ. Νικολάου Κούζηλου προς τον Υπουργό Ναυτιλίας και Νησιωτικής Πολιτικής, με θέμα: «Συνεχίζεται η τουρκική προκλητικότητα στο Αιγαίο».

ΑΝΑΦΟΡΕΣ - ΕΡΩΤΗΣΕΙΣ (Άρθρο 130 παράγραφος 5 του Κανονισμού της Βουλής)

1. Η με αριθμό 124/18-7-2018 Ερώτηση του Βουλευτή Ξάνθης του Συνασπισμού Ριζοσπαστικής Αριστεράς κ. Γρηγορίου Στογιαννίδη προς τον ΥπουργόΠεριβάλλοντος και Ενέργειας,με θέμα: «Τροποποίηση του άρθρου 116 του ν.4495/2017, αναφορικά με προσθήκες ή μετατροπές που έχουν τελεστεί σε κτίσματα παραδοσιακών οικισμών όπως η παλιά πόλη και η περιοχή Σαμακώβ στην Ξάνθη».

2. Η με αριθμό 798/20-8-2018 ερώτηση του Βουλευτή Λακωνίας της Νέας Δημοκρατίας κ.Αθανασίου Δαβάκηπρος τον Υπουργό Παιδείας, Έρευνας και Θρησκευμάτων,με θέμα: «Παραμονή και αναβάθμιση της Νοσηλευτικής Σχολής του Πανεπιστημίου Πελοποννήσου στη Σπάρτη».

Κυρίες και κύριοι συνάδελφοι, θα ήθελα να ανακοινώσω στο Σώμα ότι οι Βουλευτές κ. Κωνσταντίνος Σκρέκας και κ. Ντόρα Μπακογιάννη ζητούν άδεια ολιγοήμερης απουσίας στο εξωτερικό. Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Νικήτας Κακλαμάνης):** Συνεπώς η Βουλή ενέκρινε τις ζητηθείσες άδειες.

Η κ. Μπακογιάννη βρίσκεται στην Αμερική, όπου έκανε μία επέμβαση και της ευχόμαστε «περαστικά».

(ΑΛΛΑΓΗ ΣΕΛΙΔΑΣ)

**ΠΡΟΕΔΡΕΥΩΝ (Νικήτας Κακλαμάνης**):Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Κατ’ αρχάς θα ήθελα να κάνω γνωστό στο Σώμα τα εξής:

Η τρίτη με αριθμό 120/1-11-2018 επίκαιρη ερώτηση δεύτερου κύκλου του Βουλευτή Α΄ Πειραιά του Λαϊκού Συνδέσμου - Χρυσή Αυγή κ. Νικολάου Κούζηλου προς τον Υπουργό Εξωτερικών, με θέμα: «Λιμάνι των Σκοπίων καθίσταται η Θεσσαλονίκη βάσει της Συμφωνίας των Πρεσπών», δεν θα συζητηθεί.

Η τέταρτη με αριθμό 75/16-10-2018 επίκαιρη ερώτηση δεύτερου κύκλου του Βουλευτή Α΄ Πειραιώς του Λαϊκού Συνδέσμου - Χρυσή Αυγή κ. Νικολάου Κούζηλου προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης,με θέμα: «Προστασία πληρωμάτων από εγκατάλειψη πλοίου εσωτερικών πλόων», δεν θα συζητηθεί.

Η πέμπτη με αριθμό 1/1-10-2018 επίκαιρη ερώτηση του δεύτερου κύκλου του Βουλευτή Α΄ Θεσσαλονίκης του Λαϊκού Συνδέσμου - Χρυσή Αυγή κ. Αντωνίου Γρέγου προς την Υπουργό Πολιτισμού και Αθλητισμού, με θέμα: «Περί του Μουσείου Μακεδονικού Αγώνα και λοιπών φορέων, συλλόγων και σωματείων της Μακεδονίας και του άρθρου 6 της συμφωνίας Ελλάδας -Σκοπίων», δεν θα συζητηθεί.

Υπάρχει και η αντίστοιχη επιστολή του Γενικού Γραμματέα της Κυβέρνησης για τις τρεις αυτές ερωτήσεις που δεν θα συζητηθούν.

Ξεκινάμε, λοιπόν, με την πρώτη επίκαιρη ερώτηση, στην οποία θα απαντήσει ο Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης κ. Αθανάσιος Ηλιόπουλος.

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Κύριε Πρόεδρε, θα μπορούσα να προηγηθώ;

**ΠΡΟΕΔΡΕΥΩΝ (Νικήτας Κακλαμάνης):** Ένα λεπτό, κύριε Πετρόπουλε, να δω πού είστε εσείς. Είστε δεύτερος και είναι εδώ ο κ. Δελής. Θα κάνουμε, λοιπόν, το χατίρι στον κ. Πετρόπουλο, γιατί είναι από τους τακτικούς.

Θα συζητηθεί, λοιπόν, η με αριθμό 2170/4-10-2018 ερώτηση του κύκλου αναφορών και ερωτήσεων του Βουλευτή Α΄ Θεσσαλονίκης του Κομμουνιστικού Κόμματος Ελλάδας κ. Γιάννη Δελήπρος την Υπουργό Εργασίας, Κοινωνικής Ασφάλισης και Κοινωνικής Αλληλεγγύης,με θέμα: «Μεταστέγαση του Γ΄ Τοπικού Υποκαταστήματος ΕΦΚΑ Μισθωτών (τ. ΙΚΑ Νεάπολης Θεσσαλονίκης)».

Θα απαντήσει ο κ. Πετρόπουλος.

Ορίστε, κύριε Δελή, έχετε τον λόγο.

**ΙΩΑΝΝΗΣ ΔΕΛΗΣ:** Ευχαριστώ, κύριε Πρόεδρε.

Κύριε Υπουργέ, είναι η πολλοστή φορά που καταθέτουμε αυτήν την ερώτηση. Δεν ξέρουμε πού μπορεί να οφείλεται αυτή η αδιαφορία από τη μεριά της Κυβέρνησης να απαντήσετε σε ένα ζήτημα που εμείς το θεωρούμε εξαιρετικά σοβαρό.

Η πρώτη φορά που θίξαμε το ζήτημα με αναφορά ήταν το 2016. Επανήλθαμε την περασμένη άνοιξη, το φθινόπωρο έγινε η τρίτη κατάθεση απλής γραπτής ερώτησης και τώρα γίνεται η επίκαιρη ερώτηση. Ελπίζουμε σήμερα να βγει κάτι θετικό από τη διαδικασία. «Κάλλιο αργά παρά ποτέ», που λέει και ο λαός.

Η ερώτηση λοιπόν, αφορά το ζήτημα της ακαταλληλότητας και, θα έλεγα, και της επικινδυνότητας του τρίτου κτηρίου του ΕΦΚΑ μισθωτών στη Θεσσαλονίκη, στην οδό Λαγκαδά, στον κεντρικό αυτό δρόμο της Θεσσαλονίκης.

Το ΕΦΚΑ, το τέως ΙΚΑ Νεάπολης δηλαδή, στεγάζεται εκεί από το 1992 και από την αρχή, από τότε που ξεκίνησε η λειτουργία του, φανέρωσε τα μεγάλα προβλήματά του και την ακαταλληλότητά του.

Αναφέρω ορισμένα πράγματα, για να γίνει κατανοητό και σε εσάς το μέγεθος του προβλήματος.

Κατ’ αρχάς, ο χώρος υποδοχής. Είναι ένα κτήριο, το οποίο τυχαίνει να το γνωρίζω. Το έχω επισκεφθεί αρκετές φορές. Ο χώρος υποδοχής, λοιπόν, είναι ασφυκτικά μικρός για να εξυπηρετήσει όλον τον κόσμο που προσέρχεται στο συγκεκριμένο κτήριο. Πρόσβαση των ΑΜΕΑ δεν μπορεί να υπάρξει, κύριε Υπουργέ, στο συγκεκριμένο κτήριο που βρίσκεται, όπως είπα, σε κεντρικό δρόμο της Θεσσαλονίκης. Αν προσθέσουμε δε τις συνθήκες υγιεινής που υπάρχουν εκεί, θα έλεγα ότι είναι τραγικές. Υπάρχουν μονάχα δύο τουαλέτες για πενήντα εργαζόμενους και για τετρακόσιους τουλάχιστον επισκέπτες-ασφαλισμένους που προσέρχονται σ’ αυτό. Όπως καταλαβαίνετε, νομίζουμε ότι δεν μπορεί να συνεχιστεί η λειτουργία μας τέτοιας υπηρεσίας σ’ ένα τέτοιο κτήριο, γι’ αυτό και σας ρωτάμε τι θα κάνετε, σε ποια άμεσα μέτρα θα προβείτε, έτσι ώστε να μεταστεγαστεί επιτέλους το Γ΄ ΕΦΚΑ Θεσσαλονίκης σ’ ένα κατάλληλο κτήριο.

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Κύριε Πετρόπουλε, έχετε τον λόγο.

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Ευχαριστώ, κύριε Πρόεδρε.

Κύριε Δελή, δεν θα επιχειρήσω να σας αντικρούσω, διότι, όπως είπατε κι εσείς, είναι ένα κτήριο από το 1992 μισθωμένο, πράγματι ακατάλληλο. Θα σας πω ότι για πρώτη φορά ζητάτε να απαντήσω σε επίκαιρη ερώτηση γι’ αυτό το θέμα. Θέλω να γίνει σαφές αυτό. Δεν εκλήθην άλλη φορά να απαντήσω σε επίκαιρη ερώτηση. Είχατε στείλει επιστολές -αυτό το είδα μετά την κατάθεση της επίκαιρης ερώτησής σας- οι οποίες είχαν διαβιβαστεί στις αρμόδιες υπηρεσίες για να ερευνήσουν το θέμα και να προχωρήσουν την προσπάθεια εξεύρεσης μιας σωστής λύσης στο πρόβλημα που σωστά αναπτύξατε στην ερώτησή σας. Έτσι είναι. Η προσπάθεια που έχει γίνει είναι να προκηρυχθούν διαγωνισμοί, οι οποίοι και φέτος κηρύχθηκαν άγονοι επειδή κρίθηκε ότι το τίμημα ήταν μικρό. Η εισήγηση της υπηρεσίας είναι να γίνει διαγωνισμός με αφετηρία υψηλότερο τίμημα, μήπως βρεθεί άλλο κτήριο.

Η πρακτική λύση που δίνουμε είναι να μην δέχεται κοινό αυτή η υπηρεσία. Θα τη μετατρέψουμε σε υπηρεσία υποστήριξης μέχρι να βρούμε οριστική λύση, δηλαδή δεν θα εξυπηρετούνται εκεί ασφαλισμένοι, αλλά θα εξυπηρετούνται από όμορες περιοχές. Μεταφέρουμε λόγω της νέας δομής του ΕΦΚΑ υπηρεσίες εξυπηρέτησης κοινού σε άλλα όμορα σημεία και εκεί θα υπάρχει υποστηρικτική υπηρεσία με τριάντα έξι υπαλλήλους. Επομένως, δεν θα υπάρξουν αυτά τα σοβαρά προβλήματα που προκύπτουν λόγω και της συσσώρευσης πολλών ανθρώπων στον χώρο.

Πάλι δεν είναι λύση αυτή. Δεν είναι αυτή η οριστική λύση για εμάς. Προσανατολιζόμαστε στο να βρούμε ένα άλλο κτήριο και από άλλον φορέα, να δώσουμε μία λύση πιο αξιοπρεπή και γι’ αυτούς που θα μείνουν πίσω. Δεν θα υπάρχει το πρόβλημα που παρουσιάζεται σήμερα με την εκδοχή νέας λειτουργίας που βρίσκουμε, διότι δεν θα έχουμε τα τωρινά προβλήματα.

Δεν αδιαφορούμε για το θέμα και δεν θα διαφωνήσω μαζί σας ότι πρέπει να βρεθεί αμέσως λύση. Επιχειρήσαμε, όμως, όλο αυτό το διάστημα να βρούμε λύση. Είδαμε και τα κτήρια σχολών ΟΑΕΔ, ώστε να βρούμε εκεί χώρους. Τα επισκεφτήκαμε τρεις φορές και με τεχνικούς του οργανισμού μας και με τους τεχνικούς του ΟΑΕΔ και με τη διοικήτρια, την κ. Καραμεσίνη, προκειμένου να βρούμε κάποιους χώρους που είναι στον ΟΑΕΔ και να τους μετατρέψουμε σε χώρους εξυπηρέτησης των ασφαλισμένων, δυστυχώς όμως ούτε εκεί είναι κατάλληλοι οι χώροι. Θα ήταν μία καλή λύση αυτή και υπάρχουν χώροι, αλλά δεν είναι κατάλληλοι γι’ αυτόν τον σκοπό. Το να μετακομίσουμε, δηλαδή, για λίγο και μετά να έχουμε πάλι πρόβλημα, δεν είναι λύση.

Γι’ αυτόν τον λόγο κατευθυνόμαστε σε μια πιο οριστική λύση, να βρούμε άλλο κτήριο αν προκύψει πάλι άγονος διαγωνισμός. Επειδή περνάει ο καιρός με τους διαγωνισμούς, θα προσπαθήσουμε πιο γρήγορα να βρούμε πρακτικές λύσεις, όπως αυτή που σας είπα. Είναι ζήτημα άμεσης λύσης το θέμα του περιορισμού των δραστηριοτήτων σε υποστηρικτική μονάδα και να μη γίνεται εξυπηρέτηση κοινού.

Σας ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, πενήντα τρεις μαθητές και μαθήτριες και τέσσερις εκπαιδευτικοί συνοδοί τους από το 1ο Γενικό Λύκειο Άνω Λιοσίων.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Κύριε Δελή, έχετε τον λόγο.

**ΙΩΑΝΝΗΣ ΔΕΛΗΣ:** Ευχαριστώ και πάλι, κύριε Πρόεδρε.

Αυτό που κρατάω, κύριε Υπουργέ, από την απάντησή σας, είναι ουσιαστικά ο υποβιβασμός της υπηρεσίας, δηλαδή πονάει κεφάλι, κόβει κεφάλι. Αυτό είπατε μόλις τώρα. Είπατε ότι επειδή αναγνωρίζετε και εσείς την ακαταλληλότητα και την επικινδυνότητα του κτηρίου, γι’ αυτό, λοιπόν, δεν θα προσέρχεται το κοινό. Ωστόσο, οι εργαζόμενοι θα είναι εκεί. Θα εργάζονται σε ένα ακατάλληλο και επικίνδυνο κτήριο. Γιατί πρέπει να σας πω εδώ ότι το συγκεκριμένο κτήριο έχει και σοβαρά προβλήματα στατικότητας, σύμφωνα με την έκθεση του ίδιου του ΙΚΑ -την οποία φαντάζομαι ότι γνωρίζει η Υπηρεσία σας-, η οποία λέει επί λέξει -έκθεση που συντάχθηκε το 2001- ότι το κτήριο παρουσιάζει σοβαρά προβλήματα, με αποτέλεσμα να μην μπορεί να εγγυηθεί ούτε ο υπογράφων, ούτε ο μηχανικός του ιδιοκτήτη τη στατική επάρκεια της οικοδομής.

Όπως καταλαβαίνετε, το ζήτημα δεν χωράει αναβολή. Αυτό που μόλις είπατε δεν νομίζουμε ότι αποτελεί λύση για το ζήτημα. Λύση είναι η άμεση μετεγκατάσταση. Από όσο γνωρίζουμε, έχει προκηρυχθεί ένας διαγωνισμός για την αξιοποίηση των ακινήτων του ίδιου του ΕΦΚΑ που έχει και αρκετά ακίνητα. Θυμίζω ότι λίγα χρόνια πριν, ένα από αυτά τα ακίνητα δόθηκε σε πολύ χαμηλή τιμή στην Πρεσβεία των Ηνωμένων Πολιτειών, εδώ, λίγο πιο πέρα, στη Βασιλίσσης Σοφίας. Υπάρχουν, λοιπόν, ακίνητα του ίδιου του ΕΦΚΑ –ναι, μιλάω για τις αρχές της δεκαετίας του 2000- τα οποία μπορούν να αξιοποιηθούν και σε κάθε περίπτωση έχετε την ευθύνη για να αντιμετωπιστεί το πρόβλημα.

Το ζήτημα είναι ότι το συγκεκριμένο κτήριο, όπως σας είπα, έχει τόσα πολλά προβλήματα. Κατ’ αρχάς, είναι ένα κτήριο το οποίο έχει ενοποιηθεί κτηριακά και επειδή τυχαίνει να το γνωρίζω, καθίσταται εξαιρετικά επικίνδυνο. Ακόμα και ο πίνακας της ΔΕΗ που υπάρχει εκεί, σύμφωνα με τους ίδιους τους εργαζόμενους, δεν μπορεί να σηκώσει όλο το σύνολο των ηλεκτρικών φορτίων που μπορεί να δεχτεί η υπηρεσία.

Σε κάθε περίπτωση νομίζουμε ότι έχετε την ευθύνη. Δεν δώσατε μία συγκεκριμένη απάντηση. Το αφήσατε αόριστα: «Θα γίνει», «θα το δούμε», «θα το φροντίσουμε» και εμάς αυτό μας ανησυχεί. Γιατί εάν ο κόσμος ο οποίος δεν θα πηγαίνει πια στο ΕΦΚΑ, σε αυτό το Γ΄ ΕΦΚΑ Νεάπολης, θα πήγαινε σε άλλες υπηρεσίες και με δεδομένο την υποστελέχωση αυτών των υπηρεσιών, θα αυξηθεί ο φόρτος εργασίας αυτών των υπηρεσιών που θα δεχτεί το κοινό.

Νομίζουμε ότι δεν απαντάτε ουσιαστικά στην ερώτηση και δεν δίνετε λύση. Ελπίζουμε στη δευτερολογία σας να πείτε κάτι πιο συγκεκριμένο.

**ΠΡΟΕΔΡΕΥΩΝ (Νικήτας Κακλαμάνης):** Τον λόγο έχει ο κύριος Υπουργός.

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Κύριε Δελή, το να μεταφέρουμε εργαζόμενους από τη Θεσσαλονίκη στη Βασιλίσσης Σοφίας, στην Αθήνα, δεν το εννοείτε ούτε εσείς, προφανώς.

**ΧΡΗΣΤΟΣ ΚΑΤΣΩΤΗΣ:** Έχει και στη Θεσσαλονίκη πολλά κτήρια.

**ΙΩΑΝΝΗΣ ΔΕΛΗΣ:** Είπα ένα παράδειγμα αξιοποίησης, κύριε Υπουργέ.

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Προφανώς δεν το εννοείτε. Είναι κατανοητό. Το κατάλαβα. Δεν παρεξήγησα αυτό που είπατε.

**ΧΡΗΣΤΟΣ ΚΑΤΣΩΤΗΣ:** Το «ΜΑΚΕΔΟΝΙΑ ΠΑΛΛΑΣ» δεν το δώσατε;

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Να τους βάλουμε στο «ΜΑΚΕΔΟΝΙΑ ΠΑΛΛΑΣ» πάλι δεν θα ήταν κάτι που εννοείτε, φαντάζομαι. Δεν γίνεται. Άλλο είναι εκεί.

**ΙΩΑΝΝΗΣ ΔΕΛΗΣ:** Υπάρχουν πολλά κτήρια και το γνωρίζετε.

**ΠΡΟΕΔΡΕΥΩΝ (Νικήτας Κακλαμάνης):** Να ακούσουμε τον κύριο Υπουργό.

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Εγώ ειλικρινά σας απαντώ από την αρχή. Δεν θα αντιπαρατεθώ μαζί σας για πράγματα τα οποία ξέρουμε ότι είναι έτσι όπως τα λέτε. Γι’ αυτά που είναι έτσι όπως τα λέτε, δεν έχω καμμία αντίρρηση να συνομολογήσω τις διαπιστώσεις σας. Όμως, σε αυτά που δεν στέκουν και δεν γίνεται να παραδεχτώ, σας λέω ότι δεν είναι έτσι.

Πρώτα απ’ όλα, στην πρωτομιλία σας είπατε για τετρακόσιους τουλάχιστον ημερησίως που προσέρχονται εκεί. Υπάρχουν δύο τουαλέτες. Είναι πολύς κόσμος, συρροή κόσμου. Σας έδωσα τη λύση: Δεν θα είναι πια αυτή η συρροή. Δεν θα έχει κόσμο που πηγαίνει, άρα μία πρόχειρη και προσωρινή λύση βρίσκεται σε αυτό. Είναι αποτελεσματική, όμως, ως προς το σκέλος στο οποίο εσείς εντοπίσατε, δηλαδή τις ώρες του κόσμου. Δεν θα υπάρξει αυτό.

Δεν είναι, όμως, η οριστική λύση. Είναι μία άμεση ρύθμιση ενός προβλήματος, προκειμένου να υπάρξει χρόνος, διότι εκεί γύρω δεν υπάρχουν ιδιόκτητα του ΕΦΚΑ. Αν υπήρχαν, θα το είχαμε κάνει. Κάνουμε διαγωνισμό μίσθωσης. Δεν είναι ότι θέλουμε να μισθώνουμε κτήρια, αλλά για να εξυπηρετηθεί η περιοχή πρέπει να έχει κτήριο ο ΕΦΚΑ.

Σας είπα ότι προσπαθήσαμε να βρούμε κτήριο του ΟΑΕΔ, αλλά είναι ακατάλληλο. Αν πηγαίναμε εκεί, θα λέγατε εσείς ο ίδιος ότι είναι ακατάλληλο. Και πράγματι διαπιστώσαμε με όλους τους τεχνικούς ότι είναι ακατάλληλο και δεν προορίζεται σωστά για μία τέτοια χρήση που πρέπει να εξυπηρετείται με άλλον τρόπο. Κάναμε άγονους διαγωνισμούς. Δεν είναι λύση ούτε αυτό.

Θα προσπαθήσουμε, ενώ δεν είναι κάτι που θέλουμε το να ξεκινήσουμε ξανά διαγωνισμό με μεγαλύτερο τίμημα. Δεν είναι αυτό που θέλουμε. Προκειμένου, όμως, να αποφύγουμε και αυτό, θα προσπαθήσουμε ένα δημόσιο κτήριο άλλου φορέα. Ερευνούμε αυτή τη δυνατότητα. Αν βρούμε έναν άλλο χώρο άλλου δημόσιου φορέα, θα βρούμε μία λύση, αρκεί να είναι κατάλληλο το κτήριο και γι’ αυτούς.

Μην βάζουμε όλα τα κτήρια του ΕΦΚΑ. Δεν μπορούν να έρθουν στην Αθήνα οι υπηρεσίες της Θεσσαλονίκης ούτε βεβαίως να πάνε σε ξενοδοχεία, στο «ESPERIA» ή στο «ΜΑΚΕΔΟΝΙΑ ΠΑΛΛΑΣ», που λέει και ο φίλος μου ο Χρήστος Κατσώτης και δεν το εννοεί φυσικά.

Επομένως, να ξέρετε η πολιτική που εμείς έχουμε για την αξιοποίηση των ακινήτων, για πρώτη φορά μετά από δεκαετίες, αποδεικνύει ότι μας ενδιαφέρει η αξιοποίηση της ακίνητης περιουσίας. Έχουμε μειώσει πάρα πολύ, δραστικά τις δαπάνες που γίνονταν για μισθώσεις, με τεράστια εξοικονόμηση για τους φορείς κοινωνικής ασφάλισης για τον ΕΦΚΑ και για το ΕΤΕΑΕΠ και πρέπει να επαινέσετε την προσπάθεια που κάνουμε.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού)

Δεν μπορούμε από το 1992 που υπάρχει αυτό το πρόβλημα να βρούμε άμεση λύση. Δυστυχώς, και η διάταξη των κτηρίων για ΕΟΠΥΥ και ΙΚΑ, που ήταν παλιά του ΙΚΑ, δόθηκαν με έναν τρόπο άναρχο, απρογραμμάτιστο, πρόχειρο και δεν έγινε σωστός σχεδιασμός, με αποτέλεσμα να έχουν δοθεί κτήρια στον ΕΟΠΥΥ που με άλλον σχεδιασμό θα μπορούσαν αξιοποιηθούν καλύτερα από τον ΕΦΚΑ και από τον ΕΟΠΥΥ. Τι να κάνουμε τώρα; Δεν μπορούμε να αλλάξουμε τα πράγματα άμεσα. Τα αλλάζουμε, όμως, με έναν άλλο διαφορετικό σχεδιασμό.

**ΠΡΟΕΔΡΕΥΩΝ (Νικήτας Κακλαμάνης):** Ευχαριστούμε, κύριε Υπουργέ.

Επανερχόμαστε τώρα στην ερώτηση στην οποία θα απαντήσει ο Υφυπουργός κ. Αθανάσιος Ηλιόπουλος.

Είναι η δεύτερη με αριθμό 152/13-11-2018 επίκαιρη ερώτηση πρώτου κύκλου του Βουλευτή Β΄ Αθηνών του Κομμουνιστικού Κόμματος Ελλάδας κ. Χρήστου Κατσώτηπρος την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, με θέμα: «Ένταξη στην ευνοϊκότερη ρύθμιση αποπληρωμής των στεγαστικών δανείων που πήραν και δανειολήπτες από τράπεζες με επιδοτούμενο επιτόκιο από τον πρώην Οργανισμό Εργατικής Κατοικίας (ΟΕΚ) και το δημόσιο».

Ορίστε, κύριε Κατσώτη, έχετε τον λόγο.

**ΧΡΗΣΤΟΣ ΚΑΤΣΩΤΗΣ:** Ευχαριστώ, κύριε Πρόεδρε.

Κύριε Υπουργέ, είναι γνωστό ότι ο ν.4053/2014, που ψηφίστηκε επί Νέας Δημοκρατίας για τη ρύθμιση επιδοτούμενων τραπεζικών δανείων πρώην ΟΕΚ, με τα κριτήρια που έθετε πέταξε εκτός πάνω από εξήντα χιλιάδες δανειολήπτες που είχαν πάρει δάνεια από τις τράπεζες επιδοτούμενα από τον ΟΕΚ.

Η ρύθμιση αυτή δεν ωφέλησε κανέναν, αντιθέτως οι περισσότεροι υποχρεώθηκαν να υπογράψουν νέα σύμβαση με τις τράπεζες. Αποκλείστηκαν γιατί χρωστούσαν πάνω από έξι μήνες που προέβλεπε αυτός ο νόμος, πηγαίνοντας στις τράπεζες τους πρόσφεραν επιμήκυνση, αλλά υπογράφοντας αυτήν τη νέα σύμβαση, έχαναν την επιδότηση του ΟΕΚ. Έτσι, εγκλωβίστηκαν χιλιάδες δανειοληπτών.

Επειδή τα δάνεια ήταν διάρκειας αποπληρωμής μόνο δεκαπέντε έτη, η μηνιαία δόση, όπως είναι γνωστό, αγγίζει τα 700 έως 800 ευρώ. Το ίδιο, όμως, έγινε και εξαιρέθηκαν αυτοί οι δανειολήπτες από την υπουργική απόφαση που εξέδωσε το Υπουργείο Εργασίας, τώρα επί Κυβέρνησης ΣΥΡΙΖΑ, την Απόφαση 522463173.

Αυτή η απόφαση εξαίρεσε συνολικά αυτούς τους δανειολήπτες που είχαν πάρει δάνεια με επιδότηση από τον πρώην ΟΕΚ, με αποτέλεσμα σήμερα να βρίσκονται σε πολύ δεινή θέση γιατί δεν υπάρχει καμμία ρύθμιση γι’ αυτούς.

Το ερώτημα, λοιπόν, που έχουμε καταθέσει είναι αν προτίθεται η Κυβέρνηση να εκδώσει νέα απόφαση το Υπουργείο Εργασίας και να εντάξει στην ευνοϊκότερη ρύθμιση αποπληρωμής των στεγαστικών δανείων και εκείνους τους δανειολήπτες που στάλθηκαν από τον πρώην ΟΕΚ στις τράπεζες να πάρουν στεγαστικό δάνειο με επιδότηση από τον πρώην ΟΕΚ και το δημόσιο.

Σε αυτήν την ερώτηση περιμένουμε την απάντησή σας.

**ΠΡΟΕΔΡΕΥΩΝ (Νικήτας Κακλαμάνης):** Τον λόγο έχει ο Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης κ. Ηλιόπουλος.

**ΑΘΑΝΑΣΙΟΣ ΗΛΙΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Ευχαριστώ, κύριε Πρόεδρε.

Κύριε Κατσώτη, για να έχουμε μία συνολική εικόνα των στοιχείων αυτήν τη στιγμή ο ΟΑΕΔ παρακολουθεί την πορεία από εβδομήντα τρεις χιλιάδες εκατόν ενενήντα τέσσερα δάνεια. Από αυτά δεκαπέντε χιλιάδες εξακόσια σαράντα αφορούν ανθρώπους που μένουν σε κατοικίες του ΟΕΚ και πενήντα εφτά χιλιάδες πεντακόσια πενήντα τρία δάνεια αγορά με ίδια κεφάλαια από τον ΟΕΚ. Είναι οι περιπτώσεις που αναφέρατε και για την υπουργική απόφαση.

Με τις υπουργικές αποφάσεις που έχουν βγει έχουν υπάρξει μία σειρά από θετικές ρυθμίσεις, όπως δέκα χρόνια παράταση του χρόνου αποπληρωμής, σε περίπτωση που έχει εξοφληθεί άνω του 60% του τελικού ποσού του δανείου θεωρείται συνολικά εξοφλημένο το δάνειο, ενώ υπήρξε και 15% μείωση στο αρχικό ποσό δανεισμού οριζόντια για όλες τις κατηγορίες. Υπάρχουν ακόμα πιο θετικοί όροι για ευάλωτες ομάδες, όπως τρίτεκνοι, ΑΜΕΑ, κ.λπ..

Επίσης, με μία σειρά υπουργικών αποφάσεων έχει οριστεί και η μέγιστη ενιαία τιμή ανά τετραγωνικό μέτρο για τις κατοικίες του ΟΕΚ που επιδοτήθηκε από τον τέως ΟΕΚ με ιδία κεφάλαια 404,41 ευρώ. Αυτό έχει ένα άμεσο θετικό αντίκτυπο, γιατί μετακίνησε προς τα κάτω το σύνολο των δανείων και άρα, σε συνδυασμό με τις τριακόσιες εξήντα δόσεις αποπληρωμής των δικαιούχων, έφτιαξε ένα πολύ καλύτερο πλαίσιο.

Έχετε απόλυτο δίκαιο ότι μένει αρρύθμιστο και χρειάζεται να γίνει μια δημόσια παρέμβαση το ζήτημα των ανθρώπων που ο τέως ΟΕΚ κατεύθυνε να πάρουν δάνειο απευθείας από τις τράπεζες. Η πραγματικότητα, όμως, είναι ότι με τον τρόπο που έγινε η κατάργηση του ΟΕΚ και η απορρόφηση από τον ΟΑΕΔ είναι ότι πλέον δεν υπήρχε σοβαρό καταγεγραμμένο αρχείο και χρειαζόταν αυτήν τη στιγμή να ελέγξουμε το σύνολο του αρχείου, γιατί υπάρχουν πάρα πολύ μεγάλες ελλείψεις.

Αυτή η διαδικασία, όπως έχω ενημερωθεί από τις υπηρεσίες, μέχρι τέλη Φεβρουαρίου θα έχει ολοκληρωθεί. Άρα έχοντας χαρτογραφήσει το σύνολο της διαδικασίας θα μπορέσουμε να δούμε πώς προχωράμε και ποια μπορεί να είναι ακριβώς η παρέμβαση που πρέπει να γίνει. Νομίζω ότι είναι σημαντικό να γίνει αυτό, γιατί το σύνολο αυτών που αναφέρουμε μέχρι στιγμής έρχεται να ρυθμίσει ανοικτά κομμάτια, αλλά πρέπει πλέον να ανοίξει και η συζήτηση για το τι σημαίνει σήμερα μία σύγχρονη στεγαστική πολιτική από τη μεριά της πολιτείας για τον κόσμο της εργασίας. Νομίζω ότι υπάρχει η δυνατότητα να ξανανοίξουμε αυτήν τη συζήτηση που μετά την κατάργηση του ΟΕΚ είχε πλέον παγώσει.

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Κύριε Κατσώτη, έχετε τον λόγο.

**ΧΡΗΣΤΟΣ ΚΑΤΣΩΤΗΣ:** Κύριε Υπουργέ, μέχρι να υπάρξει αυτή η σύγχρονη στεγαστική πολιτική αυτήν την περίοδο όλοι αυτοί οι δανειολήπτες είναι στα νύχια των τραπεζών και, βέβαια, κάτω από την απειλή των πλειστηριασμών και των κατασχέσεων. Αυτό θα πρέπει να το γνωρίζετε.

Όπως είπαμε, είναι πάνω από εξήντα χιλιάδες με βάση τα στοιχεία που εμείς διαθέτουμε -πενήντα χιλιάδες είπατε εσείς- ωστόσο, δεν είναι το θέμα πόσοι είναι. Το θέμα είναι ότι υπάρχουν σήμερα τέτοιοι δανειολήπτες που είναι η πρώτη κατοικία τους και μάλιστα κατοικία που εγκρίνει ο οργανισμός. Δεν είναι κατοικία των 200.000 ευρώ, είναι συγκεκριμένα τετραγωνικά μέτρα, τα οποία ενέκρινε τότε ο οργανισμός και πήγαν, λοιπόν, στις τράπεζες να πάρουν το δάνειο.

Σήμερα, λοιπόν, αυτοί έχουν πεταχτεί έξω από τη ρύθμιση που είχε κάνει η Νέα Δημοκρατία το 2014, γιατί οι όροι ήταν τέτοιοι που πολλοί δεν μπορούσαν να ανταποκριθούν, γιατί είχαν χάσει τη δουλειά τους, είχε μειωθεί ο μισθός τους, ήταν σε πολύ δύσκολη θέση. Η υπουργική απόφαση που κάνατε εσείς τους έχει εξαιρέσει και αυτοί, λοιπόν, σήμερα βρίσκονται στα νύχια των τραπεζών.

Αυτό, λοιπόν, ζητάμε, να επεκταθεί έστω αυτή η υπουργική απόφαση και γι’ αυτούς. Μία επέκταση, λοιπόν, και γι’ αυτούς θα είχε αυτούς τους όρους που προηγούμενα αναφέρατε, τους ευνοϊκούς όρους, και με το κούρεμα του κεφαλαίου και με την επιμήκυνση και όλα αυτά που προβλέπονται για τους υπόλοιπους δανειολήπτες του πρώην ΟΕΚ που υποχρεώθηκαν, για να έχουν την πρώτη κατοικία, να πάνε σε δανεισμό.

Αυτή είναι η αγωνία, αν θέλετε, που εκφράζουν όλοι αυτοί που δεν πήγαν με δική τους ευθύνη στις τράπεζες -ο ΟΕΚ του κατηύθυνε στις τράπεζες- και σήμερα είναι σε αυτή τη δύσκολη θέση, γιατί οι τράπεζες επιβάλλουν δυσβάσταχτους όρους για την αποπληρωμή των δανείων.

Όπως σας είπα, είναι στα δεκαπέντε χρόνια η διάρκεια αποπληρωμής και η δόση είναι πολύ μεγάλη και δεν μπορούν σήμερα να ανταποκριθούν όλοι αυτοί οι δανειολήπτες σε αυτή τη δόση, γιατί και οι μισθοί είναι χαμηλοί και οι εργασιακές σχέσεις είναι ελαστικές, εκ περιτροπής, ορισμένου χρόνου και το γνωρίζετε πολύ καλά, αλλά και αρκετοί είναι άνεργοι ακόμη, γιατί έχουν χάσει τη δουλειά τους την περίοδο αυτή της κρίσης στη χώρα μας. Γιατί αυτή ήταν η «λύση»: οι απολύσεις, η μείωση των μισθών, η αλλαγή των εργασιακών σχέσεων. Αυτά τα μέτρα πάρθηκαν όλη αυτή την περίοδο, για να φορτώσουν την κρίση στην πλάτη των εργαζομένων και του λαού.

Αυτή, λοιπόν, η κατάσταση πρέπει να αντιμετωπιστεί κι εμείς σας καλούμε να επεκτείνετε την υπουργική απόφαση και γι’ αυτούς τους δανειολήπτες.

**ΠΡΟΕΔΡΕΥΩΝ (Νικήτας Κακλαμάνης):** Κύριε Ηλιόπουλε, έχετε τον λόγο.

**ΑΘΑΝΑΣΙΟΣ ΗΛΙΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Κύριε Κατσώτη, συμφωνώ απολύτως μαζί σας. Έχετε απόλυτο δίκιο ότι υπάρχει ευθύνη της πολιτείας στο συγκεκριμένο πράγμα και συγκεκριμένα της διοίκησης του ΟΕΚ και ποια ήταν η αντίληψη των προηγούμενων κυβερνήσεων για τη στεγαστική πολιτική το αναδεικνύει το γεγονός ότι, χωρίς κανέναν σχεδιασμό και χωρίς να υπάρχει η εξασφάλιση της περαιτέρω πορείας του, η διοίκηση του ΟΕΚ είχε επιλέξει να κατευθύνει αυτούς τους ανθρώπους να πάρουν δάνεια από τις τράπεζες.

Νομίζω ότι αυτό που ανέφερα πριν για το τι έχει ήδη κάνει η σημερινή Κυβέρνηση για να ρυθμίσει δάνεια δείχνει ακριβώς ότι υπάρχει αυτή η μέριμνα, υπάρχει αυτό το άγχος να ρυθμιστούν αυτά τα δάνεια, να κλείσουν αυτές οι πληγές.

Επανέρχομαι και σας λέω ότι, για να μπορώ να σας πω συγκεκριμένα το ποια θα είναι η παρέμβαση, ποια θα είναι τα χαρακτηριστικά της, ποια θα είναι η δομή, ποιο θα είναι το εύρος, θα πρέπει πρώτα απ’ όλα να έχουμε χαρτογραφήσει πολύ καλά το πεδίο. Ήταν τέτοια η κατάσταση διάλυσης της υπηρεσίας που δεν υπήρχαν καν τα στοιχεία. Κι όταν λέω τα στοιχεία, δεν είναι η μικρή διαφορά αν εμένα η υπηρεσία μού έχει πει ότι είναι κάτι περισσότερο από πενήντα χιλιάδες ή εσείς γνωρίζετε ότι είναι ένα νούμερο το οποίο προσεγγίζει τις εξήντα χιλιάδες. Είναι τα ποσά, είναι όλο το πλαίσιο το οποίο πρέπει να ξέρεις για να κάνεις αυτή την παρέμβαση.

Εγώ αυτό το οποίο μπορώ να σας πω είναι ότι δουλεύουμε πάνω σε αυτή την κατεύθυνση. Μέχρι τέλος Φλεβάρη θα έχουμε όλα αυτά τα στοιχεία, άρα θα μπορούμε ακριβώς να γνωρίζουμε τι μπορεί να γίνει και μπορώ να σας πω ότι υπάρχουν οι δυνατότητες για να γίνουν παρεμβάσεις. Θέλω, όμως, να μπορώ να δώσω μία πολύ συγκεκριμένη απάντηση, στον βαθμό που πρώτα έχουμε καταγράψει κι έχουμε χαρτογραφήσει το πεδίο, γιατί αλλιώς θα ήταν μία πολύ εύκολη απάντηση,

Ευχαριστώ πολύ.

**ΠΡΟΕΔΡΕΥΩΝ (Νικήτας Κακλαμάνης):** Κύριε Υφυπουργέ, κάνοντας μια μικρή παράβαση του Κανονισμού, θα ήθελα να σας παρακαλέσω να δείτε ένα θέμα που παρακολούθησε σήμερα το πρωί στον τηλεοπτικό σταθμό «OPEN», για εκατόν εβδομήντα έξι εργατικές κατοικίες στην Κέρκυρα, που, ενώ έχει γίνει η κλήρωση από το 2010, ακόμα δεν έχουν μπει μέσα οι άνθρωποι. Πέθαναν ήδη δεκατρείς δικαιούχοι. Απ’ ό,τι άκουσα, υπήρχαν τα λεφτά από τον ΟΑΕΔ, 6 εκατομμύρια. Νομίζω ότι αξίζει τον κόπο να το δείτε και να δώσετε μία λύση.

Αν έχετε κάτι να πείτε, ευχαρίστως. Δεν υποχρεούστε, το τονίζω.

**ΑΘΑΝΑΣΙΟΣ ΗΛΙΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Ευχαριστώ πάρα πολύ για την παρατήρηση.

Το γνωρίζουμε. Αυτή τη στιγμή είμαστε σε επικοινωνία και με τον Δήμο Κέρκυρας. Είχε γίνει το εξής: Είχε αναλάβει ένα κομμάτι του έργου σχετικά με τον βιολογικό καθαρισμό για τις κατοικίες να το διεκπεραιώσει ο δήμος. Δυστυχώς, ο δήμος, επειδή είναι υποστελεχωμένες και οι τεχνικές του υπηρεσίες, αυτή τη στιγμή έχει κατανοήσει ότι δεν έχει τη δυνατότητα.

Αν δεν κάνω λάθος, την επόμενη εβδομάδα το Δημοτικό Συμβούλιο της Κέρκυρας θα κάνει επίσημο αίτημα στον ΟΑΕΔ να αλλάξει τον αρχικό σχεδιασμό και να αναλάβει ο ΟΑΕΔ να κατασκευάσει και τον βιολογικό καθαρισμό, κάτι στο οποίο ΟΑΕΔ μπορεί να αντεπεξέλθει και θα τρέξουμε πάρα πολύ γρήγορα σε αυτή την κατεύθυνση.

Ευχαριστώ πάρα πολύ για την παρατήρηση.

**ΠΡΟΕΔΡΕΥΩΝ (Νικήτας Κακλαμάνης):** Εγώ ευχαριστώ που, χωρίς να υποχρεούστε, δώσατε μία πολύ σαφή απάντηση.

Προχωράμε στην πρώτη με αριθμό 146/12-11-2018 επίκαιρη ερώτηση δεύτερου κύκλου του Βουλευτή Ρεθύμνου της Νέας Δημοκρατίας κ. Ιωάννη Κεφαλογιάννη προς τον Υπουργό Εξωτερικών, σχετικά με «δηλώσεις του πρώην Υπουργού Εξωτερικών περί φερόμενης δωροδοκίας της Κυβέρνησης». Θα απαντήσει ο Αναπληρωτής Υπουργός Εξωτερικών κ. Γεώργιος Κατρούγκαλος.

Κύριε Κεφαλογιάννη, έχετε τον λόγο.

**ΙΩΑΝΝΗΣ ΚΕΦΑΛΟΓΙΑΝΝΗΣ:** Ευχαριστώ, κύριε Πρόεδρε.

Κύριε Υπουργέ, συμπληρώνεται περίπου ένας μήνας όπου οι Έλληνες πολίτες έκπληκτοι παρακολουθούν νυν και πρώην Υπουργούς της Κυβέρνησης να ανταλλάσσουν μεταξύ τους κατηγορίες και υπαινιγμούς –και αναφέρομαι στον κ. Κοτζιά και στον κ. Καμμένο- και μάλιστα αυτές οι κατηγορίες και οι υπαινιγμοί έφτασαν μέχρι το σημείο ο κ. Κοτζιάς να υποβάλει και μήνυση στον τον Άρειο Πάγο.

Συγκεκριμένα, ο κ. Κοτζιάς, πρώην Υπουργός Εξωτερικών της Κυβερνήσεως, σε τηλεοπτική του συνέντευξη στον σταθμό «ΚΡΗΤΗ ΤV» ανέφερε μία πολύ συγκεκριμένη κατηγορία που είχε κάνει ο κ. Καμμένος κατά τη διάρκεια του Υπουργικού Συμβουλίου. Συγκεκριμένα ο κ. Κοτζιάς ανέφερε πως ο κ. Καμμένος τον κατήγγειλε ότι υπάρχει μία εταιρεία που συνεργάζεται με το Υπουργείο Εξωτερικών και με τον κ. Σόρος για την έκδοση VISA για πολίτες της Ευρωπαϊκής Ένωσης και για τη χώρα μας και, δεύτερον, ότι ο κ. Σόρος στην ουσία δωροδοκεί την Κυβέρνηση.

Χθες μάλιστα ο κ. Κοτζιάς σε συνέντευξή του στο «NEWS247» ήταν πιο αποκαλυπτικός. Είπε ότι ο κ. Καμμένος στο Υπουργικό Συμβούλιο κατήγγειλε συγκεκριμένα πως ο κ. Σόρος έδωσε 50 εκατομμύρια ευρώ στην ελληνική Κυβέρνηση για να κάνουμε εξαγορές στα Σκόπια. Επέμενε, βέβαια, όσον αφορά την εταιρεία του κ. Σόρος με τις βίζες στο Υπουργείο Εξωτερικών. Προχώρησε δε σε έναν χαρακτηρισμό ο κ. Κοτζιάς λέγοντας ότι ο κ. Τσίπρας κατά τη διάρκεια του Υπουργικού Συμβουλίου έκανε τον Πόντιο Πιλάτο και ότι ουδείς εκ των υπολοίπων Υπουργών δεν αντέδρασε.

Ο κ. Καμμένος, του οποίου την γραπτή απάντηση έχω εδώ, στην ουσία επιβεβαίωσε μερικώς τον κ. Κοτζιά. Πρώτον, είπε ότι όντως έκανε την αναφορά για τον κ. Σόρος, αλλά συγκεκριμένα αναφέρθηκε στην εταιρεία που συνεργάζεται το Υπουργείο Εξωτερικών για την έκδοση βίζας. Δεύτερον, στην ουσία διαψεύδει τον Κυβερνητικό Εκπρόσωπο κ. Τζανακόπουλο και άλλους Υπουργούς, οι οποίοι είπαν ότι ο κ. Καμμένος δεν έκανε καμμία αναφορά στο Υπουργικό Συμβούλιο.

Άρα συνεπώς κύριε Υπουργέ, εγώ σήμερα δεν περιμένω να διαψεύσετε τον κ. Καμμένο. Ο ίδιος μέσα από την γραπτή του απάντηση στην ουσία επιβεβαιώνει ότι έκανε αναφορά στον κ. Σόρος. Εγώ σας ερωτώ:

Πρώτον, εάν όντως έκανε αναφορά για τα 50 εκατομμύρια, όσον αφορά την εξαγορά της ελληνικής Κυβέρνησης, προκειμένου να χρησιμοποιηθούν στα Σκόπια.

Δεύτερον, -επειδή το επιβεβαιώνει ο κ. Καμμένος- ποια ακριβώς σχέση έχει ο κ. Σόρος με τη συγκεκριμένη εταιρεία που συνδέεται με το Υπουργείο Εξωτερικών και την έκδοση βίζας.

Και τρίτον, εάν εξακολουθεί ο κ. Τσίπρας, όπως λέει ο κ. Κοτζιάς, να παριστάνει τον Πόντιο Πιλάτο ή προχώρησε στην διερεύνηση αυτής της καταγγελίας.

**ΠΡΟΕΔΡΕΥΩΝ (Νικήτας Κακλαμάνης):** Τον λόγο έχει ο κύριος Υπουργός.

**ΓΕΩΡΓΙΟΣ ΚΑΤΡΟΥΓΚΑΛΟΣ (Αναπληρωτής Υπουργός Εξωτερικών):** Αγαπητέ κύριε συνάδελφε, ήρθα να απαντήσω σε αυτήν την ερώτηση από σεβασμό στο Κοινοβούλιο, τον οποίο περίμενα και εσείς να επιδείξετε. Σέβομαι μέχρι στιγμής την κοινοβουλευτική σας παρουσία. Σας θεωρώ σοβαρό κοινοβουλευτικό άνδρα. Γι’ αυτό θα προσπαθήσω στην πρωτολογία μου να είμαι συγκρατημένος.

Απευθύνατε μία ερώτηση προς το Υπουργείο Εξωτερικών. Στη γραπτή σας ερώτηση δεν αναφέρετε αυτά τα οποία συσχετίσατε τώρα με δραστηριότητες του Υπουργείου, αλλά αναφερόσασταν αποκλειστικά στο τι διημείφθη στο Υπουργικό Συμβούλιο. Άρα πρώτον, από τυπική άποψη, θα έπρεπε να ξέρετε ότι απευθύνετε ερώτηση που κείται εκτός της αρμοδιότητας του κοινοβουλευτικού ελέγχου του Υπουργείου.

Δεν πρέπει να ευτελίζουμε τη διαδικασία του κοινοβουλευτικού ελέγχου. Δεν είμαστε σε τηλεοπτικό παράθυρο. Δεν πρέπει να χρησιμοποιούμε κάθε φθηνό μέσο που έχουμε, για να προβάλουμε την πολιτική μας. Η Νέα Δημοκρατία έχει πράγματι ένα πρόβλημα ατζέντας. Δεν θέτετε εσείς τα θέματα στην ημερήσια διάταξη και προσπαθείτε να δημιουργήσετε θέματα με αυτόν τον φθηνό τρόπο που σας είπα. Δεν είναι το Κοινοβούλιο ο τόπος για τέτοια πράγματα.

Επί της ουσίας, επίσης, θα πρέπει να ξέρετε ότι όλα αυτά τα θέματα που θέσατε, έχουν απαντηθεί πολλαπλά. Και δεν υπάρχει επομένως ούτε ίχνος προς διερεύνηση, παρά μόνο γι’ αυτούς που θέλουν να διαστρέψουν την πραγματικότητα στον πολύ ευαίσθητο τομέα της εξωτερική πολιτικής, που επίσης θα έπρεπε να τον σέβεστε.

Σας καλώ, λοιπόν, να δείξετε ευθύνη. Έστω και την τελευταία στιγμή να καταλάβετε τι κάνετε και να μη συνεχίσετε. Δεν πρόκειται να προχωρήσω άλλο. Προφανώς επιφυλάσσομαι απολύτως για τη δευτερολογία μου.

**ΠΡΟΕΔΡΕΥΩΝ (Νικήτας Κακλαμάνης):** Τον λόγο έχει ο κ. Κεφαλογιάννης.

**ΙΩΑΝΝΗΣ ΚΕΦΑΛΟΓΙΑΝΝΗΣ:** Κύριε Υπουργέ, με απόλυτο σεβασμό στη διαδικασία –και γνωρίζετε, νομίζω, την πορεία μου εδώ- εγώ αναφέρθηκα σε μία ερώτηση. Την ίδια στιγμή που υπέβαλα το ερώτημα στον κ. Τσίπρα με τη διπλή του ιδιότητα, ως Υπουργό Εξωτερικών αλλά βεβαίως και ως Πρωθυπουργό της χώρας, είχα υποβάλει και γραπτό ερώτημα στον κ. Καμμένο ακριβώς με το ίδιο περιεχόμενο. Ο κ. Καμμένος έσπευσε να μου απαντήσει.

Σας διαβάζω την από 1ης Νοεμβρίου 2018 απάντησή του. Μεταξύ άλλων αναφέρει -χωρίς να προσθέτω ούτε κόμμα-: «Αντιθέτως, αναφέρθηκα στο εν λόγω άτομο σε σχέση με συνεργασία του Υπουργείου Εξωτερικών με εταιρεία έκδοσης βίζας που, όμως, ουδεμία σχέση έχει με την Κυβέρνηση. Δεν πρόκειται να συνεχίσω την προσπάθεια ορισμένων να οικοδομήσουν σενάρια επιστημονικής φαντασίας», προφανώς αναφέρεται στον κ. Κοτζιά, «πάνω στις συγκεκριμένες αναφορές μου».

Έρχεται ο κ. Κοτζιάς, κύριε Υπουργέ, χθες μόλις, και λέει: «Ζήτησα τα πρακτικά εκείνου του Υπουργικού Συμβουλίου. Ο Γενικός Γραμματέας της Κυβέρνησης μού είπε ότι δεν γίνεται. Κρατιούνται λίγο καιρό, μετά γίνεται σύνοψη και πάνε στο αρχείο».

Συνεχίζει για τις καταγγελίες του κ. Καμμένου, χθες μόλις, ο κ. Κοτζιάς: «Για τον Σόρος ο Καμμένος είπε ότι έδωσε 50 εκατομμύρια για να κάνουμε εξαγορές στα Σκόπια και ότι έχει διασύνδεση με κάποια εταιρεία με την οποία συνεργάζεται το Υπουργείο Εξωτερικών, το οποίο ανήκει στην Κυβέρνηση». Επομένως ο κ. Καμμένος έκανε αυτές τις αναφορές, κατά τον κ. Κοτζιά.

Επανέρχομαι, λοιπόν, στο αρχικό ερώτημα της ερώτησής μου, κύριε Υπουργέ, στο οποίο τεχνηέντως –είστε και καλός νομικός- δεν απαντήσατε. Επιμένω να μου πείτε: Έγινε αυτή η αναφορά από τον κ. Καμμένο κατά τη διάρκεια του Υπουργικού Συμβουλίου όσον αφορά την εμπλοκή του κ. Σόρος με την Ελληνική Κυβέρνηση; Αν έγινε, πώς αντέδρασε η Κυβέρνηση, πώς αντέδρασε ο Πρωθυπουργός; Αν δεν έγινε, τότε ο κ. Κοτζιάς είναι φαντασιόπληκτος. Αν, όμως, έγινε τότε, σύμφωνα με την επιχειρηματολογία του κ. Κοτζιά, ο κ. Καμμένος είναι λασπολόγος. Δεν υπάρχει τρίτη απάντηση, κύριε Υπουργέ.

Πρέπει, όμως, να απαντήσετε, γιατί νομίζω ότι το Κοινοβούλιο είναι ο χώρος όπου πρέπει να δοθούν αυτές οι απαντήσεις. Συμφωνώ ότι δεν είναι τα τηλεοπτικά παράθυρα. Γι’ αυτό και εγώ κάνω χρήση αυτής ακριβώς της διαδικασίας που έχει η Αξιωματική Αντιπολίτευση, δηλαδή της επίκαιρης ερώτησης προς την Κυβέρνηση, ακριβώς για να δοθούν απαντήσεις. Και περιμένω μία καθαρή απάντηση, γιατί είστε άνθρωπος ο οποίος, νομίζω, μπορεί να δώσει καθαρές απαντήσεις και όχι μισόλογα. Νομίζω ότι είναι πολύ συγκεκριμένη η ερώτηση την οποία σας απευθύνω.

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, έχετε τον λόγο.

**ΓΕΩΡΓΙΟΣ ΚΑΤΡΟΥΓΚΑΛΟΣ (Αναπληρωτής Υπουργός Εξωτερικών):** Κύριε συνάδελφε, επιβεβαιώσατε με τη δευτερολογία σας αυτά τα οποία σας έλεγα. Δηλαδή, πρώτον, ότι έχουν δοθεί αναλυτικές απαντήσεις. Μου διαβάσατε εσείς ο ίδιος τις απαντήσεις που έχουν δοθεί από διαφορετικές πηγές. Και, δεύτερον, εξακολουθήσατε να εντοπίζετε το αντικείμενο της ερώτησής σας στο τι διαμείφθηκε στο Υπουργικό Συμβούλιο.

Ως προς το δεύτερο σας ξαναλέω ότι αυτό δεν είναι αρμοδιότητα του Υπουργείου Εξωτερικών. Και σας λέω, επίσης, ότι ο ίδιος ο Πρωθυπουργός με δημόσιες δηλώσεις του έχει σαφώς τοποθετηθεί.

Επειδή αναφερθήκατε σε Σόρος και σε Υπουργείο Εξωτερικών, μπορώ να σας πω σε αυτό, που πράγματι είναι εντός του αντικειμένου του Υπουργείου Εξωτερικών, ότι δεν υπάρχει καμμία σύμβαση του Υπουργείου Εξωτερικών που μπορεί να επηρεάστηκε με οποιονδήποτε τρόπο από τον Σόρος ή που να έχει το Υπουργείο συνάψει με τον Σόρος. Αυτά είναι αυτονόητα πράγματα.

Οι συζητήσεις αυτές, λοιπόν, σας ξαναλέω, για να υπηρετούν τον κοινοβουλευτισμό, πρέπει να γίνονται στο κλίμα του Κανονισμού της Βουλής και της ίδιας της αίσθησης ευθύνης που πρέπει να έχουμε. Και το λέω ειδικά σε εσάς, ακριβώς γιατί φαίνεται ότι έχουμε αμοιβαία αλληλοεκτίμηση, για να ξέρετε ότι υπάρχει τόπος για κριτική. Πολλά από αυτά που κάνουμε ενδεχομένως να είναι δεκτικά κριτικής και να έχουν περιθώρια να ασκηθεί πολιτικός διάλογος. Μην κάνουμε τον πολιτικό διάλογο αυτόν σαν να είμαστε μία στήλη παραπολιτικής.

Για τα θέματα αυτά έχουν δοθεί επαρκείς απαντήσεις. Δεν υπάρχει, νομίζω, σκιά αμφιβολίας πια στον ελληνικό λαό για το τι έγινε. Η πολιτική κάλυψη που έχε δοθεί από τον Πρωθυπουργό και από την Κυβέρνηση στην πολιτική που ακολούθησε ο Υπουργός Εξωτερικών εξακολουθεί να είναι δεδομένη, γιατί αυτή ήταν Κυβερνητική πολιτική, δεν ήταν πολιτική του Υπουργείου Εξωτερικών. Για όλα τα άλλα, το νέφος που έχει συζητηθεί τελευταία στον Τύπο και στις εφημερίδες, υπάρχουν σαφείς δηλώσεις απ’ όλες τις πλευρές και σε ό,τι μας αφορά από τα πιο έγκυρα χείλη, τα χείλη του Πρωθυπουργού.

Δεν νομίζω, λοιπόν, ότι περιμένει κάποιος να γίνει σοφότερος από αυτήν τη διαδικασία. Και ακριβώς επειδή έχω εκτίμηση στο πρόσωπό σας, περίμενα ότι θα την αποσύρατε και δεν θα γινόταν η συζήτηση αυτή που νομίζω κανέναν δεν έκανε σοφότερο και κυρίως με τον τρόπο που έγινε και για τους λόγους που σας είπα δεν προώθησε τον τρόπο με τον οποίο πρέπει να γίνεται ο κοινοβουλευτικός έλεγχος.

**ΠΡΟΕΔΡΕΥΩΝ (Νικήτας Κακλαμάνης):** Προχωράμε στην πρώτη με αριθμό 145/12-11-2018 επίκαιρη ερώτηση πρώτου κύκλου της Βουλευτού Σερρών της Νέας Δημοκρατίας κ. Φωτεινής Αραμπατζή προς τον Υπουργό Αγροτικής Ανάπτυξης και Τροφίμων,με θέμα: «Οι συνέπειες των αμφισβητούμενων δασικών εκτάσεων στις επιλέξιμες εκτάσεις της χώρας μας τόσο στην τρέχουσα όσο και στην επόμενη Κοινή Αγροτική Πολιτική (ΚΑΠ)». Θα απαντήσει ο Αναπληρωτής Υπουργός Αγροτικής Ανάπτυξης και Τροφίμων κ. Βασίλειος Κόκκαλης.

**ΦΩΤΕΙΝΗ ΑΡΑΜΠΑΤΖΗ:** Ευχαριστώ, κύριε Πρόεδρε.

Κύριε Υπουργέ, η αλήθεια είναι ότι με έκπληξη διαπίστωσα ότι ο καθ’ ύλην αρμόδιος Υπουργός κ. Αραχωβίτης για το θέμα το οποίο συζητάμε δεν προσέρχεται σήμερα και στέλνει εσάς, παρ’ ότι το αντικείμενο της ερώτησης δεν εμπίπτει στις αρμοδιότητές σας.

Θα με συγχωρήσετε, δεν έχω τίποτα απολύτως προσωπικό απέναντί σας και ούτε αυτό που λέω έχει καμμία πρόθεση να σας προσβάλει, αλλά με λύπη λέω ότι προφανώς, ο Υπουργός κρύβεται και προφανώς, αυτή η στάση του αποτελεί ομολογία αποτυχίας, κύριε Υπουργέ, για τα τεράστια προβλήματα τα οποία υπέστη ο αγροκτηνοτροφικός κόσμος της χώρας στην πρόσφατη προκαταβολή της ενιαίας ενίσχυσης με την ανευθυνότητα και τη προχειρότητα με την οποία χειριστήκατε το θέμα των δασικών χαρτών.

Το βίωσαν οι παραγωγοί, κύριε Υπουργέ, γιατί όχι μόνο έμειναν απλήρωτοι αυτοί, οι οποίοι δεν μπήκαν στις προβλεπόμενες διαδικασίες ενστάσεως, τις οποίες η δική σας Κυβέρνηση το 2017 νομοθέτησε, αλλά έμειναν απλήρωτοι -και αυτό είναι πρωτόγνωρο- ακόμη και αυτοί οι οποίοι υπέβαλαν ενστάσεις -και πολύ κοστοβόρες, κύριε Υπουργέ- και είδαν τους λογαριασμούς τους άδειους.

Την προηγούμενη εβδομάδα βρέθηκα στην εκλογική σας περιφέρεια, τη Λάρισα, όπου φαντάζομαι θα γνωρίζετε πολύ καλά ότι υπάρχουν ολόκληρα χωριά στα οποία δεν πήρε το τσεκ ούτε ένας παραγωγός παρ’ ότι ενιστάμενος, ενώ, για παράδειγμα, στα Φάρσαλα δεν πληρώθηκε κανένας. Το δυσάρεστο είναι ότι η εικόνα η οποία παρουσιάζεται σήμερα, η οποία αφορά στο ένα τρίτο των δασικών χαρτών της χώρας αύριο, κύριε Υπουργέ, θα συμβεί με τις δικές σας ενέργειες στις περιοχές οι οποίες έγινε ανάρτηση, όπως, για παράδειγμα, στην εκλογική μου περιφέρεια που του χρόνου οι αγρότες θα βιώσουν τα αποτελέσματα των χειρισμών σας.

Εμείς, κύριε Υπουργέ, σας είχαμε προειδοποιήσει κοινοβουλευτικά, κρούαμε τον κώδωνα του κινδύνου και καταθέσαμε σχετική τροπολογία που σας ζητούσαμε να εξαιρέσετε όλες τις καλλιεργούμενες εκτάσεις τις οποίες νέμονται οι παραγωγοί της χώρας με τίτλο του ελληνικού δημοσίου, τα λεγόμενα κληροτεμάχια προ του 1975 για να τελειώνει αυτή η περιπέτεια. Δεν μας ακούσατε και βάλατε τους παραγωγούς σε αυτή τη διαδικασία. Οι παραγωγοί δεν έχασαν μόνο τη βασική ενίσχυση, αλλά θα χάσουν όλες τις συνδεδεμένες ενισχύσεις, το «πρασίνισμα» και πολύ φοβάμαι ότι αν η κατάσταση συνεχιστεί έτσι, θα χάσουν και όλα τα προγράμματα του δεύτερου πυλώνα, βιολογική μικρορύπανση.

Και για να αντιμετωπίσετε την καταιγίδα αυτή που έρχεται, εννοώ των δεύτερων πληρωμών, κύριε Υπουργέ, μετά λύπης μου πληροφορούμαι ότι έχετε δώσει εντολή στα δασαρχεία της χώρας όπου υπάρχουν αμφισβητούμενες δασικές εκτάσεις να προσέλθουν παραγωγοί άρον-άρον και να κάνουν αιτήματα εξαγοράς του κλήρου που κατέχουν με νόμιμο τίτλο του ελληνικού δημοσίου, αποδεικνύοντας βεβαίως στην πράξη αυτό που σας λέγαμε από την πρώτη στιγμή ότι το μέτρο σας για τους δασικούς χάρτες είχε καθαρά εισπρακτικό χαρακτήρα.

Κύριε Υπουργέ, πόσοι είναι οι παραγωγοί που δεν πληρώθηκαν λόγω των αμφισβητούμενων δασικών εκτάσεων, ενιστάμενοι και μη; Πόσες είναι οι εν λόγω εκτάσεις και τι ενέργειες θα κάνετε και με ποιο χρονοδιάγραμμα ώστε να δώσετε τέλος σε αυτόν τον φαύλο κύκλο και να μας πείτε αν εγγυάστε ότι στην πληρωμή του Δεκεμβρίου όλοι θα τακτοποιηθούν ως πρέπει;

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, έχετε τον λόγο.

**ΒΑΣΙΛΕΙΟΣ ΚΟΚΚΑΛΗΣ (Αναπληρωτής Υπουργός Αγροτικής Ανάπτυξης και Τροφίμων):** Ευχαριστώ, κύριε Πρόεδρε.

Κατ’ αρχάς, να πούμε ότι στο Υπουργείο Αγροτικής Ανάπτυξης, η ηγεσία του οποίου είναι ενιαία, κανείς δεν κρύβεται, πολλώ δε μάλλον ο Σταύρος Αραχωβίτης. Σίγουρα υπάρχουν καθ’ ύλην αρμοδιότητες και στον Υπουργό και στους Υφυπουργούς, πλην όμως κανείς δεν κρύβεται.

Να ξεκαθαρίσουμε -και νομίζω ότι θα συμφωνήσετε με αυτό- ότι η ανάρτηση και εν συνεχεία η κύρωση των δασικών χαρτών ήταν υποχρέωση της χώρας μας εδώ και οκτώ χρόνια. Νομίζω ότι κανείς δεν αμφιβάλλει για αυτό. Έπρεπε να γίνει από το 2010. Το έκανε αυτή η Κυβέρνηση το 2017. Όταν αναρτήθηκαν οι δασικοί χάρτες, υπήρχε –χαίρομαι και για την ερώτηση- μια εύλογη δικαιολογημένη ανησυχία αρκετών χιλιάδων αγροτών, κτηνοτρόφων και στην περιοχή της Θεσσαλίας και στην περιοχή τη δική σας για την τύχη των ενισχύσεων, αλλά και για την ιδιοκτησιακή τύχη -και αυτό είναι πολύ πιο σημαντικό- για την τύχη των ιδιοκτησιών.

Τα είπαμε και τότε, για να ξεκαθαρίσουμε λίγο και να δούμε ποιος φταίει που δεν πληρώθηκαν, πότε θα πληρωθούν και να τα πούμε ξεκάθαρα τα πράγματα.

Υφιστάμενες σύννομες χρήσεις γης ουδόλως επηρεάζονται από τους δασικούς χάρτες, όπερ σημαίνει αναδασμοί, παραχωρητήρια, διανομές δεν έχουν καμμία σχέση με τους δασικούς χάρτες όσον αφορά και την ιδιοκτησία και την τύχη των ενισχύσεων. Επαναλαμβάνω, παραχωρητήρια, διανομές, αναδασμοί, όσα ακίνητα περιήλθαν σύμφωνα με τις διατάξεις της αγροτικής νομοθεσίας.

Ρωτάτε, όμως: Γιατί δεν πληρώθηκαν αρκετοί από τονΒόλο, από τη Λάρισα; Σύμφωνα με τον οργανισμό του Υπουργείου Αγροτικής Ανάπτυξης, σε συνδυασμό με τον περίφημο νόμο του «ΚΑΛΛΙΚΡΑΤΗ», την πιστοποίηση της νομικής ισχύος των γεωργικών ακινήτων και τον γεωγραφικό προσδιορισμό έχουν οι ΔΑΟΚ της κάθε περιφέρειας.

Δεν προσπαθώ να ρίξω το μπαλάκι στις ΔΑΟΚ. Ήδη ήρθαμε σε συνεργασία με τους περιφερειάρχες, προκειμένου η ΔΑΟΚ, η οποία γνωρίζει τα ακίνητα στην περιοχή, εάν δηλαδή παραμένουν στον ιδιοκτήτη ή εάν έχουν αλλάξει σύνορα, προκειμένου να προσκομισθούν στις διευθύνσεις δασών και να πληρωθούν, όπως και θα πληρωθούν μέχρι τα Χριστούγεννα όλοι αυτοί τους οποίους αφορούν οι αναδασμοί, οι διανομές, τα παραχωρητήρια.

Εκχερσώσεις με άδεια. Με βεβαίωση από τη διεύθυνση δασών μπορούν να πληρωθούν από τον ΟΠΕΚΕΠΕ.

Εκχερσώσεις χωρίς άδεια ρυθμίζονται από τον Δασικό Κώδικα.

Όπως αναφέρει και σχετικό έγγραφο του ΥΠΕΝ, κυρία Αραμπατζή, όσον αφορά τις επιδοτήσεις –το επαναλαμβάνω, μπορώ να το προσκομίσω- και σας διαβάζω επί λέξει, για να μην δημιουργούμε πανικό σε αγρότες και κτηνοτρόφους, δεν επηρεάζει τη συνέχιση των επιδοτήσεων το έργο της κύρωσης των δασικών χαρτών, εάν οι πολίτες χρησιμοποιήσουν τα θεσμοθετημένα εργαλεία που δημιουργήθηκαν γι’ αυτόν τον σκοπό.

Θα μου πείτε: Υπήρχε μία καθυστέρηση. Ναι. Όμως, για το γεγονός ότι κάποιες ΔΑΟΚ δεν απέστειλαν, ως όφειλαν, γι’ αυτό ευθύνεται η ηγεσία του Υπουργείου Αγροτικής Ανάπτυξης;

Για τους βοσκοτόπους θα πω και στη δευτερολογία μου. Ουδόλως επηρεάζονται οι κτηνοτρόφοι -αν και δεν το αναφέρετε και καλά κάνετε και δεν το αναφέρετε στην ερώτηση- από τους δασικούς χάρτες, διότι η χρήση γης δεν απασχολεί τον δασικό χάρτη. Μπορεί να είναι δάσος και να είναι βοσκότοπος. Συνεπώς δεν αφορά τις ενισχύσεις που λαμβάνουν οι κτηνοτρόφοι από τους δασικούς χάρτες.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού)

Περισσότερα για τους βοσκοτόπους θα πω στη δευτερολογία μου.

**ΠΡΟΕΔΡΕΥΩΝ (Νικήτας Κακλαμάνης):** Κυρία Αραμπατζή, έχετε τον λόγο.

**ΦΩΤΕΙΝΗ ΑΡΑΜΠΑΤΖΗ:** Κύριε Υπουργέ, ουδείς αμφισβήτησε, πολλώ δε μάλλον η Νέα Δημοκρατία, ότι η ανάρτηση των δασικών χαρτών ήταν υποχρέωση της χώρας μας. Άλλωστε, ξεκίνησε επί των ημερών μας. Αμφισβητούμε, όμως, τον τρόπο με τον οποίο κάνατε αυτές τις αναρτήσεις και τις συνέπειες τις οποίες τις βιώνουν στην καθημερινότητά τους και στην τσέπη τους οι αγρότες.

Τι δηλαδή; Αυτό το οποίο λέτε, κύριε Υπουργέ, σας είπαμε και με τροπολογία, την οποία θα καταθέσω στα Πρακτικά, για τις καλλιεργούμενες εκτάσεις, τις προ του 1975, για τις οποίες οι άνθρωποι αυτοί έχουν νόμιμο τίτλο του ελληνικού δημοσίου, αυτούς τους ανθρώπους να μην τους βάζετε στην κοστοβόρα διαδικασία να αποδείξουν ότι οι εκτάσεις τους ανήκουν, εκτάσεις για τις οποίες έχουν φορολογηθεί, έχουν πληρώσει ΕΝΦΙΑ, έχουν τίτλους του ελληνικού δημοσίου. Ήταν τόσο απλό, κύριε Υπουργέ!

Όμως, μη μου ξαναπείτε και γι’ αυτούς που έκαναν τις ενστάσεις, που πήγαν δηλαδή πλήρωσαν τον τοπογράφο, που έκαναν όλες τις διαδικασίες. Δεν πληρώθηκαν, γιατί ξαφνικά το Υπουργείο σας, δυο χρόνια μετά, διαπίστωσε διοικητική αδυναμία να ελέγξει τις ενστάσεις αυτές και κατέληξε τελικά να αφήσει ακόμη και τους ενιστάμενους απλήρωτους.

Και βεβαίως, κύριε Υπουργέ, να μη διαλανθάνει της προσοχής ότι και αυτοί οι οποίοι έκαναν ενστάσεις, που τώρα -τυχαία, θα πω εγώ- πληρώθηκαν, έχουν τον πέλεκυ του ΟΠΕΚΕΠΕ να επικρέμαται, ο οποίος λέει ότι αν οι ενστάσεις τους απορριφθούν υπέρ του ελληνικού δημοσίου, θα αναγκαστούν να επιστρέψουν τα ποσά των επιδοτήσεων ως αχρεωστήτως καταβληθέντα.

Κύριε Υπουργέ, είπατε ότι το Υπουργείο Αγροτικής Ανάπτυξης είναι ενιαίο. Φαντάζομαι ότι έχει και συνέχεια, διότι αυτά που σας λέω εδώ, κύριε Υπουργέ, δεν τα λέω μόνο εγώ. Δυστυχώς, για εσάς, τα λέει ο προκάτοχός σας, ο μακροβιότερος Υπουργός Αγροτικής Ανάπτυξης, ο κ. Βαγγέλης Αποστόλου, σε μία συνέντευξη στην «ΕΦΗΜΕΡΙΔΑ ΤΩΝ ΣΥΝΤΑΚΤΩΝ», την οποία, βέβαια, βρήκε τον χρόνο να παραχωρήσει και να πει τους κινδύνους είκοσι μέρες μετά την απομάκρυνσή του από το Υπουργείο Αγροτικής Ανάπτυξης, ο Υπουργός αυτός που διά του κοινοβουλευτικού ελέγχου και στις ερωτήσεις όλων των Βουλευτών διαβεβαίωνε ότι διασφαλίζονται όλες οι επιδοτήσεις και υποστηρίζεται ο αγροτικός κόσμος.

Τι λέει, λοιπόν, ο μέχρι πρότινος Υπουργός; Λέει ότι το 60% των εκτάσεων, από το 1/3 που έχει αναρτηθεί, έχουν χαρακτηριστεί ως δασικά και άρα, υπάρχει πρόβλημα και θα πρέπει η νυν ηγεσία να διασφαλίσει με κάθε τρόπο ότι δεν θα χάσουμε ούτε ένα ευρώ κοινοτικών επιδοτήσεων. Επίσης, λέει ότι αυτό πρέπει να το κάνουμε, γιατί η χώρα μας βρίσκεται μπροστά στις κρίσιμες διαπραγματεύσεις για τη νέα κοινή αγροτική πολιτική και, βεβαίως, την πάντοτε απειλή των χωρών Βίσεγκραντ για την απόλυτη εξωτερική σύγκληση των στρεμματικών ενισχύσεων, σενάριο ιδιαίτερα δυσμενές για τη χώρα μας.

Ο κύριος Υπουργός τα λέει αυτά, ο κ. Αποστόλου. Και σας προέτρεπε στις 20 Σεπτεμβρίου να κάνετε νομοθετική πρωτοβουλία αναστολής όλων αυτών των διαδικασιών, για να πληρωθούν κανονικά οι αγρότες. Σε αυτό έχετε να απαντήσετε κάτι εσείς ή ο κ. Αραχωβίτης, που είναι και ο καθ’ ύλην αρμόδιος;

Σε ό,τι αφορά, λοιπόν, κύριε Υπουργέ, την πορεία μας προς τη νέα κοινή αγροτική πολιτική, το ζήτημα για τους αγρότες δεν είναι ότι χάνουν τώρα τις επιδοτήσεις, ότι δεν πληρώνονται φέτος και δεν θα πληρωθούν προφανώς και του χρόνου, όταν, βεβαίως, η Κυβέρνησή σας θα έχει απέλθει. Το ζήτημα είναι ότι με την ανευθυνότητα σας πηγαίνουμε να διαπραγματευτούμε τον κρίσιμο φάκελο της νέας ΚΑΠ ευάλωτοι ως προς τις επιλέξιμες εκτάσεις μας. Και γιατί είμαστε ευάλωτοι, κύριε Υπουργέ; Διότι, πρώτον, κάνετε αυτές τις ανευθυνότητες μειώνοντας τις επιλέξιμες λόγω των δασικών χαρτών και, βεβαίως, γιατί δεν έχετε κατορθώσει να κάνετε, επιτέλους, τα οριστικά σχέδια βόσκησης, τη διαπραγματευτική επιτυχία που εμείς ως Κυβέρνηση της Νέας Δημοκρατίας σας παραδώσαμε για τον σύννομο κοινοτικά πολλαπλασιασμό των επιλέξιμων εκτάσεων της χώρας από τα δεκαεπτά στα είκοσι πέντε εκατομμύρια στρέμματα.

Εσείς ως Υπουργείο, η πρώτη νομοθετική πρωτοβουλία την οποία αναλάβατε, ήταν να μεταβάλλετε κατά δύο χρόνια τη σύνταξη των οριστικών σχεδίων βόσκησης, διακυβεύοντας στην πράξη τα δικαιώματα των Ελλήνων γεωργών και κτηνοτρόφων για τη νέα κοινή αγροτική πολιτική.

**ΠΡΟΕΔΡΕΥΩΝ (Νικήτας Κακλαμάνης):** Κυρία Αραμπατζή, πρέπει να ολοκληρώσετε.

**ΦΩΤΕΙΝΗ ΑΡΑΜΠΑΤΖΗ:** Τελειώνω, κύριε Πρόεδρε, και ευχαριστώ για την ανοχή σας.

Γνωρίζετε ότι μέχρι το 2020, κύριε Υπουργέ, οφείλουμε, σύμφωνα με τον κανονισμό, να δώσουμε τα οριστικά σχέδια. Εσείς δεν έχετε κάνει ούτε τα προσωρινά. Πείτε μας, λοιπόν, για τους διπλά χτυπημένους αγρότες και κτηνοτρόφους αφ’ ενός από τους δασικούς χάρτες, αφ’ ετέρου από την έλλειψη των διαχειριστικών, πότε επιτέλους θα τα ολοκληρώσετε. Και να μας το πείτε με συγκεκριμένο χρονοδιάγραμμα.

Ευχαριστώ πολύ.

(Στο σημείο αυτό η Βουλευτής κ. Φωτεινή Αραμπατζή καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, έχετε τον λόγο.

**ΒΑΣΙΛΕΙΟΣ ΚΟΚΚΑΛΗΣ (Αναπληρωτής Υπουργός Αγροτικής Ανάπτυξης και Τροφίμων):** Ευχαριστώ, κύριε Πρόεδρε.

Είναι πολύ εύκολο να εκτοξεύονται αντιπολιτευτικές ατάκες. Να δούμε, όμως, τα πράγματα με ψυχραιμία και με καθαρότητα, ώστε να βγάλει ο κόσμος τα συμπεράσματά του.

Το τι είναι δάσος, τι είναι βοσκότοπος έπρεπε να είχε καθοριστεί εδώ και πολλά χρόνια στη χώρα μας. Καθορίστηκε το 2017 με τους δασικούς χάρτες. Κι έρχεται η Αντιπολίτευση και μας λέει: «Ναι, συμφωνούμε, αλλά ο τρόπος με τον οποίο το κάνετε…».

Σίγουρα, κυρία Αραμπατζή, υπήρχαν προβλήματα γραφειοκρατικά. Κανείς δεν θέλει να πει ότι δεν υπάρχουν ακόμα οι παθογένειες οι οποίες υπήρχαν τόσα χρόνια. Το σίγουρο, όμως, είναι -κι αυτό πρέπει να το καταλάβει και ο αγρότης και ο κτηνοτρόφος- ότι πρέπει στη χώρα μας να εμπνέουμε κανόνες χρηστής διοικήσεως και εμπιστοσύνης στον πολίτη.

Οι δασικοί χάρτες αναρτήθηκαν με τα προβλήματα τα οποία ξεπερνιούνται. Όσον αφορά τις ενισχύσεις για τα αγροτικά ακίνητα, πουθενά ο νόμος δεν κάνει διαχωρισμό με χρονολογία 1975 - 1965. Όσα είναι από αναδασμό, παραχωρητήρια, διανομές, επ΄ουδενί δεν κινδυνεύουν οι επιδοτήσεις.

**ΦΩΤΕΙΝΗ ΑΡΑΜΠΑΤΖΗ:** Τριάντα πέντε χιλιάδες δεν πληρώθηκαν, κύριε Υπουργέ;

**ΒΑΣΙΛΕΙΟΣ ΚΟΚΚΑΛΗΣ (Αναπληρωτής Υπουργός Αγροτικής Ανάπτυξης και Τροφίμων):** Και θα πληρωθούν επαναλαμβάνω.

**ΦΩΤΕΙΝΗ ΑΡΑΜΠΑΤΖΗ:** Πότε;

**ΒΑΣΙΛΕΙΟΣ ΚΟΚΚΑΛΗΣ (Αναπληρωτής Υπουργός Αγροτικής Ανάπτυξης και Τροφίμων):** Όσον αφορά στους βοσκότοπους, ο νόμος ο οποίος καθόρισε τους βοσκοτόπους είναι ο ν.4351/2015. Έγινε καθορισμός των προδιαγραφών και του περιεχομένου των διαχειριστικών σχεδίων βόσκησης.

**ΦΩΤΕΙΝΗ ΑΡΑΜΠΑΤΖΗ:** Ακριβώς.

**ΒΑΣΙΛΕΙΟΣ ΚΟΚΚΑΛΗΣ (Υφυπουργός Αγροτικής Ανάπτυξης και Τροφίμων):** Από ποιον ψηφίστηκε αυτός ο νόμος;

**ΠΡΟΕΔΡΕΥΩΝ (Νικήτας Κακλαμάνης):** Μην κάνουμε διάλογο. Έχει τραβήξει ήδη πολύ.

**ΒΑΣΙΛΕΙΟΣ ΚΟΚΚΑΛΗΣ (Αναπληρωτής Υπουργός Αγροτικής Ανάπτυξης και Τροφίμων):** Είναι ρητορική η ερώτηση.

Καλό θα ήταν στην ερώτηση να γνωρίζουμε κάποια πράγματα. Δεν το λέω για εσάς. Το έχω διαπιστώσει και από άλλους Βουλευτές. Η σύνταξη των διαχειριστικών σχεδίων βόσκησης είναι στην αποκλειστική αρμοδιότητα των περιφερειών, εκ των οποίων από τις δεκατρείς, μόνο οι πέντε έχουν στείλει στο Υπουργείο Αγροτικής Ανάπτυξης όλα τα στοιχεία.

Η προγραμματική σύμβαση προβλέπει στο ν.4351/2015, στα άρθρα 6 και 7, ποιος είναι ο καθ’ ύλην αρμόδιος για τη σύνταξη των σχεδίων βόσκησης. Το Υπουργείο Αγροτικής Ανάπτυξης είναι αρμόδιο για την προγραμματική σύμβαση Υπουργείου και περιφερειών. Αυτή τη στιγμή οι μόνες περιφέρειες οι οποίες είναι έτοιμες σχεδόν είναι η Περιφέρεια Ηπείρου και η Περιφέρεια Θεσσαλίας.

Αυτοί που μας ακούν, αν διαβάσουν το νόμο, θα αναρωτηθούν ποιος είναι υπεύθυνος για τις μελέτες των διαχειριστικών σχεδίων βόσκησης: Το Υπουργείο Αγροτικής Ανάπτυξης ή οι περιφέρειες; Σας επαναλαμβάνω ότι πολλές περιφέρειες το 2017 δήλωσαν αδυναμία σε τεχνικό επίπεδο και συνδράμαμε. Από τις δεκατρείς μόνο οι πέντε έχουν στείλει στοιχεία. Η Ήπειρος και η Θεσσαλία είναι σχεδόν έτοιμες για τη σύνταξη των προγραμματικών συμβάσεων με το Υπουργείο Αγροτικής Ανάπτυξης.

Όταν, λοιπόν, στείλουν οι περιφέρειες τα διαχειριστικά σχέδια βόσκησης στο Υπουργείο, τότε υποβάλλετε μία ερώτηση και πείτε: «Γιατί, Υφυπουργέ, δεν υπογράφεις την προγραμματική σύμβαση του σχεδίου βόσκησης της Περιφέρειας Κρήτης με το Υπουργείο, ώστε να το πείτε στους κτηνοτρόφους»;

Ευχαριστώ.

**ΠΡΟΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής είκοσι πέντε μαθήτριες και μαθητές και δύο συνοδοί-εκπαιδευτικοί από το 1ο Γενικό Λύκειο Καλλιθέας.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Προχωράμε στη δεύτερη με αριθμό 133/6-11-2018 επίκαιρη ερώτηση δεύτερου κύκλου του Βουλευτή Ηρακλείου της Δημοκρατικής Συμπαράταξης ΠΑΣΟΚ - ΔΗΜΑΡ κ. Βασιλείου Κεγκέρογλου προς τον Υπουργό Υποδομών και Μεταφορών, με θέμα: «Άμεση λύση στο πρόβλημα που οι ίδιοι δημιουργήσατε και δεν διενεργούνται εξετάσεις για απόκτηση άδειας οδήγησης».

Στην επίκαιρη ερώτηση θα απαντήσει ο Υπουργός Υποδομών και Μεταφορών κ. Χρήστος Σπίρτζης.

Κύριε Κεγκέρογλου, έχετε τον λόγο.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε.

Πράγματι, εδώ και ενάμιση μήνα δεν διεξάγονται εξετάσεις - δοκιμασίες για τα προσόντα και τη συμπεριφορά οδηγών που θέλουν να αναβαθμίσουν ή να ανανεώσουν το δίπλωμα ή υποψηφίων οδηγούν που θέλουν να αποκτήσουν δίπλωμα. Το πρόβλημα επαναλαμβάνεται μετά από καιρό. Τον Μάιο είχαμε πάλι κινητοποιήσεις και των εξεταστών και των εκπαιδευτών. Πήραν τότε τη διαβεβαίωση ότι τις επόμενες ημέρες θα κατατεθεί νομοσχέδιο και ανέστειλαν τις κινητοποιήσεις, αλλά το πρόβλημα συνεχίζεται. Είναι επτά μήνες απλήρωτοι οι εξεταστές. Πολλοί άνεργοι, οι οποίοι έχουν δίπλωμα, άδεια οδήγησης, αναζητούν εργασία και θέλουν να δουλέψουν στον τομέα αυτό, αλλά δεν μπορούν από τη στιγμή που δεν γίνονται οι εξετάσεις. Και, βέβαια, είναι πολλές οι κατηγορίες οδηγών και υποψηφίων οδηγών.

Αυτό το οποίο ζητάμε με την ερώτηση είναι, επιτέλους, το Υπουργείο να δώσει λύση στο θέμα. Έχουμε καταθέσει τροπολογία και τον Μάιο του 2018 και στις 3 Οκτωβρίου του 2018. Η τροπολογία αυτή, κατά την άποψή μας, μπορεί να δώσει λύση για το μεταβατικό διάστημα και έτσι να συνεχιστεί απρόσκοπτα η διαδικασία για τις εξετάσεις των οδηγών και των υποψηφίων οδηγών.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Και εγώ για τον χρόνο σας.

Ορίστε, κύριε Σπίρτζη, έχετε τον λόγο.

**ΧΡΗΣΤΟΣ ΣΠΙΡΤΖΗΣ (Υπουργών Υποδομών και Μεταφορών):** Αξιότιμε κύριε συνάδελφε, δεν νομίζω ότι υπάρχει κάποια παράλειψη ή κάποια άστοχη ενέργεια από την πλευρά της Κυβέρνησης. Πιστεύω ότι είναι κοινός τόπος και για εμάς και για εσάς, ότι το υπάρχον σύστημα εξέτασης για τις άδειες οδήγησης είναι ένα σύστημα διάτρητο, ένα σύστημα το οποίο σε πρώτη επαφή που έρχονται τα παιδιά μας με το ελληνικό δημόσιο τα βάζει σε λογικές που θέλουμε σαν κοινωνία να τις βάλουμε στην άκρη. Θεωρώ, λοιπόν, ότι η προσπάθεια που έχουμε κάνει όλον αυτόν τον καιρό, δηλαδή το να προχωρήσουμε σε ένα νέο σχέδιο νόμου για την αλλαγή των αδειών οδήγησης, σας βρίσκει σύμφωνο.

Όσον αφορά τις κινητοποιήσεις, δεν γίνονται γιατί δεν έχουν πληρωθεί τον μισθό τους, γιατί προβλέπεται μηνιαία αποζημίωση ως πάρεργο για τις εξετάσεις. Τον Μάιο κατατέθηκε τροπολογία που τους κάλυψε αναδρομικά και έχει σταλεί γραπτά μία σειρά εγκυκλίων και διαβεβαιώσεων από τον γενικό γραμματέα Μεταφορών, ότι η τροπολογία που καταθέσατε -σας το έχω πει και εγώ- είναι μέσα στο σχέδιο νόμου που θα κατατεθεί στη Βουλή.

Τελείωσε η επεξεργασία του σχεδίου νόμου στην κεντρική νομοπαρασκευαστική επιτροπή και άμεσα -και όταν λέω άμεσα εννοώ αύριο ή μεθαύριο- θα κατατεθεί στη Βουλή για συζήτηση και ψήφιση.

Βέβαια, θα ήθελα, τελειώνοντας την πρωτομιλία μου, να πω δύο πράγματα. Όσον αφορά στις κινητοποιήσεις, μετά τις διαβεβαιώσεις και τον συνεχή διάλογο που είχαμε, το ένα σωματείο ανέστειλε τις κινητοποιήσεις, ενώ το άλλο συνεχίζει. Πιστεύω, όμως, ότι τόσο κάποια σωματεία εκπαιδευτών όσο και κάποιοι εξεταστές θέλουν να συνεχίζεται το παράλογο του να είναι μέσα στο ίδιο αυτοκίνητο και ο εκπρόσωπος της σχολής οδηγών και ο εξεταστής, με τα γνωστά φαινόμενα που έχει ζήσει όλη η ελληνική κοινωνία τα τελευταία χρόνια.

Ευχαριστώ πολύ.

**ΠΡΟΕΔΡΕΥΩΝ (Νικήτας Κακλαμάνης):** Κύριε Κεγκέρογλου, έχετε τον λόγο.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ο εκσυγχρονισμός της νομοθεσίας, του τεχνολογικού εξοπλισμού και των διαδικασιών που αφορούν διάφορες δημόσιες διαδικασίες, δεν πρέπει να μας οδηγεί στην αναστολή της λειτουργίας των υπαρχόντων συστημάτων με τις βελτιώσεις που χρειάζονται.

Νομίζω ότι είχατε την ευκαιρία εδώ και τρία, τουλάχιστον, χρόνια -μπορεί και παραπάνω- ως ο αρμόδιος Υπουργός να έχετε δώσει λύση στα συγκεκριμένα θέματα, σύμφωνα με αυτά τα οποία πιστεύετε. Θα μπορούσατε να έχετε καταθέσει το νομοσχέδιο, να έχετε φέρει προς κρίση στο ελληνικό Κοινοβούλιο τις απόψεις σας και τις προτάσεις σας και να προχωρήσουμε. Δεν έχει κανείς αντίλογο επ’ αυτού. Θα πούμε τις συγκεκριμένες θέσεις μας, όταν κατατεθεί το νομοσχέδιο.

Όμως, εσείς τι κάνετε; Επειδή θα φέρετε το νομοσχέδιο, αφήνετε το σύστημα να απαξιωθεί. Έχετε απαξιώσει το σύστημα μόνο και μόνο με τον τρόπο που το έχετε διαχειριστεί.

Λέμε, λοιπόν, από τον Μάιο: Δώστε τη δυνατότητα να διεξάγονται εξετάσεις απρόσκοπτα, να λειτουργεί το σύστημα και βεβαίως φέρτε τις βελτιώσεις. Αυτή είναι η άποψή μας.

Είπατε σήμερα ότι θα είναι μέσα στο νομοσχέδιο μεταβατική διάταξη. Δεν μπορεί να μην είναι, διότι για να εφαρμοστεί ένα σύστημα τελείως διαφορετικό, χρειάζεται ένα μεταβατικό διάστημα πάρα πολύ σημαντικό. Νομίζω ότι είναι λογικό. Δεν έχω δει το νομοσχέδιο. Δεν το γνωρίζουμε.

Σ’ αυτό το μεταβατικό διάστημα, λοιπόν, η τροπολογία αυτή θα έπρεπε να έχει ήδη θεσμοθετηθεί και να αφήνει το περιθώριο στο μεταβατικό διάστημα να ετοιμαστεί η υποδομή και όλα τα υπόλοιπα.

Ως προς το θέμα που βάζουν πολλοί για τις κινητοποιήσεις, κατ’ αρχάς, την Παρασκευή ήταν κλειστό το Υπουργείο Μακεδονίας. Σήμερα και αύριο θα συνεχιστούν οι κινητοποιήσεις, εκτός εάν δεχθούν τη διαβεβαίωση την οποία δίδετε σήμερα και τις αναστείλουν. Εγώ είμαι υποχρεωμένος να τη δεχθώ.

Βέβαια, τον Μάιο που σας πήρα τηλέφωνο για την τροπολογία, μου είπατε πάλι το ίδιο, ότι σε μια βδομάδα θα κατατεθεί.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών και Μεταφορών):** Τον Οκτώβριο.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ναι.

Έχουμε μια συνεχή αναβολή για το θέμα. Εξετάσεις, πάντως, δεν γίνονται ανεξάρτητα από τις κινητοποιήσεις. Οι εξετάσεις πρέπει να διεξάγονται και πρωί και απόγευμα. Και πρωί για τους εργαζόμενους του απογεύματος ή γι’ αυτούς που δεν εργάζονται και απόγευμα για τους εργαζόμενους το πρωί. Όταν αναγκάζουμε ανθρώπους να παρατήσουν τη δουλειά τους για να πάνε για εξετάσεις είτε πρωί είτε απόγευμα, είναι λάθος. Θα πρέπει να βρείτε ένα σύστημα και πρωί και απόγευμα.

Πολλοί μου έχουν αναφέρει ότι σκέφτεστε να ιδιωτικοποιήσετε το σύστημα. Αν με μπλοκάκι, όπως μου λένε, θέλετε να νομοθετήσετε και να βαφτίσετε «εξεταστές» ή οτιδήποτε άλλο μη δημόσιους λειτουργούς, τότε το σύστημα πάσχει εκ των προτέρων.

Θα δούμε όλες τις βελτιώσεις εδώ. Εμείς θα συνδράμουμε ως προς τη βελτίωση, τον εκσυγχρονισμό του συστήματος, διότι κατά καιρούς έχουν συζητηθεί αυτά τα θέματα στον δημόσιο διάλογο.

**ΠΡΟΕΔΡΕΥΩΝ (Νικήτας Κακλαμάνης):** Κύριε Κεγκέρογλου, σας παρακαλώ να ολοκληρώσετε.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Όμως, τώρα θέλουμε λύση για το μεταβατικό διάστημα, προκειμένου να διεξάγονται οι εξετάσεις. Αν καθυστερήσει το νομοσχέδιο, θα πρέπει να κάνετε δεκτή την τροπολογία μας, να την καταθέσουμε ξανά για να λειτουργεί το σύστημα. Πιστεύω ότι το μεταβατικό διάστημα θα κρατήσει τουλάχιστον έξι μήνες.

**ΠΡΟΕΔΡΕΥΩΝ (Νικήτας Κακλαμάνης):** Είναι κατανοητό, κύριε Κεγκέρογλου. Παρακαλώ.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Είχα χρόνο από την πρωτομιλία, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Εντάξει.

Κύριε Σπίρτζη, έχετε τον λόγο.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών και Μεταφορών):** Τον Οκτώβριο σας το είπα αυτό, στο νομοσχέδιο του Υπουργείου Μεταφορών και όχι τον Μάιο.

Κύριε Κεγκέρογλου, ας δούμε ποιος έχει απαξιώσει το σύστημα. Έχω στα χέρια μου μια επίσημη, αν θέλετε, ενημέρωση από την Ελληνική Αστυνομία. Δεν θα την καταθέσω. Είναι στον εισαγγελέα. Θα τη δείξω σε εσάς, αν θέλετε. Αφορά δύο κυκλώματα διαφθοράς που βρέθηκαν σε όλη την Ελλάδα. Το ένα αφορά δεκαπέντε άτομα και το άλλο είκοσι πέντε άτομα. Υπήρχε και μια τρίτη υπόθεση, που διερευνάται, στην Αθήνα.

Επομένως, το σύστημα -το ξέρει ο κάθε πολίτης- είναι όχι απαξιωμένο, αλλά κάτι ακόμη χειρότερο από απαξιωμένο. Μακάρι να ήταν απλά απαξιωμένο. Και τα τραγικά αποτελέσματα τα βιώνουμε κάθε μέρα με τα ατυχήματα που γίνονται στους δρόμους -όχι στις εθνικές οδούς πλέον- των πόλεών μας.

Να δούμε τι έχουμε κάνει. Προφανώς έχουμε πάει σε άλλη λογική από αυτήν που υπήρχε. Έχουμε φτιάξει εκπαιδευτική ύλη για όλες τις τάξεις του δημοτικού, προγράμματα για να εκπαιδεύονται οι μαθητές, η νεολαία μας, να εκπαιδεύονται οι εξεταστές, να μπορούμε, τέλος πάντων, να αποφύγουμε όλη αυτήν την κακή κατάσταση που έχουμε στη χώρα και που έχει πολύ μεγάλο πόνο, πολύ μεγάλο κοινωνικό κόστος. Ο κ. Κακλαμάνης είναι και γιατρός και μπορεί να καταθέσει τις δικές του εμπειρίες από αυτό που βιώνει η ελληνική κοινωνία από την οδική ασφάλεια.

Το δεύτερο είναι ένα σχέδιο που δεν επιτρέψει πλέον την παραβατική συμπεριφορά για την απόκτηση της άδειας οδήγησης.

Και είναι τρομερό κάποιοι να μας κατηγορούν για κρατιστές και να παρουσιάζεται ξαφνικά, ενώ είναι γνωστό από τη διαβούλευση το σχέδιο νόμου, ότι πάμε να ιδιωτικοποιήσουμε το σύστημα. Προφανώς είναι με δημόσιους λειτουργούς, αλλά οι δημόσιοι λειτουργοί θα έχουν αποκλειστική δραστηριότητα αυτή για τις άδειες. Θα γίνεται με κλήρωση, θα είναι μέσα στις διευθύνσεις. Δεν θα είναι ένα πάρεργο όπου θα γνωρίζουν οι σχολές οδηγών ποιοι είναι οι εξεταστές, για να γίνεται όλο αυτό που βιώνουμε. Θα υπάρχουν ηλεκτρονικά συστήματα που θα επιτηρούν κεντρικά το σύστημα των αδειών οδήγησης και μια σειρά από προβλέψεις που θα τις συζητήσουμε στο σχέδιο νόμου.

Θεωρώ ότι είναι σε κοινή πολιτική κατεύθυνση και προσπάθεια το σχέδιο νόμου. Προφανώς, δεν πάμε σε καμμία ιδιωτικοποίηση. Αυτό το ήθελαν κάποιοι από τις σχολές οδηγών, να γίνει η διαδικασία για την απόκτηση άδειας οδήγησης κάτι που θα πιστοποιείται ιδιωτικά. Είναι έξω από τη δική μας λογική.

Να σας δείξω και την έκθεση της Αστυνομίας.

Δεν υπάρχει λόγος να έχουμε πάρεργο τις εξετάσεις για την άδεια οδήγησης. Δεν υπάρχει λόγος να υπάρχει μία αποζημίωση που θα διανέμεται ανεξάρτητα του ποιος κάνει και του ποιος συμμετέχει στις εξετάσεις και ποιος όχι.

Υπάρχει ένα ορθολογικό σύστημα για αυτό που είπατε, για να καλυφθούν οι πρωινές ή απογευματινές εξετάσεις εκτός ωραρίου από ειδικούς, από εξεταστές οι οποίοι στοιχειωδώς θα έχουν προδιαγραφές.

Σήμερα, κύριε Κεγκέρογλου, οι εξεταστές δεν έχουν καν την άδεια οδήγησης για εξεταστές. Είναι τραγικό αυτό, αλλά έτσι είναι. Στοιχειωδώς δεν έχουν την κατηγορία της άδειας οδήγησης για εξεταστές.

Θεωρώ, λοιπόν, ότι είναι κοινή προσπάθεια του πολιτικού κόσμου να πάμε σε μια άλλη λογική και σε αυτόν τον τομέα.

Ευχαριστώ πολύ.

**ΠΡΟΕΔΡΕΥΩΝ (Νικήτας Κακλαμάνης):** Ολοκληρώθηκε η συζήτηση των επίκαιρων ερωτήσεων.

Κύριοι συνάδελφοι, έχουν διανεμηθεί τα Πρακτικά της Παρασκευής 12 Οκτωβρίου 2018, της Δευτέρας 15 Οκτωβρίου 2018, της Πέμπτης 18 Οκτωβρίου 2018 και της Παρασκευής 19 Οκτωβρίου 2018 και ερωτάται το Σώμα αν τα επικυρώνει.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Νικήτας Κακλαμάνης):** Συνεπώς τα Πρακτικά της Παρασκευής 12 Οκτωβρίου 2018, της Δευτέρας 15 Οκτωβρίου 2018, της Πέμπτης 18 Οκτωβρίου 2018 και της Παρασκευής 19 Οκτωβρίου 2018 επικυρώθηκαν.

Ακούστε, παρακαλώ, οι γραμματείς των Κοινοβουλευτικών Ομάδων, η ώρα είναι 10.50΄. Θα κάνω μία δεκάλεπτη διακοπή και στις 11.00΄ ξεκινάει πάλι η συνεδρίαση και όλοι οι εισηγητές πρέπει να ειδοποιηθούν. Είναι οι δύο πρώτοι εδώ, αλλά δεν μπορώ να ξεκινήσω τη συνεδρίαση. Ο κ. Αντωνίου και ο κ. Γιαννάκης είναι συνεπείς. Στις 11.00΄ παρακαλώ να είναι άπαντες στην Αίθουσα για να ξεκινήσουμε.

Διακόπτουμε τη συνεδρίαση για δέκα (10΄) λεπτά και κατόπιν θα εισέλθουμε στη συμπληρωματική ειδική ημερήσια διάταξη.

(ΔΙΑΚΟΠΗ)

(ΑΛΛΑΓΗ ΣΕΛΙΔΑΣ ΛΟΓΩ ΑΛΛΑΓΗΣ ΘΕΜΑΤΟΣ)

(ΜΕΤΑ ΤΗ ΔΙΑΚΟΠΗ)

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, συνεχίζεται η συνεδρίαση.

Εισερχόμαστε στη συμπληρωματική

**ΕΙΔΙΚΗ ΗΜΕΡΗΣΙΑ ΔΙΑΤΑΤΑΞΗ**

Αποφάσεις Βουλής - Οικονομική διαχείριση Βουλής:

α. Μόνη συζήτηση και έγκριση του Απολογισμού Δαπανών της Βουλής οικονομικού έτους 2017.

β. Μόνη συζήτηση και ψήφιση του Σχεδίου Προϋπολογισμού Δαπανών της Βουλής οικονομικού έτους 2019.

Οι παραπάνω αποφάσεις της Βουλής ψηφίστηκαν στην αρμόδια Επιτροπή Οικονομικών της Βουλής με πλειοψηφία 4/5 του όλου αριθμού των μελών της. Συνεπώς, σύμφωνα με το άρθρο 108, παράγραφοι 1 και 6, μπορούν να ψηφιστούν από τη Βουλή χωρίς συζήτηση.

Προτείνω όμως, εφόσον επιθυμούν, οι εισηγητές και οι ειδικοί αγορητές να μιλήσουν για πέντε λεπτά, εάν το επιθυμούν επίσης, οι Κοινοβουλευτικοί Εκπρόσωποι για πέντε λεπτά και οι συνάδελφοι οι οποίοι τυχόν εγγραφούν ηλεκτρονικά στον κατάλογο ομιλητών για πέντε λεπτά.

Συμφωνεί το Σώμα με τη διαδικασία που προτείνω;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Νικήτας Κακλαμάνης):** Συνεπώς το Σώμα συμφώνησε ομοφώνως.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία δεκαπέντε μαθήτριες και μαθητές και ένας συνοδός εκπαιδευτικός από το 7ο Δημοτικό Σχολείο Αγίας Βαρβάρας.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Ξεκινάμε, εφόσον το επιθυμεί, με τον εισηγητή του ΣΥΡΙΖΑ, τον συνάδελφο κ. Αντωνίου. Μπορείτε να μιλήσετε είτε από το Βήμα είτε από τη θέση σας.

Κύριε Αντωνίου, έχετε τον λόγο.

**ΧΡΗΣΤΟΣ ΑΝΤΩΝΙΟΥ:** Ευχαριστώ, κύριε Πρόεδρε.

Κυρίες και κύριοι συνάδελφοι, συζητάμε σήμερα τον απολογισμό δαπανών της Βουλής για το έτος 2017, καθώς και τον προϋπολογισμό δαπανών για το προσεχές έτος 2019.

Ο προϋπολογισμός της Βουλής για το έτος 2019 έχει ως βασικό στόχο την εξασφάλιση της αποτελεσματικότερης λειτουργίας της Βουλής και την παροχή ακόμα υψηλότερου επιπέδου υπηρεσιών προς τους Βουλευτές και τους πολίτες. Ο προϋπολογισμός του 2019 ανέρχεται σε 141.850.000 ευρώ και είναι αυξημένος κατά 7.865.000 ευρώ σε σχέση με εκείνον του 2018, δηλαδή ποσοστό αύξησης 5,84%.

Επισημαίνεται ότι ο προϋπολογισμός του 2019 αποτελεί τον πρώτο προϋπολογισμό που συντάσσεται σε συνθήκες εξόδου από τα προγράμματα οικονομικής στήριξης και σηματοδοτεί τη μετάβαση της χώρας σε μια νέα εποχή, η οποία χαρακτηρίζεται από βιώσιμη ανάπτυξη και ένα εξισορροπημένο συνδυασμό δημοσιονομικής κυριαρχίας και πειθαρχίας.

Ο προϋπολογισμός της Βουλής από το 2009, που ανερχόταν στο ύψος των 222.000.000 ευρώ, έχει μειωθεί στο ποσό των 134.000.000 ευρώ το έτος 2018, ενώ φέτος, για τους λόγους που θα περιγράψω στη συνέχεια, αυξάνεται κατά 5,8% και διαμορφώνεται στα 142.000.000 ευρώ.

Ο προϋπολογισμός του 2019 επιβαρύνεται από το κόστος κάλυψης δεκαεπτά κενών θέσεων επιστημονικού προσωπικού μέσω επικείμενου διαγωνισμού ΑΣΕΠ, για πρώτη φορά ύστερα από αρκετά χρόνια, από την προβλεπόμενη αύξηση κατά 50% της εργοδοτικής εισφοράς υπέρ του Ενιαίου Φορέα Κύριας Ασφάλισης, ΕΦΚΑ, Βουλευτών και Υπαλλήλων της Βουλής, από την αλλαγή του ειδικού μισθολογίου των ένστολων της ΕΛ.ΑΣ. και κυρίως, από το υψηλό κόστος λειτουργίας της Ειδικής Επιτροπής Υπηρεσίας Ελέγχου Δηλώσεων Περιουσιακής Κατάστασης, λόγω της μεγάλης αύξησης του πλήθους των ελεγχομένων προσώπων παράλληλα με τη διενέργεια αναδρομικού ελέγχου για τα έτη 2015 και 2016 βάσει της εφαρμογής του ν.4571/2018.

Συνοπτικά, ο προϋπολογισμός περιλαμβάνει τέσσερις μεγάλες κατηγορίες κωδικών. Πρώτον, κωδικός «Πληρωμές για Υπηρεσίες», δεύτερον, κωδικός «Πληρωμές Αγαθών και Κεφαλαιουχικού Εξοπλισμού», τρίτον, «Πληρωμές Μεταβιβαστικές» και τέταρτον, «Δαπάνες που δεν εντάσσονται σε άλλα κατηγορίες».

Στην πρώτη κατηγορία περιλαμβάνονται πιστώσεις για βουλευτικές αποζημιώσεις. Να σημειώσω εδώ ότι η βουλευτική αποζημίωση τα τελευταία χρόνια έχει μειωθεί πάνω από 40% και ότι οι Έλληνες Βουλευτές πλέον έχουν εναρμονιστεί πλήρως και φορολογικά και ασφαλιστικά με όλους τους Έλληνες εργαζομένους. Περιλαμβάνονται οι πιστώσεις για αποδοχές πολιτικών υπαλλήλων της Βουλής-μόνιμοι, μετακλητοί και με σχέση εργασίας ορισμένου χρόνου- καθώς και οι εισφορές στον ΕΦΚΑ για την ασφάλιση και την περίθαλψή τους. Τρίτον, περιλαμβάνονται οι πιστώσεις για τις αμοιβές των επιστημονικών συνεργατών των Βουλευτών, των σπουδαστών, των δημοσίων σχολών που πραγματοποιούν άσκηση στο επάγγελμα, των υπαλλήλων με σχέση εργασίας ιδιωτικού δικαίου ορισμένου χρόνου, καθώς και οι ασφαλιστικές εισφορές αυτών και οι πρόσθετες παροχές όλου του προσωπικού της β΄ και γ΄ υποκατηγορίας.

Επισημαίνω ότι στο παραπάνω κονδύλιο συμπεριλαμβάνονται η πληρωμή των καθαριστριών που εργάζονται στη Βουλή, καθώς αντικαταστάθηκε το σύστημα με τους εργολάβους με μικρότερο κόστος και επιπλέον απασχολούνται δεκαπέντε άτομα από ευάλωτες κοινωνικές ομάδες. Επίσης επιβαρύνεται με τις πιστώσεις για τις μετακινήσεις στο εσωτερικό και το εξωτερικό, τις πιστώσεις για τις λοιπές υπηρεσίες, στις οποίες περιλαμβάνονται δαπάνες για μισθώματα, ταχυδρομικά τέλη κ.λπ..

Στην κατηγορία και κάνω μια πολύ γρήγορη απαρίθμηση, κύριε Πρόεδρε, γιατί ο χρόνος των πέντε λεπτών μάλλον είναι λίγος.

**ΠΡΟΕΔΡΕΥΩΝ (Νικήτας Κακλαμάνης):** Εντάξει, θα υπάρχει μια μικρή ανοχή. Προχωρήστε.

**ΧΡΗΣΤΟΣ ΑΝΤΩΝΙΟΥ:** Το σύνολο της πρώτης κατηγορίας ανέρχεται σε 134.056 ευρώ. Η κατηγορία β΄ περιλαμβάνει πιστώσεις για προμήθεια ειδών εξοπλισμού, εργαστηρίων, βιβλίων, περιοδικών, δεύτερον, πιστώσεις για προμήθεια υγειονομικού και φαρμακευτικού υλικού, πιστώσεις για προμήθεια ειδών συντήρησης και επισκευής ηλεκτρικών εγκαταστάσεων, πιστώσεις για προμήθεια καυσίμων, θέρμανσης κ.λπ.. Η κατηγορία αυτή ανέρχεται στα 3.191.000 ευρώ.

Η κατηγορία γ΄ περιλαμβάνει δαπάνες, τη συνεισφορά της Βουλής σε οργανισμούς κοινωνικής ασφάλισης και λογαριασμούς, επιχορηγήσεις της Βουλής σε νομικά πρόσωπα ιδιωτικού δικαίου, εισφορές σε διάφορους διακοινοβουλευτικούς οργανισμούς, βοηθήματα σε φυσικά πρόσωπα, στήριξη τέκνων πεσόντων αξιωματικών των Ενόπλων Δυνάμεων, της Ελληνικής Αστυνομίας, του Πυροσβεστικού Σώματος που έχασαν τη ζωή τους κατά την εκτέλεση των καθηκόντων τους. Το κονδύλι ανέρχεται στα 4.503.000 ευρώ.

Στην κατηγορία δ΄ περιλαμβάνεται το αποθεματικό 100.000 ευρώ.

Οι δαπάνες του προϋπολογισμού προτάθηκαν από τις αρμόδιες υπηρεσίες της Βουλής και ύστερα από σχετική επεξεργασία των οικονομικών υπηρεσιών εγκρίθηκαν από τα θεσμικά όργανα, λαμβάνοντας υπ’ όψιν την περαιτέρω συμβολή του Κοινοβουλίου στη γενικότερη προσπάθεια εξοικονόμησης δημοσιονομικών πόρων και εξορθολογισμού των λειτουργικών δαπανών του δημοσίου με βάση τις αρχές της χρηστής δημοσιονομικής διαχείρισης, της ειλικρίνειας, της διαφάνειας και της λογοδοσίας.

Ειδικότερα, για τις δαπάνες για τις αποδοχές του προσωπικού σημειώνεται ότι αυτές προϋπολογίστηκαν με βάση τις διατάξεις των άρθρων 94-95 και 164 Δ΄ του Κανονισμού της Βουλής, μέρος Β΄ Προσωπικό, για την εναρμόνιση με τον ν.4354/2015 περί ενιαίου μισθολογίου, τις διατάξεις του ασφαλιστικού νόμου για τους Βουλευτές, τους εργαζόμενους, τους επιστημονικούς συνεργάτες Βουλευτών, κ.λπ..

Έχω κάνει μια αναφορά σχετικά με το πού αυξάνονται και πού μειώνονται οι δαπάνες σε σχέση με τον προϋπολογισμό του 2018, αλλά από ό,τι φαίνεται ο χρόνος δεν φτάνει.

Θέλω να σημειώσω, επίσης, για το πολύπλευρο έργο που γίνεται στη Βουλή τα τελευταία χρόνια και για τα έργα που συγχρηματοδοτούνται και εκτελούνται μέσω ευρωπαϊκών προγραμμάτων, όπως είναι το κτήριο του Μπενάκειου, το Εβραϊκό Μουσείο, η οργάνωση και ανάδειξη των αρχείων του κοινοβουλευτικού έργου, η αντικατάσταση καμερών και ρομποτικών συστημάτων στην Αίθουσα της Ολομέλειας της Βουλής.

Επίσης σε συνεργασία με την Υπηρεσία Διάθεσης Ευρωπαϊκών και Λοιπών Πιστώσεων έχουν διατεθεί σημαντικά κονδύλια για το στέγαστρο της Ολομέλειας της Βουλής, για την επιδότηση της μεταναστευτικής πολιτικής όπου έχει μεταφερθεί ποσό 5 εκατομμυρίων ευρώ, για την αρωγή στους πυρόπληκτους της ανατολικής Αττικής με συμβολή 10 εκατομμυρίων ευρώ, για το Μουσείο Εθνικής Αντίστασης στις Κορυσχάδες στη Βίνιανη και για την αρωγή της Βουλής στους πλημμυροπαθείς με επίσης ένα εκατομμύριο ευρώ.

Επίσης, επισυνάπτεται για έγκριση και ο απολογισμός δαπανών του 2017, όπου δεν έχουμε σημαντικές διαφοροποιήσεις σε σχέση με τα προβλεπόμενα.

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Και εγώ ευχαριστώ.

Τον λόγο έχει ο εισηγητής της Νέας Δημοκρατίας κ. Στέργιος Γιαννάκης.

Ορίστε, κύριε Γιαννάκη, έχετε τον λόγο, με σχετική ανοχή και εσείς, αν χρειαστεί.

**ΣΤΕΡΓΙΟΣ ΓΙΑΝΝΑΚΗΣ:** Κύριε Πρόεδρε, κύριοι συνάδελφοι, είναι φυσικό κάθε χρόνο όταν συζητείται ο προϋπολογισμός της Βουλής, να επανέρχεται το θέμα του κόστους της δημοκρατίας με γενικότερα πολιτικά σχόλια και αμφισβητήσεις, με τίτλους εφημερίδων και άρθρα απαξιωτικά για το κόστος του Κοινοβουλίου.

Το ότι σέρνεται αυτή η συζήτηση για χρόνια και έχει ενταθεί στα χρόνια της κρίσης για προφανείς λόγους οφείλεται και στο γεγονός ότι και εμείς ως πολιτικός κόσμος δεν καταφέραμε να ενημερώσουμε με στοιχεία, ειλικρίνεια και επιχειρήματα τους πολίτες. Έτσι βρίσκουν χώρο απόψεις και ιδέες από χώρους που για τους δικούς τους λόγους λαϊκίζοντας στρεβλώνουν την πραγματικότητα, δημιουργούν εντυπώσεις και τελικά απαξιώνουν το πολιτικό μας σύστημα.

Η Βουλή είναι θεσμός και εδώ και σε όλον τον κόσμο και ως τέτοιος πρέπει να αντιμετωπίζεται. Οι πρώτοι που επιβάλλεται να προστατεύσουμε το κύρος του θεσμού είμαστε εμείς οι Βουλευτές. Αυτό το επισημαίνω γιατί, δυστυχώς, έχουμε πολλά παραδείγματα λαϊκισμού και ανέξοδης πλειοδοσίας και μέσα σε τούτη την Αίθουσα, τα οποία είναι σίγουρο ότι θα ενταθούν στους επόμενους μήνες στην πορεία προς τις εθνικές εκλογές.

Έχουμε καθήκον πρώτα εμείς να σηκώσουμε το βάρος της ευθύνης και την υποχρέωσή μας για πλήρη διαφάνεια στις απολαβές μας, στις δραστηριότητές μας και στη γενικότερη διαχείριση του προϋπολογισμού μας, που είναι χρήματα του ελληνικού λαού. Μόνο έτσι αυξάνεται η αξιοπιστία μας, με πράξεις. Θα πρέπει, για παράδειγμα, να γίνει γνωστό και σαφές ότι τα χρόνια της κρίσης η μείωση στον προϋπολογισμό της Βουλής έχει ξεπεράσει το 40% και σε ό,τι αφορά τις αμοιβές των Βουλευτών η μείωση έχει ξεπεράσει το 45%.

Ο προϋπολογισμός του 2015 –κυβέρνηση Σαμαρά- παρουσίασε μείωση σε σχέση με το 2009 της τάξης του 37%, από τα 222.140.000 ευρώ του 2009 στα 139.922.000 ευρώ το 2015.

Αγαπητοί συνάδελφοι, συζητούμε σήμερα τον απολογισμό δαπανών της Βουλής για το οικονομικό έτος 2017 καθώς και το σχέδιο προϋπολογισμού δαπανών της Βουλής για το 2019.

Σε ό,τι αφορά τα απολογιστικά στοιχεία, διαπιστώνουμε ότι έγινε πιστή εκτέλεση του προϋπολογισμού και καταγράφεται και σχετική μείωση στον προϋπολογισμό της Βουλής κατά 85.400 ευρώ, ένα μέρος των οποίων επεστράφη στο Γενικό Λογιστήριο, αρχικά ύψους 1.600 ευρώ και δευτερευόντως από τα αδιάθετα το ποσό των 4.528 ευρώ.

Δεν έχουμε ιδιαίτερες αναφορές ή παρατηρήσεις σε ό,τι αφορά τον απολογισμό.

Σε ό,τι αφορά τώρα τον προϋπολογισμό του 2019, έχουμε να κάνουμε δύο παρατηρήσεις: Είναι ο δεύτερος προϋπολογισμός με αυξημένες προβλέψεις. Να θυμίσω ότι ο περσινός προϋπολογισμός, του 2018, ήταν αυξημένος κατά 1 εκατομμύριο σε σχέση με τον προηγούμενο. Ο προϋπολογισμός που καλούμαστε να ψηφίσουμε για το 2019 είναι εμφανώς αυξημένος κατά 7.865.000 ευρώ σε σχέση με τον προηγούμενο, του 2018, φτάνοντας συνολικά στα 141.850.000 ευρώ έναντι των 133.985.000 ευρώ το 2018. Βέβαια, και ο εισηγητής της Πλειοψηφίας ήταν αναλυτικός σε ό,τι αφορά τη δικαιολόγηση του επιπλέον κόστους, περιγράφοντας λεπτομερειακά τους στόχους του συγκεκριμένου σχεδίου.

Επίσης, εκείνο που θα ήθελα να σημειώσω είναι ότι άστοχα συνδυάζετε την προβλεπόμενη αύξηση με την υποτιθέμενη έξοδο από τα προγράμματα οικονομικής στήριξης, γιατί όλοι γνωρίζουν την τραγική κατάσταση της ελληνικής οικονομίας, όλοι ξέρουν την αυξημένη εποπτεία, τα θηριώδη πλεονάσματα που πρέπει να πετύχουμε μέχρι το 2060 και που συνεπάγονται την παραμονή της ελληνικής κοινωνίας σε διαρκές τούνελ ασφυκτικής λιτότητας. Σε κάθε περίπτωση, όλοι μας θέλουμε έναν προϋπολογισμό της Βουλής που θα διασφαλίζει την αποτελεσματική λειτουργία του Κοινοβουλίου, τη βέλτιστη παροχή των υπηρεσιών, τόσο για τους Βουλευτές και τις υπηρεσίες όσο και για τους πολίτες και την κοινωνία. Με αυτή τη λογική συντάσσεται κάθε φορά ο εκάστοτε προϋπολογισμός με την προαπαιτούμενη, βεβαίως, χρηστή, συνετή και διάφανη διαχείριση, την περιστολή αχρείαστων δαπανών και την κατά το δυνατόν μείωση του κόστους λειτουργίας της Βουλής. Θα πρέπει, επίσης, να σημειωθεί ότι ουσιαστικά ο έλεγχος των οικονομικών της Βουλής γίνεται σε καθημερινή βάση μέσω της σχετικής πλατφόρμας -της «Διαφάνειας»- από όλους, κυρίως από δημοσιογράφους αλλά και από την κοινωνία. Μπαίνει στο μικροσκόπιό τους και στη δημόσια συζήτηση κάθε κονδύλι.

Τελειώνοντας, θα ήταν παράλειψη εκ μέρους μου αν δεν εξέφραζα τόσο τις δικές μου προσωπικές ευχαριστίες όσο και της Νέας Δημοκρατίας για την άψογη εξυπηρέτηση που απολαμβάνουμε από το σύνολο των εργαζομένων στη Βουλή, που με συστηματικότητα πασχίζουν να μας μεταφέρουν την εμπειρία τους και να ανταποκριθούν με επάρκεια στις όλο και περισσότερο αυξημένες απαιτήσεις λειτουργίας του Κοινοβουλίου μας. Με εργατικότητα και φιλότιμο είναι πάντα δίπλα μας σε ό,τι χρειαζόμαστε για την άσκηση των καθηκόντων μας. Ειλικρινά τους ευχαριστούμε.

Τέλος, ανεξάρτητα από κάποιες επιμέρους ενστάσεις σε συγκεκριμένους κωδικούς, εμείς ως Νέα Δημοκρατία ψηφίζουμε θετικά τόσο τον απολογισμό του 2017 όσο και τον προϋπολογισμό του 2019.

Σας ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Και απλά να υπενθυμίσω ότι μόνο η στέγη, αν θυμάμαι καλά, κόστισε 1.300.000 ευρώ. Άρα το 1 εκατομμύριο δικαιολογείται πλήρως, για να ακούν και οι δημοσιογράφοι.

Τον λόγο έχει ο ειδικός αγορητής της Δημοκρατικής Συμπαράταξης κ. Ιωάννης Κουτσούκος.

**ΓΙΑΝΝΗΣ ΚΟΥΤΣΟΥΚΟΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, κάθε φορά που συζητάμε για τον προϋπολογισμό της Βουλής η συζήτηση περιστρέφεται αναγκαστικά γύρω από το κόστος της δημοκρατίας. Τυχαίνει δε η συζήτηση αυτή να συμπίπτει με την πρώτη ημέρα του τριήμερου εορτασμού της επετείου του Πολυτεχνείου. Σε όλων μας τις μνήμες έρχονται οι αγώνες εκείνων που έδωσαν ακόμα και το αίμα τους για να λειτουργήσει η δημοκρατία μας και το αντιπροσωπευτικό κοινοβουλευτικό σύστημα, χάριν του οποίου είμαστε σήμερα εδώ.

Κυρίες και κύριοι συνάδελφοι, είναι γνωστό ότι η δημοκρατία μας και προβλήματα έχει και πολλούς εχθρούς έχει. Το βλέπουμε καθημερινά. Για αυτό η διαχείρισή της πρέπει να είναι και λιτή και διάφανη, γιατί αυτοί που εκπροσωπούμε βιώνουν δύσκολες καταστάσεις και είναι καχύποπτοι. Είναι αυξημένη η αναξιοπιστία των πολιτών απέναντι στο πολιτικό σύστημα.

Κατά συνέπεια, πρέπει να πούμε πολύ καθαρά ότι η δημοκρατία έχει ένα κόστος και ότι άλλα πολιτεύματα, που μπορεί να μην έχουν κόστος, δεν έχουν τα προνόμια της δημοκρατίας. Και μπορούμε να κάνουμε μια σύγκριση της προόδου που επέτυχαν οι λαοί που είχαν δημοκρατία με τους λαούς που είχαν αυταρχισμό και άλλα καθεστώτα.

Αυτό σημαίνει ότι πρέπει να έχουμε σπατάλες; Το αντίθετο. Πρέπει να επιδιώκουμε συνεχώς τη μείωση των δαπανών, στα όρια που επιτρέπουν όμως, την αποτελεσματική λειτουργία του κοινοβουλευτικού συστήματος. Για αυτό η μείωση των δαπανών είναι πεπερασμένη.

Κυρίες και κύριοι συνάδελφοι, το 2010 η ελληνική Βουλή έδωσε το παράδειγμα σε ένα κλίμα έντονων προβλημάτων που αντιμετώπιζε ο λαός μας μπροστά στο φάσμα των μεγάλων ελλειμμάτων και του κινδύνου της χρεοκοπίας, παίρνοντας δύσκολες αποφάσεις, που οδήγησαν στη μείωση των δαπανών της Βουλής, από 222 εκατομμύρια ευρώ το 2009 σε 134 εκατομμύρια ευρώ το 2018, δηλαδή 39,63%-40%. Και πρέπει να ξέρουμε όλοι, να ξέρει και ο λαός, ότι το μεγάλο μέρος της μείωσης αυτής προέρχεται από τη μείωση άνω του 45% των μισθών και των εν γένει απολαβών και παροχών των Βουλευτών.

Για να έχουμε μια τάξη μεγέθους, θα πρέπει οι πολίτες να ξέρουν ότι από το σύνολο των δαπανών του προϋπολογισμού, που είναι 57,6 δισεκατομμύρια για το 2019, τα 141 εκατομμύρια που θα κοστίσει η Βουλή, η λειτουργία δηλαδή του πολιτικού συστήματος, είναι 0,25%, για την ακρίβεια 0,248%, δηλαδή στα 100 λεπτά κοστίζει 2,5 λεπτά η λειτουργία της δημοκρατίας. Είναι ένα από τα χαμηλότερα κόστη σε όλο τον δυτικό δημοκρατικό κόσμο. Και θέλω να σημειώσω ότι η μείωση αυτή είναι πολύ μεγαλύτερη από τη μείωση του ΑΕΠ κατά 27% του ΑΕΠ -χρησιμοποιώ τα επίσημα στοιχεία του ολιστικού προγράμματος της Κυβέρνησης- την περίοδο της κρίσης, πολύ μεγαλύτερη από τη μείωση των δαπανών που συνέβαλαν στον εξορθολογισμό του ισοζυγίου. Έλλειμμα και πλεόνασμα, γιατί είχαμε δημοσιονομική προσαρμογή 67 δισεκατομμύρια, 36,5% του ΑΕΠ, από τα οποία το 20% είναι δαπάνες, δηλαδή το 16,5% στα έσοδα, η μείωση των δαπανών της Βουλής είναι 40%. Είναι πολύ μεγαλύτερη από τη γενικότερη μείωση των δαπανών.

Κατά συνέπεια, πιστεύω πως έχουμε κάνει αρκετά -όχι όλα όσα ενδεχόμενα θα μπορούσαμε-, για να προσαρμοστούμε. Και φυσικά, η συζήτηση αυτή δεν τελειώνει, διότι επανέρχεται γύρω από προνόμια και διάφορα άλλα, τα οποία οι πολίτες ενδεχόμενα δεν ξέρουν ότι δεν ισχύουν ή ότι έχουν καταργηθεί, δηλαδή ότι δεν υπάρχει βουλευτική σύνταξη, ότι δεν υπάρχει αφορολόγητο…

**ΧΡΗΣΤΟΣ ΜΑΝΤΑΣ:** Ούτε αναδρομικά.

**ΓΙΑΝΝΗΣ ΚΟΥΤΣΟΥΚΟΣ:** Και πολύ περισσότερο, επανέρχεται με έναν άκομψο, πάρα πολλές φορές, τρόπο, γιατί η συζήτηση αυτή προκαλεί. Κάποιοι θυμήθηκαν τα αναδρομικά προχθές. Τα αναδρομικά δεν υπάρχουν. Είναι φανερό. Το δικαίωμα του κάθε πολίτη να πάει στα δικαστήρια υπάρχει. Αναδρομικά, όμως, η Βουλή δεν έχει ψηφίσει, είναι φανερό.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κύριε Πρόεδρε, θα πάρω ένα λεπτό ακόμα.

Και, βεβαίως, η συζήτηση για τη μείωση του κόστους έρχεται και με άλλες λαϊκίστικες προσεγγίσεις. Να μειώσουμε –λέει- τον αριθμό των Βουλευτών σε διακόσιους. Εκατόν πενήντα λέω εγώ, εκατό. Την αντιπροσωπευτικότητα της ελληνικής υπαίθρου, των νησιών μας, των ορεινών όγκων τη έχει σκεφτεί κανένας;

Δηλαδή, πού θα οδηγήσει αυτή η πλειοδοσία του λαϊκισμού, που δοκιμάζει συνολικά τη λειτουργία του πολιτικού συστήματος; Αυτό είναι το οικονομικό μέρος. Υπάρχει και το μέρος της διαφάνειας στο οποίο αναφέρθηκα και πιστεύω ότι πολλά έχουν γίνει: Υπάρχει η διαύγεια της Βουλής, υπάρχει δημόσια συζήτηση εδώ του προϋπολογισμού, πρέπει να προχωρήσουμε περαιτέρω. Η κ. Γεννηματά εχθές κατέθεσε μία ενότητα προτάσεων για την περαιτέρω ενίσχυση της διαφάνειας στη λειτουργία του πολιτικού συστήματος και στην οικονομική λειτουργία των κομμάτων. Νομίζω ότι, εάν προχωρήσει αυτή η διαδικασία, γιατί τη βλέπω πολύ ενταγμένη σε κομματικές στρατηγικές, θα μπορούσαμε να τη συζητήσουμε και να τα κάνουμε πράξη.

Κατά συνέπεια, για να τελειώσω, είπε ο εισηγητής της Πλειοψηφίας τους αριθμούς. Συμφωνώ, έτσι είναι. Θέλω, όμως, να κάνω δύο παρατηρήσεις μόνο:

Η πρώτη μου παρατήρηση έχει να κάνει με το προοίμιο του προϋπολογισμού, που αναφέρεται στο δημοσιονομικό περιβάλλον μετά την έξοδο της χώρας από τα μνημόνια. Τυπικά ναι, ουσιαστικά οι δεσμεύσεις υπάρχουν και τις βιώνουμε.

Και η δεύτερη παρατήρησή μου είναι ότι για πρώτη φορά ο προϋπολογισμός της Βουλής έχει μία αύξηση δαπανών, για πρώτη φορά την περίοδο της κρίσης μετά τις σημαντικές μειώσεις. Πού οφείλεται η αύξηση των δαπανών; Οφείλουμε να το πούμε αυτό. Οφείλεται στο κόστος που θα αναλάβει η Βουλή να διεκπεραιώσει τον έλεγχο των χιλιάδων πλέον υποθέσεων «πόθεν έσχες». Η Βουλή πλέον δεν διεκπεραιώνει με τους δικαστικούς που συνθέτουν την αντίστοιχη επιτροπή το «πόθεν έσχες» των πεντακοσίων-εξακοσίων Βουλευτών και πρώην Βουλευτών κ.ο.κ., θα διεκπεραιώνει χιλιάδες υποθέσεις και κατά συνέπεια φορτίζεται με ένα πολύ μεγάλο κόστος που δεν αναφέρεται στην λειτουργία του πολιτικού συστήματος. Είναι κόστος η λειτουργία γενικότερα της δημοκρατίας μας που πρέπει να έχει διαφάνεια και έλεγχο παντού για τους πάντες και για τα πάντα.

Με αυτά τα σύντομα θα υπερψηφίσουμε, όπως έχω δηλώσει και στην επιτροπή, τον προϋπολογισμό και τον απολογισμό.

Σας ευχαριστώ, κύριε Πρόεδρε.

**ΠΡΟΔΡΕΥΩΝ (Νικήτας Κακλαμάνης):** Ευχαριστούμε, κύριε Κουτσούκο.

Προχωρούμε με τον ειδικό αγορητή της Χρυσής Αυγής, τον κ. Ευάγγελο Καρακώστα.

Ορίστε, έχετε τον λόγο.

**ΕΥΑΓΓΕΛΟΣ ΚΑΡΑΚΩΣΤΑΣ:** Στη σημερινή συζήτηση για την έγκριση του απολογισμού των δαπανών της Βουλής του οικονομικού έτους 2017 και την ψήφιση του σχεδίου προϋπολογισμού των δαπανών του οικονομικού έτους 2019 η Χρυσή Αυγή προσέρχεται και συμμετέχει από θέση την οποία θα χαρακτήριζα προνομιακή. Είναι προνομιακή, διότι είναι το μοναδικό κόμμα της Βουλής το οποίο δεν λαμβάνει ούτε ευρώ κρατικής χρηματοδότησης με μία αντισυνταγματική απόφαση την οποία έχει λάβει η ίδια η Βουλή.

Δυνάμεθα, συνεπώς, να μελετήσουμε και να ασκήσουμε την κριτική μας επί του απολογισμού των δαπανών του 2017 και επί του σχεδίου του προϋπολογισμού δαπανών για το 2019, όντας το μοναδικό εκείνο κόμμα το οποίο συντηρείται αποκλειστικά και μόνο από τις εισφορές των Βουλευτών και των μελών του, εν αντιθέσει προς τα υπόλοιπα κόμματα της Βουλής, τα οποία μοιράζονται τη διόλου ευκαταφρόνητη, για τα δεδομένα της εποχής, κρατική χρηματοδότηση.

Αναφέρθηκα στα ανωτέρω, για να καταλήξω προς όλες τις κατευθύνσεις ότι η κριτική από μέρους του λαϊκού εθνικιστικού κινήματος για τις δαπάνες της Βουλής είναι κριτική ουσίας και όχι εντυπώσεων. Και, φυσικά, δεν γίνεται εκ του ασφαλούς. Κατά τη δική μας άποψη, εάν θέλετε, υπό το δικό μας πρίσμα, τη δική μας οπτική, οι δαπάνες της Βουλής για το έτος 2017 και εκείνες που προϋπολογίζονται για το έτος 2019 δεν θα πρέπει να συγκρίνονται μονάχα με τις αντίστοιχες των περασμένων ετών. Θα πρέπει απαραιτήτως να κρίνονται με βάση τις υφιστάμενες στα πλατιά λαϊκά στρώματα οικονομικές και κοινωνικές συνθήκες.

Υπό αυτό το πρίσμα, λοιπόν, η Χρυσή Αυγή -επαναλαμβάνω, το μοναδικό πολιτικό κόμμα το οποίο δεν λαμβάνει ούτε ευρώ κρατικής χρηματοδότησης- θεωρεί τις δαπάνες τόσο για το 2017 όσο και εκείνες οι οποίες έχουν προϋπολογιστεί για το 2019 ως υπερβολικές και κατ’ επέκταση προκλητικές για τις συνθήκες φτώχειας στις οποίες διαβιοί ένα πολύ μεγάλο τμήμα των συμπατριωτών μας.

Για αυτόν τον λόγο η Χρυσή Αυγή δεν είναι δυνατόν να συμμετάσχει σ’ αυτή την επιχείρηση εξαπάτησης της κοινής γνώμης, όπως πράττουν τα υπόλοιπα κόμματα, ισχυριζόμενα πως δήθεν συνέβαλαν και συμβάλλουν στον περιορισμό των δαπανών, διότι απλούστατα κάθε άλλο παρά περιορίστηκαν αυτές οι δαπάνες σε εκείνο το οποίο εμείς χαρακτηρίζουμε το απαραιτήτως αναγκαίο ύψος.

Την ίδια, μάλιστα, περίοδο κατά την οποία τα κόμματα της Κυβέρνησης υποκρίνονται πως προχωρούν απαρέγκλιτα στον περιορισμό των δαπανών της Βουλής, το Γραφείο του Προϋπολογισμού του Κράτους στη Βουλή παρουσιάζει στοιχεία της Ανεξάρτητης Αρχής Δημοσίων Εσόδων, τα οποία αποδεικνύουν τη δραματική επιδείνωση της οικονομικής κατάστασης χιλιάδων ελληνικών νοικοκυριών κατά τον μήνα Σεπτέμβριο. Σύμφωνα με αυτά, φόροι ύψους περί τα 350.000.000 ευρώ δεν έχουν αποπληρωθεί κατά τον μήνα Σεπτέμβριο, κάτι που σημαίνει ότι περισσότερο από μισό εκατομμύριο συμπατριώτες μας στάθηκε αδύνατο να ανταποκριθούν στις φορολογικές τους υποχρεώσεις και συγκεκριμένα σε εκείνες τις υποχρεώσεις της καταβολής της πρώτης δόσης για τον φόρο των ακινήτων, τον περίφημο ΕΝΦΙΑ -που υποτίθεται ότι θα καταργούσε ο ΣΥΡΙΖΑ- και βεβαίως τη δεύτερη δόση του φόρου εισοδήματος.

Χαρακτηριστικό της υφιστάμενης βαριά επιβαρυμένης κατάστασης για τα ελληνικά νοικοκυριά είναι το γεγονός ότι το σύνολο των ληξιπρόθεσμων οφειλών στα τέλη του τρίτου τριμήνου του 2018 πλησιάζει στα 8.000.000.000 ευρώ. Στα τέλη Σεπτεμβρίου ο αριθμός των οφειλετών ανέρχεται σε τέσσερα εκατομμύρια τριακόσιες δώδεκα χιλιάδες τριακόσια ενενήντα πέντε , αυξημένος κατά σχεδόν εξακόσιες χιλιάδες σε σχέση με τον μήνα Αύγουστο, κατά τον οποίο ο αριθμός των οφειλετών ήταν τρία εκατομμύρια οκτακόσιες μία χιλιάδες εννιακόσια εξήντα επτά άτομα. Το συνολικό δε ύψος των ληξιπρόθεσμων οφειλών αγγίζει τα 103,09 δισεκατομμύρια ευρώ, δηλαδή το εξωπραγματικό 57,2% του ΑΕΠ.

Ως εκ τούτου, υπ’ αυτές τις συνθήκες, συνθήκες αντιδιαμετρικά αντίθετες από εκείνες που περιγράφει δολίως η Κυβέρνηση σε ό,τι αφορά την υποτιθέμενη μεταμνημονιακή εποχή, η Χρυσή Αυγή δεν πρόκειται να ψηφίσει ούτε τον απολογισμό των δαπανών για το 2017 ούτε βεβαίως και τον προϋπολογισμό για το 2019.

Ευχαριστώ.

(Χειροκροτήματα από την πτέρυγα της Χρυσής Αυγής)

**ΠΡΟΕΔΡΕΥΩΝ (Νικήτας Κακλαμάνης):** Τον λόγο έχει ο ειδικός αγορητής του Κομμουνιστικού Κόμματος Ελλάδας κ. Νικόλαος Καραθανασόπουλος.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ευχαριστώ, κύριε Πρόεδρε.

Επειδή ο εισηγητής της Δημοκρατικής Συμπαράταξης προσπάθησε να βολέψει τα ιδανικά και τους αγώνες της γενιάς του Πολυτεχνείου στο πλαίσιο της αστικής δημοκρατίας, εμείς λέμε ότι αυτοί οι αγώνες δεν βολεύονται, δεν χωρούν στο «κοστούμι» της αστικής δημοκρατίας. Τσακίζονται οι αγώνες αυτοί, τα ιδανικά και τα οράματα κάτω από τη σιδερένια φτέρνα του συστήματος. Άλλωστε, τα συνθήματα δεν βρήκαν δικαίωση στην αστική δημοκρατία, αλλά παραμένουν ιδιαίτερα επίκαιρα και σήμερα τα συνθήματα της γενιάς του Πολυτεχνείου, που η Ελλάδα μετατρέπεται σε σημαιοφόρο των αμερικανονατοϊκών σχεδιασμών στην περιοχή, που κλιμακώνεται η αντιλαϊκή επίθεση, στο όνομα της θωράκισης της κερδοφορίας του κεφαλαίου, στο όνομα της θωράκισης του σάπιου εκμεταλλευτικού συστήματος.

Έτσι, λοιπόν, η δικαίωση των αγώνων της γενιάς του Πολυτεχνείου, αλλά και της σημερινής γενιάς της εργατικής τάξης και της νεολαίας της, είναι η πάλη για την ανατροπή της αστικής εξουσίας, της δικτατορίας του κεφαλαίου.

Ερχόμενοι τώρα στη συζήτηση για τον προϋπολογισμό της Βουλής για το 2019, είναι καθαρό –άλλωστε το γράφει και στην εισηγητική έκθεση- ότι αποτελεί τμήμα του κρατικού προϋπολογισμού ή άλλως θα συμπεριληφθεί στον κρατικό προϋπολογισμό. Οι δαπάνες και ο προϋπολογισμός, τα έσοδα και τα έξοδα της Βουλής είναι προσαρμοσμένα και ενταγμένα στον μεσοπρόθεσμο δημοσιονομικό σχεδιασμό και δεν θα μπορούσε βεβαίως να γίνει διαφορετικά, από τη στιγμή που η ίδια η Βουλή, ως το νομοθετικό σώμα του αστικού πολιτικού συστήματος, νομοθετεί το σύνολο των αντιλαϊκών μέτρων και νόμων και τα προηγούμενα χρόνια, αλλά και σήμερα, αντιλαϊκά μέτρα που σημαδεύουν τη ζωή της εργατικής τάξης, της νεολαίας και συνολικά των λαϊκών στρωμάτων.

Έτσι, λοιπόν, η επόμενη ημέρα, που και η Κυβέρνηση πανηγυρίζει, αλλά και μέσα στον προϋπολογισμό της Βουλής γράφετε «μετά την έξοδο από τα μνημόνια», δεν θα είναι μια μέρα αποκατάστασης των τεράστιων απωλειών που δέχθηκαν οι εργαζόμενοι, τα υπόλοιπα λαϊκά στρώματα, αλλά μια μέρα η οποία σημαδεύεται από μια πολιτική που συνεχίζει την αντιλαϊκή επίθεση και την κλιμακώνει, τόσο στο πλαίσιο της δημοσιονομικής πειθαρχίας και των ματωμένων πρωτογενών πλεονασμάτων μέχρι τουλάχιστον το 2060, όσο δε περισσότερο στην προσπάθεια η οποία γίνεται για να διαμορφωθεί μια απελευθερωμένη αγορά εργασίας, μια εργασιακή ζούγκλα, για να θωρακιστεί η ανταγωνιστικότητα και η κερδοφορία των επιχειρηματικών ομίλων, που είναι συνολικά στο πρόγραμμα των καπιταλιστικών αναδιαρθρώσεων που υλοποιούνται από τη σημερινή Κυβέρνηση και προσπαθούν να διαμορφώσουν ένα ευνοϊκότερο περιβάλλον για τη δράση του κεφαλαίου. Είναι μια πολιτική, δηλαδή, που και μετά το τυπικό μέρος της λήξης των μνημονίων θυσιάζει την ικανοποίηση των λαϊκών αναγκών στον βωμό της ανταγωνιστικότητας των επιχειρηματικών ομίλων και της κερδοφορίας.

Έτσι, λοιπόν, και ο προϋπολογισμός της Βουλής είναι προσαρμοσμένος σε αυτό. Δεν υπάρχει καμμία διαφοροποίηση σε σχέση με το παρελθόν, όσον αφορά τα βασικά μεγέθη τα οποία αφορούν το επίπεδο διαβίωσης των εργαζόμενων.

Από αυτή την άποψη, λοιπόν, εμείς λέμε καθαρά ότι η αποκατάσταση των τεράστιων απωλειών που δέχθηκαν οι εργαζόμενοι, όχι μόνο της Βουλής, αλλά συνολικά η εργατική τάξη της χώρας μας και τα υπόλοιπα λαϊκά στρώματα, πρέπει να αποτελέσουν σημείο αιχμής των αγώνων, οι οποίοι ξετυλίγονται αυτό το διάστημα και θα κλιμακωθούν ακόμη περισσότερο, για την αποκατάσταση των απωλειών, απέναντι στους αντεργατικούς νόμους που τσακίζουν τα μισθολογικά δικαιώματα στο πλαίσιο του ενιαίου μισθολογίου, απέναντι στους αντιασφαλιστικούς νόμους του Κατρούγκαλου, που ξεθεμελιώνουν τον δημόσιο και κοινωνικό χαρακτήρα της ασφάλισης, για τη βελτίωση της θέσης, αλλά, πάνω απ’ όλα, για την ανατροπή αυτής της κατάστασης, μέσα από μια πάλη, δηλαδή, η οποία θα διαμορφώσει νέους λαϊκούς και λαογέννητους θεσμούς, που οι λαϊκοί αντιπρόσωποι θα εκλέγονται από τους χώρους δουλειάς, θα ελέγχονται, θα λογοδοτούν και θα ανακαλούνται από αυτούς που τους εξέλεξαν, χωρίς ιδιαίτερα προνόμια, για μια κοινωνία και οικονομία που θα καταργήσει την εκμετάλλευση ανθρώπου από άνθρωπο και που, επί της ουσίας, το κίνητρο για την οικονομική ανάπτυξη θα είναι η ικανοποίηση των λαϊκών αναγκών.

Σε αυτό το πλαίσιο, κύριε Πρόεδρε, το ΚΚΕ θα ψηφίσει «λευκό» για τον προϋπολογισμό της Βουλής για το 2019, αλλά και για τον απολογισμό του 2017, ως πολιτική ψήφο κι όχι για ζητήματα -δεν ανοίγουμε κανένα τέτοιο ζήτημα- που σχετίζονται με το πώς πραγματοποιήθηκαν οι δαπάνες για το 2017. Είναι πολιτικός και μόνο ο χαρακτήρας της ψήφου μας στο πλαίσιο όσων ανέφερα παραπάνω, γι’ αυτόν ακριβώς τον λόγο θα ψηφίσουμε «λευκό» και στα δύο κείμενα, και στον προϋπολογισμό και στον απολογισμό.

Ευχαριστώ πολύ.

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρία σαράντα δύο μαθήτριες και μαθητές και τρεις εκπαιδευτικοί συνοδοί τους από το 1ο Γενικό Λύκειο Καλλιθέας.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Προχωράμε με τον ειδικό αγορητή από τους Ανεξάρτητους Έλληνες, τον κ. Κωνσταντίνο Κατσίκη.

Ορίστε, έχετε τον λόγο.

**ΚΩΝΣΤΑΝΤΙΝΟΣ ΚΑΤΣΙΚΗΣ:** Ευχαριστώ, κύριε Πρόεδρε.

Σε συνέχεια της χθεσινής συζήτησης στην αρμόδια Επιτροπή Οικονομικών της Βουλής, κατά την οποία έγινε μία εκτενής αναφορά στους επιμέρους κωδικούς και τις δαπάνες που συμπεριλαμβάνονται στον προϋπολογισμό για το οικονομικό έτος 2019, προχωράμε σήμερα στη ψήφιση τόσο του απολογισμού δαπανών της Βουλής για το οικονομικό έτος 2017 όσο και του σχεδίου προϋπολογισμού δαπανών της Βουλής του οικονομικού έτους 2019.

Η Βουλή διατήρησε το υψηλό επίπεδο των παρεχόμενων υπηρεσιών, χωρίς εκπτώσεις, παρά τις αλλεπάλληλες περιστολές δαπανών που υποχρεώθηκε να ενσωματώσει στους προϋπολογισμούς των τελευταίων οκτώ τουλάχιστον ετών.

Για αυτή την εξέλιξη πρέπει να είμαστε υπερήφανοι, πιστεύω, καθώς όχι απλώς δεν επηρεάστηκε αρνητικά η συνολική λειτουργία του ελληνικού Κοινοβουλίου κατά τα τελευταία έτη, αλλά αντίθετα παρέμεινε σε στενή επαφή με τις σύγχρονες απαιτήσεις της εποχής, αναβαθμίζοντας τις υλικοτεχνικές υποδομές.

Σε ό,τι αφορά τα στοιχεία του προϋπολογισμού δαπανών της Βουλής για το οικονομικό έτος 2019, είναι γνωστό πλέον τοις πάσι πως πρόκειται για τον πρώτο προϋπολογισμό που καταρτίζεται χωρίς επιβαλλόμενους περιορισμούς, χωρίς έξωθεν πιέσεις.

Η περιστολή εξάλλου των δαπανών, που ίσχυσε για το σύνολο των οικονομικών δράσεων της χώρας ανά την επικράτεια κατά τα τελευταία οκτώ χρόνια, βρήκε εφαρμογή και στους προϋπολογισμούς που συντάχθηκαν για τη λειτουργία του εθνικού μας Κοινοβουλίου.

Η μείωση των δαπανών της Βουλής κατά 40% από το 2009 έως και πέρυσι μαρτυρά του λόγου το αληθές και καταδεικνύει παράλληλα τον επιμερισμό των ευθυνών και τη διασπορά εφαρμογής των μέτρων αναπροσαρμογής, που εφαρμόστηκαν με συνέπεια και μεθοδικότητα, προκειμένου να οδηγηθεί η χώρα στο ξέφωτο.

Από τα 222 εκατομμύρια ευρώ που ανήλθε ο προϋπολογισμός της Βουλής του 2009, φτάσαμε στα 134 εκατομμύρια ευρώ το 2018, ενώ για το 2019 ο προϋπολογισμός διαμορφώνεται στα 142 εκατομμύρια ευρώ.

Τη στιγμή, λοιπόν, που σήμερα η Ελλάδα έχει αφήσει πίσω της τον οικονομικό εκτροχιασμό και έχει επιστρέψει πάλι σε σταθερή τροχιά, αυτή ακριβώς την πορεία που έχει χαράξει πλέον η εθνική μας οικονομία τη βλέπουμε να αποτυπώνεται και στα οικονομικά μεγέθη που αφορούν τις δαπάνες της Βουλής.

Πρέπει να είμαστε ικανοποιημένοι και για την ομόφωνη απόφαση της Διάσκεψης των Προέδρων, να δοθεί, δηλαδή, οικονομική αρωγή στους πυρόπληκτους, όπως ανακοινώθηκε διά στόματος του Προέδρου κ. Βούτση, μέσω της διάθεσης ποσού ύψους 10 εκατομμυρίων ευρώ από το αποθεματικό της Βουλής.

Σε κάθε περίπτωση, θεωρώ πως η αύξηση των δαπανών του προϋπολογισμού του 2019 κατά 5,87% σε σχέση με πέρυσι είναι επαρκώς αιτιολογημένη, λαμβάνοντας υπ’ όψιν τις επιβαρύνσεις από την προβλεπόμενη αύξηση κατά 50% της εργοδοτικής εισφοράς υπέρ του ΕΦΚΑ Βουλευτών και υπαλλήλων, της αλλαγής του ειδικού μισθολογίου των ενστόλων, του υψηλού κόστους λειτουργίας της Ειδικής Υπηρεσίας Επιτροπής Ελέγχου Δηλώσεων Περιουσιακής Κατάστασης αλλά και του κόστους κάλυψης δεκαεπτά κενών θέσεων επιστημονικού προσωπικού, με βάση επικείμενο διαγωνισμό του ΑΣΕΠ που έχει προγραμματιστεί.

Σε συνέχεια όλων των παραπάνω και αναφορικά, τέλος, με την επικείμενη έγκριση του απολογισμού δαπανών της Βουλής για το οικονομικό έτος 2017, δεν θα ήθελα να επεκταθώ, παρά μόνο να τονίσω πως τα 133 εκατομμύρια ευρώ περίπου που χορηγήθηκαν στη Βουλή με τον προϋπολογισμό του οικονομικού έτους 2017 είναι ποσό μικρότερο κατά τρία εκατομμύρια ευρώ περίπου, συγκεκριμένα 3.031.000 ευρώ, σε σχέση με τον προϋπολογισμό του 2016.

Μέσα σε αυτό το κλίμα, η Βουλή των Ελλήνων συνεχίζει απρόσκοπτα τη λειτουργία της και παραμένει στη διάθεση των πολιτών, διατηρώντας ανοικτούς διαύλους επικοινωνίας και άσκησης κοινωνικού ελέγχου.

Πιστεύω στη χρησιμότητα της δημοσιοποίησης των οικονομικών της Βουλής, αναφορικά με τη δυνατότητα που δίδεται στους Έλληνες πολίτες για συνεχή ενημέρωση και στο δικαίωμά τους να ασκήσουν ελεύθερα κοινωνικό έλεγχο, έχοντας πρόσβαση σε στοιχεία και δεδομένα που κοινοποιούνται σε συνεχή ροή μέσα από τη διαδικτυακή πύλη, δηλαδή την «Κοινοβουλευτική Διαφάνεια».

Μέσα από αυτόν τον μηχανισμό ελεύθερης πρόσβασης σε πληροφορίες που αφορούν τις οικονομικές δράσεις του ευρύτερου κοινοβουλευτικού περιβάλλοντος καθιερώνεται, κατ’ αρχάς, η διαφάνεια των πράξεων και παράλληλα αποτυπώνεται, πιστεύω, στη συνείδηση των πολλών μια νέα αντίληψη διαχείρισης των δημόσιων πόρων με έμφαση στον έλεγχο και τη λογοδοσία.

(Στο σημείο αυτό την Προεδρική Έδρα καταλαμβάνει ο Β΄ Αντιπρόεδρος της Βουλής κ. **ΓΕΩΡΓΙΟΣ ΒΑΡΕΜΕΝΟΣ**)

Το γεγονός ότι δίδεται αυτή η δυνατότητα στους πολίτες να ενημερώνονται πληρέστερα για το έργο του Κοινοβουλίου, για τη διαχείριση και τη διοίκησή του, την κατάρτιση και την εκτέλεση του προϋπολογισμού του, τις προμήθειές του και τα ζητήματα που αφορούν στο προσωπικό του έχει, πιστεύω, έναν αναπόφευκτα θετικό κοινωνικό αντίκτυπο, που οδηγεί στην ενδυνάμωση της ίδιας της δημοκρατικής διακυβέρνησης.

Πριν κλείσω, κύριε Πρόεδρε, θα ήθελα να εκφράσω τις θερμές μου ευχαριστίες στο προσωπικό της Βουλής των Ελλήνων για το υψηλό επίπεδο υπηρεσιών που παρέχει και που συνεχίζει να προσφέρει, παρά τις δυσκολίες και τις αντίξοες συνθήκες τις οποίες αντιμετωπίζει, συνεπεία της μείωσης των προϋπολογισμών της Βουλής των τελευταίων ετών.

Υπερψηφίζουμε, λοιπόν, τον προϋπολογισμό του 2019 και τον απολογισμό του 2017 και πιστεύω πως τα πράγματα θα εξελιχθούν ακόμα καλύτερα από τη νέα χρονιά, βάσει σχεδιασμού και προγράμματος που ήδη υλοποιείται με επιτυχία.

Ευχαριστώ.

**ΠΡΟΕΔΡΕΥΩΝ (Γεώργιος Βαρεμένος):** Και εμείς ευχαριστούμε.

Τον λόγο έχει ο κ. Λυκούδης από το Ποτάμι.

**ΣΠΥΡΙΔΩΝ ΛΥΚΟΥΔΗΣ (Ζ΄ Αντιπρόεδρος της Βουλής):** Ευχαριστώ, κύριε Πρόεδρε.

Κυρίες και κύριοι συνάδελφοι, συζητάμε σήμερα τον απολογισμό και τον προϋπολογισμό της Βουλής -θέλω να συνεχίσω τη σκέψη του κ. Κουτσούκου- σε μια ημέρα με ιδιαίτερο, συμβολικό χαρακτήρα. Έτσι αποκτά και συμβολικό χαρακτήρα η συζήτηση που κάνουμε εδώ. Είναι η πρώτη ημέρα του εορτασμού της εξέγερσης του Πολυτεχνείου και πέρα από το πώς θέλει κάποιος να αποτυπώσει το μήνυμα του Πολυτεχνείου στις ιστορικές του διαστάσεις, που μπορεί κάποιος να έχει την άλφα ή βήτα γνώμη ή την άλφα ή βήτα προσέγγιση, κανένας δεν μπορεί να αμφισβητήσει ότι αυτή η εξέγερση άνοιξε τον δρόμο για να ξαναχτυπήσει η καρδιά της Κοινοβουλευτικής Δημοκρατίας, που είναι το ελληνικό Κοινοβούλιο.

Όταν, λοιπόν, σήμερα, την πρώτη ημέρα της εξέγερσης, συζητάμε τους τρόπους με τους οποίους στηρίζεται η λειτουργία του ελληνικού Κοινοβουλίου, εξ αντικειμένου είναι ένας συμβολισμός σημαντικός στις διαστάσεις του για τη λειτουργία της δημοκρατίας και αυτό θα ήθελα να το επισημάνω.

Και μία δεύτερη, γενική επισήμανση. Δεν έχει καμμία σχέση με πολιτικές αβρότητες ή φιλοφρονήσεις ή με κάποια υποχρέωση να ακούγονται και μερικά καλά λόγια για το προσωπικό της Βουλής. Δεν πρόκειται περί αυτού. Όλοι εμείς που λειτουργούμε εδώ ως πολιτικά στελέχη της Κοινοβουλευτικής Δημοκρατίας, χωρίς τους συγκεκριμένους φίλους και συναδέλφους του προσωπικού της Βουλής θα ήμασταν πολιτικά ανάπηροι στη δουλειά μας. Είναι απίστευτη η βοήθεια που έχουμε από τους υπαλλήλους της Βουλής, τα στελέχη και όλο το προσωπικό που λειτουργεί πλάι μας για τη λειτουργία του Κοινοβουλίου.

Τώρα επί του θέματος, θέλω να κάνω κατ’ αρχάς μία παρατήρηση. Τα στοιχεία που έχουμε μπροστά μας είμαι απολύτως βέβαιος ότι είναι επεξεργασμένα με σοβαρότητα και ευθύνη. Δεν έχει ιδιαίτερη σημασία κάποιος να ψάξει εάν στο τάδε σημείο ή στο άλλο θα μπορούσαν να εμφανίζονται 10.000 λιγότερα ή 20.000 ευρώ περισσότερα, γιατί δεν έχει και τις δυνατότητες να καθορίσει κάποιος από εμάς ακριβώς τους αριθμούς και τους μηχανισμούς οι οποίοι παράγουν αυτόν τον απολογισμό και προϋπολογισμό.

Μπορώ, όμως, να κάνω μια πολιτικού χαρακτήρα προσέγγιση στο σημείο κυρίως που έχει σχέση με το πώς κρίνει κάποιος τις δαπάνες. Γιατί όταν πρόκειται για μειώσεις δαπανών, κανένας δεν έχει αντίρρηση, είμαστε όλοι σύμφωνοι. Όταν έχουμε πρόβλημα αυξήσεων των δαπανών, εκεί μπορεί να κάνουμε κρίσεις.

Θέλω, λοιπόν, να κάνω σε τρία σημεία μια παρατήρηση, στα δύο θετική και στο άλλο αρνητική.

Πιστεύω ότι η αύξηση των δαπανών που αναφέρεται στη λειτουργία του Ιδρύματος για τον Κοινοβουλευτισμό και τη Δημοκρατία και στο Κανάλι της Βουλής -δεν μπαίνω σε αριθμούς, μπαίνω στην ουσία, γιατί κάποιος πρέπει να τα πει αυτά και εγώ αισθάνομαι την ανάγκη να τα πω- ίσως είναι απολύτως δικαιολογημένες επί της ουσίας.

Πιστεύω ότι το Ίδρυμα για τον Κοινοβουλευτισμό και τη Δημοκρατία παράγει εξαιρετικό έργο. Όσα χρόνια είμαι εγώ στην Βουλή και με αυτά που βιώνω τελευταία σε σχέση με τις εκδηλώσεις που κάνει, εκτιμώ ότι κάνει εξαιρετικό έργο από κάθε άποψη. Και υπ’ αυτή την έννοια καλώς είναι και στο κέντρο του ενδιαφέροντος του προϋπολογισμού της Βουλής, έστω και με αυξημένες δαπάνες, οι οποίες πιθανόν να χρειάζονται.

Επίσης, θέλω να πω ότι κατά τη δική μου εκτίμηση πάρα πολύ καλή δουλειά κάνει και το κανάλι της Βουλής. Και δεν αναφέρομαι στις πολύ καλές πολιτικές του εκπομπές, που –αν θέλετε- είναι αυτές που παρακολουθώ, λιγότερο, εκτός από τις συνεδριάσεις της Ολομέλειας που τις παρακολουθώ για να δω πότε είναι και η δική μου σειρά ή πότε είναι να ανέβω στην Έδρα ή να ακούσω κάποιους φίλους, συναδέλφους από το γραφείο μου. Δεν πρόκειται περί αυτού. Το σύνολο της δουλειάς που γίνεται στο κανάλι της Βουλής δεν έχει σε τίποτα να ζηλέψει από άλλα ποιοτικού χαρακτήρα κανάλια, εάν υπάρχουν και όπου υπάρχουν. Μιλώ για το υπόλοιπο κομμάτι, για το κομμάτι πέραν της πολιτικής.

Και υπ’ αυτή την έννοια και επ’ αυτού εάν υπάρχει κάποια αύξηση των δαπανών –δεν ξέρω πόση θα έπρεπε να είναι, είναι αυτή που μας έρχεται-, θεωρώ ότι καλώς έρχεται, εάν πρόκειται να ενισχυθεί αυτή η δουλειά.

Εκεί που έχω την ένσταση είναι στις δαπάνες που γίνονται σε σχέση με τα έξοδα της ηλεκτρικής ενέργειας. Εγώ έχω διαπιστώσει μη ορθολογική χρήση των κλιματιστικών, κύριε Πρόεδρε, στις περιόδους που τα έχουμε είτε για να δροσιζόμαστε είτε για να ζεσταινόμαστε. Δεν είναι ορθολογική η χρήση. Παρατηρώ πάρα πολλές φορές μία αλόγιστη χρήση των κλιματιστικών σε άδεια γραφεία, σε άδειους διαδρόμους, σε ώρες που δεν χρειάζεται. Και δεν είναι μόνο η οικονομία, το να γλιτώσουμε χρήματα, δηλαδή, απ’ αυτή την ιστορία, αλλά έχει να κάνει με το κλίμα, με την ενέργεια, με όλα αυτά που θα έπρεπε να είναι στο κέντρο του ενδιαφέροντός μας.

Λέω, λοιπόν, ότι ίσως θα ήταν το μόνο σημείο για το οποίο θα ήθελα να ασκήσω μία κριτική προς όλους μας, ώστε να είμαστε πιο προσεκτικοί. Γιατί καλύτερο είναι να μειώνουμε αυτή τη χρήση για άλλους λόγους και όχι μόνο γιατί είναι καλό να μαζεύουμε κάποια έξοδα για να μην τα σπαταλάμε δηλαδή.

Κατά τα άλλα, θέλω να πω και με βάση τα όσα ανέφερα ότι ψηφίζουμε θετικά και τον απολογισμό και τον προϋπολογισμό.

Ευχαριστώ.

**ΠΡΟΕΔΡΕΥΩΝ (Γεώργιος Βαρεμένος):** Και εμείς ευχαριστούμε.

Τον λόγο έχει ο κ. Μάριος Γεωργιάδης από την Ένωση Κεντρώων.

**ΜΑΡΙΟΣ ΓΕΩΡΓΙΑΔΗΣ (Θ΄ Αντιπρόεδρος της Βουλής):** Ευχαριστώ, κύριε Πρόεδρε.

Εάν αυτή τη στιγμή υπάρχουν κάποιοι άνθρωποι που έχουν ζήσει τη 17η Νοέμβρη και εκείνη την ιστορική στιγμή μέσα ως φοιτητές, αυτοί είναι ο παρών κ. Βούτσης, που ήταν φοιτητής τότε, όπως και ο Πρόεδρος της Ένωσης Κεντρώων κ. Λεβέντης. Έζησαν εκείνες τις στιγμές και -αν δεν κάνω λάθος, κύριε Πρόεδρε- ήταν την ίδια περίοδο. Οπότε ας μην το συνδέουμε άμεσα με τον προϋπολογισμό της Βουλής. Από την άλλη, καλό είναι να αναφέρονται τέτοια γεγονότα.

Αγαπητοί συνάδελφοι Βουλευτές, θα επαναλάβω ότι και στη φετινή συζήτηση πάγια θέση μας ως Ένωσης Κεντρώων είναι να μπορούμε να περιστέλλουμε όσο είναι δυνατόν ή ακόμη και να μηδενίζουμε τις αχρείαστες δαπάνες γενικότερα, στο ευρύτερο δημόσιο, και όχι μόνο εδώ στη Βουλή.

Και δυστυχώς εξακολουθούμε να πιστεύουμε ότι ακόμη και σήμερα, όταν υπάρχουν αυτές οι συστάσεις επιτροπών και γενικών γραμματειών σε κάθε νομοσχέδιο που φέρνει η Κυβέρνηση ΣΥΡΙΖΑ - ΑΝΕΛ, δεν πηγαίνει προς αυτή την κατεύθυνση του εξορθολογισμού, που αφορά γενικότερα τα οικονομικά του κράτους.

Την ίδια θέση έχουμε και για τις δαπάνες της Βουλής. Παρ’ όλο που είναι μειωμένες κατά 40% τα τελευταία χρόνια -όπως αναφέρθηκε από πολλούς συναδέλφους-, βλέπουμε στην εισηγητική έκθεση κιόλας, στην τέταρτη παράγραφο, ότι ο προϋπολογισμός του 2019 αποτελεί τον πρώτο προϋπολογισμό που συντάσσεται σε συνθήκες εξόδου από το πρόγραμμα οικονομικής στήριξης. Αυτό μεθερμηνευόμενο θα μπορούσε να σημαίνει ότι υπάρχουν και κάποιοι οικονομικοί πόροι περισσότεροι για μια καλύτερη οικονομική διαχείριση.

Δεν μπορούμε να εξηγήσουμε την αύξηση των διορισμών, που ήταν πέρσι εβδομήντα έξι άτομα και φέτος είκοσι ένα, παρ’ όλο που πολλές φορές έχουμε συζητήσει και έχουμε αντιπαραταχθεί φιλικά σε αυτό το θέμα. Αφορά το «ένα προς ένα». Καταλαβαίνω ότι με τις συνταξιοδοτήσεις που υπάρχουν θα πρέπει να αναπληρωθούν αυτοί οι συνάδελφοι. Όμως, ήδη από πρόπερσι ο αριθμός των υπαλλήλων της Βουλής ανέρχεται στα χίλια τετρακόσια ενενήντα έξι άτομα, που είναι μεγαλύτερος και από την περίοδο της Νέας Δημοκρατίας και του ΠΑΣΟΚ.

Το σπουδαιότερο όμως είναι -και γι’ αυτό κάνω την αναφορά, όχι γιατί δεν χρειαζόμαστε και, αν έχουμε ανάγκες, σαφώς να προχωρήσουμε σε περαιτέρω διορισμούς- ότι στη σελίδα 3 της περσινής εισηγητικής έκθεσης αναφερόταν ότι, μέσω της λειτουργίας του Συστήματος Ηλεκτρονικής Διακίνησης Εγγράφων, επιτυγχάνεται απελευθέρωση ικανών ανθρώπινων πόρων. Παρ’ όλα αυτά, βλέπουμε ότι αυξήθηκε το οργανόγραμμα. Αν δεν υπήρχε, δηλαδή, η ηλεκτρονική αυτή διακίνηση πόρων,να μπορούν να απελευθερωθούν κάποια άτομα και να πάνε σε κάποιες άλλες οργανικές θέσεις, ίσως να χρειαζόταν να κάνουμε παραπάνω διορισμούς.

Υπάρχει και η παράδοση ότι πρώτη φορά σε σχέση με το 2009, όπως είπαμε, ο προϋπολογισμός της Βουλής ήταν αυξημένος κατά 1.000.000 ευρώ. Βέβαια δικαιολογείται από τις εργασίες που κάναμε στη στέγη, κάτι που επικροτούμε κι εμείς. Εννοείται ότι πρέπει να συντηρούμε αυτό το κτήριο.

Φέτος, όμως, αυτή η αύξηση ανήλθε στα 7.865.000 εύρω και το κονδύλι στα 141.850.000 ευρώ. Φυσικά υπάρχει αιτιολογία γύρω από αυτό. Μία είναι η αύξηση του ΕΦΚΑ, ο διαγωνισμός προσλήψεων μέσω ΑΣΕΠ, η Ειδική Υπηρεσία Επιτροπής Ελέγχου Δηλώσεων Περιουσιακής Κατάστασης. Και εδώ θέλω να σταθώ. Για αυτόν τον έλεγχο η Βουλή θα πληρώσει το 2019 το πάρα πολύ μεγάλο ποσό των 5.330.000 ευρώ, σύμφωνα με τον κωδικό «0871», δηλαδή σχεδόν επτά φορές πάνω από το αντίστοιχο κονδύλι του 2018, που ήταν μόνο 841.000 ευρώ.

Καταλαβαίνω ότι αυτός ο έλεγχος θα γίνει και αναδρομικά. Όμως, πρέπει να προσέξουμε αυτό το κονδύλι, ώστε να μη φτάσουμε στο σημείο να πληρώνουμε περισσότερα χρήματα για τους ελέγχους από τους μισθούς των Βουλευτών, από τις βουλευτικές αποζημιώσεις.

Ένα άλλο σημείο στο οποίο θα ήθελα να σταθώ είναι οι υπερωρίες, οι οποίες είναι 9.805.000 ευρώ ή διαφορετικά 1.679.000 περισσότερα ευρώ από πέρυσι. Υπάρχει αύξηση περίπου 21%. Αυτό κατ’ εμέ υποδηλώνει ένα και μόνο πράγμα. Σε καμμία των περιπτώσεων δεν οφείλεται στη μειωμένη απόδοση των υπαλλήλων, δηλαδή ότι δεν μπορούν μέσα στον χρόνο τους να αντεπεξέλθουν στα καθήκοντά τους και αναγκαστικά κάθονται παραπάνω.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Αντιπροέδρου)

Δεν θα χρειαστώ πάρα πολύ χρόνο, κύριε Πρόεδρε. Θα ολοκληρώσω.

Αυτό σημαίνει ότι έρχονται κατ’ επανάληψη fast track νομοσχέδια, επείγοντα και κατεπείγοντα, και ότι υπάρχει ένας κακός προγραμματισμός όσον αφορά την Κυβέρνηση γύρω από αυτά τα θέματα. Και, δυστυχώς, θα αναφέρω την προ ολίγων μηνών Ολομέλεια «Μπεν Χουρ», που οι υπάλληλοι ήρθαν στις 9.00΄ το πρωί, έφυγαν στις 5.00΄ τα ξημερώματα της επόμενης μέρας, με κίνδυνο της ζωής τους, και αναγκάστηκαν στις 9.00΄ το πρωί να έρθουν πάλι εδώ.

Πρέπει να προσέξουμε όλα αυτά τα ευαίσθητα θέματα. Και πραγματικά κι εγώ προσωπικά έχω αναφερθεί πάρα πολλές φορές στη σημαντικότητα των ανθρώπων οι οποίοι βοηθάνε. Θέλω να δώσω συγχαρητήρια σε όλους τους υπαλλήλους και στους συναδέλφους εδώ εσωτερικά στη Βουλή. Είμαστε πάντα στο πλευρό τους, κάτι που γνωρίζουν, και τους ευχαριστούμε για όσα μάς προσφέρουν.

Όσον αφορά επίσης το κανάλι της Βουλής, συμφωνώ με αυτό που είπε ο κ. Λυκούδης, όπως και για τους υπαλλήλους οι οποίοι κινδυνεύουν να μη μονιμοποιηθούν. Θα πρέπει να δούμε τι θα κάνουμε για τους υπαλλήλους που εργάζονται για το κανάλι της Βουλής, που είναι πάρα πολλά χρόνια και κινδυνεύουν να επιστρέψουν πίσω στους φορείς ή να χάσουν τη θέση εργασίας τους.

Γενικότερα, υπάρχει βέβαια και το πολύ θετικό ότι όλα κυμάνθηκαν με βάση τον προϋπολογισμό του 2017 και δεν υπήρχαν υπερβάσεις. Παρουσιάζεται αυξημένος ο προϋπολογισμός για το 2019. Εμείς πάντα ενεργούμε καλοπροαίρετα και πάντα η κριτική μας είναι καλοπροαίρετη και είμαστε εδώ για να συμβάλλουμε στα πάντα.

Και όσον αφορά αυτό που λέει και ο κ. Κουτσούκος, περί λαϊκισμού για τη μείωση των Βουλευτών, θα ήθελα να αναφέρω το παράδειγμα της Πορτογαλίας.

Η Πορτογαλία, λοιπόν, με μεγαλύτερο πληθυσμό και μεγαλύτερη έκταση, έχει διακόσιους τριάντα Βουλευτές. Οπότε, γιατί εμείς στην Ελλάδα να μην μπορούμε να έχουμε λιγότερους Βουλευτές που να κάνουν αυτό το έργο τους; Γιατί να μην εκμεταλλευτούμε μια Γερουσία που θα απαρτίζεται από τους Βουλευτές οι οποίοι έχουν συνταξιοδοτηθεί και παίρνουν σύνταξη, που πολλοί από αυτούς καλώς παίρνουν σύνταξη; Και αυτό το λέω παρ’ όλο που εμείς ως Ένωση Κεντρώων είμαστε υπέρ της κατάργησης της βουλευτικής σύνταξης, εφόσον δεν υπάρχει για τους νεότερους Βουλευτές.

Κατανοώ το γεγονός ότι κάποιοι…

**ΓΙΑΝΝΗΣ ΚΟΥΤΣΟΥΚΟΣ:** …(δεν ακούστηκε)

**ΜΑΡΙΟΣ ΓΕΩΡΓΙΑΔΗΣ (Θ΄ Αντιπρόεδρος της Βουλής):** Για τους νεότερους Βουλευτές μιλάω, κύριε Κουτσούκο. Καταργήθηκε από το 2012 και μετά. Υπάρχουν κάποιοι παλαιότεροι, οι οποίοι παίρνουν σύνταξη.

**ΓΕΩΡΓΙΟΣ ΚΑΡΑΣΜΑΝΗΣ:** Έχουν πληρώσει εισφορές.

**ΜΑΡΙΟΣ ΓΕΩΡΓΙΑΔΗΣ (Θ΄ Αντιπρόεδρος της Βουλής):** Εισφορές έχουν πληρώσει όλοι, όπως πληρώνουμε και εμείς τώρα. Εάν υπάρχουν Βουλευτές οι οποίοι έπαιρναν σύνταξη μόνο από τη Βουλή και όχι από το ταμείο τους, σαφώς πρέπει να κάνουμε κάτι γι’ αυτούς Βουλευτές και να παίρνουν σύνταξη. Εάν, όμως, υπάρχουν διπλές συντάξεις και από το ταμείο τους και από τη Βουλή, καταλαβαίνετε ότι αυτό είναι προκλητικό από την πλευρά μας. Ή τουλάχιστον να τους εκμεταλλευτούμε, μέσω Γερουσίας και μέσω της προσφοράς τους, για να μπορέσουμε να μειώσουμε γενικότερα τις δαπάνες, αν μειωθούν οι Βουλευτές. Αυτή είναι η πρότασή μας. Δεν πιστεύω ότι απαραίτητα συμφωνείτε όλοι σε αυτό. Μια πρόταση δική μας είναι για το πώς μπορούμε να μειώσουμε περαιτέρω τις δαπάνες της Βουλής.

Ανεξάρτητα από όλα αυτά, θα ήθελα, κύριε Πρόεδρε, να σας πω συγχαρητήρια για όλο το έργο που κάνετε. Είστε ένας από τους Προέδρους ο οποίος είναι συναινετικός, η πόρτα του είναι πάντα ανοικτή και σας ευχαριστούμε που είστε εδώ για να μας βοηθήσετε όλους, να μπορέσουμε να έρθουμε πιο κοντά και να συνεννοηθούμε.

Εμείς είμαστε θετικοί και είπαμε ότι υπερψηφίζουμε και τον απολογισμό αλλά και τον προϋπολογισμό για το επόμενο έτος. Είμαστε εδώ να συζητήσουμε οποιαδήποτε νέα ιδέα για ακόμη καλύτερη διαχείριση των οικονομικών, όχι μόνο της Βουλής, αλλά και περαιτέρω του κράτους.

Ευχαριστώ πάρα πολύ και για την ανοχή, κύριε Πρόεδρε.

**ΠΡΟΕΔΡΕΥΩΝ (Γεώργιος Βαρεμένος):** Και εμείς.

Τον λόγο έχει ο Πρόεδρος της Βουλής κ. Νίκος Βούτσης.

**ΝΙΚΟΛΑΟΣ ΒΟΥΤΣΗΣ (Πρόεδρος της Βουλής):** Κυρίες και κύριοι συνάδελφοι, αυτή η ετήσια διαδικασία μάς δίνει την αφορμή να κοινοποιούμε στην κοινή γνώμη και να δημοσιοποιούνται μια σειρά από στοιχεία που αφορούν στη λειτουργία της Βουλής. Αυτό αποτελεί όχι μόνο υποχρέωσή μας, αλλά είναι και κάτι πάρα πολύ καλό, έτσι ώστε να διαμορφώνεται μια γνώμη για τα οικονομικά -και όχι μόνο-, τα λειτουργικά και τα άλλα θέματα της Βουλής.

Θα ήθελα να ξεκινήσω εκτιμώντας τις πολύ καλές προηγούμενες τοποθετήσεις των περισσότερων συναδέλφων, που με κατανόηση και συναίνεση είδαν τις αναλυτικές καταστάσεις οι οποίες έχουν έγκαιρα γνωστοποιηθεί και βοηθάνε, όπως και όλα σχεδόν τα κόμματα εντός της Βουλής, στο να συνεχίζεται το έργο της Βουλής.

Κυρίως, όμως, θα ήθελα να ξεκινήσω καταθέτοντας την εκτίμησή μου για την εξαιρετική δουλειά, για το έργο που γίνεται από τις υπηρεσίες, τους γενικούς διευθυντές, τους διευθυντές, τους τμηματάρχες, τους διοικητικούς υπαλλήλους, όχι μόνο των οικονομικών υπηρεσιών της Βουλής -διότι εκεί καταλήγουν τα πράγματα-, αλλά όλων των υπηρεσιών που έχουν έναν πρώτο έλεγχο, έναν πρώτο προγραμματισμό και τις πρώτες εισηγήσεις, τόσο για τη διεκπεραίωση και την εφαρμογή του προϋπολογισμού, αλλά και για την οργάνωση της συζήτησης για τον προϋπολογισμό του επόμενου έτους. Και είναι απόρροια και των δικών τους εισηγήσεων αυτό το τεύχος το οποίο έχει έρθει. Όμως, η καλή εντύπωση που υπάρχει για τα οικονομικά -και όχι μόνο- της Βουλής οφείλεται στο ότι κάνουν ένα εξαιρετικό έργο, απολύτως διαφανές, και στο πλαίσιο της εξοικονόμησης πόρων αλλά και της αξιοποίησης όλων των δυνατοτήτων που δίνει η Βουλή. Πραγματικά τους ευχαριστώ εκ μέρους όλων μας, εκ μέρους όλων των Βουλευτών. Εμείς, άντρες και γυναίκες, είμαστε περαστικοί εδώ. Όσον αφορά εσάς, άντρες και γυναίκες, που είστε μόνιμοι εδώ, σας ευχαριστούμε πάρα πολύ για τη δουλειά που κάνετε.

Και μου δίνεται η ευκαιρία δημοσίως να πω μερικά πράγματα, τα οποία ίσως θα ήταν αυτονόητα, αλλά πρέπει να παρουσιαστούν.

Πρώτον, πρέπει να είναι γνωστό ότι γίνεται έλεγχος στη Βουλή όλων των δαπανών από το πρώτο ευρώ. Αυτό πρέπει να είναι γνωστό. Ως εκ τούτου, δεν χωράει κανενός είδους λαϊκισμός ή οποιαδήποτε ερωτηματικά που τίθενται ενδεχομένως δημοσίως σε σχέση με τα οικονομικά της Βουλής. Δηλαδή, παρά τη νομοθεσία, που πλέον έχει ρίξει το βάρος στον κατασταλτικό έλεγχο, εδώ γίνεται έλεγχος για όλες τις δαπάνες και από το πρώτο ευρώ. Υπάρχει το Τμήμα του Ελεγκτικού Συνεδρίου, που έχει πλήρη εικόνα και έλεγχο και σε ό,τι αφορά τη Βουλή και σε ό,τι αφορά το νομικό πρόσωπο ιδιωτικό δικαίου, που είναι το Ίδρυμα για τον Κοινοβουλευτισμό και τη Δημοκρατία.

Επίσης, να σας πω ότι έχει κατοχυρωθεί, όχι μόνο θεωρητικά, αλλά και θεσμικά, η οικονομική αυτονομία της Βουλής ως θεμέλιο, ως πυλώνας της συνταγματικής της αυτονομίας σε σχέση με τη διάκριση των εξουσιών και σε σχέση με τη δυνατότητα να καθορίζει τα του οίκου της. Έχει κατοχυρωθεί όχι με έναν τρόπο αυθαίρετο ή χειραγωγικό, δηλαδή αποφασίζουμε και διατάσσουμε, αλλά πλέον έγιναν προσπάθειες τα τελευταία χρόνια αυτή η κατοχύρωση να είναι απολύτως στο πλαίσιο της κοινής δημοσιονομικής διαχείρισης, να είναι απολύτως με βάση όλες τις συμφωνίες που έχουν γίνει και με την Ευρωπαϊκή Ένωση και με τους άλλους φορείς για τον τρόπο λειτουργίας των δημόσιων οικονομικών. Με την εικόνα που έχει το Γενικό Λογιστήριο του Κράτους για όλες τις δαπάνες και του ευρύτερου δημόσιου τομέα έχει κατοχυρωθεί, δηλαδή, ότι μόνο για τη Βουλή είναι αυτό, ώστε μέσω ενός ιδιαίτερου κωδικού στην Τράπεζα της Ελλάδος να γίνονται όλες οι πληρωμές και οι δοσοληψίες, κάτι που είναι σε πλήρη εφαρμογή μέσω της ηλεκτρονικής διακυβέρνησης με τα δημόσια οικονομικά της χώρας. Όπως και όλα τα άλλα, έτσι και η εφαρμογή του μεσοπρόθεσμου, η εφαρμογή όλων των άλλων πλευρών που αφορούν στη δημόσια διαχείριση του δημοσίου χρήματος διαλαμβάνονται και γίνονται σεβαστά από τη Βουλή και τη διαχείρισή της, στο πλαίσιο αυτής της ιδιαίτερης και αυτόνομης διαχείρισης, που, επαναλαμβάνω, είναι ένα συν, δεν είναι κάτι διαφορετικό, δεν είναι επίδειξη αυθαιρεσίας, αλλά είναι ενισχυμένη παρουσία της οντότητας της Βουλής.

Θεωρώ πως είναι πολύ σημαντικό, διότι η Βουλή στο πλαίσιο όλης της οικονομικής κατάστασης διαμορφώνει σιγά-σιγά έναν πυλώνα καλής διαχείρισης και διαφάνειας. Αντί, δηλαδή, να είναι μια μαύρη τρύπα ή μια γκρίζα περιοχή για τα δημόσια οικονομικά, είναι αντίθετα, με τον τρόπο που λειτουργεί σε όλα τα επίπεδα, ένας πυλώνας που ενισχύει την εικόνα και τη διάθεση και την υποχρέωση της χώρας να λειτουργεί με σωστό τρόπο σε όλα τα επίπεδα σε σχέση με τα οικονομικά.

Θεωρώ, κυρίες και κύριοι συνάδελφοι, ότι δεν είναι ανάγκη εδώ στη συζήτηση που θα κάνουμε μιλώντας για τον προϋπολογισμό να μιλήσουμε για το κατά πόσον η χώρα βγήκε και με ποιες δεσμεύσεις, μόνιμα, μη μόνιμα από τα μνημόνια, τι σημαίνει η 21η Αυγούστου κ.λπ.. Αυτά θα τα πούμε. Σε έναν μήνα θα είναι αναλυτικά τα στοιχεία και πιστεύω πάρα πολύ πειστικά προς την κατεύθυνση ότι πράγματι ζούμε μια νέα εποχή με πολύ μεγαλύτερες δυνατότητες σε σχέση με το πρόσφατο παρελθόν.

Πλην, όμως, επειδή εδώ μέσα μιλάμε πάντοτε πολιτικά, επιτρέψτε μου να είμαι πάρα πολύ σαφής. Η χώρα βρέθηκε σε κατάσταση άτυπης χρεοκοπίας και δεν έχει αποπληρώσει το χρέος της, ούτε της έχει χαριστεί, ούτε μπορέσαμε να το διαγράψουμε.

Έχει γίνει μια σοβαρή αναδιάρθρωση του χρέους που βοηθάει για τα επόμενα δεκαπέντε χρόνια. Έχει ολοκληρωθεί το τρίτο πρόγραμμα και έχουν ολοκληρωθεί τα προγράμματα δημοσιονομικής προσαρμογής και οι συμφωνίες, οι αποκληθείσες «μνημόνια». Αυτά έχουν επισυμβεί. Μπορεί κάθε κυβέρνηση, η σημερινή, η επόμενη, η όποια κυρίαρχη κυβέρνηση που θα προκύπτει από τις εκλογές να διαμορφώνει τον προϋπολογισμό της και να συζητιέται εδώ πέρα στη βάση των γενικών δεσμεύσεων που ισχύουν για όλες τις χώρες της Ευρωπαϊκής Ένωσης με επιπλέον δέσμευση για την επόμενη διετία σε σχέση με τα πλεονάσματα ως προς το 3,5%. Αυτά είναι γνωστά τοις πάσι. Δεν υπάρχουν επιπλέον ζητήματα που να θεωρούμε ότι εν πάση περιπτώσει είναι τα ίδια όπως πέρυσι, πρόπερσι, αντιπρόπερσι κ.λπ.. Δεν είναι τα ίδια. Ας καταλήξουμε σε αυτό και από εκεί και πέρα θα μας δοθεί η ευκαιρία κατά τη συζήτηση του προϋπολογισμού να δούμε και τις άλλες πλευρές, πόσο πιο γρήγορα θα μπορούσαμε να είχαμε βγει κ.λπ., όπως τίθεται από ορισμένες πλευρές.

Άρα, συζητούμε στη νέα φάση, με τα νέα δεδομένα και τις νέες δυνατότητες που έχει η χώρα, η Κυβέρνηση, η Βουλή, εν προκειμένω, για να ασκήσει την πολιτική της.

Έρχομαι σε ένα κεντρικό ζήτημα το οποίο γνωρίζετε πως αποτελούσε εξ υπαρχής μια προσπάθεια την οποία κάναμε αυτά τα χρόνια με τη συναίνεση όλων. Θέλαμε και θέλουμε η Βουλή να μην αποτελεί ένα εξαιρετικό μουσείο, μαυσωλείο, κέντρο διεκπεραίωσης του τρέχοντος νομοθετικού έργου κ.λπ.. Θέλουμε να έχει και να αποκτήσει όσο το δυνατόν περισσότερο -και μάλιστα στις συνθήκες της μακρόχρονης κρίσης που περάσαμε- έναν ρόλο δημιουργικό, εξωστρεφή, έναν ρόλο, θα έλεγα, κιβωτού και όχι απλώς συντήρησης. Και αυτό το λέω για όλα τα επίπεδα.

Αυτό νομίζω ότι το έχουμε πετύχει σε αρκετά μεγάλο βαθμό και όλο αυτό αντανακλάται, όπως αντιλαμβάνεσθε, και στους οικονομικούς κωδικούς. Και μιλάω για ανθρώπους ή για ποιότητα ως προς αυτά. Διότι υπάρχει μια ισχυρή εξωστρέφεια. Το σύνολο σχεδόν των ομιλητών-συναδέλφων αναφέρθηκε προηγουμένως με πολύ καλά λόγια για το κανάλι της Βουλής, για το Ίδρυμα της Βουλής, για το πλήθος των εκδηλώσεων και συνεδρίων που γίνονται. Μάλιστα, τώρα τον Δεκέμβριο θα γίνει το μεγάλο τριήμερο συνέδριο που γίνεται κάθε χρόνο και φέτος θα έχει θέματα που αφορούν στην ενημέρωση και τη δημοκρατία.

Άρα, Ίδρυμα της Βουλής, κανάλι, εξωστρέφεια με πλήθος εκδηλώσεων, χορηγιών, ενθάρρυνσης δημιουργικών εστιών σε σχέση με τα ζητήματα ιστορικής μνήμης, βιβλιοθήκες, πολιτισμός, κινηματογράφος σε όλη την περιφέρεια και όχι αθηνοκεντρικά, σε όλους τους νομούς. Και όποτε ζητήθηκε από συναδέλφους οποιασδήποτε πλευράς να υπάρξει μια ενίσχυση, μια ενθάρρυνση, μια στήριξη και όχι απλά αιγίδα -καταλαβαίνετε τι εννοώ- της Βουλής για να γίνουν αυτά κάπου σε μια περιφέρεια, σε μια πόλη, σε μια πρωτεύουσα, σε σχέση με όλα τα άλλα ζητήματα, αυτό δόθηκε, διότι έχουμε τη δυνατότητα να δοθεί, όπως σε εκθέσεις και σε δημιουργούς κ.λπ.. Άρα, λοιπόν, διαμορφώνεται μια τέτοια προσπάθεια, μια τέτοια εικόνα.

Εδώ κοντά τώρα έρχονται να προστεθούν σημαντικές προσπάθειες οι οποίες αφορούν στα έργα. Η Βουλή, δηλαδή, εκ των πραγμάτων είναι ένα παμπάλαιο κτήριο που πέρασε από πυρκαγιές και πυρκαγιές. Το 1934 λειτούργησε για πρώτη φορά ως Βουλή των Ελλήνων. Ύστερα επί Μεταξά περιέπεσε λίγο -όχι λίγο- σε απαξίωση, αλλά ως κτήριο συνέχιζε να λειτουργεί τότε με υπηρεσίες του κράτους. Μετά είχαμε τον πόλεμο και περάσαμε μια άλλη διαδικασία. Είναι φανερό ότι η Βουλή χρειάζεται το κεντρικό κτήριο αλλά και τα άλλα πέντε-έξι κτήρια, όπως αυτό της οδού Λενορμάν που είναι ένα εξαιρετικό κτήριο, το πρώην καπνεργοστάσιο, εκεί που είναι οι μεγάλες βιβλιοθήκες, τα αρχεία και γίνονται έργα συντήρησης και άλλα σχετικά με τα αρχεία, αλλά και τα γνωστά κτήρια στην οδό Μητροπόλεως, στην οδό Βουλής, στην οδό Σέκερη και απέναντι στην οδό Αμαλίας.

Όλο αυτό το κτηριακό συγκρότημα κ.λπ. θέλει υποστήριξη, αναβάθμιση, εκσυγχρονισμό, αλλαγές, εξορθολογισμό, προσθήκες.

Ήδη γίνεται το καινούργιο κτήριο στην οδό Φιλελλήνων και θα μπει μπροστά η εργολαβία του «διαμαντιού» του κέντρου της Αθήνας, που είναι η Μπενάκειος Βιβλιοθήκη, το κτήριο δίπλα στην Παλαιά Βουλή. Θα ξεκινήσει μέσα στον χρόνο. Γενικώς, και εδώ μέσα τα μικρόφωνα στα οποία μιλάμε, η στέγη, που δεν είναι αυτό που βλέπουμε, είναι αυτό που θα έβλεπε κανείς εάν πήγαινε από πάνω και έγινε η υποστήριξή της μετά από ογδόντα χρόνια, αλλά και ένα πλήθος άλλων εργασιών που αφορούν στην ίδια τη Βουλή, έρχονται να προστεθούν σε παλαιότερες εργασίες πολύ σημαντικού χαρακτήρα που είχαν γίνει, όπως παραδείγματος χάριν η ύπαρξη του πενταόροφου γκαράζ της Βουλής. Αντιλαμβάνεσθε, χωρίς αυτό, τι θα γινόταν στο κέντρο της Αθήνας ή τι δυσκολίες θα είχαμε. Είχαν γίνει επί προηγούμενων καταστάσεων κ.λπ..

Η Βουλή, λοιπόν, και μέσω του αποθεματικού της συνεχίζει ένα έργο εκσυγχρονισμού. Μπαίνουμε στη νέα εποχή με τα πιο σύγχρονα εργαλεία ηλεκτρονικής διακυβέρνησης, ψηφιοποίησης σε όλα τα επίπεδα, ψηφιακής υπογραφής κ.λπ..

Γίνονται εργασίες, για να μπορέσει η Βουλή να είναι μέρος της λύσης του προβλήματος της χώρας βγαίνοντας από αυτή την κρίση, «με τα όλα της», και αυτό να φαίνεται σε όλη την επικράτεια, καθώς ήταν αναμφιβόλως μέρος του προβλήματος κατά τη διάρκεια της κρίσης ως προς τα ζητήματα τα πολιτικά, τα νομοθετικά και τα άλλα τα οποία είδαμε.

Έρχομαι σε δύο τελευταία ζητήματα:

Επιβαρύνσεις της Βουλής. Υπάρχει η τάση εκ των πραγμάτων και υπήρχε και μέσα στην κρίση -και θα σας αναφέρω συγκεκριμένα, για να είναι και πειστικά αυτά που θα σας πω- για τη Βουλή να αιτούνται είτε εγχώριοι είτε διεθνείς θεσμοί -δεν μπαίνω σε λεπτομέρειες- να επιβαρύνεται με επιπλέον εργασίες, με επιπλέον αρμοδιότητες, με επιπλέον υπηρεσίες. Δεν αναφέρομαι στις υπηρεσίες τις οποίες εμείς ιδρύσαμε, διότι έπρεπε, και λειτουργούν μια χαρά: Υπηρεσίες αρχείου, Νομική Υπηρεσία, Μονάδα Στρατηγικού Σχεδιασμού και άλλα πράγματα, τα οποία λειτουργούν και έχουν δώσει και περαιτέρω μια βοήθεια.

Αναφέρομαι, παραδείγματος χάριν, στο «πόθεν έσχες». Αυτό είναι σημαντικό ζήτημα. Αντιληφθήκατε ότι μετά την απόφαση του Συμβουλίου της Επικρατείας προ διετίας πήγαν τα πάνω-κάτω. Και πράγματι χρειαζόταν μεγάλη τέχνη και από πλευράς της Κυβέρνησης και σε συνεννόηση με το Υπουργείο Δικαιοσύνης κ.λπ., αλλά και με τη Βουλή για να φθάσουμε σε αυτό το νομοσχέδιο που ήλθε πριν από λίγο καιρό στη Βουλή.

Με βάση αυτό το νομοσχέδιο, λοιπόν, αποφύγαμε τις ακρότητες να θεωρηθούν ότι πρέπει να ξαναγίνουν όλες οι δηλώσεις μέχρι τώρα και της τελευταίας τριετίας και του πολιτικού συστήματος, δηλαδή των οκτακοσίων, γιατί πολιτικό σύστημα είναι οι οκτακόσιοι, διότι είναι και η τοπική αυτοδιοίκηση μέσα, οι αιρετοί, που παραδοσιακά μέσα από εδώ γινόταν η διεκπεραίωση των δηλώσεων. Αφού αποφύγαμε το ακραίο, να θεωρηθούν και αυτές ότι θα έπρεπε να ξαναγίνουν από το 2014 - 2015, φθάσαμε σ’ ένα σημείο, που στη Βουλή ήλθε –χρησιμοποιώ μια ουδέτερη πολιτική έκφραση- το καθήκον να διεκπεραιώνει μερικές χιλιάδες «πόθεν έσχες» των δικαστικών. Διότι είναι πέντε χιλιάδες οι δικαστικοί και στην τριετία τους είναι δεκαπέντε χιλιάδες δηλώσεις που πρέπει αναδρομικά να γίνουν στην πρώτη δόση για φέτος και γι’ αυτό είναι και αυξημένο το κονδύλι.

Γενικώς αλλάζουν όλα τα δεδομένα ως προς αυτό το ζήτημα και χρειάζεται μια σοβαρή ενίσχυση των υπηρεσιών, που μπορεί να φθάσει στην ανάγκη μέχρι και για κτήριο, το οποίο πρέπει να υπάρξει μόνο γι’ αυτή τη δουλειά, ακόμη και αν πετύχουμε εν τοις πράγμασι τον δειγματοληπτικό έλεγχο, ο οποίος δεν περιέχεται στη νομοθεσία. Διότι η απόφαση του Συμβουλίου της Επικρατείας δεν έπρεπε να μπορεί να εφεσιβάλλεται, να μπορεί κάποιος να ενίσταται, εάν ανέφερε περί δειγματοληπτικού ελέγχου. Αυτή τη συζήτηση κρατήστε την για μετά από τρεις μήνες. Άρα, λοιπόν, αυτά για το «πόθεν έσχες».

Υπήρχε μια μεγάλη συζήτηση επί μήνες, να έρθουν οι ανεξάρτητες αρχές εδώ -όλο το οικονομικό τους, όλος ο προϋπολογισμός τους- αντί να είναι στα Υπουργεία, με την έννοια ότι οι θεσμοί θεωρούσαν, εν πάση περιπτώσει, ότι υπάρχει μεγαλύτερη εμπιστοσύνη να είναι εδώ, παρά να είναι στα Υπουργεία. Έγινε μια ολόκληρη συζήτηση. Την αποφύγαμε. Αντιλαμβάνεστε πώς θα άλλαζε όλον τον προϋπολογισμό της Βουλής αυτό, έστω και για τις πέντε συνταγματικά κατοχυρωμένες αρχές.

Επίσης, έχουμε επιπλέον έξοδα, διότι καλύπτουμε μεγάλο μέρος των διπλωματικών υποχρεώσεων της χώρας. Κρατήστε το και αυτό. Διότι βλέπουμε κάθε μέρα ότι οι επισκέψεις που γίνονται εδώ δεν γίνονται μόνο στο πλαίσιο των διακοινοβουλευτικών υποχρεώσεων, εννοώ τις επιτροπές φιλίας κ.λπ.. Έρχονται και φιλοξενούνται Πρόεδροι, Πρωθυπουργοί, Υπουργοί, δηλαδή πολιτειακοί παράγοντες του εξωτερικού από την εκτελεστική εξουσία. Υπάρχει ειδική συνδρομή από τη Βουλή για πλήθος τέτοιων υποχρεώσεων που έχει η πολιτεία, η χώρα.

Υπάρχει από την πλευρά μας, επίσης, επικουρία στα όρια του νόμου, σε θέματα που η εκτελεστική εξουσία κάποια στιγμή δεν μπορούσε να αντεπεξέλθει στον χρόνο που θα έπρεπε να αντεπεξέλθει. Παραδείγματος χάριν, η Βουλή ήδη εδώ και δύο χρόνια δίνει ένα υψηλό ποσό της τάξης των 250.000 ευρώ ετησίως, αν δεν κάνω λάθος, για το πετρέλαιο των σχολείων που λειτουργούν από το απόγευμα και ύστερα, με τις επιπλέον τάξεις που έχουν για τα προσφυγόπουλα, τα μεταναστόπουλα κ.λπ. σε όλες τις περιφέρειες, που το διανέμει στα σχολεία. Αυτό γίνεται ήδη εδώ και δύο χρόνια.

Και δεν αναφέρομαι στην αυτονόητη για όλη την κοινωνία βοήθεια της Βουλής, η οποία δίνεται με ομόφωνες αποφάσεις σε μεγάλες καταστροφές που έχουν υπάρξει και αναφέρθηκαν προηγούμενα και από τους εισηγητές, δηλαδή για τη Μάνδρα, για τους πυρόπληκτους, για την κορύφωση της μεταναστευτικής ροής τότε και για άλλα θέματα. Άρα υπάρχει μια επικουρία και σε αυτά τα ζητήματα.

Ό,τι έχει σχέση με τους Βουλευτές και τις επιπλέον επιβαρύνσεις, νομίζω ότι έγινε κατανοητό, γιατί, όπως αναλύθηκε και προηγούμενα, είναι πολύ συγκεκριμένα τα κονδύλια που επιβαρύνουν τον φετινό προϋπολογισμό.

Τελειώνω σε σχέση με τις βουλευτικές αποζημιώσεις, το οποίο θεωρείται και ζήτημα -δεν χρησιμοποιώ την έκφραση που χρησιμοποιούν στα κανάλια, διότι αυτό θα βγάλουν για τίτλο από όλα αυτά που είπαμε- εν πάση περιπτώσει που τους ενδιαφέρει να το κοινοποιούν, διότι αυτό ενδιαφέρει τον κόσμο.

Κοιτάξτε, θέλω να είμαι πάρα πολύ σαφής. Έγιναν μονομερείς περικοπές κατά 10%, για τις οποίες δεν υποχρεωθήκαμε από κανέναν, πέραν όλων των περικοπών που είχαν γίνει -και εννοώ και μέσα σε αυτή την τριετία. Πράγματι, ισχύουν αυτά που είπαν, και ο εισηγητής της Νέας Δημοκρατίας και ο κ. Κουτσούκος, ότι είχαν γίνει από πριν κιόλας όλες οι εξομοιώσεις.

Υπήρξε πλήρης -τονίζω το πλήρης- εναρμόνιση της φορολογίας σε ό,τι αφορά όλα τα ποσά -και για το επίδομα αλληλεγγύης υπήρξε πλήρης εναρμόνιση- έτσι ώστε δικαίως όλος ο κόσμος να αισθάνεται ότι είναι σε ίση μοίρα σε σχέση με τη φορολογική μεταχείριση, ως προς την αποζημίωση του Βουλευτή. Δεν είναι μισθός, είναι αποζημίωση για τον χρόνο που είναι εδώ. Υπάρχει πλήρης εξομοίωση με όλους τους συμπολίτες μας. Αυτά έγιναν είτε έτσι είτε αλλιώς.

Όπως, επίσης, δεν υπάρχει ίχνος ανάγκης σε σχέση με τα αναδρομικά. Το εξηγήσαμε από την πρώτη στιγμή. Είναι λυπηρό, όταν δεν μπορούμε να συνεννοούμαστε μεταξύ μας, έτσι ώστε να υπάρχει έγκαιρα η ενημέρωση και μια ομόφωνη απάντηση, που θα σταματούσε και αυτή τη συζήτηση.

Γνωρίζετε πολύ καλά ότι το νομοσχέδιο που ψηφίστηκε την προηγούμενη βδομάδα στη Βουλή αφορά σε εφάπαξ καταβολή των ποσών σε συγκεκριμένες κατηγορίες. Δεν είναι αναπροσαρμογή μισθών. Δηλαδή, δεν δημιουργούν σε καμμία περίπτωση δεδομένο παρακολούθησης από άλλες κατηγορίες σε σχέση με αναπροσαρμογή μισθών. Ήταν επτακάθαρο αυτό και ήταν γνωστό εξ υπαρχής.

Ξαφνικά, ανακαλύφθηκε μία ολόκληρη θεωρία με βάση το τι έχουν βγει αντισυνταγματικές κάποιες προγενέστερες αποφάσεις πάνω σε αναδρομικά άλλων, με πλήρη παραγνώριση ότι από το 2008, 2009, 2010 και ύστερα -επαναλαμβάνω με προηγούμενες κυβερνώσες πολιτικές καταστάσεις- αυτά τα πράγματα είχαν ξεκαθαριστεί πλήρως, δηλαδή, είχε αποδεσμευθεί ο μισθός του Βουλευτή από τον μισθό του Προέδρου του Αρείου Πάγου, παρά το ψήφισμα του ’75. Δεν παρακολούθησε ούτε τα αναδρομικά των δικαστών μετά με το 50% κ.λπ.. Δεν υπάρχει ζήτημα συντάξεων από το 2012 και μετά. Όλα αυτά είναι τοις πάσι γνωστά.

Πασίγνωστοι, επίσης, παρουσιαστές και πρώην συνάδελφοι, επιστήμονες κ.λπ., επί διήμερο, δοκιμάζοντας τις αντοχές μας και τα αντανακλαστικά μας αν μπορούν σε χρόνο dt οι υπηρεσίες να δώσουν τα χαρτιά και να ενημερώσουν οι συνάδελφοι, γέμισαν όλον τον κόσμο με την αντίληψη «αυτοί για τον εαυτό τους κανονίζουν αυτά τα πράγματα» κ.λπ..

Κλείνω με το εξής ευαίσθητο ζήτημα, στο οποίο είχα αναφερθεί και πέρυσι: Δεν θα υπάρξει άλλη χρονιά για να αναφερθώ, γιατί οπωσδήποτε θα γίνουν βουλευτικές εκλογές μέσα στο 2019 και πριν τον Νοέμβριο του 2019. Ως εκ τούτου, ανεξάρτητα από το ποια παράταξη θα είναι μπροστά –εγώ ελπίζω και εκτιμώ ποια θα είναι, αλλά αυτό δεν έχει σχέση- άλλος Νοέμβριος για τον προϋπολογισμό της Βουλής που να έχω αυτή τη δυνατότητα δεν θα υπάρξει. Θέλω να είμαι σαφής. Αναφέρομαι στο ζήτημα των συντάξεων πρώην συναδέλφων Βουλευτών. Και αυτό το λέω εις επήκοον όλων.

Το είπα και χθες στην επιτροπή. Στο θέμα αυτό, έχει γίνει ένα πάρα πολύ σοβαρό λάθος με τον τελευταίο ασφαλιστικό νόμο, σε σχέση με το πώς μετριούνται οι συντάξεις τους. Δεν μιλάμε για τη μείωση που υπέστησαν όλοι οι συνταξιούχοι κατά το ποσό που την υπέστησαν, 20%, 30%, 40%. Δεν μιλάμε γι’ αυτό. Μιλάμε για πολύ περισσότερο. Αυτό αφορά, ενδεχομένως, εξακόσιους άντρες και γυναίκες συναδέλφους, οι οποίοι κατά το 95% -για να μην πω περισσότερο, μάλιστα- δεν είναι της παρατάξεως που είμαι εγώ. Δεν ήταν από την Αριστερά. Αυτό, όμως, δεν παίζει κανέναν ρόλο. Οι άνθρωποι αυτοί έχουν υποστεί μία δραματική μείωση στα εισοδήματά τους. Μερικοί εξ αυτών είχαν κλείσει τα επαγγέλματά τους. Ήταν περισσότερο από πέντε, δέκα, δεκαπέντε χρόνια αυτοαπασχολούμενοι. Αντεστράφη εντελώς ο προϋπολογισμός τους ή η ζωή τους για τον πολύ απλό αλλά και κακό λόγο, για να τον «τρώμε» και να μην κάνουμε τίποτα, ότι, δηλαδή, εξομοιώθηκαν με το στάτους του δημοσίου υπαλλήλου. Ενώ έπρεπε να αναγνωριστεί, όπως είναι και αλήθεια, ότι η βουλευτική αποζημίωση, η οποία είναι αποζημίωση για συγκεκριμένους μήνες και χρόνια που κάποιος είναι Βουλευτής, πέρασε στα μισθολογικά κλιμάκια του δημοσίου. Δηλαδή, τους συμπεριφέρονται, όπως σε έναν δημόσιο υπάλληλο που αντί για τριάντα πέντε χρόνια υπηρεσίας, στα δεκαπέντε χρόνια, στα δεκαεπτά χρόνια θέλει να ασχοληθεί με την αγροτική παραγωγή ή να κάνει κάποια άλλη δουλειά και παραιτείται από το δημόσιο και παίρνει ένα μικρό ποσοστό –δεν είναι καν δεκαπέντε τριακοστά πέμπτα- από αυτό που του αναλογεί από την παρουσία του στο δημόσιο για δεκαπέντε χρόνια.

Έτσι, λοιπόν, εξομοιώθηκε σαν να ήταν μισθός ο βουλευτικός μισθός και πήγε πάρα πολύ κάτω, στα όρια της εθνικής σύνταξης, πλήθος συντάξεων. Αυτό είναι ένα ανοικτό ζήτημα με το οποίο ασχολούμαστε εδώ και μία διετία και το συζητάμε με τον σύλλογό τους. Είναι σε γνώση των κομμάτων. Το ζήτημα αυτό θα πρέπει να επιλυθεί.

Εγώ αυτά τα έχω πει και σε ένα, δύο κανάλια. Ύστερα έρχονταν επί ώρα διάφορα υβριστικά για το πολιτικό σύστημα κ.λπ.. Πρέπει να έχουμε το θάρρος τα ζητήματα να τα θέτουμε έτσι όπως είναι.

Θα παρακαλούσα πάρα πολύ –το λέω και δημοσίως και προς τη Νέα Δημοκρατία και το ΠΑΣΟΚ, για να είμαι συγκεκριμένος, και προς τις ηγεσίες τους- σε αυτό το ζήτημα να υπάρξει η πρωτοβουλία και η συναίνεση και από πλευράς των δύο κομμάτων, στα οποία ανήκαν και ανήκουν και είναι αξιόλογα στελέχη όλης της Μεταπολίτευσης οι συνάδελφοι, έτσι ώστε να υπάρξει μία ρύθμιση πάνω σε αυτό το ζήτημα. Είναι σε γνώση και των Υπουργών κ.λπ..

Θα ήταν άδικο -δεν λέω τη φράση «δεν είμαστε διατεθειμένοι»- να πούμε ότι έρχεται μια τακτοποίηση αυτού του ζητήματος κατ’ ελάχιστον και γενικώς οι υπόλοιποι, πέραν της σημερινής Πλειοψηφίας, να συμπεριφέρονται σαν να μην τους αφορά το ζήτημα. Χρειάζεται ευθύνη απ’ όλους μας. Θα παρακαλούσα πολύ να την αναλάβουμε.

Με συγχωρείτε που μακρηγόρησα. Να είστε καλά!

(Χειροκροτήματα)

**ΠΡΟΕΔΡΕΥΩΝ (Γεώργιος Βαρεμένος):** Δεν έχει ζητήσει κάποιος συνάδελφος από τους Κοινοβουλευτικούς Εκπροσώπους τον λόγο.

Κηρύσσεται περαιωμένη η συζήτηση επί του Απολογισμού Δαπανών της Βουλής για το οικονομικό έτος 2017 και επί του Προϋπολογισμού Δαπανών της Βουλής για το οικονομικό έτος 2019.

Εισερχόμαστε στην ψήφιση του Απολογισμού Δαπανών της Βουλής για το οικονομικό έτος 2017 και του Προϋπολογισμού Δαπανών της Βουλής για το οικονομικό έτος 2019 κατ’ έξοδα, αποτελέσματα από τη χρήση του και στο σύνολο και η ψήφισή τους θα γίνει χωριστά.

Σας επισημαίνουμε ότι η ψηφοφορία περιλαμβάνει: πρώτον, τον Απολογισμό Δαπανών της Βουλής για το οικονομικό έτος 2017 και δεύτερον, τον Προϋπολογισμό Δαπανών της Βουλής για το οικονομικό έτος 2019.

Να βεβαιωθείτε ότι έχετε ψηφίσει τον Απολογισμό Δαπανών της Βουλής για το οικονομικό έτος 2017 και τον Προϋπολογισμού Δαπανών της Βουλής για το οικονομικό έτος 2019. Αφού καταχωρίσετε την ψήφο σας, έχετε τη δυνατότητα να την ελέγξετε ή και να την αναθεωρήσετε έως τη λήξη της ψηφοφορίας. Για οποιαδήποτε απορία μπορείτε να απευθυνθείτε στο Προεδρείο, προκειμένου να σας συνδράμουν οι αρμόδιοι υπάλληλοι.

Παρακαλώ να ανοίξει το σύστημα της ηλεκτρονικής ψηφοφορίας.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Γεώργιος Βαρεμένος):** Παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Γεώργιος Βαρεμένος):** Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

|  |
| --- |
| Μόνη συζήτηση και έγκριση του Απολογισμού Δαπανών της Βουλής, οικ. έτους 2017. Μόνη συζήτηση και ψήφιση του Σχεδίου Προϋπολογισμού Δαπανών της Βουλής, οικ. έτους 2019. |
|  | Ημ/νία: | 15/11/2018 |  |  |  |  |  |  |  |
|  |  |  |  |  |  |  |  |  |  |
|  | Απολογισμός Δαπανών της Βουλής, για το οικ. έτος 2017 ΔΕΚΤΟ ΚΑΤΑ ΠΛΕΙΟΨΗΦΙΑ |  |
| ΣΥΡΙΖΑ: |  |  | ΝΑΙ |  |  |  |  |  |  |
| Ν.Δ: |  |  | ΝΑΙ |  |  |  |  |  |  |
| ΔΗ.ΣΥ: |  |  | ΝΑΙ |  |  |  |  |  |  |
| Χ.Α: |  |  | OXI |  |  |  |  |  |  |
| Κ.Κ.Ε: |  |  | ΠΡΝ |  |  |  |  |  |  |
| ΑΝ.ΕΛ: |  |  | ΝΑΙ |  |  |  |  |  |  |
| ΠΟΤΑΜΙ: |  |  | ΝΑΙ |  |  |  |  |  |  |
| ΕΝ. ΚΕΝΤΡΩΩΝ: |  | ΝΑΙ |  |  |  |  |  |  |
|  |  |  |  |  |  |  |  |  |  |
|  | Προϋπολογισμός Δαπανών της Βουλής, για το οικ. έτος 2019 ΔΕΚΤΟ ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: |  |  | ΝΑΙ |  |  |  |  |  |  |
| Ν.Δ: |  |  | ΝΑΙ |  |  |  |  |  |  |
| ΔΗ.ΣΥ: |  |  | ΝΑΙ |  |  |  |  |  |  |
| Χ.Α: |  |  | OXI |  |  |  |  |  |  |
| Κ.Κ.Ε: |  |  | ΠΡΝ |  |  |  |  |  |  |
| ΑΝ.ΕΛ: |  |  | ΝΑΙ |  |  |  |  |  |  |
| ΠΟΤΑΜΙ: |  |  | ΝΑΙ |  |  |  |  |  |  |
| ΕΝ. ΚΕΝΤΡΩΩΝ: |  | ΝΑΙ |  |  |  |  |  |  |
|  |  |  |  |  |  |  |  |  |  |
|  |  |  |  |  |  |  |  |  |  |

**ΠΡΟΕΔΡΕΥΩΝ (Γεώργιος Βαρεμένος):** Συνεπώς ο Απολογισμός Δαπανών της Βουλής για το οικονομικό έτος 2017 κατ’ έξοδα, αποτελέσματα από τη χρήση του και στο σύνολο έγινε δεκτός σε μία και μόνη συζήτηση κατά πλειοψηφία.

Επίσης, το Σχέδιο Προϋπολογισμού Δαπανών της Βουλής για το οικονομικό έτος 2019 κατ’ έξοδα, αποτελέσματα από τη χρήση του και στο σύνολο έγινε δεκτός σε μία και μόνη συζήτηση κατά πλειοψηφία.

(ΑΛΛΑΓΗ ΣΕΛΙΔΑΣ)

(Να καταχωριστούν τα κείμενα του απολογισμού και του προϋπολογισμού, σελίδες 129.α. και 129.β.)

(ΑΛΛΑΓΗ ΣΕΛΙΔΑΣ)

**ΠΡΟΕΔΡΕΥΩΝ (Γεώργιος Βαρεμένος):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση των παραπάνω αποφάσεων της Βουλής.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το Σώμα παρέσχε τη ζητηθείσα εξουσιοδότηση.

Κυρίες και κύριοι συνάδελφοι, δέχεστε στο σημείο αυτό να διακόψουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς στο σημείο αυτό θα διακόψουμε τη συνεδρίαση και θα επανέλθουμε στις 13.00΄ με αντικείμενο τη νομοθετική εργασία, σύμφωνα με την ημερήσια διάταξη.

(ΔΙΑΚΟΠΗ)

(ΑΛΛΑΓΗ ΣΕΛΙΔΑΣ ΛΟΓΩ ΑΛΛΑΓΗΣ ΘΕΜΑΤΟΣ)

(ΜΕΤΑ ΤΗ ΔΙΑΚΟΠΗ)

**ΠΡΟΕΔΡΕΥΩΝ (Γεώργιος Βαρεμένος):** Κυρίες και κύριοι συνάδελφοι, συνεχίζεται η συνεδρίαση.

Εισερχόμαστε στην ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Οικονομικών: «Κύρωση: α) της από 29 Ιουνίου 2018 Πράξης Νομοθετικού Περιεχομένου "Παράταση μειωμένων συντελεστών ΦΠΑ στα νησιά Λέρο, Λέσβο, Κω, Σάμο και Χίο" (Α΄ 115), β) της από 24 Ιουλίου 2018 Πράξης Νομοθετικού Περιεχομένου "Σύσταση ειδικού λογαριασμού για την αρωγή πληγέντων από τις πυρκαγιές που ξέσπασαν σε περιοχές της Επικράτειας στις 23 και 24 Ιουλίου 2018" (Α΄ 135), γ) της από 26 Ιουλίου 2018 Πράξης Νομοθετικού Περιεχομένου "Έκτακτα μέτρα για τη στήριξη των πληγέντων και την αποκατάσταση ζημιών από τις πυρκαγιές που έπληξαν περιοχές της Περιφέρειας Αττικής στις 23 και 24 Ιουλίου 2018" (Α΄ 138) και δ) της από 10 Αυγούστου 2018 Πράξης Νομοθετικού Περιεχομένου "Επείγοντα μέτρα για την εκτέλεση πράξεων κατεδάφισης και την αποκατάσταση ζημιών από τις πυρκαγιές της 23ης και 24ης Ιουλίου 2018" (Α΄ 149)».

Η Διάσκεψη των Προέδρων αποφάσισε, στη συνεδρίασή της στις 12 Νοεμβρίου 2018, τη συζήτηση του νομοσχεδίου σε μία συνεδρίαση ενιαία επί της αρχής, των άρθρων και των τροπολογιών. Το Σώμα συμφωνεί;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το Σώμα συνεφώνησε.

Πριν δώσουμε τον λόγο στον εισηγητή του ΣΥΡΙΖΑ κ. Συρμαλένιο, τον λόγο έχει ο Πρόεδρος της Βουλής κ. Νίκος Βούτσης.

**ΝΙΚΟΛΑΟΣ ΒΟΥΤΣΗΣ (Πρόεδρος της Βουλής):** Καλημέρα!

Κυρίες και κύριοι συνάδελφοι, όπως είδα από τα Πρακτικά της συζήτησης στην επιτροπή, ευλόγως ετέθησαν ερωτήματα που είχαν τεθεί ήδη και σε κοινοβουλευτικό έλεγχο ο οποίος εκκρεμεί, σε σχέση με τους λογαριασμούς ή κυρίως με τον λογαριασμό ο οποίος συνεστήθη κεντρικά από το κράτος, από το Υπουργείο Οικονομικών για τους πυροπλήκτους.

Μου δίνεται η ευκαιρία -με την άδεια και των υπολοίπων μελών της επιτροπής- και δημοσίως στη Βουλή να σας μιλήσω για τον συγκεκριμένο λογαριασμό αλλά και για το συνολικό θέμα των λογαριασμών και των δωρητών σε σχέση με την τραγωδία στο Μάτι αλλά και με τα μεγάλα προβλήματα που είχαν υπάρξει στην Κινέτα. Μιλάμε για ανατολική και δυτική Αττική ταυτόχρονα.

Επιτρέψτε μου, λοιπόν, να σας κάνω κοινωνούς και ενήμερους ως προς τα εξής: Ο κεντρικός λογαριασμός ο οποίος άνοιξε, με βάση και την πράξη νομοθετικού περιεχομένου, έχει αυτή την στιγμή το ποσό των 37,7 εκατομμυρίων ευρώ. Από αυτά τα 35 εκατομμύρια είναι από τρεις κεντρικούς φορείς, δηλαδή τα 20 εκατομμύρια είναι από τον ΟΑΕΔ με πρόνοια για τις ανακατασκευές σπιτιών, τα 10 εκατομμύρια έχουν μπει από το αποθεματικό της Βουλής και τα 5 εκατομμύρια από την Τράπεζα της Ελλάδας. Τα υπόλοιπα 2.700.000 ευρώ αναφέρονται σε εισφορές, σε συμβολές είτε πολιτών είτε μεγαλύτερων οργανισμών, πρεσβειών κ.λπ., εν συνόλω τριών χιλιάδων φυσικών προσώπων ή φορέων. Εξ αυτών εβδομήντα δύο φορείς ή πρόσωπα έχουν δώσει από 3.000 ευρώ και περισσότερο.

Οι λίστες αυτές είναι στη διάθεση των εκπροσώπων όλων των κομμάτων. Θα μπορούσαν να δοθούν και στη δημοσιότητα. Δεν ξέρω αν είναι στη διάθεση των ίδιων των δωρητών για να δοθούν. Είναι το σύνολο των ονομάτων. Εδώ είναι όλες οι λίστες για τα 10, 20, 30 και 50 ευρώ, που είναι από δυόμισι χιλιάδες συμπολίτες μας, μέχρι και των εβδομήντα, οι οποίοι είναι αυτοί που έχουν βάλει από 3.000 μέχρι 100.000 ευρώ και είναι σύλλογοι, πρεσβείες.

Απ’ αυτό το ποσό των 37,7 εκατομμυρίων ευρώ δεν έχει δαπανηθεί προς ώρας ούτε ένα ευρώ. Έχουν γίνει αιτήσεις ήδη από Υπουργεία, όπως λέει και η πράξη νομοθετικού περιεχομένου, διότι πρόκειται περί κρατικού λογαριασμού στην Τράπεζα της Ελλάδας. Δεν είναι ίδρυμα, δεν είναι όπως το Ίδρυμα «Μολυβιάτη» που είχε ιδρυθεί για τους πυρόπληκτους της Ηλείας. Πρόκειται περί ενός λογαριασμού του οποίου η διαχείριση ανήκει στην επιτροπή με τους Υπουργούς, στην οποία προΐσταμαι εγώ από πλευράς της Βουλής. Έρχονται –ή θα έρχονται- αιτήματα από κρατικές υπηρεσίες, από φορείς –εννοώ δημόσιους- για να ικανοποιούνται. Θα δίνονται, δηλαδή, κάποια ποσά τα οποία ύστερα, κατά το δημόσιο λογιστικό και με πλήρη έλεγχο από το Ελεγκτικό Συνέδριο –ακόμα και ο ίδιος ο λογαριασμός και πλέον κατά Υπουργείο- θα ελέγχονται.

Ήδη έχουν γίνει αιτήσεις –οι οποίες έχουν εγκριθεί- για δύο ποσά, δηλαδή για ένα εκατομμύριο ευρώ και για άλλο ένα εκατομμύριο ευρώ, αλλά δεν έχουν εκταμιευθεί. Το ένα εκατομμύριο ευρώ είναι για την αποξήλωση του αμιάντου ως ειδικού υλικού από τα κτήρια που ήδη έχουν πέσει. Τα έχουν αποξηλώσει. Ήδη είχαν γίνει οι είκοσι τέσσερις πρώτες καθαιρέσεις κτηρίων. Είναι ένα εκατομμύριο ευρώ για τα υλικά του αμιάντου και για τη διαχείριση του υλικού του αμιάντου ύστερα, με ειδικές νόρμες που υπάρχουν και από την Ευρωπαϊκή Ένωση. Επίσης, είναι και ένα εκατομμύριο ευρώ για την ειδική φαρμακευτική αγωγή για τους συμπολίτες μας οι οποίοι είναι εγκαυματίες. Από το Υπουργείο Υγείας έχει κατατεθεί μία λίστα σχετικά με το ποιους αφορούν συγκεκριμένα, ατομικά, για ποια περίοδο και για ποια πρόνοια που θα πρέπει να ληφθεί για την ανακούφισή τους. Είναι ένα ειδικό κονδύλι.

Αυτές οι δύο αιτήσεις μάς έχουν γίνει και βεβαίως, κατ’ αρχάς, έχουμε θεωρήσει ότι θετικά πρέπει να ικανοποιηθούν.

Αυτός ο λογαριασμός, προφανώς, τελικά δεν θα μείνει ανεπηρέαστος, δηλαδή –επιτρέψτε μου την έκφραση- δεν θα «ξεμείνει», διότι και μόνο η πρόβλεψη που υπάρχει για την ανοικοδόμηση κτηρίων από τα περίπου επτακόσια ή οκτακόσια τα οποία έχουν κριθεί «κόκκινα» και έχει χρεωθεί το ελληνικό κράτος να ανακατασκευάσει, αντιλαμβάνεστε ότι και για την πρώτη δόση γι’ αυτά –που θα είναι περίπου εκατόν πενήντα ή διακόσια σε Νέο Βουτζά, Μάτι και Κινέτα- θα χρειαστούν τουλάχιστον 100 εκατομμύρια ευρώ για την ανακατασκευή τους.

Άρα συν τω χρόνω σίγουρα θα υπάρξουν αιτήματα απ’ αυτόν τον λογαριασμό. Αν ήταν έτσι με όλα τα πράγματα, θα ήταν πάρα πολύ απλά στην εξιστόρηση και την καταγραφή τους. Πρέπει, όμως, να δούμε συνολικά τις δωρεές, τους εράνους, τους μεγάλους δωρητές και ό,τι άλλο υπήρξε σε σχέση με αυτή την τραγωδία.

Θέλω να σας μιλήσω και γι’ αυτά, διότι παρ’ ότι δεν ήταν τυπικά και δεν είναι τυπικά σύμφωνα με την πράξη νομοθετικού περιεχομένου στη δική μας αρμοδιότητα που είμαστε μόνο διαχειριστές του κεντρικού λογαριασμού, προσπαθήσαμε να αντιληφθούμε τι ακριβώς συμβαίνει –και το έχουμε αντιληφθεί- διότι υπήρξε μία πανθομολογούμενα μεγάλη προσφορά εξ υπαρχής και προσπάθεια προσφοράς γι’ αυτήν την υπόθεση.

Έχουμε, λοιπόν, τη βεβαίωση από την Τράπεζα της Ελλάδος για τις τέσσερις συστημικές τράπεζες, συν την Attica Bank, για λογαριασμούς που έχουν ανοίξει σε αυτές τις τράπεζες από φορείς, όπως για παράδειγμα τους δύο δήμους, ο ένας είναι ο Δήμος Ραφήνας και ο άλλος ο Δήμος Μαραθώνα, από την Εκκλησία και από άλλους, στους οποίους έχει μαζευτεί το ποσό των 4.700.000 ευρώ. Αυτοί οι λογαριασμοί, επίσης, είναι αναλυτικοί. Μας δόθηκαν από την Τράπεζα της Ελλάδος και είναι στις πέντε συστημικές τράπεζες.

Από εκεί και πέρα έχουμε μία κατευθείαν συμβολή εταιρειών οι οποίες κάνουν έργο και θα τις αναφέρω συγκεκριμένα, διότι έχει τη σημασία του, γιατί γνωρίζετε πως έχουν γίνει τα έργα που αφορούν στην αποξήλωση αρκετά μεγάλου μέρους σπιτιών, στη δενδροφύτευση στα πέντε χιλιόμετρα από ελιές που έδωσε μία άλλη εταιρεία, αναφέρομαι στην εταιρεία «ΤΙΤΑΝ», στην «ΕΡΓΟΣΕ», στα καύσιμα για τα μηχανήματα που δίνουν τα «ΕΛΠΕ», στην εταιρεία του Κοπελούζου που έχει κάνει τις συμβάσεις για την υλοτόμηση με συνεταιρισμούς υλοτόμων για τα ρέματα κ.λπ., για να ανοίξουν εκεί, στην «ΤΕΡΝΑ», στη «J&P ABAΞ» που τώρα κάνει κατεδαφίσεις και στην εταιρεία «ΑΚΤΩΡ» που έκανε τις πρώτες είκοσι πέντε κατεδαφίσεις. Αυτό είναι το σύνολο των εταιρειών, που προς ώρας γνωρίζουμε. Είναι επτά εταιρείες, που με τον ένα ή τον άλλο τρόπο, δωρεάν από την πλευρά τους, σε συνεννόηση βέβαια με τις αρχές και με πλήρη έλεγχο, κάνουν τα έργα που αφορούν στις κατεδαφίσεις, στην υλοτόμηση των καμένων, στην επαναφύτευση και σε λοιπές τέτοιες εργασίες.

Έρχομαι σε δύο επιπλέον ζητήματα, που αφορούν και τα εξής:

Στη διάρκεια της επιτροπής, εάν είδατε καλά τα Πρακτικά, ο κ. Δανέλλης ιδιαίτερα, ο οποίος ήταν ενήμερος από δύο δημοσιεύματα εφημερίδων -του «ΕΛΕΥΘΕΡΟΥ ΤΥΠΟΥ» και ύστερα της «ΚΑΘΗΜΕΡΙΝΗΣ»- που είχαν ζητήσει από εμένα να ενημερώσουμε για την πρόοδο αυτού του ταμείου και είχαμε δώσει στοιχεία, έκανε ενημέρωση και στην επιτροπή κατά τα δημοσιεύματα και είναι πράγματι έτσι. Υπάρχει δηλαδή μία σειρά από μεγάλους δωρητές, οι οποίοι σε όλο το πρώτο διάστημα αλλά και πιο ύστερα -θα είδατε και κάποιες ολοσέλιδες καταχωρήσεις στις εφημερίδες, κ.λπ.- οι ίδιοι έχουν χρεωθεί, χωρίς να υπάρχει συνέργεια παρά μόνο κατάφαση και γνωστοποίηση προς την Κυβέρνηση, να κάνουν κάποια έργα με βάση τις αρχές του ιδιωτικού δικαίου ως προς τις εργολαβίες κ.λπ., για να γίνουν γρήγορα.

Δεν γνωρίζω για την πρόοδο αυτών των έργων ή για το σύνολο των ποσών και πού βρίσκονται αυτή τη στιγμή αυτές οι δωρεές, οι οποίες δεν έχω καμμία αμφιβολία από αυτό το Βήμα να πω ότι δεν θα εκπληρωθούν. Πλην, όμως, επειδή όλοι μας είχαμε διαβάσει την πληθώρα των δωρεών και των προθέσεων για δωρεές που υπήρχαν από αρκετές πλευρές, θα παρακαλούσα και από αυτό εδώ το Βήμα -το έχουμε κάνει και ως επιτροπή- να υπάρξει έστω σε ένα μητρώο -ανεξάρτητα του κεντρικού λογαριασμού ο οποίος έχει ανοίξει- μία ακριβής καταγραφή αυτών των δωρητών και των ποσών που θα δώσουν, άλλος για το Λύρειο Ίδρυμα, άλλος για τα πυροσβεστικά οχήματα, γιατί μιλάμε για μεγάλα ιδρύματα, όπως το Ίδρυμα «Ωνάση», το Ίδρυμα «Σταύρος Νιάρχος», την εταιρεία του κ. Βαρδινογιάννη, τον Ολυμπιακό και άλλους. Έχουμε διαβάσει όλοι μας τις προθέσεις γι’ αυτές τις δωρεές. Κάποιες μπορεί να προχωρούν ή να είναι στη διαδικασία συνεννόησης με τις αρμόδιες αρχές, την Πυροσβεστική ή το Λύρειο Ίδρυμα ή άλλες, κάποιες άλλες μπορεί να μην έχουν εκκινήσει ακόμα. Χρειάζεται, όμως, μία καταγραφή αυτού σε ένα μητρώο, ώστε να γνωρίζουμε επακριβώς τι υλοποιήθηκε και προς ποια κατεύθυνση και στο πλαίσιο ποιου γενικού σχεδιασμού από αυτές τις μεγάλες δωρεές.

Είχαμε και ένα δεύτερο ζήτημα που προσπαθήσαμε -και προσπαθούμε ακόμα- να το καταγράψουμε. Αντιληφθήκαμε όλοι μας ότι υπήρξαν κάποιοι έρανοι, είτε μέσω συναυλιών που έγιναν είτε μέσω ιδρυμάτων ή καναλιών, που αφορούσαν στη συλλογή χρημάτων για τους πυρόπληκτους.

Και από αυτό το Βήμα, αν μας ακούνε, διότι όπου μπορέσαμε έχουμε στείλει σχετικά χαρτιά -θα τα διασταυρώσουμε και από αυτά που έστειλαν οι τράπεζες- θέλουμε να διευκρινίσουμε απολύτως ποιοι δήμοι, παραδείγματος χάριν, έχουν συνεισφέρει μέσω των ειδικών τους λογαριασμών, τους οποίους άνοιξαν. Διότι ανακοίνωσαν ότι άνοιξαν, όπως η ΚΕΔΕ, ο Δήμος Αθηναίων και άλλοι. Άλλοι, καμμιά εικοσιπενταριά δήμοι πανελλαδικά ή περιφέρειες, έχουν προστρέξει στον κεντρικό λογαριασμό και είναι καταγεγραμμένοι. Θέλουμε να καταγραφεί και όλο το υπόλοιπο που αφορά σε λογαριασμούς, επαναλαμβάνω, που ανοίξανε από δήμους, από κανάλια, από καλλιτέχνες και από αλλού.

Γνωρίζουμε ότι υπάρχουν δύο διαδικασίες για γνωστοποίηση στο δημόσιο: Η μεν μία, που αφορά σε ερανικές διαδικασίες, είναι μέσω του Υπουργείου Εργασίας Κοινωνικής Ασφάλισης και Κοινωνικής Αλληλεγγύης για την έγκρισή τους, για να μπορούν να κάνουν αυτή τη δραστηριότητα, η δε άλλη είναι μέσω των διαδικασιών και της νομοθεσίας δωρεών με το κάθε Υπουργείο. Για παράδειγμα, δύο ή τρεις εταιρείες από αυτές που σας ανέφερα προηγουμένως, που ήδη κάνουν έργα, έχουν υπογράψει συμβάσεις για την τήρηση της νομοθεσίας περί δωρεών, που γνωρίζετε ότι έχει και κάποια «προνόμια», με τα αρμόδια Υπουργεία Υποδομών κ.λπ.. Αυτές οι δύο διαδικασίες έχουν ενεργοποιηθεί. Βεβαίως, προς ώρας έχουν υπάρξει από πλευράς των δημόσιων οικονομικών πολύ σοβαρές επιχορηγήσεις που αφορούν, για παράδειγμα, πολύμηνη -ίσως θα πάνε και πέραν του έτους ή και της διετίας- υποστήριξη στα ενοίκια για πολύ κόσμο. Και στο ζήτημα της ανακατασκευής των σπιτιών, για τα οποία έχει χρεωθεί το κράτος, αφ’ ενός θα τηρηθούν απολύτως απ’ ό,τι μας έχει γνωστοποιηθεί στην επιτροπή οι δεσμεύσεις που έχουν αναληφθεί για τη δωρεάν εκπόνηση νέων μελετών κ.λπ., αλλά κυρίως για να ανακατασκευαστούν –που θα ανακατασκευαστούν- εξ ολοκλήρου. Αντιλαμβάνεστε ότι προτεραιότητα έχουν όσα οικήματα είχαν νόμιμη άδεια, δηλαδή βρίσκονταν σε μια κατάσταση νομιμότητας, για να μπορεί και το κράτος να ανακατασκευάσει επί των ιδίων τετραγωνικών εμβαδών και θέσεως αυτά τα κτήρια. Αλλά και για όλα τα άλλα έχει αρχίσει μια συζήτηση, εξ όσων γνωρίζω, από τα αρμόδια Υπουργεία με τους πληγέντες, που είναι πάρα πολλοί και που ήταν σε ένα καθεστώς ημιαυθαιρέτων ή αυθαιρέτων ή δασικών περιοχών κ.λπ., για να δοθεί λύση. Γι’ αυτό είπα και για παράταση του χρόνου σε σχέση με τα ενοίκια, για έναν κόσμο που θα χρειαστεί ίσως πιο αργά να φτιαχτούν τα σπίτια τους. Είναι θέματα που θα μπορούσαν σε λεπτομέρειες οι αρμόδιοι Υπουργοί και κυρίως ο κ. Σπίρτζης αλλά και οι άλλοι, ο κ. Φλαμπουράρης, επίσης, που έχει έναν γενικό συντονισμό σε αυτή την προσπάθεια, να σας ενημερώσουν στο πλαίσιο του κοινοβουλευτικού ελέγχου ή να ενημερώνουν τακτικά, όπως θα πρέπει.

Πλην, όμως, σε ό,τι αφορά τους λογαριασμούς -και κλείνω με αυτό, κύριε Πρόεδρε- θέλω να πω ότι ο μεν κεντρικός λογαριασμός, όπως σας είπα, είναι στα 37,7. Δεν έχει εκταμιευθεί κάτι. Υπάρχουν δύο πρώτες αποφάσεις για ένα συν ένα εκατομμύριο για συγκεκριμένες δαπάνες. Η λειτουργία του είναι να έρχονται από Υπουργεία, από δήμους, όχι από ιδιώτες, αιτήματα συγκεκριμένα, τα οποία θα εξετάζονται για να ικανοποιηθούν. Για τα άλλα δε, υπάρχει μια ανάγκη -επιτρέψτε μου τη λέξη χωρίς κανένα υπονοούμενο- τακτοποίησης ως προς την καταγραφή τους, σε ό,τι αφορά είτε τους επιμέρους εράνους που έγιναν και έχουν καταγραφεί είτε τους δωρητές, μεσαίους ή μεγάλους, που έχουν εκδηλώσει τη διάθεση και την επιθυμία τους, έτσι ώστε η αποκατάσταση –μιλάμε ως προς την υλική πλευρά, διότι η τραγωδία δεν αποκαθίσταται με τους ενενήντα εννέα νεκρούς- και στην Κινέτα στα δυτικά, αλλά κυρίως και στα ανατολικά, όσο το δυνατόν πιο γρήγορα και κυρίως πιο μεσομακροπρόθεσμα ασφαλώς να υπάρξει. Διότι και εκεί υπάρχει ένα μεγάλο ζήτημα. Σας μιλάω και σαν μηχανικός τώρα, για να συνεννοηθούμε.

(Στο σημείο αυτό την Προεδρική Έδρα καταλαμβάνει ο Θ΄ Αντιπρόεδρος της Βουλής κ. **ΜΑΡΙΟΣ ΓΕΩΡΓΙΑΔΗΣ**)

Αντιλαμβάνεστε ότι για περιοχές οι οποίες ήταν εκτός σχεδίου προφανώς, έχει αρχίσει ο σχεδιασμός για την αναδιαμόρφωση τους, η οποία βεβαίως δεν μπορεί να είναι εξ υπαρχής, διότι τότε θα θιγούν πάρα πολλές ιδιοκτησίες.

Γίνεται λοιπόν, μια προσπάθεια ολίγον fast track για τη διάνοιξη μεγάλων δρόμων, διελεύσεων, προσβάσεων, προσπελάσεων, τα απολύτως απαραίτητα αναδιαμόρφωσης εκεί των περιοχών και μέσα εκεί θα ενταχθούν οι νέες κατοικίες και λειτουργίες και συν τω χρόνω θα γίνουν και οι άλλες εργασίες που θα κάνουν μεσομακροπρόθεσμα πλέον, όχι απλά αξιοβίωτες τις περιοχές αλλά και πολύ καλύτερες από πλευράς φυσικού περιβάλλοντος.

Ήδη όλη η διαδρομή που έτρεξαν πριν από λίγες ημέρες στον Μαραθώνιο, δηλαδή τα πέντε χιλιόμετρα φυτεύονται με ελιές και άλλα δένδρα. Διότι όλοι αντιληφθήκαμε ότι ένας από τους λόγους, που τόσο γρήγορα πέρασε και η πυρκαγιά, είναι τα πεύκα, τα οποία χαιρόμασταν όταν περνάγαμε και τα βλέπαμε αριστερά και δεξιά. Χρειάζονταν -και υπήρχαν προβλέψεις επ’ αυτών, να μην υπεισέλθω σε αυτά τα ζητήματα- άλλου τύπου δενδροστοιχίες σε όλη αυτή τη διαδρομή, πράγματα που είχαν επισημανθεί από χρόνια.

Ευχαριστώ πολύ. Και για ό,τι θέλουν οι υπεύθυνοι των κομμάτων, είναι στη διάθεση τους το σύνολο μέχρι ονόματος όλων των καταθετών.

Ευχαριστώ.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον Πρόεδρο της Βουλής κ. Νικόλαο Βούτση.

**ΔΙΑΜΑΝΤΩ ΜΑΝΩΛΑΚΟΥ:** Κύριε Πρόεδρε, μπορώ να έχω τον λόγο;

**ΠΡΟΕΔΡΕΥΩΝ (Μάριος Γεωργιάδης):** Ορίστε, κυρία Μανωλάκου, τι θα θέλατε; Επί της διαδικασίας;

**ΔΙΑΜΑΝΤΩ ΜΑΝΩΛΑΚΟΥ:** Μάλιστα. Έχει κατατεθεί μια υπουργική τροπολογία. Θα παρακαλούσα, αν είναι δυνατόν μέχρι τη συζήτηση στις δευτερολογίες, να υπάρχει έκθεση της Επιστημονικής Υπηρεσίας.

Ευχαριστώ.

**ΠΡΟΕΔΡΕΥΩΝ (Μάριος Γεωργιάδης):** Εισακούστηκε η πρόταση σας.

**ΓΙΑΝΝΗΣ ΚΟΥΤΣΟΥΚΟΣ:** Κύριε Πρόεδρε, μπορώ να έχω τον λόγο;

**ΠΡΟΕΔΡΕΥΩΝ (Μάριος Γεωργιάδης):** Ορίστε, κύριε Κουτσούκο.

**ΓΙΑΝΝΗΣ ΚΟΥΤΣΟΥΚΟΣ:** Κύριε Πρόεδρε, επειδή η τροπολογία, στην οποία αναφέρθηκε η κ. Μανωλάκου, είναι ιδιαίτερα σοβαρή στο περιεχόμενό της, θεωρώ ότι δεν μπορεί να ξεκινήσει η συζήτηση χωρίς να έλθει ο αρμόδιος Υπουργός να μας την ερμηνεύσει και να απαντήσει στις ερωτήσεις μας, πέραν της έκθεσης της Επιστημονικής Επιτροπής, την οποία θεωρώ απαραίτητη. Ενδεχόμενα να υπήρξε μεθόδευση για να κατατεθεί αυτή η τροπολογία λίγες ώρες πριν ξεκινήσει η Βουλή, για να μην έχουμε έκθεση της Επιστημονικής Επιτροπής.

Παρακαλώ, κύριε Πρόεδρε, να μεριμνήσετε.

**ΠΡΟΕΔΡΕΥΩΝ (Μάριος Γεωργιάδης):** Να ενημερώσω και τους δυο σας ότι, όπως ενημερωθήκαμε, η έκθεση της Επιστημονικής Επιτροπής δεν μπορεί να υπάρξει. Στις 14.00΄ όμως θα είναι ο κ. Φάμελλος εδώ να υποστηρίξει την τροπολογία του.

**ΘΕΟΔΩΡΟΣ ΚΑΡΑΟΓΛΟΥ:** Κύριε Πρόεδρε, μπορώ να έχω τον λόγο;

**ΠΡΟΕΔΡΕΥΩΝ (Μάριος Γεωργιάδης):** Ναι, κύριε Καράογλου, ορίστε.

**ΘΕΟΔΩΡΟΣ ΚΑΡΑΟΓΛΟΥ:** Κύριε Πρόεδρε, σήμερα συμπληρώνεται ένας χρόνος από μια μαύρη, τραγική επέτειο. Σαν σήμερα πριν από έναν χρόνο ακριβώς, είκοσι τέσσερις αθώοι άνθρωποι έπεσαν θύματα μιας φονικής πλημμύρας στη Μάνδρα Αττικής.

Θα πρότεινα λοιπόν, εις ένδειξη τιμής και στη μνήμη των είκοσι τεσσάρων αυτών ανθρώπων, να κρατήσει το Σώμα της Βουλής -εφόσον συμφωνούν και τα άλλα κόμματα- ενός λεπτού σιγή.

**ΠΡΟΕΔΡΕΥΩΝ (Μάριος Γεωργιάδης):** Συμφωνεί το Σώμα;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Μάριος Γεωργιάδης):** Μπορούμε να τηρήσουμε ενός λεπτού σιγή.

**ΔΙΑΜΑΝΤΩ ΜΑΝΩΛΑΚΟΥ:** Κύριε Πρόεδρε, μπορώ να έχω τον λόγο;

**ΠΡΟΕΔΡΕΥΩΝ (Μάριος Γεωργιάδης):** Ορίστε, κυρία Μανωλάκου.

**ΔΙΑΜΑΝΤΩ ΜΑΝΩΛΑΚΟΥ:** Βεβαίως θα πάρουμε μέρος. Η καλύτερη, όμως, τιμή είναι να φτιαχτούν τα αντιπλημμυρικά έργα άμεσα και γρήγορα, για να μην έχουμε ποτέ ξανά τέτοιες τραγωδίες και θύματα.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Εννοείται, εννοείται.

**ΠΡΟΕΔΡΕΥΩΝ (Μάριος Γεωργιάδης):** Μάλιστα.

Εφόσον συμφωνεί ομόφωνα το Σώμα, μπορούμε να τηρήσουμε ενός λεπτού σιγή.

(Στο σημείο αυτό όρθιοι οι Βουλευτές τηρούν ενός λεπτού σιγή)

Μπορούμε τώρα να ξεκινήσουμε.

Τον λόγο έχει ο εισηγητής του ΣΥΡΙΖΑ κ. Συρμαλένιος για δεκαπέντε λεπτά.

**ΝΙΚΟΛΑΟΣ ΣΥΡΜΑΛΕΝΙΟΣ:** Ευχαριστώ, κύριε Πρόεδρε.

Πριν ξεκινήσω, θα ήθελα να κάνω μια έκκληση προς όλες τις πλευρές και προς όλους μας να μην παίζουμε με τον ανθρώπινο πόνο. Οι δύο τραγωδίες στην Αττική -στη Μάνδρα και στο Μάτι- σε λιγότερο από έναν χρόνο έχουν συγκλονίσει το πανελλήνιο. Είναι τραγωδίες οι οποίες θα αφήσουν για πάρα πολλά χρόνια το αποτύπωμά τους και πρέπει όλοι να πάρουμε τα απαραίτητα διδάγματα, έτσι ώστε να μην επαναληφθούν.

Κύριε Πρόεδρε, κυρίες και κύριοι συνάδελφοι, σήμερα ουσιαστικά κυρώνουμε τέσσερις πράξεις νομοθετικού περιεχομένου, από τις οποίες οι τρεις αφορούν τους πυρόπληκτους στις φονικές πυρκαγιές της 23ης και 24ης Ιουλίου του 2018 και στο Μάτι, αλλά γενικότερα και σε άλλες περιοχές, στη δυτική Αττική κ.λπ.. Επίσης, κυρώνουμε και μια πράξη νομοθετικού περιεχομένου που αφορά στα πέντε νησιά του βόρειου και ανατολικού Αιγαίου.

Στο πρώτο άρθρο κυρώνουμε την πράξη που αφορά την παράταση των μειωμένων συντελεστών ΦΠΑ στα νησιά αυτά. Τα πέντε νησιά αυτά είναι η Λέσβος, η Χίος, η Σάμος, η Λέρος και η Κως. Η παράταση αυτή έγινε για να ενισχυθούν οι τοπικές οικονομίες και οι κάτοικοι των νησιών αυτών που φέρουν το μεγάλο βάρος της προσφυγικής και μεταναστευτικής κρίσης και ήταν αποτέλεσμα διαπραγμάτευσης της ελληνικής Κυβέρνησης με τους θεσμούς.

Έγινε μεγάλη κουβέντα για το θέμα των συντελεστών του ΦΠΑ στα νησιά του Αιγαίου. Θα ήθελα να θυμίσω προς όλες τις πτέρυγες ότι η αύξηση των συντελεστών του ΦΠΑ στο Αιγαίο έγινε το καλοκαίρι του 2015 με τον ν.4336, μετά από την επώδυνη για εμάς -και βεβαίως και για τον ελληνικό λαό- συμφωνία της ελληνικής Κυβέρνησης με τους δανειστές. Την αύξηση αυτή την ψήφισαν διακόσιοι είκοσι ένας Βουλευτές του ΣΥΡΙΖΑ, των Ανεξάρτητων Ελλήνων, της Νέας Δημοκρατίας και του ΠΑΣΟΚ. Το λέω αυτό γιατί στην επιτροπή υπήρχαν πάλι οι γνωστές φωνές που μας εγκάλεσαν για το τι συντελεστές ΦΠΑ παραλάβαμε και το τι έχουμε σήμερα.

Θέλω, λοιπόν, να τους θυμίσω, πρώτον, ότι το ψήφισαν και αυτοί στο πλαίσιο του ν.4336 και, δεύτερον -και το πιο σημαντικό και να μην το ξεχνάτε- ότι στο mail Χαρδούβελη, το οποίο έγινε το 2014, στη διαπραγμάτευση που δεν έκλεισε ποτέ της πέμπτης αξιολόγησης από την προηγούμενη κυβέρνηση Σαμαρά - Βενιζέλου, υπάρχει σαφής διατύπωση περί αύξησης των συντελεστών ΦΠΑ στο Αιγαίο ανάμεσα σε όλα τα άλλα μέτρα, τα οποία προτάθηκαν τότε για να μπορέσουν να καλύψουν τις ανάγκες της πέμπτης αξιολόγησης. Βεβαίως, η πέμπτη αξιολόγηση δεν έκλεισε, έμεινε εκκρεμές το αίτημα αυτό του κ. Χαρδούβελη, τότε Υπουργού Οικονομικών, αλλά βεβαίως μετά εφαρμόστηκε με τη συμφωνία που ψηφίσαμε οι διακόσιοι είκοσι ένας. Ανέφερα τα κόμματα. Να μην επαναλάβω ποιοι ψηφίσαμε.

Από αυτή την άποψη, λοιπόν, νομίζω ότι είναι σαφές πως οι κάτοικοι των νησιών αυτών έχουν επωμιστεί όλη αυτή την περίοδο ένα πολύ μεγάλο βάρος, αυτό της προσφυγικής και μεταναστευτικής κρίσης. Επομένως η διατήρηση των μειωμένων συντελεστών ΦΠΑ μαζί με κάποια άλλα μέτρα, τα οποία πήρε η ελληνική Κυβέρνηση, επιδιώκουν και στηρίζουν και το εισόδημα και την τοπική οικονομία αυτών των νησιών. Θυμίζω ότι σε αυτά τα νησιά πάρθηκαν δύο σημαντικά μέτρα: Το ένα μέτρο ήταν ότι στο τέλος του 2017 πήραν μέρος του κοινωνικού μερίσματος τα νησιά του βόρειου και ανατολικού Αιγαίου. Το δεύτερο μέτρο, το οποίο εφαρμόζεται ήδη σε αυτά τα νησιά και θα εφαρμοστεί από 1-1-2019 σε όλη την νησιωτική Ελλάδα, είναι το μεταφορικό ισοδύναμο. Μέσα από κατ’ ιδίαν συζητήσεις και με αυτοδιοικητικά στελέχη, που ανήκουν στον χώρο της Αντιπολίτευσης, φαίνεται ότι το μεταφορικό ισοδύναμο έχει συμβάλει θετικά στο διαθέσιμο εισόδημα των νησιωτών. Βεβαίως, το μεταφορικό ισοδύναμο έχει αρχίσει και θα αποδίδει βαθμιαία και στο θέμα της εμπορευματικής κίνησης των επιχειρήσεων αλλά και στα καύσιμα. Είναι πάρα πολύ σημαντικό που θα δουν οι καταναλωτές στα πρατήρια των καυσίμων τη διαφορά στη βενζίνη να είναι της τάξεως 10 με 15 λεπτών από την Αττική. Επίσης, η καθολική εφαρμογή του μεταφορικού ισοδύναμου το 2019 σε όλα τα νησιά θα έχει σημαντικά αποτελέσματα, οφέλη για τους νησιώτες.

Κατά συνέπεια η κύρωση της πράξης αυτής επιβεβαιώνει τη βούληση να έχουμε μειωμένους συντελεστές ΦΠΑ στα νησιά, τα οποία επωμίζονται την προσφυγική κρίση. Πιστεύω ότι και το 2019, με την αγωνιστική διεκδίκηση όλων μας, θα υπάρξει και περαιτέρω επανακαθορισμός αυτού του μέτρου.

Οι τρεις άλλες πράξεις νομοθετικού περιεχομένου αφορούν επείγοντα μέτρα για τους πυρόπληκτους, για τους πληγέντες από τις πυρκαγιές της 23ης και 24ης Ιουλίου 2018 και φυσικά αφορούν και την πληγείσα περιοχή, την άκρως πληγείσα περιοχή, το Μάτι της Αττικής που είχε αυτόν τον πολύ μεγάλο αριθμό με τους ενενήντα εννέα νεκρούς και την τραγωδία που περνάνε και οι συγγενείς τους.

Η τοποθέτηση του Προέδρου της Βουλής προηγουμένως ήταν μια βαρύνουσα, θεωρώ, τοποθέτηση και ενημέρωση αλλά και μια γενικότερη θεώρηση γύρω από το τι γίνεται και πώς αντιμετωπίζει η Κυβέρνηση αυτούς τους πυρόπληκτους και τις περιοχές αυτές. Τα μέτρα αυτά νομίζω ότι προχωράνε. Φυσικά στο πλαίσιο του κοινοβουλευτικού ελέγχου υπάρχει η δυνατότητα να γίνεται διαρκής ενημέρωση γύρω από τις εξελίξεις και για το πώς προχωράνε τα πράγματα και πώς εφαρμόζονται τα μέτρα αυτά.

Νομίζω ότι και η τροπολογία, την οποία θα αναπτύξει σε λίγο ο Αναπληρωτής Υπουργός Περιβάλλοντος κ. Φάμελλος, που κατατέθηκε σήμερα στη Βουλή, ακριβώς σχετίζεται με τα μέτρα αυτά, με τη διευκρίνιση και τη διευκόλυνση εφαρμογής αυτών των μέτρων σε σχέση με την ανοικοδόμηση της περιοχής με τα σπίτια τα οποία καταστράφηκαν και με τα σπίτια τα οποία χρειάζονται επισκευή.

Επίσης, καθορίζει -από ό,τι είδαμε- το πλαίσο διευκόλυνσης της αδειοδότησης σε σχέση με αυτά τα οποία εντάσσονται σε δασικές και σε μη δασικές περιοχές, έτσι ώστε με απόλυτη ταχύτητα και αποτελεσματικότητα να ανοικοδομηθεί αυτή η περιοχή.

Νομίζω, λοιπόν, ότι για την πράξη νομοθετικού περιεχομένου, η οποία έγινε στις 24 Ιουλίου 2018, όπου συστάθηκε ο ειδικός λογαριασμός για τη στήριξη των πυρόπληκτων, υπήρξε αναλυτική ενημέρωση από τον Πρόεδρο της Βουλής και επιβεβαιώθηκαν και τα στοιχεία τα οποία μας έφερε στην επιτροπή ο κ. Δανέλλης εκ μέρους του Ποταμιού. Επιπλέον, δόθηκαν προς τη Βουλή των Ελλήνων και στον ελληνικό λαό τα απόλυτα στοιχεία για το τι ακριβώς υπάρχει αυτή τη στιγμή σε αυτόν τον ειδικό λογαριασμό και πώς αυτά τα κονδύλια διαχειρίζονται υπέρ των πυρόπληκτων.

Στο άρθρο 3 κυρώνεται από 26-7-2018 η πράξη που νομοθέτησε τα έκτακτα μέτρα για τη στήριξη των πληγέντων από τις καταστροφικές πυρκαγιές. Αυτά είναι κυρίως μέτρα οικονομικής στήριξης των πληγέντων όπως: η εφάπαξ οικονομική ενίσχυση, η αναστολή εξυπηρέτησης φορολογικών και ασφαλιστικών υποχρεώσεων, η διευκόλυνση εξόφλησης οφειλών προς την εφορία, η αναστολή διενέργειας αναγκαστικών πλειστηριασμών, η επισκευή και αποκατάσταση κατοικιών και ακίνητης περιουσίας, η απαλλαγή από τον ΕΝΦΙΑ για το 2018, η παροχή φαρμακευτικής και θεραπευτικής περίθαλψης.

Επίσης, για τους συγγενείς των θυμάτων που έχασαν τη ζωή τους προβλέπει τα εξής: Τη δυνατότητα διορισμού συγγενών τους στον δημόσιο τομέα, εφάπαξ οικονομική ενίσχυση, μηνιαίο επίδομα για τα ανήλικα τέκνα, την εισαγωγή καθ’ υπέρβαση στα ανώτατα εκπαιδευτικά ιδρύματα και, βεβαίως, αφορολόγητο και ακατάσχετο των ενισχύσεων.

Τέλος, στο άρθρο 4 κυρώνεται η πράξη νομοθετικού περιεχομένου από 10 Αυγούστου του 2018 που αφορά τα επείγοντα μέτρα για την εκτέλεση πράξεων κατεδάφισης. Σύμφωνα με την παράγραφο 1 του άρθρου 52 του ν.4559/2018, τον οποίο ψηφίσαμε τον Ιούλιο στη Βουλή, για την εκτέλεση πράξεων κατεδάφισης δίνεται η δυνατότητα απευθείας υλοποίησης των κατεδαφίσεων αυτών από το Τμήμα Δόμησης και Κατεδαφίσεων των Επιθεωρητών Περιβάλλοντος του Υπουργείου Ενέργειας και Περιβάλλοντος και με πόρους από το Πράσινο Ταμείο.

Ήδη αυτός ο νόμος εφαρμόζεται σε κάποιες περιοχές -προφανώς και θα υπάρξει και συνέχεια- γιατί ακριβώς πρέπει να αποκατασταθεί η νομιμότητα σε αυτές τις περιοχές και να δοθεί η δυνατότητα ανοικοδόμησης σε νέο πλαίσιο, με πολεοδομικά και ρυμοτομικά σχέδια, τα οποία θα είναι βιώσιμα και για τους κατοίκους των περιοχών αυτών αλλά και για όλους τους επισκέπτες αυτών των περιοχών. Επίσης, θα υπάρχουν οι οδοί διέλευσης και διαφυγής, όπως πρέπει να υπάρχουν.

Φυσικά, δίνεται και ένα μήνυμα προς όλη τη χώρα ότι η ανομία σε αυτά τα ζητήματα πρέπει να λάβει τέλος για να μην ξαναβιώσουμε τέτοιες τραγωδίες από τον τρόπο στρεβλής ανάπτυξης που έγινε όλες τις προηγούμενες δεκαετίες, με ευθύνη, βέβαια, και συνευθύνη πολλών παραγόντων αλλά κυρίως της εκάστοτε κεντρικής κυβέρνησης.

Ευχαριστώ.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε και για την ακρίβεια στον χρόνο τον κ. Συρμαλένιο.

Ο εισηγητής της Νέας Δημοκρατίας κ. Καράογλου έχει τον λόγο για δεκαπέντε λεπτά.

Να ενημερώσω ότι έχει ανοίξει το ηλεκτρονικό σύστημα εγγραφής ομιλητών και θα κλείσει μετά το πέρας της τοποθέτησης του κ. Καράογλου.

**ΘΕΟΔΩΡΟΣ ΚΑΡΑΟΓΛΟΥ:** Κατ’ αρχάς να ευχαριστήσω κι εσάς, κύριε Πρόεδρε, αλλά και τους συναδέλφους όλων των κομμάτων που δέχτηκαν την πρότασή μας να τηρήσουμε ενός λεπτού σιγή στη μνήμη των είκοσι τεσσάρων αθώων θυμάτων της περσινής τραγωδίας των πλημμυρών στη Μάνδρα της Αττικής.

Και, βέβαια, να μεταφέρω -με βάση αυτά που διαβάζω- ότι υπάρχει έντονη ανησυχία των κατοίκων της περιοχής γιατί δεν έχουν προχωρήσει τα αντιπλημμυρικά έργα. Είναι ένα ζήτημα πάρα πολύ σοβαρό, το οποίο αποδεικνύει από τη μια μεριά την ολιγωρία της Κυβέρνησης, αλλά κυρίως -θα έλεγα- την εγκατάλειψη από την Περιφέρεια Αττικής, η οποία έχει τη βασική ευθύνη για όλα αυτά τα έργα τα οποία δεν έγιναν και είχαμε το τραγικό περσινό αποτέλεσμα τέτοια ημερομηνία.

Μπαίνω στο θέμα λέγοντας ότι σήμερα συζητάμε τέσσερις πράξεις νομοθετικού περιεχομένου που αφορούν, όμως, δύο πολύ ευαίσθητα ζητήματα, δύο θέματα που έχουν ιδιαίτερη ανθρωπιστική σημασία:

Το ένα θέμα έχει σχέση με την αντιμετώπιση της οικονομικής κυρίως κρίσης για τους κατοίκους των πέντε νησιών που έχουν το μεγαλύτερο ρεύμα μεταναστευτικής ροής μέσω της μείωσης των συντελεστών ΦΠΑ, και το δεύτερο αφορά την αντιμετώπιση των προβλημάτων για τους ανθρώπους που έχουν χάσει τους συγγενείς τους και τις περιουσίες τους στις τραγικές πυρκαγιές στο Μάτι της Αττικής και στην ευρύτερη περιοχή.

Είχαμε τη δυνατότητα στην επιτροπή να ζητήσουμε κλήση κάποιων συγκεκριμένων -μικρό αριθμό- φορέων για να τους ακούσουμε και να δούμε πόσα από αυτά που έχουν ακουστεί στο διάστημα των τεσσερισήμισι μηνών που έχουν περάσει από τη φωτιά, έχουν υλοποιηθεί. Δυστυχώς η πλειοψηφία αρνήθηκε τη δυνατότητα αυτή στους πυροπαθείς, να έρθουν, δηλαδή, εκπρόσωποί τους ή στους οικείους δήμους ή και στην περιφέρεια για να μας πει τι ακριβώς από αυτά που έχουν εξαγγελθεί πομπωδώς, έχουν γίνει πραγματικότητα.

Επίσης, αυτό που είπαμε στην επιτροπή και το οποίο θα το κάνουμε πράξη, είναι να ζητήσουμε έκτακτη σύγκληση της Επιτροπής Παραγωγής και Εμπορίου και της Ειδικής Επιτροπής Περιβάλλοντος, όπου εκεί θα κληθούν -και δεν νομίζω ότι έχετε τη δυνατότητα να αρνηθείτε- οι εκπρόσωποι των πυροπαθών, για να συζητηθούν όλα αυτά τα ζητήματα που θεωρούμε ότι είναι πάρα πολύ μεγάλης σημασίας.

Σήμερα, λοιπόν, κυρίες και κύριοι συνάδελφοι, στο επίκεντρο της προσοχής μας βρίσκονται τα νησιά του ανατολικού Αιγαίου, που έχουν πληγεί από την προσφυγική κρίση και τα μέτρα ανακούφισης και στήριξης των πληγέντων από τις φονικές και καταστροφικές πυρκαγιές που έπληξαν την Αττική τον Ιούλιο που μας πέρασε.

Αν και σε πρώτη ανάγνωση φαίνονται εκ διαμέτρου διαφορετικές υποθέσεις, εν τούτοις στον πυρήνα τους έχουν κοινά χαρακτηριστικά. Και αυτό γιατί αφορούν ανθρώπους που έχουν βιώσει με τον πλέον σκληρό τρόπο την ανικανότητα της κεντρικής εξουσίας, της Κυβέρνησης δηλαδή ΣΥΡΙΖΑ - ΑΝΕΛ, να διαχειριστεί κρίσεις με αποκλειστικό και συνετό τρόπο, εφαρμόζοντας το σοφό: «Κάλλιον του θεαραπεύειν το προλαμβάνειν», γιατί με τις πράξεις νομοθετικού περιεχομένου ερχόσαστε εκ τω υστέρων να διαχειριστείτε τα αποτελέσματα που προκάλεσε η αναλγησία και η παθητικότητα της διακυβέρνησής σας, να κλείσουμε δηλαδή πληγές τις οποίες θα μπορούσαμε να είχαμε προνοήσει και, βεβαίως, αποσοβήσει.

Από τη μια, λοιπόν, έχουμε πέντε νησιά του ανατολικού Αιγαίου -τη Λέρο, τη Λέσβο, την Κω, τη Σάμο και τη Χίο- τα οποία υπομένουν το μεγαλύτερο μέρος της προσφυγικής κρίσης. Οι κάτοικοι των νησιών αυτών, με μεγαλείο ψυχής -πρέπει να το ομολογήσουμε και να τους επαινέσουμε- σηκώνουν καθημερινά στις πλάτες τους το πιο βαρύ φορτίο, στηρίζοντας τους εκατοντάδες, χιλιάδες πρόσφυγες και παράνομους μετανάστευες που έχουν φτάσει στον τόπο τους. Από την άλλη, έχουμε την εθνική τραγωδία με τις φωτιές στην ανατολική Αττική, η οποία απαιτεί σύνεση και σεβασμό απέναντι στους πληγέντες αλλά και στις οικογένειες που έχασαν δικούς τους ανθρώπους.

Ως Νέα Δημοκρατία δεν μπορούμε να ασκήσουμε μικροπολιτική πάνω σε ανθρώπινες ζωές. Δεν το κάναμε ποτέ και δεν θα το κάνουμε ούτε σήμερα!

Με το πρώτο άρθρο κυρώνεται η από 29 Ιουνίου 2018 πράξη νομοθετικού περιεχομένου, που αφορά την παράταση μειωμένων συντελεστών ΦΠΑ στα νησιά Λέρο, Λέσβο, Κω, Σάμο και Χίο.

Κατ’ αρχάς δεν κατάλαβα ακριβώς αυτά που είπε ο συνάδελφος, ο εισηγητής του ΣΥΡΙΖΑ, ο οποίος ανέφερε πως μετά από σκληρή διαπραγμάτευση πέτυχαν να μείνουν χαμηλοί οι συντελεστές του ΦΠΑ στα πέντε αυτά νησιά.

Θα ήθελα να υπενθυμίσω στον αγαπητό συνάδελφο ότι ήταν πάντοτε αίτημα των δανειστών να αυξηθεί ο ΦΠΑ και να πάει στα κανονικά επίπεδα και σε αυτά τα νησιά, αλλά ήταν «κόκκινη γραμμή» από την κυβέρνηση του Αντώνη του Σαμαρά. Αυτό, λοιπόν, δεν είχε γίνει πράξη και δεν υπήρχε στο e-mail Χαρδούβελη, όπως κακώς είπατε, όπως λάθος πληροφορηθήκατε. Δύο φορές το αρνηθήκαμε αυτό, βάλαμε βέτο και δεν προχώρησε η διαδικασία αυτή.

Άρα δεν είναι αλήθεια αυτό που είπατε, γιατί ο ΦΠΑ στα νησιά παρέμενε στο 13%. Μετά την καταστροφική διαπραγμάτευση του πρώτου εξαμήνου του 2015 και το τρίτο μνημόνιο, στο οποίο εσείς μας οδηγήσατε, επανήλθε το ζήτημα αυτό και δεχθήκατε να υπάρξει αύξηση του συντελεστή ΦΠΑ στο 24%.

Εμείς, λοιπόν, σήμερα χαιρετίζουμε τη στροφή της Κυβέρνησης ΣΥΡΙΖΑ - ΑΝΕΛ στον ρεαλισμό και καλωσορίζουμε την απόφαση της Κυβέρνησης να υιοθετήσει και αυτή την πρόταση της Νέας Δημοκρατίας για τη στήριξη της νησιωτικής Ελλάδος, κάτι άλλωστε που είναι και συνταγματική επιταγή. Εκ του αποτελέσματος αποδεικνύεται ότι η αρχική απόρριψη του σχεδίου μας, ήταν μόνο για επικοινωνιακούς και όχι για λόγους ουσίας.

Να υπενθυμίσω ότι με τροπολογία στη Βουλή έχουμε προτείνει τρεις φορές την αναστολή της αύξησης του ΦΠΑ στα νησιά του Αιγαίου που δοκιμάζονται από τη μεταναστευτική, προσφυγική κρίση. Και, όμως, ενώ τρεις φορές η Κυβέρνηση το αρνήθηκε, σήμερα έρχεται και με τη δική της πράξη νομοθετικού περιεχομένου προτείνει αυτό το οποίο έχουμε εμείς ήδη τρεις φορές προτείνει και το έχει απορρίψει.

Προσέξτε, όμως, το εξής: Η στήριξη της τουριστικής και εμπορικής δραστηριότητας, όπως χαρακτηριστικά αναφέρεται στην αιτιολογική έκθεση του σχεδίου νόμου για τη λήψη του εν λόγω μέτρου μείωσης του ΦΠΑ στα πέντε νησιά του ανατολικού Αιγαίου, δεν επιτυγχάνεται μονοδιάστατα. Για να προχωρήσουμε τη συζήτηση ένα βήμα παρακάτω και να στηρίξουμε ουσιαστικά τόσο τη νησιωτική Ελλάδα όσο και να βοηθήσουμε πραγματικά τους πρόσφυγες, πρέπει πρώτα απ’ όλα να συμβάλουμε όλοι μας ώστε να διαλευκανθεί από την Ευρωπαϊκή Υπηρεσία Καταπολέμησης της Απάτης, από το γνωστό OLAF, η υπόθεση της πιθανής κακοδιαχείρισης κονδυλίων για τους πρόσφυγες που βρίσκονται στη χώρα μας.

Οι εικόνες ντροπής, που έχουν ταξιδέψει σε όλον τον κόσμο, εκθέτουν διεθνώς την πατρίδα μας και ακυρώνουν στην πράξη το δήθεν κοινωνικό πρόσωπο που, μάλιστα, ευαγγελίζεται ότι κατέχει κατά αποκλειστικότητα μόνο ο ΣΥΡΙΖΑ και αποδεικνύουν, δυστυχώς, ότι μετατρέπουν την Ελλάδα σε αποθήκες ψυχών.

Τα ερωτήματα, λοιπόν, που αφορούν στη συγκεκριμένη υπόθεση πρέπει να απαντηθούν άμεσα. Υπάρχει προφανής αναντιστοιχία ανάμεσα στην πραγματικότητα των εικόνων ντροπής -κυρίως στη Μόρια αλλά και στα Διαβατά Θεσσαλονίκης- και από την άλλη των ευρωπαϊκών κονδυλίων ύψους 1,6 δισεκατομμυρίων, που δόθηκαν στην Ελλάδα από την Ευρωπαϊκή Ένωση για τη διαχείριση του ζητήματος.

Εμείς, στο συγκεκριμένο ζήτημα -γιατί, δυστυχώς, βλέπουμε ότι οι εξελίξεις δεν είναι θετικές- ως Νέα Δημοκρατία, έχουμε καταθέσει μια σχετική τροπολογία, την οποία σας προτρέπουμε να ακολουθήσετε. Υπάρχει μεγάλη ανάγκη να την ακολουθήσουμε, για να στηρίξουμε αυτά τα πέντε συγκεκριμένα νησιά, την Κω, τη Λέρο, τη Λέσβο, τη Σάμο και τη Χίο. Ζητούμε την παράταση των μειωμένων συντελεστών ΦΠΑ στα νησιά αυτά έως 31-12-2019.

Μη βιαστείτε να την απορρίψετε. Μελετήστε την. Θεωρούμε ότι είναι επιβεβλημένο να παραταθεί η μείωση των συντελεστών ΦΠΑ στα νησιά αυτά, γιατί, δυστυχώς, οι εκτιμήσεις που υπάρχουν είναι ότι το κύμα των παράνομων μεταναστών, των προσφύγων δεν θα κοπάσει, αντίθετα μπορεί να ενισχυθεί.

Θα αναφερθώ τώρα στις τρεις πράξεις νομοθετικού περιεχομένου που αφορούν τη φονική πυρκαγιά στις 23 και 24 Ιουλίου του 2018 στην Περιφέρεια Αττικής και πιο συγκεκριμένα σε Κινέτα, Ντράφι, Πεντέλη, Νέο Βουτζά και Μάτι.

Η αλήθεια είναι, κυρίες και κύριοι συνάδελφοι, ότι εκείνες τις μέρες γράφτηκαν ορισμένες από τις πιο μελανές σελίδες στην ιστορία της σύγχρονης Ελλάδας. Μάλιστα, σύμφωνα με το Γαλλικό Πρακτορείο Ειδήσεων η φωτιά στο Μάτι είναι η δεύτερη πιο φονική πυρκαγιά τον 21ο αιώνα, αφήνοντας πίσω της ενενήντα εννέα θύματα.

Σήμερα, λοιπόν, βρισκόμαστε σε μία φάση που δεν μπορούμε να κλείσουμε τα μάτια μπροστά στην αδυσώπητη αλήθεια. Η φονική πυρκαγιά στην ανατολική Αττική, που στοίχισε τη ζωή σε ενενήντα εννιά συμπατριώτες μας, ήταν μια καταστροφή που θα μπορούσε να έχει αποφευχθεί. Το εξηγούν τα πορίσματα. Ακόμη κι αν η πύρινη λαίλαπα ήταν αδύνατο να περιοριστεί, η περιοχή θα μπορούσε εγκαίρως να έχει εκκενωθεί, σύμφωνα με το πόρισμα του διεθνώς καταξιωμένου καθηγητού και μέλος της Ακαδημίας Αθηνών κ. Κωνσταντίνου Συνολάκη, ο οποίος ειδικεύεται στην αντιμετώπιση των φυσικών καταστροφών. Σε αυτή την περίπτωση, δεν θα συζητούσαμε σήμερα για τις απώλειες ανθρωπίνων ζωών, ούτε για μέτρα ανακούφισης των συγγενών και των οικείων που έχασαν παιδιά και γονείς εκείνες τις τραγικές ώρες.

Όλη η Ελλάδα θυμάται τις πρώτες κρίσιμες ώρες τις φωτιάς και τους αρμόδιους Υπουργούς να νίπτουν τα χείρας τους με περισσό θράσος. Μάλιστα, οι πρώτες τους αντιδράσεις συνέθεσαν μια θλιβερή εικόνα απόλυτου κυνισμού: Ο τότε Υπουργός Εσωτερικών κ. Σκουρλέτης, ο τότε αρμόδιος Υπουργός Προστασίας του Πολίτη κ. Τόσκας, δηλώνανε πολύ ικανοποιημένοι με τους εαυτούς τους και έψαχναν να βρουν το λάθος στους χειρισμούς τους, μα δεν έβρισκαν κανένα λάθος. Βλέπετε, ο αριθμός των νεκρών που συνεχώς μεγάλωνε, θόλωνε την εικόνα. Και οι δύο, βέβαια, σήμερα αποτελούν παρελθόν από την Κυβέρνηση.

Ο Αρχηγός της Πυροσβεστικής κ. Τερζούδης επέμενε πως αν γύριζε τον χρόνο πίσω, δεν θα έκανε τίποτα διαφορετικά. Φυσικά ο κ. Τερζούδης αποστρατεύθηκε.

Ο τότε Γενικός Γραμματέας Πολιτικής Προστασίας κ. Καπάκης ήταν πολύ απασχολημένος με τις selfie και με τις αναρτήσεις στα social media. Αυτός, τουλάχιστον, είχε την ευθιξία να παραιτηθεί μόνος του.

Η Περιφερειάρχης Αττικής κ. Δούρου έλαμψε διά της απουσίας της, ψάχνοντας και αναζητώντας τρόπους πού θα φορτώσει τις δικές τις ευθύνες.

Η κυβερνητική δομή, κυρίες και κύριοι συνάδελφοι, επέδειξε πρωτοφανή ανικανότητα στην πρόληψη και αντιμετώπιση της πυρκαγιάς, κυνισμό απέναντι στα θύματα της ανείπωτης τραγωδίας και απόπειρα συγκάλυψης, αλλά και απόσπασης των ευθυνών, με εκτροπή της συζήτησης στα αυθαίρετα.

Εμείς, με σεβασμό απέναντι στα θύματα και τους πληγέντες, αλλά και απέναντι στην ανεξαρτησία της ελληνικής δικαιοσύνης, θα περιμένουμε να ολοκληρωθεί η δικαστική διερεύνηση, που ευτυχώς έχει ξεκινήσει. Γιατί, για εμάς, υπεράνω όλων είναι ο άνθρωπος κι όχι η επικοινωνία.

Σε σχέση με το άρθρο 2, που αναφέρεται στη σύσταση ειδικού λογαριασμού για την αρωγή πληγέντων από τις πυρκαγιές που ξέσπασαν σε περιοχές της επικράτειας στις 23 και 24 Ιουλίου, βάλαμε κάποια ερωτήματα στην επιτροπή, τα οποία είχαν σχέση με το πώς διασφαλίζεται η απόλυτη διαφάνεια και η ορθολογική διαχείριση των χρημάτων, γιατί έχουμε κακή εμπειρία από τη διαχείριση μεγάλων κονδυλίων από την Κυβέρνησή σας. Αναφέρθηκα προηγουμένως στην έρευνα που γίνεται από τον Ευρωπαϊκό Οργανισμό Καταπολέμησης της Απάτης, τον γνωστό OLAF, για τα κονδύλια που έχουν δοθεί για τους πρόσφυγες.

Επίσης, θέσαμε κάποια ερωτήματα σε σχέση με το αν λειτουργεί η τριμελής επιτροπή, με τον Πρόεδρο της Βουλής, τους Υπουργούς Υποδομών και Μεταφορών και Οικονομικών, κάθε πότε συνεδριάζει, πόσα χρήματα έχει συγκεντρώσει, τις ακριβώς έχει γίνει, ποιες είναι οι προτεραιότητές της. Βεβαίως, ευχαριστούμε τον κ. Βούτση, τον Πρόεδρο της Βουλής, ο οποίος ήρθε σήμερα και μας έκανε μια σχετική ενημέρωση. Αυτό, όμως, που μάθαμε είναι ότι από τα 37,7 εκατομμύρια που συγκεντρώθηκαν, δεν έχει εκταμιευθεί ούτε 1 ευρώ ακόμη.

Αν αυτό δεν είναι κυβερνητική ολιγωρία, αν αυτό δεν είναι ανικανότητα κυβερνητική, τότε ποιο είναι; Συγκεντρώθηκαν 37,7 εκατομμύρια από το υστέρημα των συμπολιτών μας, από δημόσιους ή άλλους φορείς του ευρύτερου δημόσιου τομέα, από προσφορές ιδιωτών ή νομικών προσώπων ιδιωτικού δικαίου και από αυτά τα χρήματα -όπως μας είπε ο Πρόεδρος της Βουλής- ούτε 1 ευρώ δεν έχει εκταμιευθεί.

Δεν έχουν δίκιο, λοιπόν, όλοι αυτοί οι άνθρωποι -οι πυρόπληκτοι- των περιοχών αυτών που φωνάζουν και διαμαρτύρονται ότι εδώ και τεσσερισήμισι μήνες δεν έχει γίνει το παραμικρό έργο στην περιοχή και ανησυχούν, ειδικά τώρα που υπάρχει κίνδυνος και πλημμυρών με τις βροχές κι όλα τα σχετικά;

Σε σχέση με το άρθρο 3, που αναφέρεται στα έκτακτα μέτρα για τη στήριξη των πληγέντων και την αποκατάσταση ζημιών από τις συγκεκριμένες πυρκαγιές, δεν χρειάζεται να κάνω αναλυτική αναφορά. Είναι αυτονόητα μέτρα για την αντιμετώπιση μιας ανθρώπινης τραγωδίας. Είναι περίπου στο ίδιο πλαίσιο με τα μέτρα που είχαν ληφθεί τον Αύγουστο του 2007, όταν είχαμε πολύ μεγαλύτερες πυρκαγιές, με πολύ λιγότερα, βέβαια, θύματα.

Σε σχέση με το άρθρο 4, που αφορά την πράξη νομοθετικού περιεχομένου «Επείγοντα μέτρα για την εκτέλεση πράξεων κατεδάφισης και την αποκατάσταση ζημιών από τις πυρκαγιές αυτές», να πω ότι στο σχέδιο παραπλάνησης και εντυπωσιασμού που εφαρμόζει η Κυβέρνηση ΣΥΡΙΖΑ - ΑΝΕΛ, εντάσσεται και η κατάθεση τροπολογίας δήθεν για την επίσπευση των κατεδαφίσεων αυθαιρέτων κτισμάτων και κατασκευών από τον αρμόδιο Υπουργό.

Κι όμως, αγαπητοί συνάδελφοι και συναδέλφισσες, επί τριάμισι χρόνια υπάρχουν χίλιες εξακόσιες τριάντα εννιά αμετάκλητες αποφάσεις κατεδάφισης στην Αττική, οι οποίες έχουν κριθεί σε ανώτατο δικαστικό βαθμό και δεν εκτελούνται με ευθύνη της Κυβέρνησης. Αυτό κι αν είναι ο απόλυτος χαρακτηρισμός της υποκρισίας!

Τα ίδια τα στελέχη της Κυβέρνησης, που για τριάμισι χρόνια εμποδίζουν τις κατεδαφίσεις ενώ υπάρχουν αμετάκλητες δικαστικές αποφάσεις σε ανώτατο βαθμό, σήμερα παριστάνουν τους τιμητές της νομιμότητας. Οι κατεδαφίσεις αυτές, μάλιστα, προβλέπονται από τους νόμους της Νέας Δημοκρατίας αλλά δεν εκτελούνται -και δεν εκτελούνταν έως τώρα- από την Κυβέρνηση ΣΥΡΙΖΑ. Ακόμη να υπενθυμίσω στο Σώμα ότι υπάρχουν δύο αποφάσεις της Κυβέρνησης ΣΥΡΙΖΑ, που επιβάλλουν αναστολή της κατεδάφισης αυθαιρέτων.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω, κύριε Πρόεδρε.

Η πρώτη έχει ημερομηνία 17-2-2015 και υπογράφεται από τον σημερινό Πρόεδρο της Βουλής, τότε Υπουργό Εσωτερικών, τον κ. Βούτση. Με εξαιρετικά επείγον αίτημά του ζητά την αναβολή εντολής κατεδάφισης αυθαίρετου κτίσματος σε μια συγκεκριμένη περιοχή της Ραφήνας.

Η δεύτερη απόφαση είναι του επόμενου Υπουργού Εσωτερικών, του κ. Κουρουμπλή. Εκδόθηκε στις 19-10-2015 και ζητά την προσωρινή αναβολή όλου του προγράμματος κατεδαφίσεων αυθαιρέτων κατασκευών σε δασικές και αναδασωτέες εκτάσεις -όπως γράφει ο τίτλος της απόφασης- στη δημοτική ενότητα Σπάτων - Αρτέμιδος.

Τα έγγραφα αυτά αποδεικνύουν ότι με τις διατάξεις που η Κυβέρνηση έφερε τώρα στη Βουλή, νομοθέτησε εναντίον του εαυτού της, καθώς τριάμισι χρόνια δεν προχώρησε στις κατεδαφίσεις. Άρα το ξαφνικό της ενδιαφέρον, μετά την τραγωδία, έχει ως σκοπό να στρέψει την προσοχή του κόσμου πέρα από τις δικές της αδιαμφισβήτητες ευθύνες. Και είναι ευθύνες με ονοματεπώνυμο για την αδυναμία του κρατικού μηχανισμού να διαχειριστεί την κρίση.

Να μην ξεχνάμε ότι υπάρχει ο ν.4178, που ψηφίστηκε από την τότε κυβέρνηση εθνικής συνεργασίας του Αντώνη Σαμαρά, ο οποίος έθετε ένα πλαίσιο τακτοποίησης εκείνων των αυθαιρέτων, τα οποία προφανώς και δεν θα κατεδαφιστούν. Ήταν ένας σωστός νόμος, τον οποίο πολλοί συμπολίτες μας έσπευσαν να τον αξιοποιήσουν.

Ποιοι, όμως, είναι αυτοί που σήμερα ασκούν κριτική και λένε ότι οι ίδιοι δεν έχουν ευθύνες; Είναι οι ίδιοι που προχώρησαν σε ακόμη πιο γενναιόδωρες ρυθμίσεις για τις τακτοποιήσεις αυθαιρέτων μετά το 2014. Ο κ. Σπίρτζης έδινε εντολές και κατευθύνσεις στους ιδιοκτήτες αυθαιρέτων για το πώς θα τακτοποιήσουν τα αυθαίρετά τους.

Ας σταματήσει, λοιπόν, αυτό το παιχνίδι της υποκρισίας, ας σταματήσουν τα παιχνίδια εντυπωσιασμού και ας αναλάβουν για πρώτη φορά επιτέλους τις ευθύνες τους. Δεν γίνεται για όλα να φταίνε πάντα οι άλλοι.

Κυρίες και κύριοι, εάν δεν το έχετε καταλάβει, κυβερνάτε εδώ και τέσσερα χρόνια τον τόπο αυτό. Και βέβαια -όπως έχει πει ήδη από το 2008 ο Πρόεδρος του κόμματός μας Κυριάκος Μητσοτάκης- πρέπει να υπάρχει κατά προτεραιότητα κατεδάφιση αυθαιρέτων σε περιοχές που χτίστηκαν πρόσφατα σε εκτάσεις που έχουν κριθεί αναδασωτέες. Είναι αδιανόητο να γίνεται αυτό το πράγμα τα τελευταία χρόνια.

Είναι, επίσης, αδιανόητο με την τεχνολογία που έχουμε στη διάθεσή μας σήμερα, να μη γνωρίζουμε ακριβώς τι καινούργιο χτίζεται στην Ελλάδα. Έχουμε άλλα εργαλεία πια στη διάθεσή μας, ώστε να αντιμετωπίσουμε άμεσα και αποτελεσματικά την αυθαίρετη δόμηση.

Σας ευχαριστώ πάρα πολύ, κύριε Πρόεδρε, για την ανοχή σας.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε και εμείς τον κ. Καράογλου.

Να ενημερώσω το Σώμα ότι έχει κλείσει η ηλεκτρονική εγγραφή για τους ομιλητές. Έχουν γραφτεί έξι. Θα υπολογίσουμε τους χρόνους και θα σας ενημερώσουμε περίπου τι ώρα θα έχουμε τη λήξη της συνεδρίασης.

Θα δώσω τον λόγο τώρα στον Αναπληρωτή Υπουργό Περιβάλλοντος Ενέργειας κ. Φάμελλο.

Κύριε Υπουργέ, επειδή υπήρξαν και απορίες σχετικά με την ανάλυση της τροπολογίας που έχει κατατεθεί, θα σας δώσω τυπικά πέντε λεπτά και από εκεί και πέρα θα υπάρξει ανοχή. Ξέρω ότι χρειάζεστε παραπάνω χρόνο.

Και οι ειδικοί αγορητές που θα ακολουθήσουν, θα έχουν την ευκαιρία να τοποθετηθούν με μεγαλύτερη λεπτομέρεια στην τροπολογία.

Ορίστε, κύριε Υπουργέ, έχετε τον λόγο.

**ΣΩΚΡΑΤΗΣ ΦΑΜΕΛΛΟΣ (Αναπληρωτής Υπουργός Περιβάλλοντος και Ενέργειας):** Ευχαριστώ πολύ, κύριε Πρόεδρε.

Κυρίες και κύριοι Βουλευτές, κυρία Υπουργέ, ήρθα σήμερα εδώ να παρουσιάσω τη διάταξη για την αποκατάσταση των πυρόπληκτων κτηρίων σε εκτάσεις του θεωρημένου ή αναρτημένου δασικού χάρτη σε Ραφήνα, Νέα Μάκρη και Μέγαρα. Και, πράγματι, η συζήτηση αυτή γίνεται σε συνέχεια και της συζήτησης για τις πράξεις νομοθετικού περιεχομένου που αφορούν στην περιοχή αυτή.

Σήμερα, τρεισήμισι μήνες μετά τις καταστροφικές πυρκαγιές της 23ης και 24ης Ιουλίου στην ανατολική και δυτική Αττική, οι οποίες στοίχισαν τη ζωή σε ενενήντα εννέα συνανθρώπους μας, βρισκόμαστε εδώ για να επικυρώσουμε και κοινοβουλευτικά την πλειάδα των μέτρων που πήραμε από την πρώτη στιγμή μετά την πυρκαγιά -και άκουσα με έκπληξη ότι αμφισβητήθηκαν, θα μου επιτρέψετε να τις παρουσιάσω- αλλά και για να εισαγάγουμε νέα μέτρα ανακούφισης και αποκατάστασης των πολιτών, τιμώντας με αυτόν τον τρόπο τη μνήμη των χαμένων συμπολιτών μας.

Βρισκόμαστε εδώ σε μία τραγική συγκυρία, μέρες που εξελίσσεται η πολύ μεγάλη πυρκαγιά στην Καλιφόρνια -αν δεν κάνω λάθος, τα τελευταία νούμερα και εκεί αναφέρουν τραγικό αριθμό θυμάτων- κάτι που δείχνει ότι η κλιματική αλλαγή είναι εδώ, με μεγάλη επίπτωση στα οικοσυστήματα που αντιστοιχούν στο μεσογειακό περιβάλλον, όπως τα δικά μας, με την παρουσίαση φαινομένων που δεν εμφανίζονταν στο παρελθόν και ως προς την ένταση και ως προς τη διάρκεια.

Και, βέβαια, όλα αυτά μας δίνουν, αν θέλετε, την πολύ μεγάλη υποχρέωση να προχωρήσουμε σε νέες στρατηγικές στη χώρα μας που είχαν καθυστερήσει. Ιδιαίτερα η στρατηγική για τα δάση, που η χώρα μας δεν είχε ποτέ στη μεταπολιτευτική περίοδο τουλάχιστον, αλλά και παλαιότερα, είναι μια απαίτηση η οποία έχει προκύψει και από τη συζήτηση που κάναμε στην αρμόδια επιτροπή της Βουλής.

Η στρατηγική για τα δάση έχει ολοκληρωθεί –πρωτοβουλία της δικής μας Κυβέρνησης- και περιλαμβάνει ένα πολύ σημαντικό κεφάλαιο για τη δημόσια πολιτική πρόληψης των δασικών πυρκαγιών. Την επόμενη εβδομάδα θα υπογραφεί και θεσμικά από την πολιτική ηγεσία του Υπουργείου, από εμάς, και θα περιγράφει με ειδικό κεφάλαιο την αντιμετώπιση πυρκαγιών και την πρόληψη πυρκαγιών ιδιαίτερα στη μεικτή ζώνη δάσους - κατοικίας, για την οποία δεν υπάρχουν και δεν υπήρχαν εργαλεία ούτε στρατηγικά ούτε πολιτικά ούτε τεχνικά. Αυτό, αν θέλετε, αποδεικνύει, παρ’ ότι δεν είναι της ώρας, και τις μεγάλες πολιτικές ευθύνες στο πόσο απροετοίμαστη ήταν η κοινωνίας μας και η πολιτεία για αυτά τα θέματα.

Είναι μια καινοτομία σε σχέση με το παρελθόν, γιατί πρέπει να πούμε ότι κανείς τα προηγούμενα χρόνια δεν θέλησε να αγγίξει το φαινόμενο της ύπαρξης κατοικίας μέσα σε περιοχές εφαρμογής δασικής νομοθεσίας ή σε περιοχές που είναι κτισμένες σε επαφή με εκτάσεις που έχουν μεγάλο αριθμό εύφλεκτων δασικών δέντρων. Αφού, δηλαδή, για εξυπηρέτηση «ημετέρων», για να τα πούμε ξεκάθαρα, κάποιοι επέτρεψαν να κτίζεται κατοικία, πολλές φορές της φτωχικής, εργατικής και μικρομεσαίας οικογένειας, αλλά μια κατοικία σε επαφή ή μέσα στη δασική έκταση, ενώ επιτρεπόταν και μάλιστα επιβαλλόταν από το Σύνταγμα να γίνει δασικός χάρτης, δυστυχώς οι προηγούμενες κυβερνήσεις δεν υλοποίησαν επί τεσσσαρακονταετίας μια κορυφαία συνταγματική υποχρέωση και το επέτρεψαν χτυπώντας στην πλάτη πολλές φορές και καταπατητές αλλά και οικιστές τέτοιων εκτάσεων. Θεωρώ ότι υπάρχει ένα σοβαρό μερίδιο ευθύνης για τις μεγάλες καταστροφές τις οποίες ζήσαμε.

Η φιλοσοφία της δικής μας διάταξης σήμερα κινείται στο επίπεδο αυτής της πολιτικής καινοτομίας, δηλαδή και στην αντιμετώπιση του προβλήματος αλλά και στην πρόληψη του φαινομένου, γιατί δεν μπορούμε να κλείσουμε τα μάτια. Οι συμπολίτες μας περιμένουν και την πολιτική συμβολή μας σήμερα για να μπορέσουν να στεγαστούν. Αυτή είναι η ουσία της σημερινής ρύθμισης, να επιστρέψουν στα σπίτια τους επισκευάζοντάς τα ή και ανακατασκευάζοντάς τα και αν χρειαστεί, μετατοπίζοντάς τα σε ένα μικρό ποσοστό. Το έχουμε πει στον δημόσιο διάλογο εδώ και καιρό και το φέρνουμε επίσημα σήμερα στην κρίση του Κοινοβουλίου.

Και επειδή με ενημέρωσαν ότι υπήρξε μια συζήτηση για αιφνιδιαστικό, αν θέλετε, εργαλείο, θέλω να σας πω ότι το Υπουργείο μας από τις 18 Οκτωβρίου έχει κάνει συνέντευξη Τύπου και έχει ενημερώσει και έχει καταθέσει τη ρύθμιση πλήρως στη δημοσιότητα. Όμως, πρέπει να γίνεται σαφώς -και δεν το υποτιμώ- η συζήτηση εντός του Κοινοβουλίου και της Ολομέλειας.

Από την πρώτη στιγμή βρεθήκαμε, λοιπόν, στις πυρόπληκτες περιοχές με συνεχείς επισκέψεις, καθημερινές και των αρμόδιων Υπουργών και εμού προσωπικά και των συνεργατών μου με πολλά εργαλεία, με διαχείριση καμένων δέντρων, διαχείριση αποβλήτων, διαχείριση ρεμάτων, διαχείριση ειδικών αποβλήτων, επικινδύνων, αμιάντου, αυτοκινήτων, ηλεκτρικών συσκευών, φωτιστικών σωμάτων, αλλά και διαχείρισης της καμένης δασικής ύλης, αλλά και δασικής ύλης που δημιουργεί φόβο στον κόσμο και ήθελε να προλάβει μια πιθανή νέα έναρξη πυρκαγιάς.

Υπήρξαν, λοιπόν, έγγραφα και της Διεύθυνσης Δασών και ενέργειες των αρμόδιων Δασαρχείων Πεντέλης και Μεγάρων και έχουμε ήδη θρυμματίσει τις ποσότητες του ξύλου που κόπηκε από την περιοχή, γιατί κάποιοι είπαν δεν κάναμε και τίποτα.

Έχει γίνει αποκομιδή όλων των ειδικών αποβλήτων. Από την πρώτη ημέρα έγινε αποκομιδή των αυτοκινήτων από ειδικό σύστημα ανακύκλωσης. Ζητήσαμε και άνοιξαν εγκαταστάσεις διαχείρισης αποβλήτων εκσκαφών -κατασκευών για να παραλαμβάνουν ειδικά απόβλητα τον Αύγουστο. Έγινε ουσιαστική διαλογή στην πηγή για όλα αυτά τα απόβλητα.

Έχει ήδη ολοκληρωθεί η χρηματοδότηση των μελετών, η εκπόνηση των μελετών, η θεώρηση των μελετών και η έγκριση των χρηματοδοτήσεων και οι διαγωνισμοί για τα αντιδιαβρωτικά και αντιπλημμυρικά έργα μέσα σε αυτούς τους τρεις μήνες.

Έχουμε εγκεκριμένα έργα 3,5 εκατομμύρια ευρώ στην ανατολική Αττική και 13,5 εκατομμύρια ευρώ στη δυτική Αττική, έργα αντιπλημμυρικά, φιλοτεχνικά, αντιδιαβρωτικά που περιλαμβάνονται και κορμοδέματα, αλλά περιλαμβάνουν και συρματοκιβώτια, ζαρζανέτια, και φυτοτεχνικά έργα, δηλαδή με αποκατάσταση της βλάστησης ιδιαίτερα σε περιοχές που έχουν πληγεί ξανά από πυρκαγιές. Ήδη τα αντιδιαβρωτικά αντιπλημμυρικά έργα στις περιοχές Πηγαδάκι και Κλέφτες προϋπολογισμού 1,4 εκατομμυρίων ευρώ είναι σε διαδικασία σύμβασης.

Επίσης, η τεχνητή αναδάσωση πάνω από τη Μαραθώνος στην περιοχή του Νέου Βουτζά προϋπολογισμού 1,25 εκατομμυρίων ευρώ είναι σε διαδικασία προκήρυξης και ήδη το Ινστιτούτο Δασικών Ερευνών της Αθήνας παρέδωσε μελέτη για τη φύτευση στη λεωφόρο Μαραθώνος. Έχει ήδη ολοκληρωθεί η ξύλευση στην περιοχή και ήδη γίνεται η φύτευση στην περιοχή και οι εργασίες αποκατάστασης. Βέβαια, έχει απομακρυνθεί και ένα πολύ μεγάλο ποσοστό της καμένης βλάστησης ιδιαίτερα κοντά σε κατοικίες.

Ολοκληρώσαμε αυτές τις υποχρεώσεις, αλλά ταυτόχρονα προχωρήσαμε σε κάτι που από το 2017 με δική μας εγκύκλιο έχουμε ζητήσει να γίνεται άμεσα. Σε όλες τις περιοχές των καμένων κηρύσσεται άμεσα αναδασωτέα η έκταση, όπως επιβάλλει το Σύνταγμα, κάτι που έγινε πέρυσι και στο Καπανδρίτι και στη Ζάκυνθο και σηκώθηκαν δασικοί χάρτες, κάτι που είχε γίνει ήδη στην ανατολική και τη δυτική Αττική.

Να πούμε, λοιπόν -γιατί έγινε μια συζήτηση προηγουμένως για καθυστερήσεις και ότι ζήτησαν δικά μας πολιτικά πρόσωπα, το είπε ο κ. Καράογλου, να μην αναρτηθούν οι δασικοί χάρτες, να μην προχωρήσουν οι κατεδαφίσεις ή άλλες τέτοιες φαντασιώσεις και θεωρίες που ακούγονται από τη μεριά της Αντιπολίτευσης- ότι έχουμε προχωρήσει ήδη και έχει αναρτηθεί ο δασικός χάρτης και στην ανατολική και στη δυτική Αττική στις 19 Οκτωβρίου σε περιοχή που έχει έντονα προβλήματα παραβιάσεων και συμφερόντων, αλλά και με τη κήρυξη αναδασωτέας εντός αυτού. Άρα δεν καθυστερούμε καθόλου, αντίθετα δίνουμε εργαλεία στην τοπική κοινωνία και έχουμε κατορθώσει να κάνουμε σε δυόμισι μήνες πράγματα που οι προηγούμενες πολιτικές ηγεσίες δεν έκαναν σαράντα χρόνια. Να το πούμε αυτό ξεκάθαρα εδώ και να το γνωρίζει αυτό η ελληνική κοινωνία.

Έχουμε ολοκληρώσει με σωστό τρόπο τις διαδικασίες έναρξης των κατεδαφίσεων, διότι από εκείνη τη μέρα έχουν ξεκινήσει οι κατεδαφίσεις και στην ανατολική Αττική και σε πάρα πολλά ακίνητα, κύριοι της Αντιπολίτευσης, που δεν κατεδαφίσατε εδώ και πολλά χρόνια και τα βρήκαμε στα συρτάρια των υπηρεσιών αλλά και στην Μάνδρα αυτή την εβδομάδα. Και δεν ξέρω εάν αυτό έχει ανησυχήσει τους εκπροσώπους της Αντιπολίτευσης, ότι ξεκινήσαν οι κατεδαφίσεις με αναρτημένο δασικό χάρτη, με οριοθέτηση ρεμάτων και με αντιπλημμυρικά έργα που εκτελούνται στη δυτική Αττική, διότι αυτό γίνεται από την Κυβέρνησή μας και δεν υποτιμώ το κόστος της ανθρώπινης ζωής. Μπροστά σε αυτό το κόστος όλοι είμαστε πολύ πιο, αν θέλετε, μετρημένοι και αναλογιζόμαστε και την ευθύνη αυτή. Όμως, αυτά τα έργα γίνονται τώρα και ο δασικός χάρτης έχει αναρτηθεί στην ανατολική Αττική.

Τι ακριβώς γίνεται με τη διάταξη, και συγχωρήστε με, κύριε Πρόεδρε, μπαίνω και στο συγκεκριμένο. Η διάταξη αυτή η οποία περνάει σήμερα, όπως έχουμε ανακοινώσει, εξυπηρετεί την άμεση έκδοση οικοδομικών αδειών για ανακατασκευή είτε μεσαίας κλίμακας επισκευή των κτισμάτων για τις περιοχές της πυρκαγιάς στις 23 και 24 Ιουλίου 2018. Αφορά τις εκτός σχεδίου περιοχές και πρακτικά δίνει τη δυνατότητα άμεσης έκδοσης βεβαίωσης της Δασικής Υπηρεσίας που σε άλλες περιπτώσεις θα έπρεπε να περιμένει την κύρωση του δασικού χάρτη ή την πράξη χαρακτηρισμού.

Τώρα, λοιπόν, με αναρτημένο δασικό χάρτη που έχει την αντίστοιχη βεβαίωση της Δασικής Υπηρεσίας στις περιοχές εκτός σχεδίου αλλά και με τον θεωρημένο δασικό χάρτη στις περιοχές των οικιστικών πυκνώσεων ή των υπό ένταξη περιοχών, άρα παντού, σε όλες τις περιοχές εκτός σχεδίου, ανεξαρτήτως αν είναι στο αναρτημένο ή στο μην αναρτημένοτμήμα του δασικού χάρτη, ο πολίτης έχει τη δυνατότητα για τις περιοχές εκτός δασικής νομοθεσίας να πάρει άμεσα τη βεβαίωση με fast track διαδικασία, απευθείας από τις πληροφορίες του αναρτημένου δασικού χάρτη και δεν είναι ανάγκη να περιμένει την κύρωση των δασικών χαρτών.

Ταυτόχρονα, η ίδια πρόβλεψη ισχύει για το περίγραμμα της κατοικίας και για όσους είχαν και οικοδομική άδεια για τις περιοχές αυτές. Άρα, όσοι είχαν οικοδομική άδεια και όσοι βρίσκονται σε περιοχές εκτός δασικής νομοθεσίας με βάση την πληροφορία του δασικού χάρτη, παίρνουν άμεσα δασική βεβαίωση για να προχωρήσει το έργο της ανακατασκευής, της επισκευής ή της αναδόμησης μιας πυρόπληκτης κατοικίας. Αυτό, όπως καταλαβαίνετε, γλιτώνει τους πολίτες το λιγότερο πέντε μήνες από τις διαδικασίες που σε άλλες περιπτώσεις θα απαιτούνταν για την περιοχή.

Επιπροσθέτως τους γλυτώνει και από τον χρόνο που χρειάζεται για την ανάρτηση του δασικού χάρτη, διότι θα έπρεπε είτε να περιμένει την κύρωση του δασικού χάρτη που τώρα είναι αναρτημένος είτε την πράξη χαρακτηρισμού από την υπηρεσία. Βέβαια αυτό αφορά την αποκατάσταση των κτηρίων που υπάρχουν διοικητικά έγγραφα χαρακτηρισμού, όπως πρωτόκολλα αυτοψίας, δελτία επανελέγχου, έκθεση αυτοψίας της τριμελούς επιτροπής, γιατί πρέπει να πούμε ότι όλα αυτά είχαν γίνει, επειδή και αυτό είναι μια απάντηση προς την Αντιπολίτευση που λέει «και τι κάνατε στην περιοχή;».

Έχουν ολοκληρωθεί οι έλεγχοι. Έχουν φύγει τα καμένα. Ήδη υπάρχει το σχέδιο για το πώς θα αδειοδοτούνται οι κατασκευές για να γίνουν γρήγορα, καθώς και τα οικονομικά εργαλεία που σε πρώτο βαθμό έχουν δοθεί για την αποζημίωση των πολιτών –πιθανά θα το πει και η Υπουργός- αλλά υπάρχουν και διαθέσιμα οικονομικά εργαλεία για την ανακατασκευή των κατοικιών στην περιοχή αυτή.

Βέβαια αυτή η δυνατότητα με την δασική βεβαίωση μας δίνει, αν θέλετε, λύσεις και στην περίπτωση ακόμη και των οικιστικών πυκνώσεων. Ακόμη δηλαδή και σε περιοχές που έχουμε μεγάλη συγκέντρωση εκτός σχεδίου δόμησης και κτισμάτων και με τον νόμο των δασικών χαρτών προβλεπόταν να μην αναρτηθεί τώρα το περίγραμμα και το πλαίσιο αυτής της περιοχής, δίνεται η δυνατότητα και σε αυτές τις περιοχές της γρήγορης δασικής βεβαίωσης και έτσι ακριβώς αυτή η δυνατότητα εξασφαλίζει και την ταχύτητα για τις περιοχές αυτές και για τους πολίτες αλλά και για τις υπηρεσίες, οι οποίες θα πρέπει να παραλαμβάνουν τις αντιρρήσεις για τις υπόλοιπες εκτάσεις.

Τη βεβαίωση αυτή θα προσκομίζει ο ενδιαφερόμενος στις υπηρεσίες δόμησης ή στον αντίστοιχο τομέα αποκατάστασης επιπτώσεων φυσικών καταστροφών και θα προχωρά η έκδοση οικοδομικής άδειας ή ανέγερσης λόγω ανακατασκευής πυρόπληκτου κτίσματος, για το οποίο έχουν εκδοθεί τα αντίστοιχα διοικητικά έγγραφα, τα πρωτόκολλα δηλαδή και οι αυτοψίες, από τις αντίστοιχες επιτροπές για τα ετοιμόρροπα ή για τα κτήρια υπό επανέλεγχο. Βεβαίως αυτή η δυνατότητα λύνει, εάν θέλετε, πολλά μεγάλα προβλήματα για τους πολίτες.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Αναπληρωτή Υπουργού)

Θα ήθελα να πω και άλλα, όμως ο χρόνος με πιέζει. Να πω ότι η βεβαίωση μη υπαγωγής δίνεται μόνο για το περίγραμμα του ακινήτου, για να μην μπουν στο μυαλό διαφόρων και άλλες δυνατότητες, εάν θέλετε, πιθανής παραβίασης της δασικής ή της πολεοδομικής νομοθεσίας. Αφορά την αποκατάσταση δικαιώματος και περιουσίας που ο πολίτης έχει, του οποίου προφανώς αναγνωρίζουμε τη δυνατότητα να αποκατασταθεί.

Βεβαίως προβλέπεται η δυνατότητα επανέκδοσης αυτής της βεβαίωσης σε περίπτωση ειδικού χωρικού σχεδίου. Τι σημαίνει αυτό για την ανατολική Αττική; Έχουμε πει ότι αναλαμβάνει η Κυβέρνηση την πρωτοβουλία ειδικού χωρικού σχεδίου στην ανατολική Αττική, κάτι που καθυστερεί και από τις προηγούμενες πολιτικές ηγεσίες των Υπουργείων αλλά και από την Αυτοδιοίκηση. Εμείς, λοιπόν, αναλάβαμε την πρωτοβουλία ειδικού χωρικού σχεδίου. Άρα, λοιπόν, εάν στα πλαίσια ειδικού χωρικού σχεδίου ή άλλης ρύθμισης προβλέπεται να μετατοπιστεί το περίγραμμα και η κατοικία, γιατί θα προχωρήσουμε σε ρύθμιση που θα δίνει πλαίσιο δρόμων και χώρων εκκένωσης και διαδρομών, που δεν θα δημιουργήσουν το ίδιο πρόβλημα στην περιοχή, δύναται να μετατοπιστεί το περίγραμμα και η βεβαίωση αυτή ισχύει και για το ίδιο περίγραμμα σε μετατόπιση. Άρα δεν χάνεται το δικαίωμα αυτής της βεβαίωσης και εξυπηρετείται ο πολίτης, γιατί πρέπει να πω ότι μια δέσμευση που έχουμε αναλάβει -και αυτή η δέσμευση διατρέχει και τη συγκεκριμένη νομοθετική ρύθμιση- είναι ότι δεν θα επιτρέψουμε την αναπαραγωγή των αδιεξόδων που δημιούργησαν την τραγωδία της 23ης Ιουλίου. Γιατί υπήρχαν, πραγματικά, πολεοδομικά και περιβαλλοντικά αδιέξοδα, που επετράπησαν από τις προηγούμενες πολιτικές διοικήσεις της χώρας, που συνέβαλαν, δυστυχώς, σ’ ένα σημαντικό ποσοστό σ’ αυτή την τραγωδία.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Αναπληρωτή Υπουργού)

Ολοκληρώνω, κύριε Πρόεδρε.

Δεν θα ξαναδομηθεί, λοιπόν, η ανατολική Αττική με τα ίδια αδιέξοδα. Δεν θίγεται κανένα δικαίωμα των πολιτών και κανένα δικαίωμα αντίρρησης στη διαδικασία αυτή. Φυσικά πρέπει να σας πω ότι αυτή η διάταξη στηρίζεται σε διάταξη που υπάρχει στον νόμο των δασικών χαρτών του 2016, δεν είναι δηλαδή μια διάταξη η οποία έρχεται από το πουθενά, όπου εκεί δινόταν η δυνατότητα στους κατόχους οικοδομικής άδειας, να παίρνουν βεβαίωση εξαίρεσης από τη δασική νομοθεσία. Μόνο που εδώ το κάνουμε πολύ πιο γρήγορα για μια περιοχή που υποφέρει, που έχει υποφέρει και που ακόμα οι πολίτες προφανώς διεκδικούν -και τους ανήκει- το δικαίωμα της αποκατάστασης της στέγασης.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κύριο Υπουργό.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, έντεκα Γερμανοί φοιτητές από το Πανεπιστήμιο του Βισμπάντεν.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

**ΓΙΑΝΝΗΣ ΚΟΥΤΣΟΥΚΟΣ:** Κύριε Πρόεδρε, παρακαλώ τον λόγο.

**ΠΡΟΕΔΡΕΥΩΝ (Μάριος Γεωργιάδης):** Κύριε Κουτσούκο, έχετε τον λόγο. Μπορείτε να ανέβετε στο Βήμα, είναι η σειρά σας να μιλήσετε.

**ΓΙΑΝΝΗΣ ΚΟΥΤΣΟΥΚΟΣ:** Το ξέρω πολύ καλά ότι είναι η σειρά μου να μιλήσω, αλλά επειδή ο κύριος Υπουργός μάλλον θα φύγει και δεν θα απαντήσει, γιατί αυτή είναι η πρακτική των Υπουργών, θέλω να μου επιτρέψετε να του κάνω μια ερώτηση αυστηρά διευκρινιστική. Όχι να τοποθετηθώ σε αυτά που με αμετροέπεια παρουσίασε ως έργο του, αυτά θα τα πω από το Βήμα, αλλά θέλω να κάνω μια ερώτηση.

**ΠΡΟΕΔΡΕΥΩΝ (Μάριος Γεωργιάδης):** Κάντε τώρα την ερώτηση, κύριε Κουτσούκο. Μην παίζουμε, μπορούσατε να την κάνετε και από το Βήμα και να μη μετρήσει και στον χρόνο σας.

**ΓΙΑΝΝΗΣ ΚΟΥΤΣΟΥΚΟΣ:** Εάν καθίσει ο Υπουργός. Εάν μου πει ότι θα καθίσει, θα την κάνω. Πόσο θα καθίσετε, κύριε Υπουργέ;

**ΣΩΚΡΑΤΗΣ ΦΑΜΕΛΛΟΣ (Αναπληρωτής Υπουργός Περιβάλλοντος και Ενέργειας):** Θα είμαι εδώ. Κάντε την στο πλαίσιο της τοποθέτησής σας.

**ΠΡΟΕΔΡΕΥΩΝ (Μάριος Γεωργιάδης):** Ελάτε, κύριε Κουτσούκο, δεν θα το στερήσουμε από τον χρόνο σας, θα υπάρχει η σχετική ανοχή, για να προχωρήσουμε με τη διαδικασία.

**ΔΙΑΜΑΝΤΩ ΜΑΝΩΛΑΚΟΥ:** Κύριε Πρόεδρε, παρακαλώ τον λόγο.

**ΠΡΟΕΔΡΕΥΩΝ (Μάριος Γεωργιάδης):** Κυρία Μανωλάκου, τι θέλετε;

**ΔΙΑΜΑΝΤΩ ΜΑΝΩΛΑΚΟΥ:** Κύριε Φάμελλε, θα ήθελα να σας ρωτήσω το εξής.

**ΠΡΟΕΔΡΕΥΩΝ (Μάριος Γεωργιάδης):** Συγγνώμη, κυρία Μανωλάκου, πείτε μου τι θέλετε πρώτα. Ξεκινάτε και ρωτάτε κατευθείαν τον Υπουργό.

**ΔΙΑΜΑΝΤΩ ΜΑΝΩΛΑΚΟΥ:** Έκανε μια εισήγηση, την ακούσαμε και θέλουμε να ρωτήσουμε.

**ΠΡΟΕΔΡΕΥΩΝ (Μάριος Γεωργιάδης):** Ναι, αλλά να μας πείτε πρώτα ότι θέλετε να ρωτήσετε κάτι.

Κυρία Μανωλάκου, έχετε τον λόγο.

**ΔΙΑΜΑΝΤΩ ΜΑΝΩΛΑΚΟΥ:** Οι κάτοικοι δεν είχαν υπ’ όψιν τους αυτή την τροπολογία, τώρα τη φέρατε. Πολλοί, λοιπόν, μέσα από τον φόβο ότι δεν θα μπορούσαν να ξαναχτίσουν το σπίτι τους, ήταν σχεδόν κατεστραμμένο, έμειναν μόνο οι τοίχοι και ενώ ήταν να χαρακτηριστεί «κόκκινο», παρακαλούσαν και πίεζαν και χαρακτηρίστηκε «κίτρινο». Μπροστά σ’ αυτόν τον φόβο έγινε, ότι ναι μεν ήταν αυθαίρετο ή μπορεί να ήταν παράνομο ή οτιδήποτε, αλλά μέσα απ’ αυτή την τροπολογία βάζετε ορισμένα ζητήματα, τα παίρνετε υπ’ όψιν.

Ήθελα, λοιπόν, να σας ρωτήσω. Αυτοί οι άνθρωποι θα μπορούσαν να ξανακάνουν επανεκτίμηση; Θα μπορούσαν να την κάνουν οι επιτροπές; Σας λέω μια πραγματικότητα και κανονικά πρέπει να την ξέρετε. Δείτε τι φόβος υπάρχει μέσα σε αυτή την καταστροφή. Δηλαδή ακόμη και το δίκιο τους για να έχουν ξανά ένα κεραμίδι στο κεφάλι τους.

**ΠΡΟΕΔΡΕΥΩΝ (Μάριος Γεωργιάδης):** Κυρία Μανωλάκου, ευχαριστούμε.

**ΣΩΚΡΑΤΗΣ ΦΑΜΕΛΛΟΣ (Αναπληρωτής Υπουργός Περιβάλλοντος και Ενέργειας):** Κυρία Μανωλάκου…

**ΓΙΑΝΝΗΣ ΚΟΥΤΣΟΥΚΟΣ:** Όχι έτσι!

**ΠΡΟΕΔΡΕΥΩΝ (Μάριος Γεωργιάδης):** Κύριε Υπουργέ, όχι τώρα συγγνώμη. Θα έρθει ο κ. Κουτσούκος, γιατί έτσι και αλλιώς του είχα δώσει τον λόγο και μπορείτε να απαντήσετε στο τέλος συνολικά.

Κύριε Κουτσούκο, ελάτε.

**ΣΩΚΡΑΤΗΣ ΦΑΜΕΛΛΟΣ (Αναπληρωτής Υπουργός Περιβάλλοντος και Ενέργειας):** Εδώ θα είμαι, μην αγχώνεστε.

**ΠΡΟΕΔΡΕΥΩΝ (Μάριος Γεωργιάδης):** Απλά φοβούνται, κύριε Υπουργέ, μήπως φύγετε και δεν απαντήσετε. Γι’ αυτόν τον λόγο, συγκεντρώστε τις ερωτήσεις και απαντήστε συνολικά.

Κύριε Κουτσούκο, έχετε δεκαπέντε λεπτά στη διάθεσή σας.

**ΓΙΑΝΝΗΣ ΚΟΥΤΣΟΥΚΟΣ:** Κύριε Πρόεδρε, κυρίες και κύριοι συνάδελφοι, είχα πρόθεση να ξεκινήσω διαφορετικά την τοποθέτησή μου, αναφερόμενος στον εισηγητή της Πλειοψηφίας, που μας είπε ότι εμείς φταίμε που καταργούν τον μειωμένο συντελεστή ΦΠΑ στα νησιά. Αυτά θα τα πω, όμως, στη συνέχεια.

Διότι ο κ. Φάμελλος ήρθε τώρα εδώ πέρα να προκαλέσει το Σώμα. Για το χρονικό της καταστροφής στο Μάτι είναι έτοιμη και θα τοποθετηθεί η Κοινοβουλευτική μας Εκπρόσωπος, η κ. Χριστοφιλοπούλου, στιγμή προς στιγμή.

Γιατί δεν είναι δυνατόν να καίγονται εκατό άνθρωποι, να φταίνε οι προηγούμενοι και εσείς να μην έχετε καμμία ευθύνη. Λίγη συστολή, λίγη ντροπή, λίγο σεβασμός στα θύματα!

Έρχομαι, λοιπόν, στη τροπολογία σας, κύριε Υπουργέ, γιατί άκουσα ότι αλλάζετε όλα αυτά που οδήγησαν στην καταστροφή. Και τι δεν είπατε! Είπατε για νέες στρατηγικές, για τέρμα στις ανομίες κ.ο.κ..

Διαβάζω, λοιπόν, την τροπολογία σας και θέλω να μου απαντήσετε αν τη διαβάζω καλά. Αν δεν τη διαβάζω καλά, να με διορθώσετε, στο πλαίσιο του κοινοβουλευτικού διαλόγου.

Αναγνωρίζουμε σε έναν άνθρωπο που έχει άδεια ότι πρέπει να ξαναχτίσει το σπίτι του; Του το αναγνωρίζουμε. Διότι την άδεια την πήρε με κάποιες νόμιμες διαδικασίες ή προσέφυγε στη διαδικασία της νομιμοποίησης των αυθαιρέτων, που παρατείνατε εσείς μέχρι πρόσφατα, ως Κυβέρνηση, ο κ. Σπίρτζης, έχει νόμιμη άδεια. Γιατί τον βάζετε σε αυτή την ταλαιπωρία και οι υπηρεσίες δεν λειτουργούν οίκοθεν;

Η δεύτερη ερώτηση που θέλω εδώ πάρα πολύ να...

**ΣΩΚΡΑΤΗΣ ΦΑΜΕΛΛΟΣ (Αναπληρωτής Υπουργός Περιβάλλοντος και Ενέργειας):** Συγγνώμη, δεν κατάλαβα την ερώτηση. Ποια είναι η ερώτησή σας;

**ΓΙΑΝΝΗΣ ΚΟΥΤΣΟΥΚΟΣ:** Αν αναγνωρίζουμε τις άδειες και δεν υποχρεώνουμε τον πολίτη να μπει σε αυτή τη διαδικασία της βεβαίωσης. Αυτό. Δεν είναι κατανοητή η ερώτηση;

**ΣΩΚΡΑΤΗΣ ΦΑΜΕΛΛΟΣ (Αναπληρωτής Υπουργός Περιβάλλοντος και Ενέργειας):** Των σπιτιών που κάηκαν;

**ΓΙΑΝΝΗΣ ΚΟΥΤΣΟΥΚΟΣ:** Των σπιτιών που κάηκαν εννοούμε, κύριε Υπουργέ. Κάηκε το σπίτι του και έχει άδεια. Την αναγνωρίζουμε; Αν την αναγνωρίζουμε, προς τι όλη αυτή η νομοθέτηση; Κρατήστε την ερώτηση να μου απαντήσετε.

**ΠΡΟΕΔΡΕΥΩΝ (Μάριος Γεωργιάδης):** Κύριε Κουτσούκο, πριν συνεχίσετε, συγγνώμη, θα χρειαστώ μερικά δευτερόλεπτα για να κάνω μια ανακοίνωση.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα τρεις μαθήτριες και μαθητές και τέσσερις εκπαιδευτικοί συνοδοί τους από το 1ο Δημοτικό Σχολείο Σπάρτης.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Συνεχίστε, κύριε συνάδελφε, σας ευχαριστώ.

**ΓΙΑΝΝΗΣ ΚΟΥΤΣΟΥΚΟΣ:** Η δεύτερη ερώτηση είναι αυστηρά διευκρινιστικού χαρακτήρα. Στην παράγραφο 2 της τροπολογίας σα, στο πρώτο εδάφιο, κύριε Υπουργέ, κάνετε μια ερμηνεία με βάση την πλησιέστερη προς τον χρόνο κατάρτισης της δασικής νομοθεσίας αεροφωτογραφία. Δηλαδή παραγνωρίζετε την παλαιότερη διαθέσιμη αεροφωτογραφία, με βάση την οποία έχουν αναρτηθεί οι δασικοί χάρτες και είναι χαρακτηρισμένα τα ακίνητα ως διεπόμενα από τη δασική νομοθεσία. Είναι απλή η ερώτηση και χρειάζεται μια απάντηση προς το Σώμα και προς όλους τους πολίτες.

Πείτε μας, επειδή αυτό το θέμα ταλανίζει όλη την Ελλάδα: Όπου έχουν αναρτηθεί δασικοί χάρτες και βρίσκονται στη διαδικασία της εξέτασης των αντιρρήσεων, με βάση τις δύο αεροφωτογραφίες, τις παλαιότερες και τις πρόσφατες, στη συγκεκριμένη περίπτωση εδώ για τις πυρόπληκτες περιοχές θα κάνετε άλλου είδους ερμηνεία από αυτή που θα γίνει στην υπόλοιπη Ελλάδα; Αυτή την απάντηση θέλω να μου δώσετε, για να τοποθετηθούμε με την ψήφο μας και στην τροπολογία. Διότι εμείς, όπως αντιλαμβάνεστε, θέλουμε να χτιστούν τα σπίτια. Έτσι κι αλλιώς μας έχετε κατηγορήσει ότι ήταν δικές μας παρανομίες.

Έρχομαι, κυρίες και κύριοι συνάδελφοι, σε αυτή καθαυτή την πράξη νομοθετικού περιεχομένου. Προχθές όταν ξεκίνησε η συζήτηση, τέθηκε το θέμα να έρθουν στην επιτροπή οι πυρόπληκτοι και οι φορείς τους, για να δούμε πώς έχουν υλοποιηθεί αυτά τα μέτρα. Η Πλειοψηφία το αρνήθηκε, επικαλούμενη τον Κανονισμό. Εγώ έφερα ένα πάρα πολύ συγκεκριμένο παράδειγμα. Έφερα το παράδειγμα της πράξης νομοθετικού περιεχομένου της 26ης Ιουλίου, του άρθρου 3 δηλαδή του νομοσχεδίου που την κυρώνει, που μιλούσε για τη βοήθεια των 5.000 ευρώ και των 8.000 ευρώ στις οικογένειες και στις επιχειρήσεις αντίστοιχα λόγω της προσωρινής ή μόνιμης κατάστασης απρόβλεπτης έκτακτης ανάγκης που επήλθε ακριβώς λόγω της πυρκαγιάς, δηλαδή επειδή κάηκε το σπίτι του ή η επιχείρησή του. Αυτό έλεγε η πράξη νομοθετικού περιεχομένου.

Στην υπουργική απόφαση που βγάλατε έξι μέρες μετά, στις 30 Ιουλίου, περιορίσατε τους όρους της παροχής της οικονομικής ενίσχυσης, υπό την προϋπόθεση να έχει διενεργηθεί ο δευτεροβάθμιος έλεγχος. Και μαθαίνουμε ότι λόγω αυτού του περιορισμο, είτε καθυστέρησαν πάρα πολύ να πάρουν την οικονομική ενίσχυση που την είχαν ανάγκη είτε δεν την έχουν πάρει μέχρι σήμερα. Καλό θα ήταν να έρθουν εδώ, λοιπόν, να μας τα πουν.

Επίσης έθεσα χθες και το θέμα που έχει τεθεί με ερώτηση του κ. Βενιζέλου και της κ. Χριστοφιλοπούλου για τα προσωρινά μέτρα προστασίας, δηλαδή τα κορμοφράγματα και τα κλαδοπλέγματα. Αν δεν ήταν εδώ ο κ. Βούτσης, λόγω της ευαισθησίας του να απαντήσει στο ερώτημα που τέθηκε από τον κ. Δανέλλη χθες για τη διαχείριση του λογαριασμού, δεν θα μαθαίναμε ότι έχουν μπει πέντε μεγάλες εταιρείες –αυτούς που λέγατε «εθνικούς εργολάβους», εννοούσε- όπως ο «ΑΚΤΩΡ» η «ΤΕΡΝΑ» και οι άλλοι για να κάνουν έργα. Εν πάση περιπτώσει δεν έχουμε τη διαδικασία του κοινοβουλευτικού ελέγχου απέναντι στον κ. Βούτση και δεν μπορούμε να τον ρωτάμε, όπως ρωτάμε εσάς.

Γιατί αρνηθήκατε στη διαδικασία της επιτροπής, να έρθουν εδώ οι κάτοικοι και οι φορείς τους να συζητήσουν; Διότι –υποτίθεται- όλοι έχουμε την έγνοια να μη συμβεί η δεύτερη συμφορά μετά την πρώτη καθώς ζούμε σε περιόδους απρόβλεπτων καιρικών φαινομένων και ξέρουμε ότι οι πλημμύρες που ακολουθούν τις πυρκαγιές είναι η δεύτερη συμφορά.

Αυτές είναι οι παρατηρήσεις μας. Διότι εμείς, όπως ξέρετε, στις 24 Ιουλίου με πρότασή μας καταλεπτώς περιγράψαμε μέτρα προστασίας και ανακούφισης των πυρόπληκτων, πολλά από τα οποία εμπεριέχονται στις πράξεις νομοθετικού περιεχομένου που κυρώνουμε σήμερα, ενώ άλλα δεν περιέχονται. Δεν έχει σημασία πού άλλα τα κάνετε και που άλλα δεν τα κάνετε. Εμείς τις πράξεις θα τις κυρώσουμε.

Έρχομαι στο δεύτερο άρθρο της πράξης για τη σύσταση του ειδικού λογαριασμού. Τα είπε ο κ. Βούτσης. Δεν θέλω να επεκταθώ. Θέλω, όμως, να γνωρίζει το Σώμα το γεγονός –μιας και αναφέρθηκε- ότι για τον ειδικό λογαριασμό που έχει συσταθεί για τις πυρκαγιές της Ηλείας, το λεγόμενο «ταμείο Μολυβιάτη» -γιατί ο κ. Βούτσης αναφέρθηκε στη διαφάνεια της διαχείρισης και των υπολοίπων- εδώ κι ένα χρόνο με αλλεπάλληλες ερωτήσεις μου καλώ τον Υπουργό Οικονομικών να μας δώσει το υπόλοιπο και την κίνηση του λογαριασμού και αρνείται το Υπουργείο Οικονομικών. Αυτό το είπα και στην κ. Παπανάτσιου, καταθέτοντας τα σχετικά έγγραφα - απαντήσεις του προηγούμενου Υπουργού του κ. Στουρνάρα, που έλεγαν ότι στις 30 Ιουλίου 2013 του οποίου έδωσα τον αριθμό είχε 92 εκατομμύρια. Περιμένουμε και αυτή την απάντηση. Πρέπει να υπάρξει μια ευαισθησία από την μεριά της Κυβέρνησης και από την πλευρά του Προέδρου, που πρέπει να πει στους Υπουργούς ότι όταν τίθενται τέτοια θέματα, πρέπει να απαντούν.

Υπάρχει το ζήτημα των κατεδαφίσεων, που πανηγυρικά η Κυβέρνηση μας παρουσίασε ότι αυτή η πράξη που έδινε κάποια κονδύλια για τις κατεδαφίσεις, θα έλυνε το πρόβλημα των παρανομιών που εμείς, το παλαιό πολιτικό σύστημα, κάναμε και στο οποίοι οφείλεται το γεγονός ότι κάηκαν οι συνάνθρωποί μας.

Και πανηγυρικά η Κυβέρνηση μέσω της κρατικής τηλεόρασης μάς έδειξε κάτι σκηνές από μια κατεδάφιση που έγινε στο Σχοινιά, μιας ταβέρνας, που όπως είπα στην επιτροπή, όλοι είχαμε πάει στα νιάτα μας, αλλά ο συνάδελφος της Aντιπολίτευσης νωρίτερα είπε ότι έχουμε χίλιες εξακόσιες περίπου πράξεις μη εκτελεσμένες. Και πάλι, κύριε Υπουργέ, από ό,τι βλέπω με τη ρύθμιση , αυτή η -ας την πούμε- απόφαση για να δοθούν χρήματα για τις κατεδαφίσεις, ενώ έχουμε τελεσίδικες πράξεις που δεν υλοποιούνται, θα είναι μάλλον για τις φωτογραφίες και για τα πανηγύρια.

Επειδή Κοινοβουλευτική Εκπρόσωπος σήμερα είναι η κ. Χριστοφιλοπούλου, Βουλευτής του Υπολοίπου Αττικής, η οποία έχει ειδικά ασχοληθεί και με τις ευθύνες σας και με τις προτάσεις που έχουμε διαμορφώσει για την αντιμετώπιση του προβλήματος, σταματώ εδώ, για να μου μείνει λίγος χρόνος για το άλλο μεγάλο θέμα, που αφορά τον ΦΠΑ στα νησιά.

Κυρίες και κύριοι συνάδελφοι, ξαναλέω σε αυτό το Σώμα ότι ο Ανδρέας Παπανδρέου τη δεκαετία του 1980 διεκδίκησε και πήρε από την Ευρωπαϊκή Ένωση την ιδιαιτερότητα των νησιών μας. Σε αυτό ως απάντηση υπήρξε η καθιέρωση του μειωμένου συντελεστή ΦΠΑ στα νησιά του Αιγαίου, η οποία επεκτάθηκε και στα νησιά των Κυκλάδων.

Η Κυβέρνηση του κ. Τσίπρα και της «υπερήφανης διαπραγμάτευσης» κατάφερε να χάσει αυτό το πλεονέκτημα της χώρας και σταδιακά κατήργησε τον μειωμένο ΦΠΑ στα νησιά του Αιγαίου πλην τεσσάρων νησιών που αντιμετωπίζουν το πρόβλημα της προσφυγικής κρίσης, της Λέσβου, της Χίου, της Σάμου και της Κω.

Κι επειδή η πρόβλεψη ήταν να καταργηθεί ο μειωμένος ΦΠΑ στις 30 Ιουνίου, εσπευσμένα, κάτω από τις αντιδράσεις των κατοίκων, έφερε μια παράτασή του μέχρι 31-12-2018 με την Π.Ν.Π..

Εμείς είχαμε καταθέσει παλαιότερα πρόταση νόμου, η οποία εκτιμήθηκε και οικονομικά από το Γενικό Λογιστήριο και δεν ήταν πολύ μεγάλο το κόστος της για την παράταση κατά έναν χρόνο και ταυτόχρονα τη σύσταση επιτροπής που θα μελετούσε πώς θα αντιμετωπίσουμε τις δυσκολίες που υπάρχουν στη διαβίωση των κατοίκων μας στα νησιά, το αυξημένο κόστος διαβίωσης και τα άλλα ζητήματα ανταγωνιστικότητας που αντιμετωπίζει η νησιωτική Ελλάδα, τα οποία προφανώς και δεν αντιμετωπίζονται με το λεγόμενο μεταφορικό ισοδύναμο, που αφορά ένα μέρος. Αφορά το κόστος διακίνησης και μόνο αυτό.

Αυτή την πρόταση, λοιπόν, στο άρθρο 35 του σχεδίου νόμου που καταθέσαμε για τα προβλήματα που αντιμετωπίζει η ελληνική οικονομία στη λεγόμενη μεταμνημονιακή περίοδο που λέτε ότι μπήκαμε, δηλαδή για μειώσεις φόρων στις επιχειρήσεις, για κίνητρα στους αγρότες, για την αντιμετώπιση των επιχειρήσεων που είναι στη διαδικασία του κλεισίματος λόγω της πολιτικής που ακολουθείται κ.ο.κ., την έχουμε επαναδιατυπώσει. Κι επειδή η κοστολόγηση του Γενικού Λογιστηρίου, που είναι προσαρτημένη στην πράξη νομοθετικού περιεχομένου, αναφέρει περίπου 28.000.000 ευρώ κόστος, αν θυμάμαι καλά, για το ένα εξάμηνο, το κόστος για την επέκταση αυτής της διάταξης για έναν χρόνο είναι σχετικά μικρό, όταν η Κυβέρνηση λέει ότι έχει ένα τεράστιο υπερπλεόνασμα των 6,5 δισεκατομμυρίων ευρώ, το οποίο θα μοιράσει τις επόμενες μέρες ο κ. Τσίπρας.

Είναι δυνατόν να μην αποδέχεται την πρόταση σύσσωμης της Βουλής -εγώ δεν θέλω να ευλογήσω τα γένια μου- για την επέκταση του μειωμένου ΦΠΑ στα νησιά; Ο οποίος ΦΠΑ προφανώς δεν είναι ο ίδιος με αυτόν που ήταν παλιά, διότι είναι άλλο το 30% στο 24% κι άλλο στο 12% ή στο 13%. Γιατί πολλά προϊόντα έκτοτε έχουν μεταφερθεί στον κανονικό συντελεστή που ήταν 23% κι έγινε 24%.

Αυτή είναι η πρόκληση, λοιπόν, κυρίες και κύριοι συνάδελφοι, για όσους ισχυρίζεστε ότι η Ελλάδα βγήκε από τα μνημόνια και χαράζει δικές της δημοσιονομικές πολιτικές γιατί έχει απεριόριστο δημοσιονομικό χώρο.

Σας προκαλούμε, λοιπόν, με αφορμή την κύρωση αυτής της πράξης, να προχωρήσετε στην επέκταση του μειωμένου ΦΠΑ στα νησιά του Αιγαίου και στην αποδοχή της πρότασής μας για να μελετήσουμε μόνιμα και σταθερά μέτρα αντιμετώπισης τους προβλήματος του αυξημένου κόστους διαβίωσης και της έλλειψης συνθηκών ανταγωνισμού, που αντιμετωπίζει σήμερα η ελληνική οικονομία στις νησιωτικές περιοχές.

Κατά συνέπεια θα ψηφίσουμε την κύρωση της πράξης νομοθετικού περιεχομένου. Περιμένουμε τις διευκρινήσεις του Υπουργού απέναντι στις ερωτήσεις μας για την τροπολογία με την προδιάθεση να συμβάλλουμε, ώστε οι πυρόπληκτοι κάτοικοι των περιοχών στο Μάτι και στα Μέγαρα, που θρήνησαν ανθρώπινα θύματα και ανθρώπινες ζωές, τουλάχιστον να μπορέσουν να φτιάξουν ξανά τα σπίτια τους.

Ευχαριστώ, κύριε Πρόεδρε.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ - ΔΗΜΑΡ)

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κ. Κουτσούκο.

Αν υπάρχουν κάποιοι συνάδελφοι που θέλουν να ρωτήσουν τους ειδικούς αγορητές κάτι για την τροπολογία του Υπουργού, να συγκεντρώσουν τις ερωτήσεις και να απαντήσει μια και καλή ο κύριος Υπουργός.

Μετά τον κ. Γερμενή, κύριε Υπουργέ, θα έχετε τον λόγο.

Ο κ. Γερμενής, ειδικός αγορητής από τη Χρυσή Αυγή, έχει τον λόγο για δεκαπέντε λεπτά.

**ΓΕΩΡΓΙΟΣ ΓΕΡΜΕΝΗΣ:** Ευχαριστώ, κύριε Πρόεδρε.

Είναι εδώ ο κύριος Υπουργός, ο οποίος δεν καταδέχεται να απαντά στις ερωτήσεις του Λαϊκού Συνδέσμου - Χρυσή Αυγή. Και δεν απαντάει όχι επειδή έχει μια ιδεοληψία, αλλά προφανώς δεν είναι ικανό να απαντήσει το Υπουργείο στα καίρια θέματα που απασχολούν τον ελληνικό λαό.

Συγκεκριμένα για την τροπολογία που κατέθεσε το Υπουργείο, είναι γνωστό ότι οι πυρόπληκτες περιοχές και ιδίως αυτές που είναι στο Μάτι -το ξέρετε ήδη- έχουν χτιστεί πολλές δεκαετίες πριν με την ανοχή, βέβαια, ολόκληρου του πολιτικού συστήματος, και έχουν χτιστεί χωρίς άδειες.

Παρά ταύτα η πολιτεία, τα κόμματα, εσείς όλοι τόσα χρόνια τους δίνατε ρεύμα, τους δίνατε δημόσιες παροχές. Πολλές κατοικίες από αυτές πουλήθηκαν, μεταβιβάστηκαν, έγιναν συμβόλαια.

Τώρα εσείς τι κάνετε; Έρχεστε υποτίθεται για να βοηθήσετε αυτούς τους ανθρώπους να χτίσουν ξανά τα σπίτια τους και τι τους ζητάτε; Τις οικοδομικές άδειες οι οποίες δεν υπάρχουν.

Άρα τι λέτε ξανά στους πυρόπληκτους; Παρανομήστε πάλι, χτίστε τα σπίτια σας ξανά χωρίς άδειες, χωρίς ένσημα, χωρίς ΙΚΑ, χωρίς ασφάλεια και πάλι είμαστε εδώ πέρα να σας έχουμε ομήρους στην προεκλογική περίοδο, για να σας τάξουμε πάλι «ψηφίστε μας και θα τα νομιμοποιήσουμε».

Μάλιστα δίνετε μια απάντηση -από τα λόγια τα δικά σας θα διαβάσω- στην τροπολογία όπου λέτε: «Για όσους δεν είχαν νόμιμη οικοδομική άδεια, θα υπάρχει ένα σχέδιο για επαρκή οργάνωση του χώρου με ασφάλεια, ένα ειδικό χωρικό σχέδιο, για να γίνει μια ολοκληρωμένη χωρική παρέμβαση».

Διαβάζοντάς το -ελληνικά γνωρίζουμε- δεν βγάζει κανείς τι ακριβώς «θέλει να πει ο ποιητής», τι θέλει να πει το Υπουργείο και ο Υπουργός ο ίδιος. Δεν μας είναι κατανοητό, πόσο μάλλον στους πυρόπληκτους που περιμένουν από την Κυβέρνηση να νομοθετήσει υπέρ τους.

Ερχόμαστε τώρα στη συγκεκριμένη πράξη νομοθετικού περιεχομένου. Υποτίθεται ότι είναι μια πράξη για να αντιμετωπίσει τις έκτακτες συνθήκες στην πυρκαγιά στο Μάτι και στην ευρύτερη περιοχή, όπου -να θυμίσουμε- χάθηκαν ενενήντα εννιά ανθρώπινες ζωές και ερχόμαστε εμείς εδώ τώρα -πέντε μήνες μετά τις πυρκαγιές, ενώ έπρεπε η πολιτεία να είναι από την πρώτη μέρα εκεί παρούσα- να κάνουμε τι;

Δηλώνουμε εξ αρχής ότι η θέση της Χρυσής Αυγής είναι θετική για αυτά τα μέτρα, που εμείς τα λέμε «ημίμετρα», διότι δεν είναι μέτρα, δεν λύνουν κάποια προβλήματα, δεν ανακουφίζουν αυτούς τους ανθρώπους που μόλις τριάντα χιλιόμετρα από το κέντρο των Αθηνών κάηκαν.

Και επειδή είπατε προηγουμένως ότι έπιασαν φωτιές στη Φλόριντα, αυτό που δεν καταλαβαίνετε εσείς, είναι ότι η έκταση και τα μεγέθη που συγκρίνετε είναι τεράστια. Μιλάμε για μια τεράστια περιοχή και για -λίγα στρέμματα στην περιοχή του Ματιού και της Κινέτας. Είναι ασύγκριτα αυτά που ατυχώς δηλώσατε από το Βήμα της Βουλής.

Υπήρχαν και τα μέσα, υπήρχαν και οι άνθρωποι για να τρέξουν στην περιοχή, αλλά αυτοί οι άνθρωποι που κρατούσαν διευθυντικές και επιτελικές θέσεις ήταν άχρηστοι για να τα φέρουν εις πέρας. Υπάρχουν ευθύνες και δεν είναι σχήμα λόγου, γιατί ήδη έχει ξεκινήσει η δικαιοσύνη να καλεί όλους αυτούς τους παρατρεχάμενους που είχαν διευθυντικές θέσεις, για να δώσουν λόγο.

Και ξεκινάμε πρώτα-πρώτα από την Περιφερειάρχη Αττικής, την άφαντη Περιφερειάρχη, τη Ρένα Δούρου, τον Γραμματέα Πολιτικής Προστασίας, δηλαδή όλους αυτούς τους εκλεκτούς του συστήματος και της ανίκανης Αριστεράς. Άλλοι παραιτήθηκαν –θυμηθείτε τον ανεκδιήγητο Τόσκα- και άλλοι, μάλιστα τώρα πάλι, θέλουν να δηλώσουν ξανά, εκ νέου υποψηφιότητα, ξεχνώντας τη θέση που είχαν και το καταστροφικό αποτέλεσμα της πυρκαγιάς, το οποίο οι ίδιοι προκάλεσαν.

Ας πάρουμε, όμως, τα πράγματα από την αρχή.

Και πάμε στην πρώτη περίπτωση, στην πράξη νομοθετικού περιεχομένου, που είναι ένα πρόβλημα, το οποίο η Χρυσή Αυγή έχει επισημάνει πολύ καιρό τώρα. Και είναι ένα πρόβλημα, που όλος ο πλανήτης το αποκαλεί «λαθρομετανάστευση».

Όταν κάποιος εισέρχεται παράνομα σε μια χώρα, κάθε πολιτισμένη χώρα, κάθε χώρα δυτικού πολιτισμού, τι κάνει; Τον συλλαμβάνει και τον επαναπροωθεί στη χώρα προέλευσής του. Αυτά κάνουν τα σοβαρά κράτη. Εμείς, όμως, εδώ είμαστε μια αποθήκη ανθρώπινων ζωών, τις οποίες κρατάμε, χωρίς να τις επιστρέφουμε εκεί από όπου ήρθαν. Και προπαντός δεν φυλάμε τα σύνορά μας, έτσι ώστε να μην περνάει κανείς.

Το πρόγραμμα της Χρυσής Αυγής λέει ξεκάθαρα. Άμεση σύλληψη και επαναπροώθηση όλων των λαθρομεταναστών στις χώρες προέλευσής τους. Μέχρι τον οριστικό επαναπατρισμό τους προβλέπεται η μεταφορά τους σε ειδικούς χώρους κράτησης, μακριά από τους κατοικημένους τόπους της ελληνικής επικράτειας, όπου οι συνθήκες δεν θα μοιάζουν με πεντάστερο ξενοδοχείο.

Η Χρυσή Αυγή είναι το μοναδικό κόμμα που έχει επισημάνει την εξέλιξη αυτού του φαινομένου. Από τη μία έχουμε την Τουρκία που ανοίγει τα σύνορά της για να περάσουν όλοι αυτοί οι λαθρομετανάστες και από την άλλη έχουμε τη μειοδοτική δική σας πολιτική. Θυμάστε τις δηλώσεις της Χριστοδουλοπούλου, που έλεγε για τους μετανάστες που λιάζονται και μετά εξαφανίζονται ή τον Μουζάλα που έκανε τα πάντα για να ενθαρρύνει τις ροές των λαθρομεταναστών στα νησιά μας.

Είστε επαγγελματίες δήθεν ανθρωπιστές. Καθένας από εσάς έχει μια ΜΚΟ από πίσω του. Είστε πληρωμένοι πράκτορες με παχυλούς μισθούς, που μοιράζεστε τα εκατομμύρια που σας δίνει ο Σόρος.

Βέβαια δεν φθάνουν αυτά. Παίρνετε και τα λεφτά από τον ελληνικό λαό, για να δίνετε μεροκάματο σε κάποιους εις βάρος της πατρίδος μας.

Εκτός από την εθνική αξιοπρέπεια την οποία έχετε εξευτελίσει, θύμα είναι και ο ελληνικός λαός, οι κάτοικοι και οι επαγγελματίες των νησιών του ανατολικού Αιγαίου που είδαν τις ζωές τους αλλά και τις κοινωνίες τους να αλλοιώνονται εξαιτίας των ιδεοληπτικών σας επιλογών.

Τι κάνετε σήμερα; Δίνετε παράταση στους συντελεστές ΦΠΑ από 31-1-2018, δηλαδή για έναν μήνα ακόμα. Μετά δεν θα υπάρχει πρόβλημα, θα το έχετε λύσει! Είναι ένα πρόβλημα που εσείς, βέβαια, δημιουργήσατε. Δεν φροντίσατε να καλύψετε αυτές τις περιοχές, αυτά τα νησιά.

Εμείς, ως Χρυσή Αυγή, από αυτό εδώ το Βήμα λέμε ότι αυτό το πρόβλημα, το λαθρομεταναστευτικό, η Χρυσή Αυγή θα το λύσει σε ένα απόγευμα. Εσείς, όμως, τι κάνετε; Ανταλλάσσετε με τον ΦΠΑ τη διατάραξη της κοινωνικής ειρήνης, την αλλοίωση των πληθυσμιακών δεδομένων, την αύξηση της εγκληματικότητας, την κατάρρευση του ΕΣΥ. Όλοι οι επαγγελματίες βλέπουν τον κόπο τους να βυθίζεται κάθε μέρα όλο και περισσότερο.

Εμείς αυτό το ονομάζουμε μειοδοτική πολιτική. Πίσω από αυτή την πολιτική σας κρύβονται τα σκοτεινά σχέδια της νέας τάξης πραγμάτων και των επικυρίαρχων της Ευρωπαϊκής Ένωσης εις βάρος πάντα του ελληνικού λαού.

Γιατί δεν αίρετε μονομερώς τον ΦΠΑ για τους κατοίκους των νησιών; Δεν το κάνετε για έναν απλούστατο λόγο. Γιατί είστε υπάλληλοι των διεθνών τοκογλύφων. Έχετε ψηφίσει και οι ίδιοι το μνημόνιο. Για το οτιδήποτε παίρνετε άδεια από τη Μέρκελ. Δεν μπορείτε ούτε να μειώσετε τον ΦΠΑ στο ψωμί και στα είδη πρώτης ανάγκης.

Ρωτήσαμε στην επιτροπή, ποιος είναι ο λόγος που δεν μειώνετε τον ΦΠΑ για το κόστος μετακίνησης. Δεν πήραμε καμία απάντηση. Ευελπιστούμε να μας απαντήσετε τώρα. Αυτοί οι άνθρωποι έχουν τα αμάξια τους, έχουν επαγγελματικά φορτηγά για να κάνουν διακινήσεις τροφίμων, αλλά ο ΦΠΑ εκεί μένει ο ίδιος. Για ποιον λόγο κάνατε αυτή την εξαίρεση;

Έρχομαι τώρα στη δεύτερη πράξη νομοθετικού περιεχομένου.

Φτιάχνετε έναν ειδικό λογαριασμό για τους πληγέντες. Μέχρι εδώ καλά. Γιατί, όμως, η διαχείριση λογαριασμού να καθορίζεται από τα όργανα που θα έχει ορίσει το Υπουργείο Οικονομικών;

Υπάρχει εμπειρία από το παρελθόν. Αναφέρθηκε και προηγουμένως από αυτό εδώ το Βήμα το περίφημο «ταμείο Μολυβιάτη». Βέβαια ξεχνάει ο προλαλήσας ότι μετά από το «ταμείο Μολυβιάτη» και την πτώση της Νέας Δημοκρατίας, ήρθε η κυβέρνηση ΠΑΣΟΚ. Τι έγινε και δεν ενδιαφέρθηκε με ερωτήσεις να κάνει ξανά το ΠΑΣΟΚ το «ταμείο Μολυβιάτη», περίμενε δέκα χρόνια να περάσουν, να γίνει ένα κομματάκι του 5% και να κάνει ερωτήσεις στους νυν Υπουργούς; Αυτά είναι αστεία πράγματα. Με το συγκεκριμένο ταμείο εμείς διαφωνούμε πλήρως.

Εμείς στην επιτροπή κάναμε μία ρεαλιστική πρόταση για το θέμα αυτό. Είπαμε τη διαχείριση του λογαριασμού αυτού να την έχει ανώτατος δικαστικός λειτουργός με παρόντα στο συμβούλιο υπάλληλο του Γενικού Λογιστηρίου του Κράτους, ώστε να εξασφαλιστεί η αποτελεσματικότητα αυτού του μέτρου, μακριά από οποιαδήποτε ανάμειξη κυβερνητικού παράγοντα.

Με την τρίτη πράξη νομοθετικού περιεχομένου κυρώνετε έκτακτα μέτρα της πολιτείας για τους πληγέντες. Και όσον αφορά αυτό το άρθρο επαναλαμβάνουμε ότι ψηφίζουμε υπέρ της διάταξης.

Και εδώ όμως έχουμε κάποιες παρατηρήσεις. Πρώτα απ’ όλα θεωρούμε ότι η παράταση της προθεσμίας υποβολής φορολογικών δηλώσεων, η οποία ήδη είχε λήξει από τον Οκτώβριο του έτους 2017, είναι ημίμετρο. Υπάρχουν πυρόπληκτοι που έχασαν, εκτός από συγγενείς, σπίτια, εργασία και κάθε μορφής κοινωνική δραστηριότητα. Κατά τη γνώμη μας πρέπει να θεσπιστεί μία παράταση τουλάχιστον μιας πενταετίας, γιατί η μη καταβολή φόρου ή φορολογικής δήλωσης για λίγους μήνες δεν λύνει αυτό το τεράστιο πρόβλημα, που εσείς έχετε δημιουργήσει.

Το ίδιο ισχύει και για τις υποχρεώσεις τους στις ΔΟΥ, που παρατείνονται από τις 23-1-2019 οι κατασχέσεις λογαριασμών από τις τράπεζες.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)

Κύριε Πρόεδρε, θα χρειαστώ λίγο χρόνο ακόμα, γιατί είναι πολλά τα θέματα που μας απασχολούν.

Ποιες είναι ακριβώς οι παροχές που δίνετε στους πυρόπληκτους; Τι τους λέτε; Για λίγο καιρό δεν θα παρθεί η περιουσία σας από τα κοράκια των τραπεζών, που έχουν πάθει μια τρομερή καταστροφή;

Ανοίγω εδώ μια παρένθεση, γιατί ακούστηκαν πολλά από αυτό εδώ το Βήμα και από τον Πρόεδρο της Βουλής. Αναφέρομαι τόση ώρα στους πυρόπληκτους και συγκεκριμένα στην περιοχή στο Μάτι. Οι καταγγελίες για αναλγησία της κρατικής μηχανής ακόμη και σήμερα είναι σκανδαλώδεις. Ξεκίνησαν οι υλοτόμοι, που φέρατε από την Εύβοια, να κόβουν τα δέντρα και να καθαρίζουν την περιοχή από τα καμένα. Μέχρι εδώ καλά. Ξεχάσατε όμως να τους πληρώσετε και τα παράτησαν και έφυγαν και γύρισαν πίσω. Μιλάμε σοβαρά τώρα;

Έχω εδώ χθεσινές φωτογραφίες, που δείχνουν κομμένα δέντρα σε αυλές σπιτιών, δείχνουν καμένα σπίτια, γιαπιά, δείχνουν τα πάντα. Τις καταθέτω στα Πρακτικά για να τις δείτε.

(Στο σημείο αυτό ο Βουλευτής κ. Γεώργιος Γερμενής καταθέτει για τα Πρακτικά τις προαναφερθείσες φωτογραφίες, οι οποίες βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Μας ανέφερε ο Πρόεδρος της Βουλής ότι τα πάντα πάνε ρολόι στην περιοχή. Ας πάρουμε τον κύριο Πρόεδρο από το χεράκι να τον ξεναγήσουμε στην περιοχή και να δει σε τι κατάντια, σε τι χάλια βρίσκεται ολόκληρη η περιοχή, όπου δεν έχει γίνει ούτε ένα αποχετευτικό έργο, δεν έχουν καθαριστεί τα λούκια, τα φρεάτια, απολύτως τίποτα. Πού πήγαν και είδαν ότι υπάρχει κάποια βελτίωση στην περιοχή;

Είναι τυχεροί αυτοί οι άνθρωποι. Τους βοηθάει και ο Θεός. Δεν υπάρχουν βροχοπτώσεις και ακραία καιρικά φαινόμενα, γιατί θα είχαμε τα ίδια γεγονότα και τους ίδιους νεκρούς με αυτούς που είχαμε στη Μάνδρα. Τι θα κάνετε λοιπόν; Πέντε μήνες πέρασαν.

Πάμε στην τέταρτη πράξη νομοθετικού περιεχομένου. Εδώ γελάμε.

**ΠΡΟΕΔΡΕΥΩΝ (Μάριος Γεωργιάδης):** Κύριε συνάδελφε, σας παρακαλώ ολοκληρώστε.

**ΓΕΩΡΓΙΟΣ ΓΕΡΜΕΝΗΣ:** Τελειώνω, κύριε Πρόεδρε, σε ένα λεπτό.

Εδώ μιλάει για την κατεδάφιση των προκάτ σπιτιών. Εδώ γελάμε. Στήσατε ένα σόου το καλοκαίρι. Πήρατε τους φίλους σας τους δημοσιογράφους και τα κανάλια να δουν που γκρεμίζονται κάποια προκάτ σε κάποιους αιγιαλούς και παραλίες στο Σχοινιά, λέγοντας ότι κάνετε κάποιο έργο.

Είναι χίλια εξακόσια τα αυθαίρετα που πρέπει να κατεδαφίσετε και πήρατε τους φίλους σας τους δημοσιογράφους και τα κανάλια για να τραβήξετε εκείνο το συμβάν, όπου μια μπουλντόζα κατεδαφίζει ένα προκάτ λυόμενο. Και; Τι έγινε; Από την άλλη, σε όλα αυτά που γκρεμίζατε, ζητούσατε και σας πλήρωναν τον ΕΝΦΙΑ, τους φόρους, ρεύμα, νερό, τηλέφωνο, τα πάντα. Από εκεί τα παίρνατε. Τελικά ποιοι παρανομούν; Οι πολίτες ή η Κυβέρνησή σας;

Συμπερασματικά για να κλείσω και να μην κρατάω άλλο τον χρόνο, θέλω να πω ότι ψηφίζουμε τη συγκεκριμένη κύρωση, αλλά λέμε ότι αυτά είναι ημίμετρα. Δεν είναι μέτρα. Δεν λύνουν κανένα πρόβλημα των κατοίκων των περιοχών που επλήγησαν και, βέβαια, δεν λύνουν ένα μεγάλο πρόβλημα που έχει σχέση με το μεταναστευτικό.

Εμείς λέμε ξεκάθαρα ότι για να λυθούν αυτά τα προβλήματα από τη Χρυσή Αυγή χρειάζεται ένα απόγευμα.

Ευχαριστώ.

(Χειροκροτήματα από την πτέρυγα της Χρυσής Αυγής)

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κ. Γερμενή.

Κύριε Υπουργέ, θα σας δώσω τον λόγο για πέντε λεπτά, ώστε να απαντήσετε στις ερωτήσεις του κ. Κουτσούκου και της κ. Μανωλάκου.

**ΣΩΚΡΑΤΗΣ ΦΑΜΕΛΛΟΣ (Αναπληρωτής Υπουργός Περιβάλλοντος και Ενέργειας):** Ευχαριστώ, κύριε Πρόεδρε.

Θα ήθελα να ξεκινήσω, πρώτα από όλα, με ένα σχόλιο, επειδή ακούσαμε πάλι ένα ρατσιστικό κρεσέντο της ακροδεξιάς.

Το μήνυμα αισιοδοξίας και αγάπης το στέλνουν οι γονείς του 3ου Δημοτικού Σχολείου Ωραιοκάστρου, κυρίες και κύριοι Βουλευτές.

**ΓΕΩΡΓΙΟΣ ΓΕΡΜΕΝΗΣ:** Θα σας πάρω να πάμε μια βόλτα παρέα.

**ΣΩΚΡΑΤΗΣ ΦΑΜΕΛΛΟΣ (Αναπληρωτής Υπουργός Περιβάλλοντος και Ενέργειας):** Εκεί όπου συναντήσαμε πολλές φορές τους ακροδεξιούς έξω από σχολεία, εκεί όπου τα παιδιά έδειξαν τον δρόμο της αγάπης, πρέπει να σας πω ότι οι γονείς εξέλεξαν τον Σύριο οδοντίατρο μέλος του Διοικητικού Συμβουλίου του Συλλόγου Γονέων στο 3ο Δημοτικό Σχολείο Ωραιοκάστρου.

(Χειροκροτήματα από την πτέρυγα του ΣΥΡΙΖΑ)

Αυτή είναι η Ελλάδα της αγάπης, της φιλίας, της αλληλεγγύης. Έρχεται, αν θέλετε, αυτό το γεγονός να αδελφώσει με το μήνυμα του Γιάννη Αντετοκούνμπο, το πιο σημαντικό μήνυμα της Ελλάδος σήμερα, του Έλληνα αθλητή ο οποίος συμπαρίσταται στην άδικη ρατσιστική επίθεση που δέχθηκε ο αδερφός του ο Θανάσης.

Ενώνουμε τις φωνές μας, ζητάμε και εμείς συγγνώμη από τα παιδιά αυτά, που είναι οι καλύτεροι πρεσβευτές της Ελλάδας, γιατί είναι Έλληνες και το δείχνουν και έχουν το καλύτερο πρόσωπο της Ελλάδας προς τα έξω.

(Χειροκροτήματα από την πτέρυγα του ΣΥΡΙΖΑ)

Αυτή είναι η απάντηση στην ακροδεξιά, στο μίσος και τον διχασμό. Έτσι δείχνουμε το μέλλον της χώρας μας.

**ΓΕΩΡΓΙΟΣ ΓΕΡΜΕΝΗΣ:** Σε αυτά που είπα να απαντήσετε.

**ΣΩΚΡΑΤΗΣ ΦΑΜΕΛΛΟΣ (Αναπληρωτής Υπουργός Περιβάλλοντος και Ενέργειας):** Να απαντήσω στις ερωτήσεις της κ. Μανωλάκου.

Παρ’ ότι μου φαίνεται αδιανόητο δημόσιοι λειτουργοί να έχουν υποτιμήσει τις συνθήκες ασφαλείας μιας κατασκευής -και γι’ αυτό πρέπει να τοποθετηθούμε, αν υπάρχει ζήτημα- και ότι έρχονται σε συνεννόηση με ιδιοκτήτες για την κατάσταση του σπιτιού, θεσμικά και μόνο χωρίς να επικροτώ οποιαδήποτε τέτοια περίπτωση συνεννόησης, αν έχει συμβεί, θέλω να σας πω ότι υπάρχει η δυνατότητα να γίνει ένσταση και να υπάρχει και κλιμάκιο επανεκτίμησης.

Μάλιστα υπάρχει και η άλλη επιλογή, την οποία θεωρώ πιο λογική. Να είναι μη συμφέρουσα η επισκευή και να ζητήσει να γίνει πλήρη ανακατασκευή. Διότι, πράγματι, από τη μεγάλη επισκευή μπορεί η ανακατασκευή να είναι συμφέρουσα. Αυτό είναι κάτι που προβλέπεται, μπορεί να γίνει και θα ήθελα να το γνωρίζουν και οι συμπολίτες μας.

Όσον αφορά στα υπόλοιπα, κύριε Κουτσούκο, προφανώς δεν αναφέρθηκα σε τίποτα στο ζήτημα των ευθυνών. Αναφέρθηκα σε έναν παράγοντα που, αν τον υποτιμήσουμε, θα μας εκδικηθεί ξανά. Μάλλον αναφέρθηκα σε δύο παράγοντες. Στην κλιματική αλλαγή που κακώς υποτιμήθηκε αυτό που είπα ότι ζούμε αντίστοιχα φαινόμενα παγκόσμια και πρέπει να σκεφτόμαστε παγκόσμια και να δρούμε τοπικά. Δεν νομίζω να διαφωνούμε όλοι της δημοκρατικής πτέρυγας, του δημοκρατικού τόξου σε αυτό το θέμα.

Το δεύτερο είναι ότι δεν πρέπει να επαναληφθούν τα παράδοξα και οι παραβιάσεις της πολεοδομικής και περιβαλλοντικής νομοθεσίας, διότι και αυτά συνέβαλαν σε έναν μεγάλο βαθμό σε αυτά τα τραγικά φαινόμενα είτε της Μάνδρας είτε της ανατολικής Αττικής.

Εγώ δεν λέω ότι αλλάζουμε όλα όσα συνέβαλαν στην καταστροφή. Εγώ λέω ότι συζητάμε εδώ μαζί να δρομολογήσουμε τομές και πολιτικές μεταρρυθμίσεις, ώστε να μην επαναληφθεί νέο «Μάτι».

Ζήτησα αυτό να γίνει και στον τρόπο αναδόμησης της περιοχής αλλά και με τη δασική στρατηγική και με την πρόληψη δασικών πυρκαγιών και με τα σχέδια διαχείρισης κινδύνου πλημμύρας, κύριε Κουτσούκο, που μπήκαν στο συρτάρι το 2012 και βγήκαν το 2016, επειδή αυτή η Κυβέρνηση επέλεξε να το ολοκληρώσει και γιατί ήμασταν ένα βήμα πριν από την καταδίκη στο Ευρωπαϊκό Δικαστήριο.

Δεν τα ρίχνουμε όλα στην προηγούμενη διοίκηση, αλλά να μην αποτυπώσουμε την πραγματικότητα; Είναι σαν να λέμε και στο FBI ότι δεν βλέπω την καταγγελία για τη «NOVARTIS», κλείνω τα μάτια. Τι θα πει η κοινωνία μετά; Θα πει ότι μπορεί να παίρνουν όλοι δάνεια με αέρα.

Συγχωρήστε με, αλλά αυτό δεν μπορούμε να το επιτρέψουμε, κύριε Κουτσούκο. Αυτό είναι δημοκρατία και ισονομία, προκοπή και τιμιότητα στην πατρίδα μας.

Όμως τι συμβαίνει με τις ανακατασκευές; Κατ’ αρχάς μη ρίχνετε στον κ. Σπίρτζη όλο το ανάθεμα. Δεν έφερε αυτός αναθεωρημένο νόμο για τα αυθαίρετα. Το δικό μας Υπουργείο το έφερε, το Περιβάλλοντος και Ενέργειας. Διότι κάποια στιγμή είπατε ότι ο Σπίρτζης έκανε και αυτό.

Ποια είναι η αλήθεια; Δεν μπορεί να πάρει τακτοποίηση κανένα αυθαίρετο με τον νόμο ο οποίος ψηφίστηκε τον Οκτώβρη του 2017, όταν είναι σε δασική έκταση ή σε ρέμα. Άρα δεν υπάρχει τέτοιο θέμα. Μην τα μπλέκετε. Δεν επιτρέπεται. Δεν επιτρεπόταν κιόλας. Δεν θέλω να το χρεώσω στις προηγούμενες πολιτικές ηγεσίες. Δεν επιτρεπόταν.

Τι προβλέπεται με τη δική μας ρύθμιση; Προβλέπεται το εξής. Αν από τον δασικό χάρτη προκύπτει ότι είναι παλαιότερα δασικό και τώρα άλλης χρήσης -αυτό υπονοεί η ρύθμιση που διαβάσατε-, παραμένει η ίδια ταξινόμηση όπως σε όλη την υπόλοιπη Ελλάδα. Δεν αλλάζει τίποτα και στην ανατολική και στη δυτική Αττική. Στις περιοχές αυτές αν έχει οικοδομική άδεια, τότε αυτή την οικοδομική άδεια, επειδή είναι μια νόμιμη διοικητική πράξη και δεν έχει αναιρεθεί με άλλο τρόπο, την υποβάλλει στο δασαρχείο και παίρνει την εξαίρεση για την άδεια δόμησης που θα βγάλει για ανακατασκευή ή επαναδόμηση, για μην μπλέκει ξανά σε πράξη χαρακτηρισμού. Αυτό λέει. Το είπα και στο Βήμα.

Αν, επίσης, είναι εκτός δασικής έκτασης είτε παλαιότερα είτε τώρα, άρα άλλη χρήση και το 1945 και το 2007 -αναφέρομαι στις δύο αεροφωτογραφίες, γιατί αυτές είναι οι ημερομηνίες του δασικού χάρτη που αναρτήθηκε πέρυσι για τις περιοχές της Ηλείας που ξέρετε και εσείς καλά-, τότε γι’ αυτές τις ΑΑ περιοχές παίρνει τη βεβαίωση της δασικής υπηρεσίας, χωρίς να γίνει πράξη χαρακτηρισμού και χωρίς να περιμένει τον δασικό χάρτη.

Αυτές οι δύο ρυθμίσεις προβλέπονται στη συγκεκριμένη νομοθετική ρύθμιση της υπουργικής τροπολογίας που προτείνουμε εμείς. Άρα, όσοι έχουν κατοικία εκτός δασικής νομοθεσίας μπορούν να πάρουν άμεσα τη βεβαίωση της Δασικής Υπηρεσίας με τον αναρτημένο δασικό χάρτη, είτε είναι σε πύκνωση, είτε σε επέκταση πολεοδομικού σχεδίου, είτε σε εκτός σχεδίου περιοχή –γιατί υπάρχει ο δασικός χάρτης, αυτό είναι το μεγάλο εργαλείο, αναρτημένος βέβαια και όχι ακόμα κυρωμένος, αφού τώρα ξεκινήσαμε- ενώ όποιος ήταν σε περιοχή που ήταν παλαιότερα δασική χρήση, μπορεί με το αντίγραφο της οικοδομικής άδειας να προχωρήσει και να πάρει τη διαβεβαίωση.

Επειδή υπάρχει και άλλη μία ερώτηση για το αν χρειάζεται ειδική ρύθμιση για τα αυθαίρετα που τακτοποιήθηκαν –αναφέρομαι στην κ. Χριστοφιλοπούλου που μου έκανε αυτήν την ερώτηση, η οποία νομίζω ότι έχει έρθει και στον κοινοβουλευτικό έλεγχο- θα ήθελα να σας πω το εξής: Τα αυθαίρετα που τακτοποιούνται δεν είναι σε δασική έκταση. Άρα, υπόκεινται στην πρώτη ρύθμιση την οποία ήδη σας είπα. Επειδή, δηλαδή, δεν είναι σε δασική έκταση, παίρνουν άμεσα τη βεβαίωση μη δασικής χρήσης. Άρα, πράγματι ισχύει και γι’ αυτά. Παίρνουν άμεσα τη βεβαίωση, αλλά για να πάνε να πάρουν την άδεια επισκευής που χρειάζεται, διότι πρέπει να φτιάξουν το σπίτι τους, τρία παράθυρα, μία πόρτα, μισό δωμάτιο, ό,τι προβλέπεται να γίνει σε μία ανακατασκευή.

Άρα, νομίζω ότι σ’ αυτά έχω απαντήσει.

Υπάρχει, όμως, ένα ζήτημα. Θα χτίσουμε με το ίδιο πρότυπο; Γι’ αυτό σας ανέφερα ότι αυτή η νομοθετική ρύθμιση απελευθερώνει τη δασική βεβαίωση με πολύ γρήγορο τρόπο –οι πολίτες της περιοχής γλυτώνουν τουλάχιστον τέσσερις, πέντε μήνες- και θα έρθουμε με ρύθμιση μαζί με το Υπουργείο Υποδομών για τους πολεοδομικούς κανόνες, δηλαδή για να μείνουν οι αναγκαίοι χώροι για τον δρόμο, για την εκτόνωση και τα σχέδια εκκένωσης και την πρόσβαση στην παραλία. Δεν θα επαναληφθεί το ίδιο λανθασμένο πολεοδομικό πρότυπο, να χτίζουμε δηλαδή στα αδιέξοδα και να έχουμε δρόμους που δεν έχουν πρόσβαση στη θάλασσα ή δεν συνδέονται μεταξύ τους και με τις κεντρικές οδικές αρτηρίες.

Αυτό δεν λύνεται με την παρούσα. Θα έρθει νέα ρύθμιση. Με την παρούσα λύνεται το θέμα της δασικής βεβαίωσης και της ανάρτησης δασικού χάρτη που περιλαμβάνει και την πράξη αναδασωτέας.

Κύριε Κουτσούκο, επειδή ρωτήσατε αν είναι άλλη η ρύθμιση για την περιοχή, θα σας πω ότι δεν αλλάζουμε τίποτα, επίσης, στον δασικό χάρτη και στις ρυθμίσεις του. Ο ίδιος χαρακτηρισμός θα είναι. Η δασική βεβαίωση θα είναι η ίδια, μόνο που γίνεται πολύ πιο γρήγορα, γιατί όπως καταλαβαίνετε, το οφείλουμε όλοι στους πολίτες που πρέπει να αποκατασταθούν πολύ γρήγορα ως προς τις κατοικίες.

Κύριε Πρόεδρε, νομίζω ότι τα ανέφερα όλα.

Ευχαριστώ πολύ.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε, κύριε Υπουργέ.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Κύριε Πρόεδρε, θα μπορούσα να έχω τον λόγο;

**ΠΡΟΕΔΡΕΥΩΝ (Μάριος Γεωργιάδης):** Ορίστε, κυρία Χριστοφιλοπούλου, έχετε τον λόγο.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Κύριε Υπουργέ, θέλω πραγματικά να σας πω ότι ναι μεν σε ό,τι αφορά τα νομιμοποιηθέντα…

**ΣΩΚΡΑΤΗΣ ΦΑΜΕΛΛΟΣ (Αναπληρωτής Υπουργός Περιβάλλοντος και Ενέργειας):** Τα τακτοποιηθέντα.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Ναι, τα τακτοποιηθέντα κατά τους νόμους του 2013 και του 2017.

Γι’ αυτά, λοιπόν, έχετε απαντήσει και είστε ξεκάθαρος. Ωστόσο, κύριε Υπουργέ, δεν ξέρω αν θα μείνετε στην Αίθουσα –εγώ μπορώ να περιμένω και να μη διακόψω τους εισηγητές- αλλά αν δεν μείνετε, πρέπει να πω τώρα δύο-τρία πράγματα.

**ΣΩΚΡΑΤΗΣ ΦΑΜΕΛΛΟΣ (Αναπληρωτής Υπουργός Περιβάλλοντος και Ενέργειας):** Αν έχω κάτι να απαντήσω, ευχαρίστως, αν μου το επιτρέψει και ο κύριος Πρόεδρος.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Κατ’ αρχάς νομίζουμε ότι πρέπει να προβλεφθούν, για να απαντήσει ο Υπουργός για την τροπολογία. Αλλιώς, τον χρόνο ομιλίας μου ως Κοινοβουλευτική Εκπρόσωπος…

**ΠΡΟΕΔΡΕΥΩΝ (Μάριος Γεωργιάδης):** Αν μπορείτε σε ένα λεπτό να έχετε ολοκληρώσει, τότε μπορείτε να μιλήσετε.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Σε ένα λεπτό θα έχω ολοκληρώσει, κύριε Πρόεδρε.

Ρωτώ αν μπορούν να προβλεφθούν κάποιες προθεσμίες ενέργειας της Διοίκησης και να προβλεφθούν και ποινικές και πειθαρχικές κυρώσεις, ώστε να δώσουμε μία ώθηση προκειμένου να μην αργήσει άλλο αυτή η κατάσταση, διότι καταλαβαίνετε ότι εμείς ασκήσαμε τότε τον κοινοβουλευτικό έλεγχο εγκαίρως, για να μην περάσουν όλοι αυτοί οι μήνες και να έχουμε αυτή τη διάταξη γρηγορότερα, να διευκολυνθεί δηλαδή η κατάσταση.

Όμως, η ίδια διάταξη δεν τα λύνει όλα. Η δική σας εξήγηση λύνει τώρα το πρόβλημα, γιατί δεν είναι ευθαρσώς γραμμένο μέσα στον νόμο. Επίσης, θέλω να πω ότι αφού η έκδοση της βεβαίωσης της Δασικής Υπηρεσίας στην περίπτωση που υπάρχει αυτή η οικοδομική άδεια, όπως είπατε, γίνεται κατά δέσμια αρμοδιότητα, γιατί βάζουμε ένα διοικητικό βάρος επιπλέον, δηλαδή το να ελέγξουμε αν υπάρχει; Πρέπει να ελεγχθεί αν υπάρχει; Έτσι εγώ διαβάζω την τροπολογία. Αν τη διαβάζω λάθος, απαντήστε μου.

**ΣΩΚΡΑΤΗΣ ΦΑΜΕΛΛΟΣ (Αναπληρωτής Υπουργός Περιβάλλοντος και Ενέργειας):** Αν υπάρχει οικοδομική άδεια, λέτε;

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Ναι, βεβαίως.

**ΣΩΚΡΑΤΗΣ ΦΑΜΕΛΛΟΣ (Αναπληρωτής Υπουργός Περιβάλλοντος και Ενέργειας):** Προφανώς πρέπει να υπάρχει! Θα σας πω.

**ΠΡΟΕΔΡΕΥΩΝ (Μάριος Γεωργιάδης):** Κύριε Υπουργέ, σύντομα, σας παρακαλώ, για να συνεχίσουμε τη διαδικασία.

**ΣΩΚΡΑΤΗΣ ΦΑΜΕΛΛΟΣ (Αναπληρωτής Υπουργός Περιβάλλοντος και Ενέργειας):** Είμαι ξεκάθαρος. Δεν προβλέπεται να γίνεται αυτή η ρύθμιση για όσους δεν έχουν οικοδομική άδεια…

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Όχι, δεν ρώτησα αυτό.

**ΣΩΚΡΑΤΗΣ ΦΑΜΕΛΛΟΣ (Αναπληρωτής Υπουργός Περιβάλλοντος και Ενέργειας):** …διότι αν κάποιος δεν έχει οικοδομική άδεια και είναι και σε δασική έκταση, θα πρέπει να βρούμε μία άλλη περιοχή να πάει.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Δεν ρώτησα αυτό, κύριε Υπουργέ.

**ΣΩΚΡΑΤΗΣ ΦΑΜΕΛΛΟΣ (Αναπληρωτής Υπουργός Περιβάλλοντος και Ενέργειας):** Τι εννοείτε τότε;

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Λέω για την περίπτωση που είτε είναι τακτοποιηθέν είτε είναι οικοδομική άδεια, όταν αυτός είναι -κατά κάποιο τρόπο- νόμιμος, γιατί χρειάζεται πάλι να πάρει βεβαίωση ότι υπάρχει; Εάν το διαβάζω λάθος, πείτε μου. Δηλαδή αφού έχει την άδεια, να μην χρειάζεται επιπλέον να κάνει δίκη, να μην προσθέσουμε διοικητικό βάρος -αυτό λέω- στον αδειούχo.

**ΣΩΚΡΑΤΗΣ ΦΑΜΕΛΛΟΣ (Αναπληρωτής Υπουργός Περιβάλλοντος και Ενέργειας):** Αναφέρεστε, λοιπόν, σε ένα αντικείμενο που δεν είναι στην αρμοδιότητα του δικού μου Υπουργείου, αλλά εγώ θα σας πω τι γνωρίζω μέχρι στιγμής, διότι θα έρθουμε πάλι στην Ολομέλεια με τον κ. Σπίρτζη και τον κ. Σταθάκη για τη συναρμοδιότητα.

Αναφέρεστε στο εάν απαιτείται άδεια δόμησης για τις κατασκευές μεγάλης κλίμακας και επισκευής. Ναι, υπάρχει πολεοδομική νομοθεσία που επιβάλλει στην ανακατασκευή να υπάρχει άδεια δόμησης. Αυτό δεν μπορώ να το τροποποιήσω με δική μου πρωτοβουλία. Και σε καμμιά περίπτωση δεν έχω καμμία αρμοδιότητα να το τροποποιήσω. Τώρα απαιτείται άδεια δόμησης.

Εμείς, ως Υπουργείο ερχόμαστε και συμβάλουμε στην επιτάχυνση της δασικής βεβαίωσης που είναι αρμοδιότητά μου. Θα μου επιτρέψετε να πω ότι πράγματι υπάρχει νομοθεσία για την έκδοση αδείας δόμησης. Θα πρέπει να δούμε να γίνεται και αυτή χωρίς διοικητικά βάρη και χρονικά βάρη για τον πολίτη. Είναι το επόμενο στάδιο όμως, για το οποίο εγώ δεν μπορώ να έχω καμμία δυνατότητα να παρέμβω αυτή τη στιγμή. Θα έρθουμε όμως με ρύθμιση που να δίνει και τα πολεοδομικά σταθερότυπα με ικανοποιητικό τρόπο για να μην επαναληφθούν νέα φαινόμενα. Διότι δεν είναι μόνο να βγάλουμε γρήγορα τις άδειες δόμησης -και κλείνω, κύριε Πρόεδρε- και να μην κάνουμε πάλι αδιέξοδους δρόμους και τυφλά οικόπεδα -μαζί θα το συζητήσουμε εδώ-, αλλά είναι το επόμενο στάδιο που αφορά την άδεια δόμησης, που είναι νομοθετικά προβλεπόμενη για όλες αυτές τις δραστηριότητες.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κύριο Υπουργό.

Θεωρώ ότι έχει γίνει εκτενής διάλογος και συζήτηση γύρω από την τροπολογία. Σίγουρα, θα μπορεί η καθεμία και ο καθένας από εσάς να τοποθετηθεί.

Πριν σας καλέσω στο Βήμα, κυρία Μανωλάκου, θα ήθελα να κάνω μια ανακοίνωση προς το Σώμα: Οι Διαρκείς Επιτροπές Δημόσιας Διοίκησης, Δημόσιας Τάξης και Δικαιοσύνης και Παραγωγής και Εμπορίου καταθέτουν την έκθεσή τους στο σχέδιο νόμου του Υπουργείου Ψηφιακής Πολιτικής, Τηλεπικοινωνιών και Ενημέρωσης: «Ενσωμάτωση στην ελληνική νομοθεσία της Οδηγίας 2016/1148/ΕΕ του Ευρωπαϊκού Κοινοβουλίου και του Συμβουλίου σχετικά με μέτρα για υψηλό κοινό επίπεδο ασφάλειας συστημάτων δικτύου και πληροφοριών σε ολόκληρη την Ευρώπη».

Ορίστε, κυρία Μανωλάκου, έχετε τον λόγο για δεκαπέντε λεπτά ως ειδική αγορήτρια του Κομμουνιστικού Κόμματος Ελλάδας.

**ΔΙΑΜΑΝΤΩ ΜΑΝΩΛΑΚΟΥ:** Το σχέδιο νόμου φαίνεται σαν μια τυπική διαδικασία επειδή κυρώνει πέντε πράξης νομοθετικού περιεχομένου. Όμως, έχει ιδιαίτερο ενδιαφέρον γιατί αυτά ήδη έχουν εφαρμοστεί, υλοποιούνται. Συνεπώς, γνωρίζουμε χειροπιαστά πολύ καλά τα μειονεκτήματα και την ανεπάρκεια για λύση αυτών των προβλημάτων με βάση αυτά που έχουν προκύψει στην πορεία.

Βεβαίως, όσο κι αν προσπάθησε να τα ωραιοποιήσει ο Αναπληρωτής Υπουργός, θα πω ότι η πραγματικότητα είναι πολύ σκληρή και πολύ φοβόμαστε ότι η τροπολογία περισσότερο θα μπερδέψει, παρά θα λύσει ζητήματα. Και οι πληγέντες είναι μέσα στην απελπισία και την ανασφάλεια από την πολιτική σας.

Και να σας πω και κάτι μιας και είστε εδώ, κύριε Υπουργέ; Γιατί δεν τη φέρνατε πιο νωρίς; Έτσι, θα είχαμε τη δυνατότητα και να κάνουμε παρατηρήσεις και βελτιώσεις. Όμως, το φέρνετε σαν μέτρο αποσπασματικό και δεν έχουμε την εικόνα.

Και θα πάω τώρα πιο ειδικά στα άρθρα:

Έρχομαι στο άρθρο 1 που αφορά την παράταση του μειωμένου ΦΠΑ μόνο για πέντε νησιά μέχρι τον Δεκέμβριο με άλλοθι το προσφυγικό. Ε, είναι απαράδεκτο, γιατί το οικονομικό αντιστάθμισμα ταυτίζεται με την αποδοχή των επικίνδυνων αντιδραστικών επιλογών της Ευρωπαϊκής Ένωσης που μετατρέπει τα νησιά σε μόνιμο χώρο διπλού εγκλωβισμού προσφύγων και μεταναστών καταπατώντας τα δικαιώματά τους. Ο μειωμένος συντελεστής σε όλα τα νησιά ήταν δίκαιο αίτημα και όταν επιτεύχθηκε, δεν υπήρχε προσφυγικό. Είναι μέτρο μείωσης των συνεπειών του μεγάλου μεταφορικού κόστους και άλλων δυσμενών παραγόντων που δυσκολεύουν τη ζωή των νησιωτών. Σήμερα στα νησιά που έχει καταργηθεί ο μειωμένος συντελεστής η ακρίβεια έχει φουντώσει συγκριτικά ακόμα και με αυτή της ηπειρωτικής Ελλάδας, πάνω από 15% με 20%.

Να πει κανείς για τη βενζίνη; Στη Σάμο είναι 1,8 ευρώ και δίπλα, στην Ικαρία αγγίζει τα 2 ευρώ. Τα ίδια και στο πετρέλαιο θέρμανσης κ.ο.κ. Βέβαια, η τιμή της ούτως ή άλλως είναι πανάκριβη και για δύο νησιά και για όλη την Ελλάδα. Και να σας πω πως δεν είναι καθόλου τυχαίο ότι προχθές οι νησιώτες και κυρίως από την Ικαρία, ταξίδεψαν και ήταν σε κινητοποιήσεις στην Αθήνα ακριβώς γι’ αυτά τα ζητήματα.

Το μεταφορικό ισοδύναμο μέχρι στιγμής είναι χωρίς αντίκρισμα. Το μόνο που έχουν πάρει είναι 4 ακόμα ευρώ επιστροφή από εισιτήρια οικονομικής θέσης.

Εμείς αυτό που έχουμε να πούμε είναι ότι το ΚΚΕ πρωτοστάτησε στους αγώνες και στις νομοθετικές πρωτοβουλίες για μειωμένο συντελεστή και θα συνεχίσουμε. Καταθέσαμε τροπολογία για τη διατήρηση του μειωμένου ΦΠΑ στα νησιά, χωρίς να συνδέεται με το προσφυγικό, αλλά με τις δυσκολίες στη ζωή των νησιωτών. Βέβαια, να θυμίσω ότι στο τρίτο μνημόνιο της Κυβέρνησης ΣΥΡΙΖΑ - ΑΝΕΛ, που ψήφισαν και τα άλλα κόμματα, υπήρχε δέσμευση για την κατάργηση του μειωμένου ΦΠΑ στα νησιά. Γι’ αυτό προφανώς ψηφίζετε και το άρθρο και το νομοσχέδιο συνολικά.

Σε ό,τι αφορά το άρθρο 2 για τη σύσταση ειδικού λογαριασμού και τη διαχείρισή του για πληγέντες, είχαμε αναλυτική ενημέρωση από τον Πρόεδρο της Βουλής. Δεν εξασφαλίζει η διαχείρισή του ότι θα λυθούν τα προβλήματα, αφού τέσσερις μήνες μετά συνεχίζουν να υπάρχουν. Μάλιστα, στο άρθρο 3 που κυρώνονται τα ειδικά μέτρα για τους πληγέντες και την αποκατάσταση ζημιών από τις πυρκαγιές, αναδεικνύουν πόσο ανεπαρκή είναι αυτά. Οι πυρόπληκτοι το βιώνουν. Βιώνουν τις ελλείψεις και κινητοποιούνται. Αυτό έκαναν και την Κυριακή με τον Μαραθώνιο δρόμο. Δήλωσαν ότι τρέχουν και αυτοί τον δικό τους «Μαραθώνιο». Οι πληγές είναι ακόμα ανοιχτές. Οι κάτοικοι προσπαθούν να σταθούν ξανά στα πόδια τους. Συνεπώς είναι λογικό να απαιτούν άμεση αποζημίωση στο 100% της συνολικής ζημιάς.

Σίγουρα, όμως, πρέπει να αντιμετωπιστούν άμεσα οι ελλείψεις στους τομείς δασοπροστασίας και πυρόσβεσης και να εκπονηθεί σχέδιο αντιμετώπισης παρόμοιων φαινομένων. Όσο περνάει ο καιρός, τόσο περισσότερο αποκαλύπτεται το μέγεθος των προβλημάτων. Για αυτό πρέπει να αντιμετωπιστούν πάνω απ’ όλα οι πραγματικές αιτίες της καταστροφής.

Συνεπώς πέρα από τα ανεπαρκή μέτρα της πράξης νομοθετικού περιεχομένου υπάρχει και το εξής: Πολλά από αυτά που υπήρχαν στην πράξη ή από άλλες δεσμεύσεις της Κυβέρνησης είτε δεν εφαρμόστηκαν είτε καθυστερούν είτε εφαρμόζονται με αποκλεισμούς και εξαιρέσεις. Να σας πω; Στα νοσοκομεία νοσηλεύονται εγκαυματίες. Οι αποκλειστικές νοσοκόμες επιβαρύνουν τον ασθενή. Είναι άλλο ο εγκαυματίας που συνεχίζει θεραπεία στο σπίτι και δεν καλύπτεται καθόλου η θεραπεία από τον ΕΟΠΥΥ για τα φάρμακα που παίρνει; Συνεπώς η μηδενική συμμετοχή που αναφέρεται και στο άρθρο 15 είναι στα χαρτιά, ενώ άμεσα έπρεπε να είχε δοθεί. Ή ακόμα βάζετε χρονικά περιθώρια ως το τέλος της χρονιάς για μια σειρά ανάγκες, τη στιγμή που θα έπρεπε να παραταθούν.

Αποζημιώσεις για ανακατασκευή ή επισκευή κατοικιών. Βρισκόμαστε ακόμα στη φάση των αιτήσεων. Και αν πάρουμε υπ’ όψιν και αυτά που σας είπα, κύριε Υπουργέ, και το ότι ζητούσαν να χαρακτηριστούν «κίτρινα» τα σπίτια μέσα στην απελπισία τους, ενώ η καταστροφή ήταν μεγαλύτερη, καταλαβαίνετε τι έχει να γίνει.

Στην καταβολή επιδομάτων είναι ψίχουλα οι 5.000 ευρώ εφάπαξ ανά κατοικία και οι 8.000 ανά μικροεπαγγελματία. Όμως, και αυτά δεν έχουν δοθεί ακόμα στο σύνολο των πληγέντων, ενώ πυρόπληκτοι που για διάφορους λόγους καθυστέρησαν να υποβάλουν τα δικαιολογητικά πηγαίνοντας προς τους δήμους, συναντούν άρνηση υπαλλήλων να τα παραλάβουν, καθώς είναι εκπρόθεσμα.

Μα, ακόμα και όταν τα παίρνουν, ξεκαθαρίζουν στους πληγέντες ότι δεν πρόκειται να προχωρήσει η αίτησή τους, αφού οι ημερομηνίες έχουν παρέλθει. Χρειάζεται, απαιτείται παράταση όλων των διαδικασιών και περιμένουμε να ακούσουμε ότι δεσμεύεστε γι’ αυτό.

Φιλοξενία στις κατασκηνώσεις: Δεν υπάρχει καμμία επίσημη ανακοίνωση για το χρονικό διάστημα που θα μπορούσαν οι πυρόπληκτοι να φιλοξενούνται σε αυτές τις δομές. Κρίνουμε ότι θα χρειαστεί να παραταθεί σημαντικά η φιλοξενία αυτών των ανθρώπων στους συγκεκριμένους χώρους, δεδομένου ότι οι αποζημιώσεις καθυστερούν ιδιαίτερα, και φυσικά να ληφθούν όλα τα αναγκαία μέτρα, γιατί μπαίνουμε στον χειμώνα και οι υποδομές αυτές είναι ανεπαρκείς.

Με την ευκαιρία, θα ήθελα να πω ότι στην επιδότηση ενοικίου υπήρξε βελτίωση -το αναγνωρίζουν- ως προς τα χιλιόμετρα μέσα στα οποία αν οι πυρόπληκτοι έχουν δευτερεύουσα κατοικία, δεν δικαιούνται την επιδότηση. Ωστόσο, συνεχίζουν να υπάρχουν αποκλεισμοί, ενώ τα ποσά είναι ανεπαρκή, μετά από την κατακόρυφη αύξηση στα ενοίκια στις γύρω περιοχές και την αισχροκέρδεια που υπάρχει. Η εκταμίευση ζητούν να γίνεται ανά μήνα.

Φορολογία: Το είπαμε και το λέμε ξανά. Είναι κοροϊδία. Στην ουσία δόθηκε μια αναβολή για την καταβολή των δόσεων στη φορολογία εισοδήματος μέχρι τις 31 Δεκεμβρίου. Είναι ψίχουλα, είναι λιγότερα από ψίχουλα. Αυτοί έχασαν τα πάντα. Τι να πληρώσουν;

Αντιπλημμυρικά έργα: Δεν έχει προχωρήσει κάτι ουσιαστικά. Κάποιες προσπάθειες που έχουν γίνει είναι πρόχειρες κατά τόπους και σίγουρα χωρίς κάποιο οργανωμένο σχέδιο.

Κόψιμο και αποκομιδή καμένων δένδρων: Αν και κόπηκαν τα περισσότερα, κορμοί και κλαδιά έχουν αφεθεί στο έδαφος μέχρι χθες που μιλούσα μαζί τους.

Αποζημίωση επαγγελματιών που επλήγησαν: Δεν έχει προχωρήσει ουσιαστικά. Χρονικές αναστολές υπάρχουν σε ασφαλιστικές ρυθμίσεις, όπως αναστολή υπήρξε και στην είσπραξη συγκεκριμένων διοδίων. Όμως, και αυτά ήταν ούτε για πέντε ημέρες από τότε που ξέσπασε η πυρκαγιά. Δηλαδή τίποτα. Ούτε μια κάρτα που ζήτησαν οι πυρόπληκτοι για να μετακινούνται αδαπάνως δεν δόθηκε. Και όμως, την ίδια ώρα κάθε χρόνο στο ΝΑΤΟ δίνετε 4 δισεκατομμύρια και πάνω.

Απομάκρυνση αμιάντου: Δυστυχώς δεν έχει προχωρήσει. Συνεχίζουν να υπάρχουν στοιβαγμένες σακούλες σε σημεία της περιοχής, ενώ δεν έχει απομακρυνθεί από την πλειοψηφία των καμένων οικημάτων. Χρειάζεται επιτάχυνση με τα ειδικά συνεργεία προστασίας της δημόσιας υγείας.

Καμένα αυτοκίνητα: δεν αναφέρθηκε πουθενά για αποζημίωση, παρά μόνο διαγραφή των αδειών κυκλοφορίας. Εντάξει, αφού έχουν καταστραφεί, τι τέλη κυκλοφορίας να πληρώνουν, εδώ που τα λέμε;

Απορρύπανση της περιοχής: Δεν υπάρχει επίσημη ανακοίνωση από κρατικό φορέα. Μόνο τα αποτελέσματα του «Δημόκριτου». Ούτε από το ΥΠΕΚΑ, κύριε Υπουργέ, ούτε από το Υπουργείο Υγείας για το αν αυτή έχει ολοκληρωθεί, αν έχουν γίνει απαραίτητες μετρήσεις και ποια είναι τα αποτελέσματά τους.

Μοριοδοτήσεις και μετεγγραφές των πυρόπληκτων φοιτητών: Υπάρχει πλήρης ανακολουθία μεταξύ του προγράμματος των πράξεων νομοθετικού περιεχομένου και των δεσμεύσεων του Υπουργού Παιδείας. Εμείς περιμένουμε απάντηση. Η μοριοδότηση για εισαγωγή στα ΑΕΙ και ΤΕΙ ήταν μόνο για τους περυσινούς απόφοιτους της Γ΄ λυκείου. Όμως, είναι πολύ σημαντική η μοριοδότηση για τους φετινούς, με δεδομένο ότι κυρίως αυτά τα παιδιά θα αναγκαστούν να προετοιμαστούν για τις εξετάσεις μέσα σε εξαιρετικά αντίξοες συνθήκες. Όπως επίσης να μην είναι μόνο για όσους τα σπίτια τους έχουν χαρακτηριστεί «κόκκινα» ή έχουν χάσει δικούς τους. Και εδώ που τα λέμε στην Ομοσπονδία Γονέων με το Υπουργείο Παιδείας υπήρξε δέσμευση ότι αυτό θα αλλάξει με νεότερη ρύθμιση. Όμως, δεν έχει γίνει τίποτα.

Όμως και στην αποκατάσταση περιβάλλοντος χώρου γίνεται ένα αλαλούμ. Τη μια τους λέτε «να μην κόψετε τα καμένα», μετά «κόφτε τα». Και τι αναφέρεται στην πράξη νομοθετικού περιεχομένου; Η διενέργεια αυτοψίας πριν και μετά την αποκατάσταση.

Η πολυπλοκότητα των διαδικασιών και η γραφειοκρατία χαρακτηρίζουν τα πάντα και μένουν άνθρωποι, οι οποίοι δικαιούνται και χρειάζονται βοήθεια. Συνεπώς, άμεση απλούστευση όλων των διαδικασιών. Αυτό που λέω αφορά και την τροπολογία που καταθέσατε.

Τέλος, όσον αφορά το τέταρτο άρθρο, η αναφορά για κατεδαφίσεις ουσιαστικά αφορά στη συντριπτική πλειοψηφία αποφάσεις που προϋπήρχαν της πυρκαγιάς και δεν είχαν εφαρμοστεί, δηλαδή και χωρίς τη φονική πυρκαγιά έπρεπε να τις υλοποιήσετε. Αφορούν περιφράξεις, τοίχους και άλλα στις αναφερόμενες περιοχές. Εμείς λέμε ότι είναι αποσπασματικές και εξόφθαλμες περιπτώσεις. Το χρησιμοποιήσατε, όμως, πάρα πολύ για να συγκαλύψετε τις ευθύνες που έχετε κι εσείς και οι προηγούμενοι και να φορτώσετε στους ίδιους τους κατοίκους την αιτία της καταστροφής.

Η αναρχία του καπιταλιστικού δρόμου ανάπτυξης, όπως υπάρχει σ’ όλους τους τομείς, υπάρχει κι εδώ. Αυτήν την αυθαιρεσία εδώ και χρόνια την έχει εκθρέψει το ίδιο το καπιταλιστικό κράτος και για να δώσει διέξοδο στο πιεστικό πρόβλημα στέγασης, επειδή δεν είχε ποτέ σχέδιο εργατικής λαϊκής κατοικίας, αλλά πάνω απ’ όλα γιατί η κερδοσκοπία στη γη βοηθούσε την αστική τάξη και τα κόμματά της να κάνουν συμμαχίες με τμήματα μισθωτών εργαζομένων, ενώ ταυτόχρονα έδιναν γρήγορο κέρδος στον καπιταλιστικό κατασκευαστικό κλάδο.

Οι κάτοικοι εδώ και χρόνια πληρώνουν και ΕΝΦΙΑ και για τακτοποιήσεις και δάνεια και ρεύμα, τα πάντα, για να μπορούν να μένουν στην περιοχή. Δεν επιτρέπεται σε κανέναν να τολμά να ρίχνει το φταίξιμο σε αυτούς τους ανθρώπους που έχουν φτύσει αίμα για να φτιάξουν ένα σπίτι, δεν επιτρέπεται σε κανέναν να ταυτίζει αυτούς τους ανθρώπους με τους μεγαλοεισοδηματίες που καταπάτησαν και νομιμοποίησαν κρατικές δασικές εκτάσεις για βίλες πάνω στον γιαλό. Αυτούς με έναν τρόπο στην τροπολογία που καταθέσατε τους δικαιώνετε.

Ρωτάμε, λοιπόν: Έφταιγαν για την πολύνεκρη πυρκαγιά τα αυθαίρετα; Με τις δρομολογούμενες εξελίξεις που έχετε για τις δύο χιλιάδες επτακόσια στρέμματα υπό ένταξη στο σχέδιο πόλης της Ραφήνας, αλλά και με τις οικιστικές πυκνώσεις, αυξάνετε την πολεοδομημένη έκταση στο 182%. Δεν υπάρχουν εξασφαλισμένες υποδομές, ώστε αυτά να μην αποτελέσουν τα επόμενα χρόνια πάλι ένα νέο Μάτι.

Το ζήτημα που μπαίνει, λοιπόν, είναι ο σχεδιασμός από την αρχή που θα εξασφαλίσει τις προϋποθέσεις ασφαλούς και σύγχρονης λαϊκής κατοικίας και όχι αποσπασματικά μέτρα που φέρνετε κομματιαστά. Γι’ αυτό ο εφησυχασμός του λαού και η απόκρυψη των ανεπαρκειών της πολιτικής προστασίας πριν από τις καταστροφές αποτελούν για το αστικό κράτος εξίσου μόνιμο χαρακτηριστικό με την κοροϊδία και τον αποπροσανατολισμό για τις πραγματικές αιτίες των καταστροφών.

Δυστυχώς, τέτοιες καταστάσεις θα έχουμε όσο οι προτεραιότητες, οι ιεραρχήσεις και τα κριτήρια δράσης ενός κράτους και μιας οικονομίας είναι η επιδίωξη του καπιταλιστικού κέρδους και όχι οι ανάγκες του ανθρώπου.

Τρανταχτό παράδειγμα είναι οι πλημμύρες στη Μάνδρα. Ένας χρόνος πέρασε και συνεχίζετε να μην έχετε αντιπλημμυρικά στα επιλέξιμα του προϋπολογισμού, γιατί δεν αφήνουν κέρδος στους μεγαλοεργολάβους και τους ομίλους. Μπορεί, δηλαδή, να θρηνήσουμε και νέα θύματα.

Γι’ αυτό ακριβώς καλούμε τους νησιώτες, τους πληγέντες από τις φονικές πυρκαγιές και συνολικά τον λαό να μην εγκλωβίζονται στα ψίχουλα, γιατί πολιτική των αστικών κυβερνήσεων και ειδικά σε προεκλογικές περιόδους είναι να δίνουν ένα και μετά να παίρνουν πίσω δέκα, καταδικάζοντας την πλειοψηφία σε φτώχεια, μιζέρια και ανεργία.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε την κ. Μανωλάκου.

**ΣΩΚΡΑΤΗΣ ΦΑΜΕΛΛΟΣ (Αναπληρωτής Υπουργός Περιβάλλοντος και Ενέργειας):** Κύριε Πρόεδρε, θα ήθελα τον λόγο για ένα λεπτό.

**ΠΡΟΕΔΡΕΥΩΝ (Μάριος Γεωργιάδης):** Κύριε Υπουργέ, έχετε το δικαίωμα να λάβετε τον λόγο, αφού το θέλετε.

**ΣΩΚΡΑΤΗΣ ΦΑΜΕΛΛΟΣ (Αναπληρωτής Υπουργός Περιβάλλοντος και Ενέργειας):** Απλώς προς διευκρίνιση, επειδή είμαι παρών και δεν μπορώ να μην απαντήσω, γιατί πιθανόν να ενημερώνονται και οι πολίτες -και ελπίζω να ενημερώνονται από τη Βουλή οι πολίτες, κύριε Πρόεδρε-, να πω ότι έχουν γίνει μετρήσεις στη θάλασσα, στην ατμόσφαιρα και μετρήσεις όσον αφορά την ακτινοβολία από την Επιτροπή Ατομικής Ενέργειας, τον «Δημόκριτο», το ΕΛΚΕΘΕ και το Εθνικό Αστεροσκοπείο. Δεν υπάρχει καμμία υπέρβαση καμμίας παραμέτρου. Έχουν ανακοινωθεί όλα δημόσια. Δεν επιτρέπεται να κινδυνολογούμε και να σπεκουλάρουμε σε θέματα δημόσιας υγείας και ασφάλειας της ζωής. Αυτό προς απάντησή σας, γιατί αφήσατε μια υπόνοια.

Δεύτερον, δεν υπάρχει καμμία νομιμοποίηση όσον αφορά την καταπάτηση και την εμπορική αξιοποίηση δάσους ή δημόσιας περιουσίας με την τροπολογία. Μόνο οι περιοχές που δεν καλύπτονται από τη δασική νομοθεσία και έχουν οικοδομική άδεια παίρνουν γρήγορα βεβαίωση. Είναι δικαίωμα ζωής η κατοικία και αν το αρνείστε, αρνείστε το δικαίωμα αποκατάστασης για πολίτες στην περιοχή, που πολλοί είναι και στα εργατικά στρώματα και στα μικρομεσαία στρώματα της κοινωνίας.

**ΔΙΑΜΑΝΤΩ ΜΑΝΩΛΑΚΟΥ:** Το αντίθετο ζητάμε! Διαστρεβλώνετε τη θέση του ΚΚΕ.

**ΠΡΟΕΔΡΕΥΩΝ (Μάριος Γεωργιάδης):** Σας παρακαλώ, κυρία Μανωλάκου.

**ΣΩΚΡΑΤΗΣ ΦΑΜΕΛΛΟΣ (Αναπληρωτής Υπουργός Περιβάλλοντος και Ενέργειας):** Επέδειξα μια διάθεση συνεννόησης και, κυρία Μανωλάκου, δεν μπορείτε να σπεκουλάρετε επί αυτών.

Και επειδή είπατε για μεγάλες και όχι αποσπασματικές αλλαγές, η εθνική στρατηγική για τα δάση, οι δασικοί χάρτες και η πρόληψη δασικών πυρκαγιών είναι στρατηγικές μεταρρυθμιστικές τομές, ώστε να μην πάμε σε αποσπασματικές πολιτικές και αυτές επέλεξε η Κυβέρνησή μας.

Σας ευχαριστώ πολύ.

**ΔΙΑΜΑΝΤΩ ΜΑΝΩΛΑΚΟΥ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Μάριος Γεωργιάδης):** Τι θέλετε, κυρία Μανωλάκου; Πείτε μου.

**ΔΙΑΜΑΝΤΩ ΜΑΝΩΛΑΚΟΥ:** Δεν μπορεί να διαστρεβλώνει τη θέση του ΚΚΕ. Εμείς για τους πληγέντες ζητήσαμε κατοχύρωση όλων των κατοικιών, αλλά ταυτόχρονα απαιτήσαμε και υποδομές, για να μην ξαναδούμε ένα νέο Μάτι και φοβόμαστε ότι αυτό θα γίνει.

**ΠΡΟΕΔΡΕΥΩΝ (Μάριος Γεωργιάδης):** Εντάξει, κυρία Μανωλάκου. Είναι ξεκάθαρη η θέση σας.

Τον λόγο έχει ο ειδικός αγορητής των Ανεξαρτήτων Ελλήνων κ. Κατσίκης για δεκαπέντε λεπτά.

**ΚΩΝΣΤΑΝΤΙΝΟΣ ΚΑΤΣΙΚΗΣ:** Ευχαριστώ, κύριε Πρόεδρε.

Κυρία και κύριε Υπουργέ, συζητάμε την κύρωση των τεσσάρων πράξεων νομοθετικού περιεχομένου, εκ των οποίων οι τρεις συγκροτήθηκαν συνεπεία των εκτάκτων αναγκών που προέκυψαν από τις καταστροφικές πυρκαγιές που έπληξαν την Αττική τον περασμένο Ιούλιο. Πέραν των τριών αυτών για τις οποίες θα αναφερθώ συνολικά στη συνέχεια, η έτερη πράξη νομοθετικού περιεχομένου αφορά στην παράταση των μειωμένων συντελεστών του ΦΠΑ σε πέντε νησιά του Αιγαίου, τη Λέσβο, τη Σάμο, τη Χίο, τη Λέρο και την Κω, τα οποία έχουν επωμιστεί το κυριότερο βάρος διαχείρισης της ανθρωπιστικής προσφυγικής κρίσης που βρίσκεται σε εξέλιξη τα τελευταία χρόνια.

Όπως πολύ σωστά επισημάνθηκε και κατά τη συνεδρίαση της Επιτροπής Οικονομικών Υποθέσεων, η από την 29η Ιουνίου 2018 πράξη νομοθετικού περιεχομένου, με θέμα την παράταση μειωμένων συντελεστών ΦΠΑ στα προαναφερθέντα νησιά, έρχεται σε μια στιγμή που η Κυβέρνηση αποδεικνύει εμπράκτως τις κοινωνικές της ευαισθησίες και μεριμνά τοιουτοτρόπως, παρατείνοντας την περίοδο φορολογικών ελαφρύνσεων των τοπικών κοινωνιών.

(Στο σημείο αυτό την Προεδρική Έδρα καταλαμβάνει ο ΣΤ΄ Αντιπρόεδρος της Βουλής κ. **ΓΕΩΡΓΙΟΣ ΛΑΜΠΡΟΥΛΗΣ**)

Παράλληλα δε ενισχύονται περαιτέρω τα μέτρα οικονομικής στήριξης των απομακρυσμένων από την ενδοχώρα περιοχών της επικράτειας μέσα από τη θέσπιση και εφαρμογή του μεταφορικού ισοδυνάμου, ενός νόμου που λειτουργεί ως αντίμετρο στις πρακτικές δυσκολίες των πολιτών και ενισχύει τη νησιωτικότητα, λειτουργώντας συμπληρωματικά προς όφελος των εισοδημάτων, των νοικοκυριών και των επαγγελματιών.

Επειδή ακούστηκαν κατακριτικά και επικριτικά σχόλια από αυτό το Βήμα από συναδέλφους της Αντιπολίτευσης αναφορικά με το ΦΠΑ, βλέπετε, κύριοι συνάδελφοι, ότι όταν το ΦΠΑ ανεβαίνει κατά μια μονάδα -από το 23% που το βρήκαμε στο 24%- κρινόμεθα κακώς για πολιτική η οποία ασκείται εις βάρος εκείνων οι οποίοι καλούνται να πληρώσουν ΦΠΑ κατά μια μονάδα μεγαλύτερο από αυτό το οποίο μας κληροδοτήσατε, από αυτό το οποίο κληρονομήσαμε από εσάς. Το φτάσατε 23%, άσχετα αν με πολυγραφημένες αποφάσεις το ανεβοκατεβάζατε και το κάνατε ασανσέρ, ανάλογα με τις ανάγκες και τις επιβολές που είχατε δεχτεί από τους δανειστές. Το φτάσατε 23%!

Βεβαίως, σήμερα με πολυνομοσχέδιο του Υπουργείου Οικονομικών, το οποίο θα έρθει, θα κατέβει μονάδες κάτω από το 24% και ο υψηλός και ο χαμηλός ΦΠΑ.

Συνεπώς, όταν μιλάμε για ΦΠΑ, θα πρέπει να είμαστε προσεκτικοί για το πώς νομοθετήσατε εσείς, πώς νομοθετούμε εμείς και, εν πάση περιπτώσει, ας κάνει ο καθένας την αυτοκριτική του σε αυτό το μέτρο του ΦΠΑ, που πραγματικά έπληττε και -για να είμαστε ειλικρινείς- συνεχίζει να πλήττει, λόγω του υψηλού ποσοστού του σήμερα τους φορολογούμενους Έλληνες πολίτες και ιδιαίτερα την επιχειρηματικότητα.

Αυτά προς απάντηση, επομένως, όσων επέκριναν την περίοδο της παράτασης των μειωμένων συντελεστών του ΦΠΑ, καθώς άκουσα σχόλια πως δήθεν είναι ασπιρίνη χωρίς ουσιαστικό όφελος.

Θέλω να υπογραμμίσω από αυτό το Βήμα πως η εν λόγω πράξη νομοθετικού περιεχομένου δεν εισάγεται αποσπασματικά, αλλά αποτελεί μέρος ενός συνολικότερου πολιτικού σχεδιασμού τον οποίο η Κυβέρνηση θέτει πλέον σε εφαρμογή με μεγάλη ευελιξία από ό,τι στο παρελθόν, ξεδιπλώνοντας πτυχές κοινωνικής μέριμνας, που είναι εφικτό να τεθούν σήμερα σε ισχύ με μεγαλύτερη ευκολία, συνεπεία της ανάκτησης, της οικονομικής κυριαρχίας και αυτονομίας που έχουμε κατακτήσει.

Κυρίες και κύριοι συνάδελφοι, ο κεντρικός πολιτικός σχεδιασμός και η πολυεπίπεδη εφαρμογή αυτού είναι μια πραγματικότητα που είναι ήδη σε εξέλιξη όσο και αν αυτό προκαλεί δυσφορία σε ορισμένες πτέρυγες του Κοινοβουλίου.

Σε ό,τι αφορά τις τρεις πράξεις νομοθετικού περιεχομένου που αφορούν τη διαχείριση εκτάκτων αναγκών που προέκυψαν από τις πυρκαγιές που έπληξαν περιοχές της Περιφέρειας Αττικής στις 23 και 24 Ιουλίου 2018, περιοχές που συμπίπτει να είναι και περιοχές της εκλογικής μου περιφέρειας, όπου βίωσα και εγώ προσωπικά τον θρήνο των συμπολιτών μου, πιστεύω πως η αναγκαιότητα βοήθειας των συνανθρώπων μας που βρέθηκαν σε τραγική θέση και το αυτόκλητο χρέος της πολιτείας να ενσκήψει πάνω στους παθόντες δεν αφήνει κανένα άλλο περιθώριο επιχειρηματολογίας.

Καταδικάζει δε στη συνείδηση των πολλών οποιαδήποτε άλλη πολιτική απόπειρα άσκησης κριτικής με εμφανή στόχο την εξυπηρέτηση μιας κοντόφθαλμης μικροπολιτικής σκοπιμότητας. Πιστεύω πως με τη μνήμη των νεκρών, των αθώων θυμάτων δεν πρέπει να παίζει κανείς.

Η διαχείριση της κρίσεως που ανέκυψε από τις φονικές πυρκαγιές του Ιουλίου πρέπει να βρίσκει το σύνολο του Σώματος της Βουλής ενωμένο, ταγμένο στην υπηρεσία των συμπολιτών μας που βρέθηκαν αίφνης σε δεινή θέση. Αυτή είναι η ύψιστη προτεραιότητα την οποίαν οφείλουμε να υπηρετήσουμε, τουλάχιστον μέχρι να σταθούν ξανά στα πόδια τους οι πυρόπληκτοι και οι οικογένειες αυτών.

Αυτό κάνουμε μέσα από τις πράξεις νομοθετικού περιεχομένου που συγκροτούν το υπό ψήφιση σχέδιο νόμου του Υπουργείου Οικονομικών. Αυτό συνάμα δεν σημαίνει πως αρνούμεθα τη διερεύνηση και την απόδοση ευθυνών για τα όσα τραγικά συνέβησαν. Ουδείς το υποστηρίζει αυτό. Η δικαιοσύνη έχει ήδη επιληφθεί και εκφράζω από αυτό το Βήμα την απόλυτη εμπιστοσύνη μου στο έργο της ανεξάρτητης δικαστικής εξουσίας.

Αναγκάζομαι, κύριε Πρόεδρε, να επαναλάβω τα όσα είπα και στην αρμόδια Επιτροπή Οικονομικών Υποθέσεων αναφορικά με αιτιάσεις που εξεφράσθησαν και τότε και σήμερα από αυτό εδώ το Βήμα, ότι ευθυνόμεθα για τα αυθαίρετα κτίσματα. Θα το αποδείξει και η έρευνα η οποία είναι σε εξέλιξη και το πόρισμα της οποίας θα μας δοθεί από τις εισαγγελικές και τις άλλες αρχές, ότι ενδεχομένως η ύπαρξη αυθαιρέτων κτισμάτων συνέβαλαν κατά κύριο λόγο στο να θρηνούμε σήμερα ενενήντα εννέα θύματα.

Πάνω σε αυτό άρχισαν κάποιοι να αποποιούνται τις δικές τους ευθύνες περί αυθαιρεσίας και παραβάσεως πολεοδομικών διατάξεων και να τις επιρρίπτουν σε εμάς.

Θέλω να τους θυμίσω ότι τα πρωτόκολλα κατεδαφίσεως, για κτίσματα τα οποία παρανόμως ανεγέρθηκαν σε δασικές και σε αναδασωτέες εκτάσεις, εκδίδονται από την Αποκεντρωμένη Διοίκηση με απόφαση του Γραμματέα αυτής. Τότε υπήρχε γραμματέας, σήμερα λέγεται συντονιστής. Αυτά τα πρωτόκολλα κατεδάφισης εκτελούνται, όταν συνοδεύονται από τις ανάλογες δαπάνες, όταν υποστηρίζονται από τις ανάλογες δαπάνες, δαπάνες χωρίς τις οποίες δεν μπορεί κανένα συνεργείο και καμμία Γραμματεία Αποκεντρωμένης Διοίκησης να προβεί σε τέτοιες κατεδαφίσεις.

Θέλω να επισημάνω στο Σώμα ότι τέτοιου είδους πρωτόκολλα κατεδαφίσεων, κύριοι συνάδελφοι, είχαν εκδοθεί από το 1992, 1993. Γιατί μέχρι το 2014, που παραδώσατε μετά τη λαϊκή ετυμηγορία την εξουσία στη σημερινή Κυβέρνηση ΣΥΡΙΖΑ - ΑΝΕΛ, δεν είχατε προβεί σε κατεδαφίσεις; Γιατί πραγματικά δεν θέλατε ποτέ να βάλετε στον προϋπολογισμό του κράτους τη δαπάνη που θα υποστήριζε αυτές τις κατεδαφίσεις.

Ξέρετε πότε βάλατε στον προϋπολογισμό του κράτους τέτοιες δαπάνες; Τις βάλατε τον Δεκέμβριο του 2014. Ξέρετε γιατί το κάνατε τότε; Ξέρετε γιατί το κάνατε τότε. Το κάνατε, γιατί γνωρίζατε ότι φεύγατε από την εξουσία, απομακρυνόσασταν από αυτήν και έτσι πιστεύατε ότι στο πεδίο της κακής πολιτικής τακτικής, της στείρας πολιτικής αντιπαράθεσης, η οποία σας διακρίνει και σας χαρακτηρίζει, θα είχατε φορτώσει στους δικούς μας ώμους αυτήν τη βάσανο των κατεδαφίσεων.

Πραγματικά, όμως, αυτό που αναφέρθηκε είναι αλήθεια, γιατί συσκέψεις δύο πρώην Υπουργών του Υπουργείου Εσωτερικών είχαν σαν αποτέλεσμα να αναβάλουν τέτοιου είδους κατεδαφίσεις. Και ένας από τους κύριους λόγους και κύριες αιτίες αυτής της αναβολής ήταν οι δασικοί χάρτες, που σήμερα αναρτώνται για να κυρωθούν και θα ξεκαθαρίσουν το θέμα των δασικών περιοχών, θα χαρακτηρίσουν τις περιοχές δασικές ή καθαρές, ώστε να ξέρουμε αν το ιδιοκτησιακό που αφορά εκείνον που έχτισε ένα σπιτάκι για να στεγάσει τον εαυτό του και την οικογένειά του είναι τέτοιο, ώστε να κατεδαφιστεί ή να χαρακτηριστεί καθαρό, ώστε να απαλλαγεί από την κατεδάφιση. Αυτό ήταν το πρώτο σκεπτικό.

Το δεύτερο σκεπτικό, βεβαίως, είναι ότι σε αυτές τις περιπτώσεις η δική μας πολιτική δεν έχει καμμία σχέση με την ανάλγητη πολιτική κοινωνική τακτική του παρελθόντος.

Κυρίες και κύριοι συνάδελφοι, πιστεύω πως ήρθε πλέον η ώρα να αναλογιστεί καθείς από εμάς το μερίδιο ευθύνης που του αναλογεί. Και όταν λέω «καθείς από εμάς» συμπεριλαμβάνω το σύνολο των Ελλήνων πολιτών, διότι οι παθογένειες του παρελθόντος στοιχειώνουν το σύνολο της ελληνικής κοινωνίας σήμερα και δυστυχώς βιώνουμε με τον πλέον σκληρό τρόπο τις συνέπειες των λαθών και παραλείψεων που έχουν καταγραφεί σε βάθος δεκαετιών.

Σε κάθε περίπτωση οφείλουμε να καταβάλουμε κάθε δυνατή προσπάθεια, προκειμένου να μετριάσουμε στο μέλλον αντίστοιχα δράματα. Απέναντι, βέβαια, στη φύση και στη δύναμή της θα αισθανόμαστε πάντοτε ανήμποροι, αδύναμοι και μικροί. Αυτό τουλάχιστον που μπορούμε να κάνουμε είναι να αυξήσουμε τις δυνατότητες επιφυλακής, αντίδρασης και επίγνωσης των δυσκολιών.

Πλέον είναι η ώρα να θέσουμε στέρεες βάσεις μακρόπνοου σχεδιασμού, να επενδύσουμε στην πρόληψη και στη γνώση. Η υπερψήφιση των τεσσάρων λοιπών πράξεων νομοθετικού περιεχομένου, που περιλαμβάνονται στο σχέδιο νόμου του Υπουργείου Οικονομικών, είναι για εμάς τους Ανεξάρτητους Έλληνες μια πολιτική απόφαση αυτονόητη δεδομένη.

Τασσόμεθα, κύριε Πρόεδρε, υπέρ της ψήφισης του παρόντος και πιστεύουμε πως σήμερα γίνεται ένα ακόμη βήμα υπέρ της αντιμετώπισης τόσο εκτάκτων αναγκών όσο και χρονίων καταστάσεων.

Θα ήθελα να πω δύο λόγια για την κατατεθείσα προ ολίγου τροπολογία από τον αρμόδιο Υπουργό κ. Φάμελλο.

Τη στηρίζουμε αναφανδόν και την υποστηρίζουμε, διότι θέλω να γνωρίζετε πως βίωσα την αγωνία των συμπολιτών μου, πυρόπληκτων, πληγέντων από τη φονική πυρκαγιά, οι οποίοι δεν έχασαν μόνο κι εκείνοι τους συγγενείς τους κι εμείς τους συνανθρώπους μας και συμπολίτες μας, αλλά έχασαν και τις κατοικίες τους, έχασαν και το κεραμίδι που είχαν στο κεφάλι τους.

Έτσι, λοιπόν, είτε με την ενίσχυση της κρατικής μηχανής και την οικονομική ενίσχυση της πολιτείας -πράγματα στα οποία πολύ εμπεριστατωμένα και αναλυτικά αναφέρθηκε ο Πρόεδρος της Βουλής κ. Βούτσης στην αρχή της συνεδρίασης- είτε ιδίαις δαπάναις θέλησαν να επανεγείρουν ή να αποκαταστήσουν βλάβες και ζημιές των κατοικιών τους. Προσέκρουαν σε ένα παρακωλυτικό εμπόδιο, το οποίο αποτελούσε απαραίτητη βεβαίωση για την πλήρωση του πολεοδομικού φακέλου για να προβούν στις προαναφερθείσες εργασίες.

Σήμερα, με αυτή την τροπολογία λύνεται αυτό το πρόβλημα που πράγματι τους εμπόδιζε να επανεγείρουν ή να επισκευάσουν τις κατοικίες τους, διότι εκδίδεται αυτή η βεβαίωση από τη Δασική Υπηρεσία, απαραίτητο δικαιολογητικό για τη συμπλήρωση του φακέλου και το ξεκίνημα της διαδικασίας επανέγερσης ή αποκατάστασης των ζημιών.

Επειδή, λοιπόν, ήταν επιτακτική ανάγκη, αφουγκραζόμενοι την τοπική κοινωνία, κυρίες και κύριοι συνάδελφοι, μετά από ένα θλιβερό τραγικό βίωμα που πέρασε, να νομοθετήσουμε κατ’ αυτόν τον τρόπο για να απαλύνουμε, όσο μπορούσαμε, τον πόνο τους, αλλά και συμπεριφερόμενοι επί δικαίω, θελήσαμε με αυτό το νομοθέτημα να αποδείξουμε ότι ακούσαμε την αγωνία της τοπικής κοινωνίας στο Μάτι, στον Νέο Βουτζά, στην περιοχή της Ραφήνας, στον Μαραθώνα, και καλώς πράξαμε.

Με αυτές τις σκέψεις, τελειώνοντας, δηλώνω για άλλη μια φορά ότι η τροπολογία αυτή, για την οποία, δυστυχώς, κάποιες μικρές ή μεγάλες ενστάσεις και αντιρρήσεις ακούστηκαν, κυρίες και κύριοι συνάδελφοι, πρέπει να ψηφιστεί απ’ όλους μας.

Σας ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε, κύριε Κατσίκη.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα ένας μαθητές και μαθήτριες, καθώς και τρεις εκπαιδευτικοί συνοδοί τους από σχολείο της Φινλανδίας.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο έχει ο κ. Δανέλλης, ειδικός αγορητής από το Ποτάμι.

**ΣΠΥΡΙΔΩΝ ΔΑΝΕΛΛΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, με το παρόν νομοσχέδιο κυρώνουμε μία σειρά πράξεων νομοθετικού περιεχομένου που τέθηκαν σε ισχύ την περίοδο του καλοκαιριού, περιλαμβάνοντας σημαντικές και κατεπείγουσες ρυθμίσεις διαφόρων Υπουργείων.

Θα ξεκινήσω από την ΠΝΠ που εισάγεται με το άρθρο 1 και αφορά στην παράταση μειωμένων συντελεστών ΦΠΑ στα νησιά Λέρο, Λέσβο, Κω, Σάμο και Χίο, εξαιτίας των συνεπειών, κυρίως, που αντιμετωπίζουν τα συγκεκριμένα νησιά που βρίσκονται στην πρώτη γραμμή των προσφυγικών και μεταναστευτικών ροών. Νομίζω ότι πρέπει να είμαστε ειλικρινείς και να αποδεχτούμε ότι ένα πρόσκαιρο μέτρο, όπως αυτό, προφανώς ανακουφίζει σχετικά τα νησιά αυτά που δέχονται μεγάλες επιβαρύνσεις, προφανώς όμως δεν λύνει το ζήτημα.

Βεβαίως, πρέπει να αντιληφθούμε ότι η άρση των προβλημάτων που δημιουργεί η νησιωτικότητα, και μάλιστα η διπλή νησιωτικότητα, και στο Αρχιπέλαγος του Αιγαίουαπαιτούν μια πιο ολοκληρωμένη πολιτική, ένα πλέγμα συγκεκριμένων μέτρων, τα οποία θα μπορούσαν να άρουν κάποιες πάντα από τις δημιουργούμενες, σε σχέση με την ηπειρωτική χώρα, ανισότητες. Το μεταφορικό ισοδύναμο, που είναι ένα θετικό μέτρο, προφανώς δεν λύνει ούτε αυτό τα προβλήματα. Παρέχει μία μικρή ανακούφιση στα μεγάλα κόστη που καταβάλλονται από τους νησιώτες, αυτούς που κατοικούν ή αυτούς που ζουν στα νησιά.

Επίσης, πρέπει να συνομολογήσουμε ότι η επί χρόνια εφαρμογή του ΦΠΑ στα νησιά δεν έφερε τα αποτελέσματα που αναμέναμε και έπρεπε να φέρει. Δεν έφτασε ποτέ η μείωση των τιμών στον τελευταίο καταναλωτή ή χρήστη υπηρεσιών. Όλοι πρέπει να αναγνωρίσουμε ότι δημιουργήθηκε μία σειρά στρεβλώσεων και παθογενειών, οι οποίες, εν τέλει, αναιρούσαν το αναμενόμενο αποτέλεσμα.

Και βέβαια, δεν είναι παραγωγικό, κυρίες και κύριοι συνάδελφοι, να ξεχνάμε σήμερα εδώ δημαγωγώντας εν πολλοίς για τον μειωμένο ΦΠΑ στα νησιά και την επαναφορά του, ότι ήταν μια μνημονιακή υποχρέωση και βεβαίως δεν μπορεί έτσι να αρθεί ένα τέτοιο μέτρο. Μπορούμε, όμως, να επιδιώξουμε τα αποτελέσματα που θέλαμε να έχουμε με τον μειωμένο ΦΠΑ στα νησιά με ένα πλέγμα άλλων νομοθετικών ρυθμίσεων, το οποίο οφείλουμε να κάνουμε.

Σε ό,τι αφορά το άρθρο 2 με το οποίο κυρώνεται η πράξη νομοθετικού περιεχομένου της 24ης Ιουλίου -η οποία υπογράφηκε την αμέσως επόμενη μέρα της πυρκαγιάς και αφορά στη σύσταση ειδικού λογαριασμού για την αρωγή των πληγέντων- οι πόροι του ειδικού λογαριασμού στην Τράπεζα της Ελλάδας προέρχονται από καταθέσεις –λέγαμε και προχθές- από τον κρατικό προϋπολογισμό, από το πρόγραμμα δημοσίων επενδύσεων, από τις εισφορές φυσικών προσώπων, από νομικά πρόσωπα δημοσίου και ιδιωτικού δικαίου, από αλλοδαπά κράτη, από διεθνείς και υπερεθνικούς οργανισμούς και βεβαίως από ποσά που κατατίθενται στις τράπεζες για τον σκοπό αυτό από διάφορους ιδιώτες.

Ο τρόπος διαχείρισης του λογαριασμού ορίζεται με απόφαση του Υπουργείου Οικονομικών. Η ύπαρξη ειδικού λογαριασμού για βοήθεια στους πληγέντες από τις πυρκαγιές είναι προφανώς απαραίτητη και σωστά έγινε.

Τόσους μήνες, όμως, μετά ο λογαριασμός βρίσκεται σε πλήρη λειτουργία; Αναρωτιόμαστε. Γιατί υπάρχουν πολλές καταγγελίες σύμφωνα με τις οποίες μεγάλες δωρεές που είχαν ανακοινωθεί αμέσως μετά τις πυρκαγιές, δεν έχουν κατατεθεί ακόμα σε κάποιο ταμείο και κατά συνέπεια δεν πρόκειται να φτάσουν ποτέ στους δικαιούχους.

Στον ειδικό λογαριασμό έχουν κατατεθεί μέχρι σήμερα 37,6 εκατομμύρια ευρώ, από τα οποία τα 20 εκατομμύρια δόθηκαν από τον ΟΑΕΔ, τα 10 εκατομμύρια από την Βουλή των Ελλήνων, τα 5 εκατομμύρια από την Τράπεζα της Ελλάδας και το υπόλοιπο ποσό προέρχεται από δύο χιλιάδες επτακόσιες καταθέσεις πολιτών που έχουν δώσει από 5 ευρώ έως και 300 ευρώ, ενώ εξήντα έως εξήντα πέντε φορείς, οργανισμοί, δήμοι, πρεσβείες, εταιρείες έχουν καταθέσει από 3.000 ευρώ και πάνω. Άρα, στον λογαριασμό δεν έχουν μπει ακόμα τα ποσά που έχουν καταθέσει μεγάλοι δωρητές, ούτε και αυτά που έχουν συγκεντρωθεί από συναυλίες αλληλεγγύης ή διάφορες άλλες εκδηλώσεις.

Ένα ακόμη βασικό πρόβλημα, που εντοπίζεται, είναι η ταυτόχρονη λειτουργία και άλλων λογαριασμών. Ερανικούς λογαριασμούς έχουμε από τον Δήμο Μαραθώνα, τον Δήμο Ραφήνας και την ΚΕΔΕ. Τα ποσά που έχουν συγκεντρωθεί στους λογαριασμούς αυτούς κανονικά θα έπρεπε ήδη να έχουν μεταφερθεί στον ειδικό λογαριασμό του Υπουργείου Οικονομικών, έτσι ώστε να είναι και τελικά γνωστό και το συνολικό ποσό που έχει συγκεντρωθεί, αλλά και να είναι εύρυθμη η διαχείριση του λογαριασμού αυτού από το Υπουργείο Οικονομικών.

Σε κάθε περίπτωση το ζητούμενο είναι να υπάρξει και διαφάνεια αλλά και ορθολογική διαχείριση αυτού του λογαριασμού. Και βεβαίως έχει αναφερθεί και από άλλους συναδέλφους η αρνητική εμπειρία που είχαμε από την αντίστοιχη τραγωδία πριν από αρκετά χρόνια στο Νομό Ηλείας. Από το 2007 είχε συσταθεί το περίφημο ταμείο Μολυβιάτη, για το οποίο ακόμα δεν ξέρουμε ποια ήταν η διαχείριση των ποσών, ποια ήταν η συνολική κατάθεση των ποσών που συγκέντρωσε αυτός ο λογαριασμός και όλα τα υπόλοιπα.

Σε σχέση με το άρθρο 3 με το οποίο κυρώνεται η από 26ης Ιουλίου του 2018 πράξη νομοθετικού περιεχομένου για τις ζημιές από τις πυρκαγιές που έπληξαν και άλλες περιοχές της Περιφέρειας Αττικής στις 23 Ιουλίου και 24 Ιουλίου του 2018, είναι γνωστά τα μέτρα τα οποία προβλέπονται. Και βεβαίως είχαν σκοπό την άμεση ανακούφιση των πληγέντων στις τρομερές αυτές καταστροφές.

Είναι αλήθεια γενναιόδωρη η αντιμετώπιση των συνεπειών αυτών των καταστροφών με αυτή την πράξη νομοθετικού περιεχομένου. Θα πρέπει, όμως, να προβλέψουμε και θα πρέπει τάχιστα να πάρουμε μέτρα έτσι ώστε να μην ξαναβρεθούμε μπροστά σε τέτοιες ανείπωτες τραγωδίες και καταστροφές στο μέλλον.

Και βέβαια νομίζω ότι επιβάλλεται η τάχιστη ολοκλήρωση της εκπόνησης και η άμεση εφαρμογή ολοκληρωμένου σχεδίου χωρικών παρεμβάσεων, προκειμένου να μην έχουμε επανάληψη και των προϋποθέσεων που οδήγησαν ή διεύρυναν και ενέτειναν το τραγικό αποτέλεσμα των καταστροφών αυτών.

Μας είπε ο κ. Φάμελλος λίγο πριν ότι γίνεται προσπάθεια να έχουμε άμεση κατάθεση των διαδικασιών, που πρέπει να νομοθετηθούν, προκειμένου να πάμε στη ρύθμιση αυτή των συνολικών και συνθετικών σχεδίων και χωρικών παρεμβάσεων, που πρέπει να κάνουμε.

Είναι, όμως, πολύ σοβαρό, κυρία Υπουργέ, ο χρόνος ο οποίος θα απαιτηθεί και η τάχιστη εφαρμογή στην πράξη. Γιατί συζητάμε όμως τώρα για ανοικοδόμηση, χωρίς να έχουμε, βεβαίως τα σχέδια των χωρικών παρεμβάσεων.

Πρέπει να αναφερθώ σε μια πρόσφατη επιστολή διαμαρτυρίας, που έστειλε στα μέσα του Οκτωβρίου στον Υπουργό Υποδομών η συντονιστική επιτροπή των κατοίκων, τα μέλη της οποίας τα είδαμε και την περασμένη Κυριακή στις οθόνες μας κατά τη διάρκεια του Μαραθωνίου. Στην επιστολή τους αυτή επισημαίνουν ότι πολλά από τα μέτρα έχουν μείνει ακόμα στα χαρτιά.

Παραδείγματος χάριν, αναφέρουν ότι πάγωσε η υλοτόμηση και η συλλογή αμιάντου, δεν έχει γίνει κάποιο σοβαρό αντιπλημμυρικό έργο, εκκρεμεί η είσπραξη επιδομάτων από ορισμένους πυρόπληκτους, εκκρεμούν εργασίες στη Λεωφόρο Μαραθώνος, όπως, επίσης, και ότι τα οδοστρώματα αρκετών οδών στις πυρόπληκτες περιοχές, ενώ έχουν καταστραφεί από την πυρκαγιά, δεν έχουν ακόμη αποκατασταθεί.

Χαρακτηριστικά μάλιστα, σημειώνουν στις 2-11-2018, τότε είναι αυτό το έγγραφο, ότι «σήμερα, εκατό ημέρες μετά, σε πολλά ζητήματα είμαστε εκεί που ήμασταν και πριν πενήντα ημέρες».

Κοινώς, υπάρχουν σοβαρά προβλήματα, όχι τόσο στη σύνθεση, τις προβλέψεις, τον σχεδιασμό ανακούφισης της πολιτείας, αλλά κυρίως στην υλοποίηση των μέτρων. Βεβαίως, δεν πρέπει να ξεχνάμε ότι ο χρόνος πρέπει να περνάει προς όφελος των πληγέντων και όχι προς όφελος της λήθης.

Δεν μας είναι κάτι το καινούριο, προφανώς. Είναι γνώριμη αυτή η καθυστέρηση σε παρόμοιες περιπτώσεις ανάδρασης της πολιτείας. Γιατί είναι άλλη η διακηρυγμένη βούληση και άλλες οι χρόνιες παθογένειες της δημόσιας διοίκησης, το αλαλούμ με τις αλληλοεπικαλύψεις υπηρεσιών, η γραφειοκρατία, η καθυστέρηση, που δεν επιτρέπουν την άμεση ανακούφιση, που τόση ανάγκη έχουν οι πληγέντες.

Το τέταρτο άρθρο του σημερινού μας νομοσχεδίου αφορά την πράξη νομοθετικού περιεχομένου υπό τον τίτλο: «Επείγοντα μέτρα για την εκτέλεση πράξεων κατεδάφισης και αποκατάστασης ζημιών από τις πυρκαγιές της 23 και 24 Ιουλίου του 2018».

Το πρώτο άρθρο αφορά τις επείγουσες ρυθμίσεις για την εκτέλεση των πράξεων κατεδάφισης. Υπάρχουν αυθαίρετα κτήματα, που παρεμπόδιζαν και εξακολουθούν να παρεμποδίζουν την πρόσβαση στον αιγιαλό και εν πολλοίς είχαν ως αποτέλεσμα και τον εγκλωβισμό και τον θάνατο δεκάδων ανθρώπων, περιφράξεις αυθαίρετες κατασκευές, εγκαταστάσεις διαφόρων τύπων και διάφορα άλλα, τα οποία δεν έχουν μέχρι σήμερα κατεδαφιστεί. Και αναρωτιέμαι, όπως και όλοι φαντάζομαι, πότε πρόκειται και πώς να κατεδαφιστούν. Είναι ένα επίσης σοβαρό ζήτημα, στο οποίο δοκιμάζεται η αξιοπιστία της πολιτείας και νομίζω ότι θα έπρεπε ήδη να έχουμε δει τα αποτελέσματα των άμεσων παρεμβάσεων.

Πρέπει να προσθέσω εδώ ότι οι νομοθετικές προβλέψεις της εν λόγω πράξης νομοθετικού περιεχομένου ισχύουν μέχρι τη συγκρότηση των υπηρεσιών ελέγχου δόμησης, έτσι όπως αυτές οι υπηρεσίες ελέγχου δόμησης προβλέπονται από τον ν.4495/2017 περί προστασίας και ελέγχου δομημένου περιβάλλοντος.

Εδώ, λοιπόν, σε αυτόν τον νόμο, που έχει δημοσιευτεί πριν από έναν χρόνο, η δημιουργία των προβλεπόμενων νέων δομών, αυτών των παρατηρητηρίων, δηλαδή δεκατέσσερα περιφερειακά και εβδομήντα τέσσερα τοπικά παρατηρητήρια ελέγχου δόμησης, δεν έχει προχωρήσει. Και πώς θα λειτουργήσουν αυτά τα παρατηρητήρια;

Για να ξεκινήσουν, πρέπει να υπάρχει η ηλεκτρονική πλατφόρμα, στην οποία θα έχουν όλοι πρόσβαση, ένα κοινό πρωτόκολλο δηλαδή, και θα πρέπει επίσης να βρεθεί και να εκπαιδευτεί ένα πολυάριθμο προσωπικό που απαιτείται για τη λειτουργία αυτών των δομών. Δεν έχουμε μέχρι σήμερα καμμία εικόνα του πού φτάνουμε στην υποχρέωση υλοποίησης αυτών των δομών και έτσι είμαστε πολύ ανήσυχοι για το κατά πόσο μπορούμε να έχουμε στην πράξη τις δεσμεύσεις, τις οποίες έχει αναλάβει η πολιτεία για το ξεκαθάρισμα των αυθαίρετων παρεμβάσεων, που εν πολλοίς, το είπα και λίγο πριν, κόστισαν στη διόγκωση αυτής της τραγωδίας.

Σε σχέση με την προ ολίγου κατατεθείσα τροπολογία, που υποστήριξε ο κ. Φάμελλος, αντιλαμβανόμαστε και συμφωνούμε ότι θα πρέπει να κάνουμε όσο πιο εύκολη τη ζωή των κατοίκων των περιοχών αυτών στην προσπάθεια ανοικοδόμησης της περιοχής τους και του βίου τους.

Όμως, έχουμε την αγωνία και βεβαίως, την επιφύλαξη, μέσα στο σκοτάδι των οικιστικών πυκνώσεων, που αποτελούν μια τρύπα στους δασικούς χάρτες, πόσες από αυτές τις πιθανώς παράνομες και αυθαίρετες κατασκευές κρύβονται και βεβαίως, καλύπτονται.

Εν πάση περιπτώσει, πιθανόν για την τροπολογία αυτή να έχω μια επιπλέον μικρή παρέμβαση, γιατί κατατέθηκε την τελευταία στιγμή και την μελετούμε. Θα μπορούσε, αφού ήταν έτοιμη αυτή η ρύθμιση, να έχει ενσωματωθεί στο νομοσχέδιο ή να έχει κατατεθεί εγκαίρως, έτσι ώστε και εμείς να έχουμε πλήρη εικόνα για το τι ψηφίζουμε και το τι ρυθμίζεται με αυτή την τροπολογία, που κατά τα λοιπά λέω ότι είναι απαραίτητη, γιατί πρέπει το γραφειοκρατικό άγος να καταφέρουμε να το αφαιρέσουμε από τις πλάτες ταλαιπωρημένων συμπολιτών. Όμως, θα πρέπει αυτά τα ζητήματα να τα αντιμετωπίζουμε με τη δέουσα σοβαρότητα. Το οφείλουμε και στους ίδιους τους χρήστες της περιοχής.

Κύριε Πρόεδρε, εμείς υπερψηφίζουμε και επί της αρχής και επί του συνόλου το σύνολο των διατάξεων του νομοσχέδιου.

Σας ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κύριο Δανέλλη.

Κυρίες και κύριοι συνάδελφοι, πριν δώσουμε τον λόγο στον κ. Καβαδέλλα, τον ειδικό αγορητή από την Ένωση Κεντρώων, επιτρέψτε μου να κάνω μια ανακοίνωση.

Οι Υπουργοί Προστασίας του Πολίτη, Δικαιοσύνης, Διαφάνειας και Ανθρωπίνων Δικαιωμάτων, Οικονομικών, Υποδομών και Μεταφορών και Ναυτιλίας και Νησιωτικής Πολιτικής, καθώς και ο Αναπληρωτής Υπουργός Οικονομικών κατέθεσαν στις 15-11-2018 σχέδιο νόμου: «Υποχρεώσεις αερομεταφορέων σχετικά με τα αρχεία επιβατών –προσαρμογή της νομοθεσίας στην Οδηγία (ΕΕ) 2016/681».

Παραπέμπεται στην αρμόδια Διαρκή Επιτροπή.

Κύριε Καβαδέλλα, έχετε τον λόγο.

**ΔΗΜΗΤΡΙΟΣ ΚΑΒΑΔΕΛΛΑΣ:** Ευχαριστώ πολύ, κύριε Πρόεδρε.

Όπως τόνισα και στην επιτροπή, μας φέρατε εδώ –εγώ, τουλάχιστον, αισθάνομαι- ως τυπικά παρισταμένους να προβούμε σε κύρωση πράξης νομοθετικού περιεχομένου. Και αν δεν προβεί η Αντιπολίτευση σε κύρωση, δεν υπάρχει κανένα πρόβλημα, αφού εσείς αποφασίζετε. Πράξατε και πράττετε με βάση την πλειοψηφία -κατά εμάς την πλασματική πλειοψηφία- των παραπάνω εδρών, που στην πραγματικότητα δεν σας ανήκουν και πρόκειται για στρέβλωση του εκλογικού νόμου, όπου ο δικός μου ψηφοφόρος μετράει για 0,7 και ο δικός σας για 1,3.

Όμως, επειδή κάποιες ενέργειές σας βρίσκονται εν εξελίξει, καλό θα ήταν να είχατε αποδεχθεί το αίτημα σύσσωμης της Αντιπολίτευσης για ακρόαση φορέων. Ζητήσαμε το απλό και λογικό, να ενημερωθούμε από τις πληγείσες ομάδες του ελληνικού λαού, που ταλαιπωρούνται εξαιτίας σας για τα προβλήματά τους, τις δυσκολίες που τους έχετε καταγάγει, τις πιθανές λύσεις που προτείνουν.

Εσείς βεβαίως ως απόλυτοι γνώστες, σαν τον Πάπα της Ρώμης, που έχει το αλάθητο και κατέχει όλη την αλήθεια, αρνείστε αυτή την κατ’ ελάχιστο οφειλόμενη από εμάς ενέργεια, την ακρόασή τους σε θέματα που τους αφορούν.

Όμως, αντιλαμβανόμαστε ότι έχετε δυσκολία στο να ακουστούν πράγματα και θαύματα, όπως το ότι οι πληγέντες της μεγάλης πυρκαγιάς του καλοκαιριού δεν έχουν ακόμα λάβει τη βοήθεια, που έχουν καταθέσει ιδιώτες και οργανισμοί υπέρ αυτών.

Δεν θέλετε να ακουστεί ότι τους έχετε αφήσει, όπως και άλλους και φυσικά τους νησιώτες, στη μοίρα τους, οι οποίοι σαν ακρίτες παραμένουν και επιμένουν στις κατεστραμμένες περιοχές τους και δεν σας κάνουν τη χάρη να σηκωθούν να φύγουν, να κάνετε το όνειρό σας πραγματικότητα, αυτή την αριστερή ιδεοληψία σας, να κουβαλήσετε όλη την Ασία και την Αφρική εδώ ως επενδυτές «λιαζόμενους».

Ζητούμε να ξεχωρίσετε ποιοι χρειάζονται τη συμπαράστασή μας, ποιοι προέρχονται πραγματικά από εμπόλεμες ζώνες, ποιοι πρέπει να λάβουν επίσης πολιτικό άσυλο. Δεν μπορούμε να δεχθούμε όλη την Ασία και όλη την Αφρική, χωρίς να εξετάσουμε τις περιπτώσεις, που αφορούν τον καθένα απ’ αυτούς.

Νομοθετείτε, λοιπόν, για τους συμπολίτες μας, χωρίς τη γνώμη τους, γιατί κάποιες από τις δήθεν θεραπευτικές ενέργειες, των οποίων προβαίνουμε σήμερα σε κύρωση, βρίσκονται εν εξελίξει, οπότε θα μπορούσαν να αποσοβηθούν τα λάθη της τελευταίας στιγμής, να δοθούν κάποιες καλύτερες λύσεις.

Εάν θέλετε να βοηθήσετε πραγματικά, πρέπει να ακούσουμε τις κραυγές απελπισίας των συμπολιτών μας που πέρασαν και περνούν κρίση. Δεν θέλετε, όμως, να ακουστούν οι ευθύνες σας, δεν θέλετε να ακουστεί η ανοργανωσιά και η ανεπάρκεια του κρατικού μηχανισμού. Δεν είναι αποδεκτό να προσπαθείτε να μεταφέρετε τις σοβαρότατες ευθύνες σας στην αυθαίρετη δόμηση, που ασφαλώς ένα μέρος των ευθυνών μπορούμε να το καταλογίσουμε εκεί, αλλά ποιος πάλι θα μπορούσε να ευθύνεται για όλο αυτό;

Πρώτα απ’ όλα, εσείς, γιατί εσείς κυβερνάτε τώρα. Είχατε προβεί επανειλημμένα σε αναστολές κατεδάφισης, οι οποίες είχαν τελεσιδικήσει. Είναι χίλιες εξακόσιες τριάντα εννέα τέτοιες τελεσίδικες αποφάσεις. Τουλάχιστον, θα μπορούσαν να είχαν κατεδαφιστεί, τοίχοι, μαντρότοιχοι και άλλα εμπόδια, που είχαν ήδη, όπως είπα πριν, τελεσιδικήσει.

Να θυμηθούμε, βεβαίως, ότι υπάρχει απόφαση δικού σας, πρώην Υπουργού Εσωτερικών και η απόφαση εκδόθηκε στις 19-10-2015, όπου ο κύριος Υπουργός ζητά την αναβολή όλου του προγράμματος κατεδαφίσεως αυθαιρέτων κατασκευών, χωρίς καμμιά εξαίρεση βεβαίως, σε δασικές και αναδασωτέες εκτάσεις, όπως γράφει ο τίτλος της απόφασης στη Δημοτική Ενότητα Σπάτων-Αρτέμιδος.

Τι γίνεται με τα παρατηρητήρια δόμησης; Δεν πρέπει να παριστάνουν οι προηγούμενοι διοικήσαντες τους κήνσορες και τις λευκές περιστερές, διότι οι ευθύνες τους -και αυτών- είναι τεράστιες στο ζήτημα της αυθαίρετης δόμησης.

Δεν θέλετε να ακουστεί ότι στείλατε ανθρώπους στη φωτιά, ότι τους αφήσατε ανενημέρωτους, ότι δεν διατάξατε έγκαιρα την απομάκρυνσή τους, ότι πάλευαν με τα κύματα με τις ώρες και πνίγονταν ένας-ένας, ο ένας δίπλα στον άλλον. Αυτή η μεγάλη ανικανότητα θα σας στοιχειώνει για πάντα, εάν έχετε ανθρωπιά μέσα σας.

Και ερωτώ το εξής απλό: Γιατί σ’ αυτή τη μεγάλη κρίση δεν ρίξατε βοήθεια από αέρος; Δεν ήταν ανάγκη να πλησιάσει κανένας. Τα ελικόπτερα, ξέρω, πετούν μόνο για Υπουργούς και Προέδρους της Δημοκρατίας, αλλά σ’ αυτήν την περίπτωση θα έπρεπε να πετάξουν, για να γίνει ρίψη πυρίμαχων στολών. Θα μπορούσαν να είχαν σωθεί άνθρωποι από αυτό. Θα μπορούσε να γίνει ρίψη αντιασφυξιογόνων προσωπίδων, φορητών ασυρμάτων, για να λαμβάνουν εντολές, σκοινιών, σωσιβίων, εργαλείων, φορητών πυροσβεστήρων. Έπρεπε να κατέβουν οι Ειδικές Δυνάμεις, για να συντονίσουν ως ομαδάρχες, το έργο τμημάτων διαφυγής. Αφήσατε τον απλό κόσμο να αποφασίζει για τη μοίρα του, να μην ξέρει από πού θα φύγει και πώς θα φύγει.

Υπάρχουν πολλά «γιατί». Δεν υπάρχουν απαντήσεις εύκολες. Ίσως, τα δικά σας παιδιά, τα δικά σας εγγόνια, να είναι σπίτι τους τώρα, να πηγαίνουν στο σχολείο, σε ειδικά σχολεία, όπως πηγαίνουν τα παιδιά του κυρίου Πρωθυπουργού, ασφαλώς για να μην συγχρωτίζονται με προσφυγόπουλα, υποθέτω. Όλα καλά, λοιπόν, αφού τα δικά σας παιδιά είναι καλά, αλλά κάποια άλλα παιδιά βρέθηκαν σφιχταγκαλιασμένα, καμένα, σε κάτι χωράφια.

Δεν έχω λόγια να απευθυνθώ σε μια συγκυβέρνηση, που ήρθε, δήθεν, να μας σώσει. Όσο πιο γρήγορα φύγετε –αυτή είναι η γνώμη μεγάλης μερίδας του ελληνικού λαού- τόσο καλύτερη σωτηρία μας προσφέρετε. Και να μη χαίρεται ο κ. Μητσοτάκης, διότι, το ότι μετά τα απίστευτα λάθη σας θα έλθει αυτοδύναμος να κυβερνήσει, είναι όνειρο πιθανώς θερινής νυκτός.

Έγιναν, λοιπόν, ανεπίτρεπτα λάθη, που κόστισαν ζωές, περιουσίες, κατέλυσαν την ομαλή ζωή της χώρας. Τα λάθη έγιναν. Οι νεκροί δεν επιστρέφουν. Όμως, ποια είναι η προστασία της πολιτείας; Τα 5.000 ευρώ και τα 8.000 ευρώ ανά περίπτωση;

Και οι μεν νεκροί δεν χρειάζονται χρήματα. Δεν δίνετε, όμως, τίποτε ουσιώδες στους ζωντανούς-νεκρούς, στους πολυτραυματίες, στους εγκαυματίες. Και αυτοί, περισσότερο από τους νεκρούς, χρειάζονται την αμέριστη φροντίδα μας -αυτοί και οι συγγενείς τους, για να καλύψουν τις άμεσες ανάγκες τους. Γι’ αυτούς τώρα πλέον η ζωή είναι πολύ δύσκολη και οι καθημερινές ανάγκες γίνονται όλο και μεγαλύτερες. Ζητούμε, λοιπόν, να αποζημιωθούν δίκαια όλοι και για όλες τις περιουσίες.

Πού θα βρεθούν τα χρήματα; Κόψτε τις συντάξεις των πρώην Βουλευτών. Δεν τις χρειάζονται, γιατί είχαν ταμεία οι πρώην Βουλευτές. Άλλος ήταν γιατρός, άλλος ήταν δικηγόρος, άλλος ήταν μηχανικός, άλλος ήταν αγρότης. Να πάρουν μόνο από τα ταμεία τους συντάξεις. Και οι βουλευτικές συντάξεις να δοθούν ως αποζημιώσεις σε χήρες, σε ορφανά, σε εξαθλιωμένες ομάδες, σε όλους τους ανθρώπους, που έχουν άμεση ανάγκη. Θα ήταν τουλάχιστον μια κίνηση καλής θελήσεως.

Βάλτε οικονομικά κριτήρια στις συντάξεις. Δεν επιτρέπεται, τη στιγμή που τρώνε οι χήρες στα σκουπίδια, να παίρνει σύνταξη κάποιος που παίρνει από άλλες πηγές 3.000 ευρώ τον μήνα. Αυτός δεν έχει βγει από τον κύκλο εργασιών. Είναι σαν να εργάζεται. Γιατί να παίρνει σύνταξη, αφού κάνει μπίζνες και παίρνει χρήματα; Δεν τη χρειάζεται τη κρατική σύνταξη αυτός που παίρνει από άλλες πηγές 3.000 ευρώ, ενώ ανήμποροι πολίτες μας πεθαίνουν από την πείνα και από το κρύο. Λάθη, παραλείψεις, αυταπάτες!

Έχουν γίνει πολλές λάθος κινήσεις, όπως παραδείγματος χάριν για το λεγόμενο Σκοπιανό, που πολύ φοβούμαι πως η δικαιοσύνη θα έχει τον τελευταίο λόγο, γιατί πήγατε μόνοι σας, χωρίς την έγκριση της Βουλής, χωρίς συζήτηση της Βουλής, να κάνετε αυτή την κατ’ άλλους κατάπτυστη συμφωνία. Λοιπόν, μην επαναπαύεστε. Εσείς, βεβαίως, ειρωνικά ονομάσατε…

**ΘΕΟΔΩΡΑ ΜΕΓΑΛΟΟΙΚΟΝΟΜΟΥ:** Αυτό τι είναι; Συζήτηση νομοσχεδίου;

**ΔΗΜΗΤΡΙΟΣ ΚΑΒΑΔΕΛΛΑΣ:** Δεν έχει σημασία. Μιλάω για τα λάθη που γίνονται. Έχω δικαίωμα να μιλήσω και εσείς να κρίνετε. Δεν θα με διακόψετε. Δεν σας αρέσουν αυτά. Δεν σας αρέσουν οι «Παυλομελάδες», όπως τους αποκαλείτε ειρωνικά. Είναι αθάνατοι αυτοί οι άνθρωποι, που έδωσαν τη ζωή τους. Οφείλουμε έστω να αναφερθούμε κάποια φορά σε αυτούς. Κάποιοι δικοί σας χαίρονται που δεν πήγαν στρατό.

Εν πάση περιπτώσει, βάλατε στο στόχαστρο την ελληνική εθνική περηφάνια, την ελληνική συνείδηση. Θέλετε να σβήσετε την ορθοδοξία, τον χριστιανισμό. Ορθοδοξία σημαίνει Ελλάδα και Ελλάδα σημαίνει ορθοδοξία. Το ίδιο ισχύει και για τη δολοφονία, πρόσφατα, στην Αλβανία, του Έλληνα διαφωνούντα με την αλβανική καταπίεση.

Πάμε τώρα στον κ. Μητσοτάκη, ο οποίος μας λέει επ’ αυτού ότι δεν του κάνει η γλώσσα, δεν του κάνει η εθνικότητα, αλλά για το όνομα δεν λέει τίποτα. Έχει αποδεχτεί το όνομα. Η Νέα Δημοκρατία αποδέχεται μια σύνθετη ονομασία. Αυτό το αντιλαμβανόμαστε. Το λέει ευθαρσώς και η κ. Μπακογιάννη.

Παριστάνουν, λοιπόν, η Νέα Δημοκρατία και το πρώην ΠΑΣΟΚ ότι αντιδρούν στη δική σας αύξηση του ΦΠΑ, που, για να πούμε την αλήθεια, η συγκυβέρνηση της Νέας Δημοκρατίας και του ΠΑΣΟΚ πήγε τον ΦΠΑ στο 23%. Εσείς, βέβαια, το αυξήσατε μόνο μια μονάδα, το πήγατε το 24%, γιατί ήταν λίγο το 23%. Και δίνετε όλοι μαζί μια παράσταση, που για δύο μήνες ακόμα θα ισχύσει αυτό το μέτρο που προτείνετε και μετά θα τους στείλουμε πάλι στην κακή τους τύχη.

Έρχονται εκλογές, όμως, και όλοι μαζί με κροκοδείλια δάκρυα προσποιείστε ότι τάχα, νοιάζεστε για τους ακρίτες μας, για τους κατοίκους των νησιών μας. Ακρίτες είναι οι κάτοικοι των νησιών μας, γιατί είπαμε ότι παραμένουν εκεί, παρ’όλες τις δύσκολες συνθήκες.

Νομοθετείτε αύξηση του ΦΠΑ και τώρα την ξε-νομοθετείτε. Πότε κάνατε το σωστό; Τώρα ή τότε; Φαντάζομαι ποτέ, διότι τώρα έχει άλλα κριτήρια και τότε είχε άλλα. Εν πάση περιπτώσει.

Δεσμεύεται τώρα -δήθεν- η Νέα Δημοκρατία για μείωση ΦΠΑ. Και αυτά τα λέει χωρίς ντροπή, γιατί τώρα απευθύνεται και στους ψηφοφόρους. Έρχονται οι εκλογές. Έβαλαν, όμως, μυαλό οι ψηφοφόροι.

Ας πάμε στο άρθρο 2 περί συστάσεως ειδικού λογαριασμού υπέρ πληγέντων από τις πυρκαγιές. Εδώ ζητάω να μας πείτε πότε θα αποδώσετε τα χρήματα που έχουν κατατεθεί από ιδιώτες.

Παρόμοιο είναι το άρθρο 3 με τα είκοσι δύο υποάρθρα και το άρθρο 4 περί κατεδαφίσεων και αποκαταστάσεων ζημιών. Είναι ενενήντα εννέα οι νεκροί και πολύ περισσότεροι οι τραυματίες.

Έκαναν έναν νόμο επί Σαμαρά, τον γνωστό 4178, περί δήθεν τακτοποίησης, ο οποίος δεν εφαρμόστηκε ποτέ ούτε από την προηγούμενη συγκυβέρνηση ούτε από εσάς. Ο νόμος έγινε απλά για τα μάτια του κόσμου. Αλληλοκατηγορείστε για ανυπαρξία διάθεσης εφαρμογής του νόμου.

Όσον αφορά τη θέση μας ως Ένωση Κεντρώων, παρά τις δημοσκοπήσεις των εταιρειών του συν-πλην 3%, «γράψε λάθος», το 2015 μας παρουσίαζαν 1,8% και τον κ. Λαφαζάνη 6%. Δεν τους βγήκε, όμως, η συνταγή. Έκαναν μεγάλο λάθος. Εμείς είμαστε στη Βουλή, ενώ ο κ. Λαφαζάνης έξω. Και τώρα, επειδή δεν τους βγαίνει το νούμερο, για να μας μειώσουν δίνουν αποτελέσματα επί του 70%, χωρίς αναγωγή, διότι σίγουρα με την αναγωγή, βρισκόμαστε μέσα. Χαλάμε, λοιπόν, το όνειρο του κ. Μητσοτάκη για αυτοδυναμία.

Να μπει, λοιπόν, τάξη στο θέμα των δημοσκοπήσεων. Πρέπει στην προσεχή ψήφιση του διορθωμένου Συντάγματος να δοθεί οριστική λύση στο θέμα αυτό.

Τέλος, πριν κλείσω, θέλω να σας επισημάνω ότι τα αποκαΐδια που έχουν απομείνει στον τόπο των μεγάλων πυρκαγιών, με τις πρώτες βροχές θα πνίξουν τα πάντα. Εμείς σας το είπαμε. Φροντίστε να το διορθώσετε.

(Χειροκροτήματα από την πτέρυγα της Ένωσης Κεντρώων)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Καβαδέλλα, με τον οποίον ολοκληρώθηκε ο κύκλος των παρεμβάσεων των εισηγητών και ειδικών αγορητών.

Θα εισέλθουμε στον κατάλογο των ομιλητών. Όπως γνωρίζετε, είναι εγγεγραμμένοι έξι ομιλητές. Παράλληλα, έχουν δηλώσει επιθυμία παρεμβάσεων και κάποιοι Κοινοβουλευτικοί Εκπρόσωποι. Προτείνω να μιλούν δύο ομιλητές από τον κατάλογο κι ένας Κοινοβουλευτικός Εκπρόσωπος.

Πρώτη ομιλήτρια είναι η κ. Μεγαλοοικονόμου από τον ΣΥΡΙΖΑ. Στη συνέχεια, θα μιλήσει ο κ. Αθανασίου και μετά ο Κοινοβουλευτικός Εκπρόσωπος της Χρυσής Αυγής.

Κυρία Μεγαλοοικονόμου, έχετε τον λόγο.

**ΘΕΟΔΩΡΑ ΜΕΓΑΛΟΟΙΚΟΝΟΜΟΥ:** Ευχαριστώ, κύριε Πρόεδρε.

Κύριε Πρόεδρε, δεν μπορώ να καταλάβω γιατί, όταν έχουμε μία κύρωση ενός νομοσχεδίου, αφήνετε τους εισηγητές διαφόρων κομμάτων να μιλούν περί ανέμων και υδάτων. Μιλούν για νομοσχέδια, τι έχει συμβεί με την πρώην Μακεδονία, τι θα συμβεί με τη θρησκεία. Αυτό κυρώνουμε;

**ΘΕΟΔΩΡΟΣ ΚΑΡΑΟΓΛΟΥ:** Πρώην συνάδελφός σας ήταν.

**ΘΕΟΔΩΡΑ ΜΕΓΑΛΟΟΙΚΟΝΟΜΟΥ:** Δεν πειράζει. Έφυγα και γλίτωσα. Θα είχα τρελαθεί. Έχω σώας τας φρένας.

Δεν καταλαβαίνω, όμως, το να μιλάμε τώρα για χίλια δύο θέματα, εκτός από την κύρωση που έχουμε. Βρήκαμε ένα μικρόφωνο στην Ολομέλεια, έχουμε το Βήμα και μπορούμε να μιλήσουμε και να χορέψουμε.

Εγώ θα μιλήσω πάνω στο νομοσχέδιο αυτό, που θέλουμε να κυρώσουμε τις προηγούμενες πράξεις νομοθετικού περιεχομένου για έκτακτα και εξαιρετικά επείγοντα.

Θα ήθελα να αναφερθώ, όμως, και σε μερικά άλλα θέματα που μου έκαναν τρομερά εντύπωση.

Πρώτον, θα ήθελα να αναφερθώ στον εισηγητή της Νέας Δημοκρατίας, τον κ. Καράογλου. Μας μίλησε πριν από λίγη ώρα ο Πρόεδρος της Βουλής κ. Βούτσης και μας εξήγησε για το ταμείο, για το πού έχουν πάει τα χρήματα, ότι δεν τα έχουμε αξιοποιήσει ακόμη κ.λπ..

Τι δεν καταλάβατε, κύριε Καράογλου; Υποτιμάτε τη νοημοσύνη σας; Τι δεν καταλάβατε; Πρέπει να γίνουν σχέδια για να δοθούν τα χρήματα. Δεν θα πάμε όπως το 2007, που άρχισαν να δίνουν το 2009 και μετά το 2012.

 Για τη νοημοσύνη σας δεν αμφιβάλλω. Μάλλον θέλατε να κάνετε ότι δεν το καταλάβατε. Αυτό, εντάξει, το δέχομαι. Όμως, το ότι δεν καταλάβατε τι εννοούσε ο Πρόεδρος της Βουλής, μάλλον το θεωρώ απίθανο.

**ΘΕΟΔΩΡΟΣ ΚΑΡΑΟΓΛΟΥ:** Το κατάλαβα.

**ΘΕΟΔΩΡΑ ΜΕΓΑΛΟΟΙΚΟΝΟΜΟΥ:** Τότε γιατί ρωτήσατε ξανά πώς θα γίνουν τα σχέδια και τα υπόλοιπα; Σας συγχωρώ.

Ας πάμε τώρα στα νησιά του Αιγαίου, όπου θέλουμε να δώσουμε παράταση στο ΦΠΑ, τη Λέρο, την Λέσβο, την Κω, τη Σάμο. Η παράταση αυτή δίνεται πάρα πολύ σωστά, διότι αυτά τα νησιά -όπως ξέρουμε- δέχτηκαν πάρα πολλές ροές προσφύγων. Αντιμετώπισαν σοβαρό πρόβλημα και οι επιχειρήσεις και οι επαγγελματίες και φέρθηκαν με τον καλύτερο τρόπο προς τους πρόσφυγες.

Το μεγαλύτερο μέρος που θέλουμε να κυρώσουμε αφορά τις πυρόπληκτες περιοχές της 23ης και 24ης Ιουλίου. Η καταστροφή που υπέστησαν οι άνθρωποι που επέζησαν, έχει αφήσει πάρα πολλές ανοιχτές πληγές. Όμως, θα ήθελα να πω ότι η Κυβέρνηση έπραξε το χρέος της στο έπακρον, γιατί ανταποκρίθηκε αμέσως στις ανάγκες που εμφανίστηκαν. Δεν μπορείς να υπολογίσεις ένα καιρικό φαινόμενο, μια καταστροφή με ανέμους εκατόν είκοσι χιλιομέτρων την ώρα και σε μιάμιση ώρα να ανταπεξέλθεις. Δεν μπορεί να ανταπεξέλθει η Καλιφόρνια, που καίγονται για τέσσερις μέρες και έχει όλα τα συστήματα πυρασφάλειας και τρόπους διαφυγής κ.λπ.. Έχουν καεί ήδη σαράντα πέντε άνθρωποι, αγνοούνται διακόσιοι και δεν μπορούν να ανταπεξέλθουν. Τουλάχιστον εμείς, με τα μνημόνια που είχαμε, με όλα αυτά τα θέματα, κατορθώσαμε να βοηθήσουμε.

Θα ξεχάσουμε, μήπως, τις καταστροφικές φωτιές της Ηλείας στην Πελοπόννησο;

Τέλος πάντων, να μη μακρηγορώ.

Αποφάσισε η Κυβέρνηση, μέσα σε λίγες εβδομάδες μετά από την καταστροφή, να προβεί σε μέτρα που να βοηθήσουν. Έτσι συστήθηκε ο ειδικός λογαριασμός για αρωγή των πληγέντων και για άμεση οικονομική ενίσχυση. Μην ξεχνάμε ότι οι πληγέντες πήραν 5.000 ευρώ ανά κατοικία, 8.000 ευρώ οι επιχειρήσεις, 6.000 ευρώ οι τρίτεκνες και οι πολύτεκνες οικογένειες, 10.000 ευρώ οι συγγενείς των θυμάτων και από 1.000 ευρώ τα παιδιά που έχασαν τους γονείς τους και τους φιλοξενούν κάποιοι άλλοι.

Το ταμείο που είχε γίνει το 2007 μετά την πυρκαγιά της Ηλείας -τότε δεν ήμουν Βουλευτής, αλλά μου έκανε εντύπωση- το γνωστό ως «Μολυβιάτη», μάζεψε 208 εκατομμύρια ευρώ, αλλά επί μια διετία δεν τα είχε αξιοποιήσει. Το 2009 ο Γιώργος Παπανδρέου, ο Γιωργάκης μας, παρέλαβε 131 εκατομμύρια ευρώ ,τα οποία τα μετέφερε στον κρατικό προϋπολογισμό, με τον τότε Υπουργό Γιώργο Παπακωνσταντίνου. Αυτά τα χρήματα πήγαν στο Ταμείο Επενδύσεων. Φυσικά το Ειδικό Ταμείο διαλύθηκε και αυτά τα χρήματα πέρασαν στους περιοριστικούς όρους, που είχε θέσει η τρόικα. Πάνε, λοιπόν, και τα 131 εκατομμύρια ευρώ. Τώρα μας έχουν μείνει άλλα 45 εκατομμύρια ευρώ. Ο συνάδελφος από την Ηλεία με ρώτησε πού έχουν πάει αυτά τα 45 εκατομμύρια ευρώ. Να του απαντήσω ότι έχουν δοθεί στην αυτοδιοίκηση, στους δήμους, αλλά ακόμη δεν έχουν αξιοποιηθεί. Οπότε, μην λέτε πως η Κυβέρνηση δεν έκανε αυτά, που έπρεπε να κάνει. Εσείς δεν τα κάνατε επί τόσα χρόνια, που κυβερνούσατε. Και τότε ήταν παχιές οι αγελάδες. Δεν ήταν ισχνές. Τώρα προσπαθούμε να τις παχύνουμε λίγο.

Δεν το κατορθώσατε και περιμένετε από εμάς -που σε εμάς, στην Κυβέρνηση έτυχαν όλα, σεισμοί, λιμοί και καταποντισμοί- να είμαστε έτοιμοι. Όμως, τα καταφέραμε και θα τα καταφέρουμε. Γι’ αυτό πρέπει να πείτε ένα μεγάλο «μπράβο» στην Κυβέρνηση και να ψηφίζετε όλα αυτά που είναι θετικά, γιατί μέχρι τώρα, με τα δύο μνημόνια που είχατε φέρει, ήταν μόνο αρνητικά. Τουλάχιστον να ψηφίσετε και μερικά θετικά, που έρχονται. Σας αρέσει, δεν σας αρέσει, έρχονται θετικά και θα τα ψηφίζετε.

Σας ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο κ. Αθανασίου από τη Νέα Δημοκρατία.

**ΘΕΟΔΩΡΟΣ ΚΑΡΑΟΓΛΟΥ:** Να απαντήσετε σε όλα, κύριε Αθανασίου.

**ΧΑΡΑΛΑΜΠΟΣ ΑΘΑΝΑΣΙΟΥ:** Πού να απαντήσω, κύριε Καράογλου; Το Σύνταγμα λέει ότι αν υπάρχουν τελεσίδικες δικαστικές αποφάσεις, είναι υποχρεωμένη η κυβέρνηση να τις εφαρμόσει. Κι εδώ έχουν βγει αποφάσεις για τα αναδρομικά των ενστόλων εδώ και ενάμισι χρόνο, δεν εφαρμόστηκαν και κάναμε το πείραμα της νομοθετικής διάταξης.

Κυρίες και κύριοι συνάδελφοι, εγώ θα μιλήσω για την πρώτη πράξη νομοθετικού περιεχομένου και για τη σχετική τροπολογία, την οποία καταθέσαμε, γιατί κατά τα άλλα, ο κ. Καράογλου εξήντλησε το θέμα.

Κύριε εισηγητή της Πλειοψηφίας, είπατε ότι με το mail του τότε Υπουργού Οικονομικών κ. Χαρδούβελη, δεσμευόταν η κυβέρνηση της Νέας Δημοκρατίας να καταργήσει τους μειωμένους συντελεστές ΦΠΑ για τα νησιά μας. Μπορείτε να μας φέρετε το email να δούμε αν είναι ακριβές αυτό το οποίο λέτε;

Εγώ θα σας διαβάσω τι ακριβώς λέει το mail Χαρδούβαλη στη σελίδα 27: «Η Κυβέρνηση της Νέας Δημοκρατίας επιβεβαιώνει την κατοχύρωση του νησιωτικού ΦΠΑ ως κεκτημένο στη σχετική ευρωπαϊκή οδηγία, αφετέρου αρνούνταν την κατάργησή του στο πλαίσιο του Προγράμματος Δημοσιονομικής Προσαρμογής».

Δεν το είχατε υπόψη σας; Το είχαμε πει κατ’ επανάληψη ότι έτσι είναι τα πράγματα. Τώρα, εσάς δεν σας διακρίνει ο λαϊκισμός. Βέβαια, είναι μόδα τώρα, γιατί έχουμε σε έξαρση τον συνταγματικό λαϊκισμό και δεν έχω χρόνο να αναφερθώ στα ζητήματα αυτά.

Καταθέτω το σχετικό έγγραφο για τα Πρακτικά.

(Στο σημείο αυτό ο Βουλευτής κ. Χαράλαμπος Αθανασίου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Το δεύτερο θέμα που είπατε, κύριοι συνάδελφοι, είναι ότι διακόσιοι είκοσι ένας Βουλευτές ψήφισαν τη διάταξη αυτή. Αυτό είναι αλήθεια. Την ψηφίσαμε. Γιατί, όμως, την ψηφίσαμε; Ρωτήσατε τον κ. Τσακαλώτο για τις επαφές που κάναμε; Είδατε τότε τα Πρακτικά της Βουλής; Διότι όλη τη δανειακή σύμβαση τη φέρατε με ένα άρθρο και αυτό ήταν μία παράγραφος ενός άρθρου.

Ζητήσαμε, λοιπόν, επίμονα τότε να αποδεσμευθεί από τη διάταξη αυτή, να μπει σαν αυτοτελές άρθρο, για να μπορέσουμε να το καταψηφίσουμε. Το ζητήσαμε και εμείς και άλλα κόμματα. Δεν το κάνατε, όμως. Όπως ξέρετε, σύμφωνα με τον Κανονισμό της Βουλής, τα άρθρα ψηφίζονται εν συνόλω, δεν ψηφίζονται κατά παραγράφους. Ή ολόκληρα ή καθόλου. Συνεπώς, δεν ήταν σωστό αυτό που είπατε και ενημερώσατε την Αντιπροσωπεία.

Γιατί ψηφίσαμε αυτό το άρθρο; Διότι, ο στόχος της Κυβέρνησης τότε ήταν να μείνουμε στην Ευρωζώνη. Γι’ αυτό ακριβώς. Ψηφίστηκαν όλα τα άλλα μέτρα, για να μείνουμε στην Ευρωζώνη και αυτός είναι ο ακριβής λόγος.

Ακούστε τώρα και κάτι άλλο. Η τρόικα ζήτησε τότε δύο φορές από την κυβέρνησή μας, την κυβέρνηση Σαμαρά -σας το είπε και ο εισηγητής μας, ο κ. Καράογλου- το 2013 και το 2014, τόσο δια του εκπροσώπου της Ευρωπαϊκής Κεντρικής Τράπεζας, όσο και δια του εκπροσώπου του Διεθνούς Νομισματικού Ταμείου, του κ. Πολ Τόμσεν, ο οποίος μας πίεζε αφόρητα, να μειώσουμε το ΦΠΑ και δεν το κάναμε. Εσείς το κάνατε αυτό το καλοκαίρι του 2015 με τον ν.4334.

Όσον αφορά το τώρα και την Αντιπολίτευση, ο κ. Μητσοτάκης από την πρώτη στιγμή είπε ότι πρέπει να επανέλθουν οι μειωμένοι συντελεστές ΦΠΑ. Και το είπε, μάλιστα, με αφορμή το συνέδριο, το οποίο έγινε για την ανάπτυξη των περιφερειών.

Συνεπώς, δεν είναι ακριβή αυτά τα οποία είπατε και συμπλήρωσε η κ. Μεγαλοοικονόμου.

Είπατε, επίσης, ότι παρατάθηκε η διατήρηση των μειωμένων συντελεστών ΦΠΑ, ύστερα από σκληρές διαπραγματεύσεις -βλέπω την έκφρασή σας- με τους θεσμούς. Πότε; Όπως ξέρετε, η παράταση ήταν μέχρι 30 Ιουνίου. Ξέρετε πότε γίνεται αυτό; Στις 29 Ιουνίου. Τι μέρα είναι; Είναι ημέρα, που δεν υπήρχε Βουλή. Αν θέλατε να το κάνετε αυτό, θα το φέρνατε μέχρι τις 28 του μηνός, που ήταν ημέρα εργάσιμη -Παρασκευή δηλαδή- για να μπορέσει να ψηφιστεί. Γίνεται η πράξη νομοθετικού περιεχομένου στις 29 του μηνός, ημέρα Σάββατο, γιατί η 1η του μηνός μετά ήταν Δευτέρα και μπαίναμε στον Ιούλιο. Γι’ αυτό έγινε με πράξη νομοθετικού περιεχομένου και για κανέναν άλλον λόγο.

Όμως, προσέξτε, σας διαβάζω ακριβώς τη δήλωση του Πρωθυπουργού. Ο Πρωθυπουργός δεν είπε αυτό που είπατε εσείς, δηλαδή «ύστερα από σκληρές διαπραγματεύσεις». Ξέρετε τι είπε; «Όσο είμαι Πρωθυπουργός, δεν θα καταργηθούν οι μειωμένοι ΦΠΑ».

Τι ισχύει από τα δύο; Αν, λοιπόν, είναι έτσι τα πράγματα, εμείς σας διευκολύνουμε σήμερα με την τροπολογία μας. Γιατί δεν τη δέχεστε την τροπολογία μας, για να τελειώσει το θέμα αυτό για ένα ακόμη έτος, πολύ περισσότερο που τα πέντε νησιά μας, δηλαδή η Χίος, η Σάμος, η Λέρος, η Κως και η Λέσβος, αυτήν τη στιγμή πλήττονται ακόμη περισσότερο με τις μεταναστατευτικές ροές;

Μόλις χθες το βράδυ κυκλοφόρησε ένα βίντεο -θα πρέπει να το ξέρετε- με συγκλονιστικές συνδιαλέξεις των διακινητών με τους συνεργάτες τους στα νησιά μας, αλλά και με τους μετανάστες. Λένε -σας διαβάζω- ακριβώς: «Οι Έλληνες είναι ηλίθιοι. Να το παίζετε χριστιανοί, για να μπορέσετε να πάτε απέναντι».

Αυτά, βέβαια, δεν έχουν καμμιά σχέση τώρα με το ζήτημα που λέω για το ΦΠΑ, όπου, για πάρα πολλούς λόγους, πρέπει να εφαρμοστεί. Όπως ξέρετε, δεν είναι μόνο το ζήτημα των μεταναστατευτικών ροών, οι οποίες είναι ανεξέλεγκτες ακόμα και σήμερα στα νησιά μας και δεν κατάφερε ακόμη ο Υπουργός να κάνει την αποσυμφόρηση, για την οποία είχε πει από τον Μάιο ότι τον Σεπτέμβριο θα είχε τελειώσει, αλλά έχουμε και το πρόσθετο πρόβλημα των σεισμών. Τόσο η Κως όσο και η Λέσβος επλήγησαν πάρα πολύ από τους σεισμούς.

Έχετε υπόψιν σας ότι αυτήν τη στιγμή στη Βρίσα -έχουν περάσει περίπου ενάμισι, δυο χρόνια- δεν έχει γίνει καμμία ανοικοδόμηση; Και όχι μόνο ανοικοδόμηση δεν έχει γίνει, αλλά δεν έχει ολοκληρωθεί και η κατεδάφιση των ερειπίων. Πέρα απ’ αυτό, το ίδιο γίνεται και με το λιμάνι της Κω.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελείωσα, κύριε Πρόεδρε.

Εμείς τι σας λέμε; Φέρτε το ΦΠΑ, ψηφίστε την τροπολογία μας και δεσμευόμαστε να βγούμε αύριο να επαινέσουμε την Κυβέρνηση και να πούμε ένα «μπράβο» γι’ αυτό που έκανε, μόνο και μόνο για να μπορέσουν να ανακουφιστούν οι νησιώτες μας από την οικονομική κατάσταση, στην οποία τους έχει φέρει η Κυβέρνησή σας.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Αθανασίου.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα έξι μαθήτριες και μαθητές και τέσσερις εκπαιδευτικοί συνοδοί τους από το 10ο Δημοτικό Σχολείο Λάρισας.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο έχει ο Κοινοβουλευτικός Εκπρόσωπος της Χρυσής Αυγής κ. Λαγός.

**ΙΩΑΝΝΗΣ ΛΑΓΟΣ:** Πριν τεσσερισήμισι μήνες περίπου, συνέβη μια πολύ μεγάλη καταστροφή στο Μάτι, αλλά όχι μόνο εκεί και στην Κινέτα. Ευτυχώς στην Κινέτα δεν θρηνήσαμε θύματα, σε αντίθεση με το Μάτι που είχαμε ενενήντα εννέα νεκρούς, μπορεί και περισσότερους. Απ’ ότι μαθαίνουμε, ίσως να είναι και περισσότεροι, δυστυχώς, οι νεκροί.

Και τότε είδαμε μια Κυβέρνηση, έναν κρατικό μηχανισμό, ο οποίος δεν είχε καμμία συνοχή, δεν είχε ούτε αρχή ούτε τέλος. Η Τροχαία δεν ήξερε τι έκανε. Η Πυροσβεστική δεν γνώριζε τι έκανε. Οι Υπουργοί ήταν «σε άλλον πλανήτη». Μάλιστα, μέχρι το τέλος μας κορόιδευαν ότι δεν υπήρχαν νεκροί. Μέχρι τις 20.00΄-20.30΄ μας έλεγαν ότι δεν ξέρουν τίποτα για νεκρούς και, τελικά, αποδείχθηκε ξεκάθαρα ότι υπήρχαν νεκροί και το γνώριζαν από τις 18.30’-19.00’ περίπου. Όμως, κορόιδευαν για άλλη μια φορά, προκειμένου να καλύψουν, όσο μπορούσαν, αυτό το πράγμα.

Έρχονται, λοιπόν, σήμερα μετά από τεσσερισήμισι μήνες να προσφέρουν ένα ξεροκόμματο στους ανθρώπους εκεί, για να τους κάνουν να ξεχάσουν τον πόνο τους.

Να πούμε -τα είπε και ο αγορητής μας κ. Γερμενής, πριν από λίγο- ότι η κατάσταση στο Μάτι είναι τραγική. Οι υλοτόμοι έχουν παρατήσει κάτω τα ξύλα, που έκοβαν. Είναι πεταμένα. Δεν έχουν μαζευτεί. Δεν έχουν γίνει καθόλου αντιπλημμυρικά έργα. Και, δυστυχώς, φοβόμαστε ότι σε περίπτωση ισχυρών βροχοπτώσεων θα έχουμε και άλλα, πολλά προβλήματα στην περιοχή.

Και έρχονται, λοιπόν, τώρα να πετάξουν ένα ξεροκόμματο, όπως είπαμε, για να καλύψουν λίγο τα πράγματα.

Και πάμε στα νησιά του Αιγαίου, στα νησιά που έχουν δεχθεί όλη την προσφυγική κρίση τα τελευταία χρόνια, στους οποίους λένε: «Μην μιλάτε. Πάρτε μία παράταση μειωμένου ΦΠΑ για ενάμιση μήνα ακόμα και εντάξει, κλείστε το στόμα σας και ανεχτείτε τις λεηλασίες, ανεχτείτε τις κλοπές, ανεχτείτε ό,τι κάνουν εκεί πέρα οι βάνδαλοι, που έχουν έρθει μέσα και δεν σέβονται τίποτα, ανεχτείτε να γκρεμίζουν τα εκκλησάκια και τους σταυρούς, οι οποίοι έχουν κτιστεί από τους Έλληνες, ανεχτείτε τα όλα αυτά. Θα σας κάνουμε μία παράταση για τη μειωμένη φορολογία».

Αυτό πιστεύουν για τον Έλληνα, ότι μπορούν με 50, με 60, με 100 ευρώ να του πάρουν την πίστη του, αυτά που πιστεύει, αυτά για τα οποία αγωνίζεται, αυτά που έχει μέσα στην καρδιά του. Δεν είναι έτσι τα πράγματα και θα το δείτε. Έχετε πέσει έξω σε πάρα πολλά πράγματα. Θα πέσετε και στο συγκεκριμένο. Ήταν μεγάλη έκπληξη για εσάς, που ο κόσμος, ο οποίος δεν είχε αντιδράσει για τα οικονομικά ζητήματα, για τα μνημόνια, βγήκε έξω και αντέδρασε για το θέμα της Μακεδονίας. Το ίδιο θα συμβαίνει σιγά-σιγά στα νησιά, παντού, στη Στερεά Ελλάδα, οπουδήποτε υπάρχουν Έλληνες, οι οποίοι θα αγωνίζονται για την ελευθερία της πατρίδας μας και για την αξιοπρέπειά μας. Αυτό είναι που μετράει τη σημερινή εποχή: η αξιοπρέπεια των Ελλήνων, η οποία ποδοπατιέται από εσάς και μας κοροϊδεύετε κιόλας.

Πάμε να συζητήσουμε μερικά θέματα της επικαιρότητας.

Έχει γίνει μεγάλη φασαρία τον τελευταίο καιρό για τον διαχωρισμό κράτους και εκκλησίας. Για να ξεκαθαρίσουμε, λοιπόν, τα πράγματα -τα είπε χθες και ο Αρχηγός μας, ο Νίκος Μιχαλολιάκος, τα είπαν και οι υπόλοιποι Βουλευτές μας, θα τα πούμε για άλλη μια φορά και θα τα λέμε όπου υπάρχουμε και όπου βρισκόμαστε- η Ορθοδοξία είναι αναπόσπαστο κομμάτι της Ελλάδος, η ορθοδοξία είναι ζυμωμένη δύο χιλιάδες χρόνια με την Ελλάδα. Δεν έχει δικαίωμα κανένας Πρωθυπουργός, δεν έχει δικαίωμα κανένας Τσίπρας, δεν έχει δικαίωμα κανένας Αρχιεπίσκοπος, αν δεν εκπροσωπεί πραγματικά τη θρησκεία και την Ορθοδοξία, να ξεπουλήσει όλα αυτά τα πράγματα.

Όταν η Χρυσή Αυγή φώναζε πριν από δέκα, δεκαπέντε χρόνια και έλεγε ότι έρχονται συνταρακτικά πράγματα σιγά-σιγά στην πατρίδα μας, όταν έλεγε ότι θα έχουμε τους λαθρομετανάστες στην Ελλάδα, θα τους δίνουμε δωρεάν σπίτια, δωρεάν σίτιση, δωρεάν ηλεκτρικό, τότε δεν μας πίστευαν. Νόμιζαν ότι λέγαμε πράγματα, τα οποία δεν επρόκειτο ποτέ να συμβούν. Δυστυχώς, δικαιωθήκαμε και φθάσαμε στο σημείο να γίνεται αυτό. Οι λαθρομετανάστες αυτή τη στιγμή περνούν ζωή χαρισάμενη στην Ελλάδα και οι Έλληνες πετάγονται κλοτσηδόν έξω από τα σπίτια τους και δεν έχουν να ταΐσουν τα παιδιά και τις οικογένειές τους. Εδώ φθάσαμε!

Εδώ, λοιπόν, πάμε τώρα να φθάσουμε και στο σημείο να μην μιλάμε για την Ορθοδοξία μας. Φθάσαμε στο σημείο να λέμε ότι είναι κάτι ξεχωριστό, κάτι ουδέτερο. Κάτι ουδέτερο; Ανεξιθρησκεία και ουδετερότητα στην Ελλάδα; Πού; Με 98% των Ελλήνων Χριστιανούς; Πάτε καλά; Τι άλλο υπάρχει σε τόσο μεγάλο αριθμό στην Ελλάδα; Χριστιανοί Ορθόδοξοι κατά 98%! Είτε το θέλετε είτε δεν το θέλετε! Είτε αυτοί είναι Χριστιανοί Ορθόδοξοι φανατικά είτε δεν είναι τόσο φανατικά, αλλά το πιστεύουν μέσα τους και το έχουν από τη συνείδησή τους, από τους προγόνους τους, από τους πατεράδες τους, από τις οικογένειές τους.

Πώς πάτε, λοιπόν, εσείς αυτά να τα αλλοιώσετε και να τα αλλάξετε; Ποιος σας το επιτρέπει να το κάνετε αυτό;

Πάντως, εμείς και ο ελληνικός λαός δεν σας το επιτρέπουμε! Θα αγωνιστούμε με όλες τις δυνάμεις μας, με όλα τα νόμιμα μέσα, μέσα στη Βουλή, έξω από τη Βουλή, θα ξεσηκώσουμε τον κόσμο. Αυτά τα πράγματα δεν θα γίνουν! Καλούνται οι κληρικοί -και καλώς πράττουν αυτή τη στιγμή- να αντιδράσουν.

Εδώ να χαιρετίσουμε τους αγωνιστές πάνω στο Άγιο Όρος, την Ιερά Μονή Εσφιγμένου, όλους αυτούς τους ιεράρχες, τους δυνατούς, τους γνήσιους, τους αυθεντικούς, που αγωνίζονται κόντρα σε όλα αυτά, τόσα χρόνια. Είμαστε στο πλευρό τους, είμαστε μαζί τους. Δεν ξεχνάμε στιγμή τον αγώνα, τον οποίο δίνουμε. Θα αγωνιστούμε εμείς από εδώ, αυτοί από εκεί και στο τέλος αυτό το αίσχος δεν θα περάσει. Η Ελλάδα -είτε το θέλετε είτε δεν το θέλετε- θα παραμείνει μία χριστιανική, ορθόδοξη χώρα!

Βλέπουμε, επίσης, εδώ και αρκετό χρονικό διάστημα, την κατάντια της Ελληνικής Αστυνομίας. Έγινε μία Ελληνική Αστυνομία, όπως ακριβώς την ήθελαν οι μπολσεβίκοι του ΣΥΡΙΖΑ. Αυτά έλεγαν όταν ήταν πιτσιρικάδες, όταν ήταν νεαροί, πριν γίνουν Υπουργοί και Βουλευτές. Έτσι ήθελαν την Αστυνομία: να κάθεται, να τρώει σφαλιάρες, να μην μπορεί να αντιδράσει και αν πάει κάποιος αστυνομικός να κάνει μία σύλληψη, να γίνεται ΕΔΕ, γιατί συνέλαβε τον εγκληματία και δεν του μίλησε στον πληθυντικό. Φθάσαμε σε αυτά τα σημεία!

Όμως, όλοι αυτοί που δεν θέλουν την Αστυνομία για κανέναν άλλο λόγο, στα σπίτια τους τη θέλουν, στα Υπουργεία τη θέλουν, έξω από τη Βουλή τη θέλουν.

Και όταν πάνε εκεί να διαμαρτυρηθούν Έλληνες πολίτες, τότε πέφτουν χημικά, πέφτει ξύλο, γίνονται προσαγωγές και συλλήψεις, όχι βεβαίως για όλους. Στα συλλαλητήρια για τη Μακεδονία και στην Αθήνα και στη Θεσσαλονίκη και σε εκατοντάδες άλλες πόλεις της Ελλάδας, είδαμε την Αστυνομία να εκτελεί των ανώτερων αξιωματικών και να φέρεται πολύ βίαια. Αντίθετα, όταν παιδάκια του Ρουβίκωνα μπαίνουν μέσα στο Κοινοβούλιο, κάνουν ό,τι θέλουν και φεύγοντας, έκανε το λάθος η Αστυνομία και προχώρησε σε κάποιες προσαγωγές, ο Πρόεδρος της Ελληνικής Βουλής είπε: Αφήστε τους ελεύθερους και να τους φέρετε πίσω και με τα περιπολικά να πάρουν τα μηχανάκια, που είχαν τα παιδιά εδώ έξω.

Αυτοί είναι οι αντιεξουσιαστές και οι αντικρατιστές, που τους στηρίζουν όλοι εδώ μέσα. Αυτή είναι η πραγματικότητα.

Βλέπουμε, λοιπόν, την Ελλάδα να είναι έρμαιο αυτήν τη στιγμή ενός κράτους μπολσεβίκων, σε ένα κράτος ανθρώπων, που λόγω της ιδεολογίας τους δεν αγαπούν την πατρίδα τους και το έθνος και το λένε. Αυτή είναι η ιδιοσυγκρασία τους και η ιδεολογία τους.

Απέναντι σε όλους αυτούς βρίσκεται ένας αποσβολωμένος ελληνικός λαός, ο οποίος μέσα στα τεράστια προβλήματα που έχει, τα οικονομικά, της καθημερινότητάς του, δεν ξέρει από πού πραγματικά του έρχεται. Προσπαθεί ο καθένας να ζήσει την οικογένειά του, έχει ξεχάσει να ζει σαν άνθρωπος ο μέσος Έλληνας και αγωνίζεται για την επιβίωση. Βαθιά, όμως, μέσα στην ψυχή κάθε Έλληνα πολίτη υπάρχουν αυτά τα συναισθήματα. Και βλέπετε ότι σε πρώτη ευκαιρία, με το που παρουσιάζεται κάποιο θέμα, όλοι αυτοί οι άνθρωποι, χιλιάδες ποτάμια, βγαίνουν έξω και αντιστέκονται.

Είδαμε πριν από λίγες ημέρες να συζητάνε για το θέμα του πρώην Πρωθυπουργού Σημίτη, για το άνοιγμα λογαριασμών του, για το τι θα γίνει, για το πώς έχουν πάει τα πράγματα, για το αν έχουν κλαπεί και εξαφανιστεί χρήματα του ελληνικού δημοσίου.

Θυμηθείτε όλοι σας και όλοι όσοι μας ακούν τι έλεγε η Χρυσή Αυγή πριν μπει στο Ελληνικό Κοινοβούλιο. Έλεγε ότι υπάρχουν κλέφτες, ψεύτες και απατεώνες εδώ. Δικαιωνόμαστε στον μέγιστο βαθμό. Και όλα αυτά να ξέρετε, να ξέρουν αυτοί που μας ακούνε, ότι γίνονται και με συγκάλυψη. Δεν θέλουν να φτάσουν ως εκεί. Εδώ βάζουν ένα ένα άτομο και πάνε μέχρι εκεί, γιατί αλλιώς όλο το σύστημα θα καταρρεύσει. Και πρέπει να καταρρεύσει και θα καταρρεύσει για όλα αυτά που έχουν γίνει. Θα είναι η νέμεσις για την ύβρι, που έχει συμβεί τόσα χρόνια.

Βλέπουμε, λοιπόν, να φτάνουν στον Σημίτη. Όταν, όμως, εμείς πριν από ενάμιση χρόνο στην προανακριτική επιτροπή για τα εξοπλιστικά τονίζαμε και λέγαμε ότι η υπόθεση δεν ήταν μόνο του Παπαντωνίου φυσικά =δεν ήταν μόνο του Τσοχατζόπουλου- αλλά έπρεπε να φτάσουμε και στον Σημίτη, όλα τα υπόλοιπα κόμματα, από όλες τις πτέρυγες, έλεγαν ότι δεν μπορούμε να το κοιτάξουμε αυτό. Μόνο η Χρυσή Αυγή από τότε έλεγε ότι έπρεπε να ανοίξουν οι λογαριασμοί του Σημίτη, αυτού του αρχιερέα πραγματικά, της διαπλοκής, όπως τότε είχε τονιστεί, μόνο που κανείς δεν τον άγγιξε, αυτού του ανθρώπου, που μαζί με τον Γιάννο Παπαντωνίου το 1999 στο χρηματιστήριο έβαλαν όλους τους Έλληνες να παίξουν τα χρήματά τους, την περιουσία τους και να τα κατακλέψουν. Τότε έγινε η μεγαλύτερη κλοπή στο ελληνικό κράτος τωντελευταίων χρόνων. Όλοι αυτοί έχουν μείνει στο απυρόβλητο. Και αν κάποιοι αναγκάζονται αυτήν τη στιγμή να φέρουν τον Σημίτη ή τον Παπαντωνίου ή τον Τσοχατζόπουλο προ των ευθυνών τους, είναι από την παρουσία και την ύπαρξη της Χρυσής Αυγής.

Ο ΣΥΡΙΖΑ θα σέρνεται πίσω από το πρόγραμμα της Χρυσής Αυγής, θα αναγκάζεται να κάνει κάποια πράγματα, που εμείς τα ζητούσαμε και τα ζητάμε τώρα στην ελληνική κοινωνία και δικαιωνόμαστε απολύτως. Όταν το είχαμε ζητήσει, μας έλεγαν ότι δεν μπορεί να γίνει.

Για να μην πάμε παραπέρα, θα γυρίσουμε στο 2005, όταν είχε γίνει προανακριτική επιτροπή πάλι για εξοπλιστικά προγράμματα και υπήρχαν μόνο τέσσερα κόμματα στη Βουλή, το ΠΑΣΟΚ, η Νέα Δημοκρατία, ο ΣΥΡΙΖΑ –Συνασπισμός ήταν τότε νομίζω- και το ΚΚΕ. Το πόρισμα που είχε βγει τότε από όλα τα κόμματα έλεγε ότι δεν συντρέχει κανένας λόγος, δεν υπάρχει καμμία ποινική ευθύνη, όχι μόνο για τον Σημίτη, αλλά φυσικά και για τον Γιάννο Παπαντωνίου και τον Άκη Τσοχατζόπουλο. Από αυτό το Βήμα, όταν ανέβηκαν να μιλήσουν ο Άκης Τσοχατζόπουλος και ο Γιάννος Παπαντωνίου, είχαν ευχαριστήσει τα κόμματα της Αντιπολίτευσης για το γεγονός ότι είχαν ζητήσει να μην ασκηθεί καμμία ποινική δίωξη εις βάρος τους. Αυτό το «παρεάκι» ήταν πουτους χάλασε με την είσοδό της η Χρυσή Αυγή. Έτσι ήταν τα πράγματα τότε και έτσι είναι και τώρα. Θα φτάσουμε, λοιπόν, εκεί.

Βλέπουμε ότι, όσον αφορά το συνταγματικό τόξο, συνδιαλέγεστε όλοι μεταξύ σας, τα λέτε μια χαρά όλοι σας, πλην της Χρυσής Αυγής, με την οποία δεν θέλετε να έχετε σχέση. Εμείς να δείτε πόσο δεν θέλουμε σε σχέση με εσάς!

Όλο, λοιπόν, το συνταγματικό τόξο έχει πολλούς κλέφτες και απατεώνες. Τι γίνεται τελικά; Κλέφτες, απατεώνες, ρεμούλες, λογαριασμοί. Συνταγματικό τόξο είναι αυτό; Πάρτε το συνταγματικό σας τόξο από εδώ, καθίστε με τους κλέφτες και τους απατεώνες να πιείτε καφεδάκι και εμείς θα είμαστε με τον ελληνικό λαό να σας αντιμετωπίζουμε και να σας ξεφτιλίζουμε, γιατί συνεχώς θα βγαίνουν στοιχεία τα οποία αποδεικνύουν τι κάνατε τόσα χρόνια εις βάρος του ελληνικού λαού.

Ακούσαμε χθες σχετικά με την Αναθεώρηση του Συντάγματος να λέγονται πολλές κουβέντες για δημοκρατία, για ισότητα, για ισονομία, ξεχνώντας φυσικά ότι εσείς οι ίδιοι, μέσα στο ελληνικό Κοινοβούλιο, φέρεστε με τον πλέον ρατσιστικό τρόπο στην Κοινοβουλευτική Ομάδα της Χρυσής Αυγής. Και όχι μόνο σε μας, δεν μας ενδιαφέρει εμάς, αλλά πίσω από εμάς υπάρχουν εκατοντάδες χιλιάδες Έλληνες πολίτες που ψηφίζουν, που θέλουν να βλέπουν αυτούς που τους εκπροσωπούν στο Κοινοβούλιο, που θέλουν να ακούγεται η αλήθεια και εσείς με ετσιθελικό τρόπο μας αποκλείετε από παντού.

Αν λοιπόν στην Ελλάδα αυτή τη στιγμή υπάρχει ενός είδους ρατσισμός, είναι ο ρατσισμός εις βάρος των Ελλήνων εθνικιστών, εις βάρος των Χρυσαυγιτών, κανένας άλλος.

Τελειώνοντας, θέλω να αναφέρω χαρακτηριστικά ότι θα ζήσουμε πάλι σε δύο μέρες το παραμύθι του Πολυτεχνείου. Φτάνουμε στις 17 Νοεμβρίου, θα συζητάμε πάλι για αυτά τα πράγματα, θα γίνουν κάποιες εκδηλώσεις. Εγώ θα ήθελα να ρωτήσω μέσα σε αυτήν την Αίθουσα και να μου πει ο καθένας που πιστεύει στο Πολυτεχνείο και στον αγώνα που έγινε στις 17 Νοεμβρίου τα ονόματα δύο νεκρών που υπήρξαν. Να μου πουν δύο νεκρούς μέσα στον χώρο το Πολυτεχνείου.

Εδώ δεν θα πρέπει να ξεχάσουμε τι έλεγε το πόρισμα Τσεβά, το οποίο φυσικά έλεγε ότι δεν υπάρχει κανένας νεκρός, όπως επίσης και τι έλεγε ο τότε Πρύτανης Κονοφάγος, ο οποίος σε κατάθεσή του στις 20-1-1975 είχε πει ότι δεν υπήρξε κανένας νεκρός φυσικά μέσα στο Πολυτεχνείο, όπως επίσης δεν υπήρξε κανένας σοβαρά τραυματισμένος. Το ίδιο επανέλαβε και επτά χρόνια αργότερα, το 1982 σε ένα βιβλίο που είχε γράψει.

Και φτάσαμε, λοιπόν, στο παραμύθι αυτό που μας πλασάρετε εδώ και σαράντα πέντε χρόνια. Ευτυχώς η ελληνική κοινωνία αντιδρά. Ευτυχώς οι Έλληνες πολίτες φέρονται διαφορετικά και είμαστε στη ευχάριστη θέση να μαθαίνουμε ότι πολλά ιδιωτικά σχολεία φέτος δεν θα συμμετάσχουν σε αυτό το πανηγύρι, σε αυτό το γλέντι που γίνεται, στην προπαγάνδα όπου βάζουν τα νέα παιδιά να μαθαίνουν με το έτσι θέλω ότι υπήρχαν νεκροί, ενώ δεν υπήρχαν.

Φτάνουμε στο σημείο να καταθέτουν στεφάνι σε μια προτομή, σε ένα κεφάλι που υπάρχει στον προαύλιο χώρο του Πολυτεχνείου, όπου έχει γίνει το οξύμωρο και γραφικό της υπόθεσης: Αυτός του οποίου υπήρχε η προτομή ήταν εν ζωή και κατέθεσε στεφάνι στην προτομή του. Αυτή είναι η δημοκρατία σας, αυτό είναι το παραμύθι του Πολυτεχνείου.

(Χειροκροτήματα από την πτέρυγα της Χρυσής Αυγής)

**ΧΡΗΣΤΟΣ ΜΑΝΤΑΣ:** Κύριε Πρόεδρε, θα ήθελα τον λόγο για ένα λεπτό, να κάνω μια παρέμβαση.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Μαντά, έχετε τον λόγο, ως Κοινοβουλευτικός Εκπρόσωπος του ΣΥΡΙΖΑ.

**ΧΡΗΣΤΟΣ ΜΑΝΤΑΣ:** Νομίζω, κύριε Πρόεδρε, ότι το ελληνικό Κοινοβούλιο θα πρέπει να παίρνει θέση απέναντι σε αυτά –πώς να τα χαρακτηρίσω- που εκστομίζονται από του Βήματος της Βουλής, ειδικότερα σε αυτές τις στιγμές που γιορτάζουμε την εξέγερση του Πολυτεχνείου.

Ήδη βρισκόμαστε στην έναρξη του τριημέρου εορτασμού αυτής της εξέγερσης. Δεν μπορεί να λέγονται από του Βήματος της ελληνικής Βουλής όχι μόνο ιστορικές ανακρίβειες, αλλά ουσιαστικά να ακούμε να αναπαράγεται εδώ μέσα η φωνή της χούντας, γιατί αυτοί οι ισχυρισμοί είναι οι ισχυρισμοί των νοσταλγών της χούντας. Αυτό ήθελα να πω.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Κύριε Πρόεδρε, θα ήθελα και εγώ τον λόγο.

**ΠΡΟΕΔΡΕΥΩΝ (Γεώργιος Λαμπρούλης):** Ορίστε, κυρία Χριστοφιλοπούλου. Γιατί θέλετε να μιλήσετε;

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Ακριβώς για τον ίδιο λόγο με τον κ. Μαντά.

(Θόρυβος - γέλωτες από την πτέρυγα της Χρυσής Αυγής)

Γελάτε, δεν ντρέπεστε!

Η κ. Γεννηματά χθες, κύριε Πρόεδρε, θύμισε σε όλους εδώ στο Κοινοβούλιο -σε όσους ανήκουν στο συνταγματικό τόξο τουλάχιστον- ότι εμείς περάσαμε τους νόμους για να πιάνονται όσοι βάζουν το δάχτυλο στο μέλι και κλέβουν. Τους νόμους όμως για τους δολοφόνους και τους εγκληματίες πρέπει να τους ξαναδούμε, γιατί η δημοκρατία πρέπει να αντέξει. Και αυτά που ακούστηκαν εδώ, στον ναό της δημοκρατίας, είναι ανεπίτρεπτα, απαράδεκτα και αισχρά.

**ΙΩΑΝΝΗΣ ΛΑΓΟΣ:** Κύριε Πρόεδρε, θα ήθελα τριάντα δευτερόλεπτα.

**ΠΡΟΕΔΡΕΥΩΝ (Γεώργιος Λαμπρούλης):** Τι ακριβώς θέλετε, κύριε Λαγέ;

**ΙΩΑΝΝΗΣ ΛΑΓΟΣ:** Δώστε μου τον λόγο για να σας πω.

Εγώ θα ήθελα να πω ότι ακούστηκαν οι απόψεις μετά από εμένα δυο ομιλητών, δυο εκπροσώπων δυο κομμάτων. Όνομα νεκρού στο Πολυτεχνείο δεν ακούστηκε.

**ΠΡΟΕΔΡΕΥΩΝ (Γεώργιος Λαμπρούλης):** Δεν θα λύσουμε αυτό το ζήτημα τώρα. Αυτό δεν το συζητάμε.

**ΙΩΑΝΝΗΣ ΛΑΓΟΣ:** Και ένα δεύτερο…

**ΠΡΟΕΔΡΕΥΩΝ (Γεώργιος Λαμπρούλης):** Κύριε Λαγέ, σας παρακαλώ πολύ!

**ΙΩΑΝΝΗΣ ΛΑΓΟΣ:** Όχι, γιατί μου λένε ότι λέω ψέματα.

**ΠΡΟΕΔΡΕΥΩΝ (Γεώργιος Λαμπρούλης):** Έγινε μια τοποθέτηση και από τους δυο Κοινοβουλευτικούς Εκπροσώπους του ΣΥΡΙΖΑ και της Δημοκρατικής Συμπαράταξης, ενδεχομένως και από άλλα κόμματα, αν θέλουν.

**ΙΩΑΝΝΗΣ ΛΑΓΟΣ:** Σε λίγα δευτερόλεπτα, αν με αφήσετε, θα τελειώσω.

**ΠΡΟΕΔΡΕΥΩΝ (Γεώργιος Λαμπρούλης):** Με συγχωρείτε πάρα πολύ, αλλά δεν θα μπούμε σε αυτή τη διαδικασία που βάλατε εσείς προηγουμένως από το Βήμα της Βουλής.

**ΙΩΑΝΝΗΣ ΛΑΓΟΣ:** Θέμα δεύτερο…

**ΠΡΟΕΔΡΕΥΩΝ (Γεώργιος Λαμπρούλης):** Αυτό ιστορικά είναι καταγεγραμμένο. Δεν μπορείτε να παραχαράσσετε την ιστορία. Σας παρακαλώ πολύ!

**ΙΩΑΝΝΗΣ ΛΑΓΟΣ:** Σαράντα πέντε χρόνια χειραγωγήσατε την ελληνική κοινωνία.

**ΠΡΟΕΔΡΕΥΩΝ (Γεώργιος Λαμπρούλης):** Δεν έχετε τον λόγο. Τι να μας πείτε; Να μας πείτε τα ίδια; Να μας πείτε ότι είστε νοσταλγοί της χούντας, όπως ακούστηκε χθες εδώ από τον Αρχηγό σας, από τον Πρόεδρο της Κοινοβουλευτική σας Ομάδας; Ύμνους στη χούντα και τον φασισμό; Δεν δεχόμαστε. Σας παρακαλώ πολύ!

**ΙΩΑΝΝΗΣ ΛΑΓΟΣ:** Δεν υπήρχαν νεκροί. Πείτε μου τα ονόματα των νεκρών.

**ΠΡΟΕΔΡΕΥΩΝ (Γεώργιος Λαμπρούλης):** Αφαιρέστε τον λόγο στον κ. Λαγό.

**ΙΩΑΝΝΗΣ ΛΑΓΟΣ:** …

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο κ. Καρράς.

Να κλείσει, παρακαλώ, το μικρόφωνο του κ. Λαγού.

**ΙΩΑΝΝΗΣ ΛΑΓΟΣ:** …

**ΠΡΟΕΔΡΕΥΩΝ (Γεώργιος Λαμπρούλης):** Δεν έχετε τον λόγο.

Κύριε Καρρά, έχετε τον λόγο.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Φασίστες!

**ΓΕΩΡΓΙΟΣ - ΔΗΜΗΤΡΙΟΣ ΚΑΡΡΑΣ:** Ευχαριστώ, κύριε Πρόεδρε.

Πρέπει να πω τούτο μέσα στην Αίθουσα: Ευτυχώς που υπήρξε το Πολυτεχνείο!

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Φασίστες!

**ΓΕΩΡΓΙΟΣ - ΔΗΜΗΤΡΙΟΣ ΚΑΡΡΑΣ:** Αυτό θα το επαναλάβω με δυνατή φωνή. Ευτυχώς που υπήρξε το Πολυτεχνείο και έχουμε δημοκρατία, διαφορετικά δεν θα είχαμε την ευτυχία να μιλάμε σήμερα στην Αίθουσα!

**ΙΩΑΝΝΗΣ ΛΑΓΟΣ:** …

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Φασίστες!

**ΠΡΟΕΔΡΕΥΩΝ (Γεώργιος Λαμπρούλης):** Κύριε Καρρά, συνεχίστε, παρακαλώ. Ας πέσουν οι τόνοι. Κάντε την παρέμβασή σας. Συγγνώμη, δεν ήθελα να σας διακόψω.

**ΓΕΩΡΓΙΟΣ - ΔΗΜΗΤΡΙΟΣ ΚΑΡΡΑΣ:** Έχω ζήσει το Πολυτεχνείο. Θεωρώ ότι προσβάλλομαι και προσωπικά, όταν ακούω τέτοιες θέσεις. Θεωρώ ότι είναι προσωπική προσβολή. Ήμουν εγώ φοιτητής το 1973. Ζούσα εκεί πέρα, ήξερα την περιοχή, ήξερα τι συνέβαινε.

Όμως εν πάση περιπτώσει, θα ακούσω την άποψή σας, κύριε Πρόεδρε. Θα προσπαθήσω να κατεβάσω τους τόνους και να μπω στο θέμα της ημερήσιας διάταξης.

Πάντως, ούτως ή άλλως, είναι γεγονός ότι πρέπει και το Πολυτεχνείο να τιμούμε και να το θυμόμαστε και δεν μπορεί με άναρθρες κραυγές να το ξεχάσουμε, να το εγκαταλείψουμε και θα πρέπει, όχι μόνο στις παρούσες συνθήκες, όπου πολλές φορές βλέπουμε μια αναβίωση νοοτροπίας και ιδεολογιών, αλλά θα πρέπει να το ενισχύσουμε όσο μπορούμε περισσότερο.

Μπαίνω, λοιπόν, στο θέμα της ομιλίας μου, κύριε Πρόεδρε, η οποία διαφοροποιείται σε σχέση με τα όσα έχουν ακουστεί από καλούς συναδέλφους και σε σχέση με τα ζητήματα που έχουν τεθεί για την αποκατάσταση των ζημιών των πληγέντων από τις φονικές πυρκαγιές.

Έχω πει πολλές φορές και θα το επαναλάβω και σήμερα ότι στο Σύνταγμα δεν προβλέπεται μόνο η καταστολή των φυσικών καταστροφών, αλλά προβλέπεται και η προληπτική λειτουργία της πολιτείας. Δυστυχώς, σήμερα συζητάμε κάτι που αποδεικνύει την ανυπαρξία της προληπτικής λειτουργίας στην προστασία του φυσικού περιβάλλοντος.

Είναι γεγονός ότι οι φυσικές καταστροφές σε πολλές περιπτώσεις δεν μπορούν να αντιμετωπιστούν, όταν είναι σε μεγάλη έκταση. Όμως μπορούν να περιοριστούν και ειδικότερα, όταν μιλάμε σήμερα, στην επέτειο ενός έτους από τις φονικές πλημμύρες της Μάνδρας και κάποιους μήνες μετά από τη φονική πυρκαγιά στο Μάτι, πρέπει να ανοίξουμε τη συζήτηση της πρόληψης όσο το δυνατόν περισσότερο.

Έχω πει κάτι το οποίο έχει ίσως δυσαρεστήσει κάποιους, αλλά θα το ξαναπώ, κυρίες και κύριοι συνάδελφοι. Χρειαζόμαστε τους αφανείς ήρωες της πρόληψης των φυσικών καταστροφών και όχι τους τηλεοπτικούς αστέρες που εμφανίζονται μετά την καταστροφή και υποστηρίζουν ότι είναι σωτήρες. Αυτό το χρειαζόμαστε, καμμία τέτοια πολιτική όμως δεν είδα τα τελευταία χρόνια στην πρόληψη των φυσικών καταστροφών. Όλοι ολοφυρόμεθα ότι σε λίγο καιρό δεν θα μπορούν να συγκρατηθούν οι πλημμύρες, δεν θα μπορούν να συγκρατηθούν οι πυρκαγιές από την κλιματική αλλαγή.

Όμως αν το δούμε και με οικονομικούς όρους, αν θέλετε, η πρόληψη είναι πολύ φθηνότερη από την αποκατάσταση των ζημιών. Κατά στατιστικά στοιχεία, είναι υποδεκαπλάσιο το κόστος της πρόληψης από το κόστος της αποκατάστασης μετά από μια φυσική καταστροφή.

Πρέπει, λοιπόν και από τη Βουλή να το πούμε αυτό, ώστε να μην επαναλαμβάνονται τα φαινόμενα στην έκταση αυτή στην οποία υπήρξαν με τις εκατόμβες των θυμάτων. Θα πρέπει, λοιπόν, να δούμε τα ζητήματα αυτά, τα οποία άλλωστε είναι και συνταγματική επιταγή. Και δεδομένου ότι έχει ξεκινήσει η συζήτηση για τη συνταγματική Αναθεώρηση –έστω κι αν το άρθρο 24 του Συντάγματος δεν προτείνεται, απ’ όσον αντελήφθην, να περιληφθεί στην αναθεώρηση- μπορούμε να το δούμε στην παράγραφο 1 και να διευκρινίσουμε και να συμπληρώσουμε ότι το κράτος μπορεί ή υποχρεούται να λαμβάνει προληπτικά μέτρα.

Όμως ας πούμε ποια πρέπει να είναι αυτά, ούτως ώστε να μη μένει στο Σύνταγμα μόνο μία διακήρυξη, να μην είναι μόνο μία διακηρυγμένη αρχή του Συντάγματος, αλλά να οδηγεί σε ανάγκη λήψεως συγκεκριμένων μέτρων, τα οποία, τουλάχιστον κατά περίγραμμα, θα αναφέρονται στο Σύνταγμα.

Πρέπει να κάνω και μία άλλη αναφορά, η οποία με έχει απασχολήσει το τελευταίο διάστημα. Ζήσαμε τις πλημμύρες της Μάνδρας. Είναι μόνο η Μάνδρα η οποία κινδύνευσε ή κινδυνεύει από πλημμύρες; Ποια ήταν τα αίτια αυτών των πλημμυρών; Τα αίτια, βεβαίως, είναι συνήθως η άναρχη δόμηση, το κλείσιμο των ρεμάτων, η μεταβολή της γεωμορφολογίας περιοχών.

Σύμφωνα με μια πρόσφατη μελέτη, στην Ελλάδα, κύριε Πρόεδρε, υπάρχουν πεντακόσιες γεωγραφικές τοποθεσίες ανάλογες που κινδυνεύουν από πλημμυρικά φαινόμενα. Αν, λοιπόν, αυτές οι πεντακόσιες θέσεις –αναφέρομαι γεωγραφικά- έχουν ροή γεγονότος φυσικής καταστροφής στην έκταση του φαινομένου, μία ανά πεντακόσια χρόνια στο σημείο εκείνο στο οποίο θα συμβεί, φοβούμαι ότι μπορεί να έχουμε κάθε έτος μία φυσική καταστροφή μόνο από πλημμύρα.

Θα αναφέρω ένα παράδειγμα το οποίο βλέπω τις τελευταίες μέρες. Γίνεται μεγάλη συζήτηση για τις πλημμύρες, αλλά έχει μείνει ακόμη στο θεωρητικό επίπεδο. Ποιο είναι το θεωρητικό επίπεδο; Υπάρχουν πολλοί επιστήμονες οι οποίοι ασχολούνται, υπάρχουν μελέτες οι οποίες κατατίθενται. Όμως τι μας λένε και πώς κρούουν οι επιστήμονες τον κώδωνα του κινδύνου και δεν έχουμε δει ακόμη ότι πρέπει να λάβουμε τα μέτρα μας; Τα μέτρα δεν είναι μόνο τα αντιπλημμυρικά έργα τα οποία δημιουργούμε για την κατεύθυνση των όμβριων υδάτων. Το θέμα είναι τεχνικό και δεν έχω την ειδικότητα να το αναπτύξω περισσότερο. Θα χρησιμοποιήσω, όμως, μία λέξη και θα πω ότι δεν υπάρχουν μέτρα ανάσχεσης των πλημμυρών. Αυτά τα μέτρα δεν υπάρχουν καθόλου στην Αττική, διότι αυτή τη στιγμή λόγω της οικιστικής πίεσης οι πόλεις ανέβηκαν στα βουνά. Είτε το θέλουμε, είτε όχι, στο Λεκανοπέδιο οι πόλεις ανέβηκαν στα βουνά και δεν μπορεί να υπάρξει φυσική παροχέτευση ενός φαινομένου πλημμύρας, μιας έντονης βροχόπτωσης, μιας ραγδαίας βροχής.

Έχω εδώ τα σχεδιαγράμματα –και θα τα καταθέσω, κύριε Πρόεδρε- από τη μελέτη του Εθνικού και Καποδιστριακού Πανεπιστημίου και της Περιφερειακής Ένωσης Δήμων της Αττικής, όπου φαίνονται οι κίνδυνοι από την πλημμύρα. Σημειώνεται εδώ το Ποικίλον Όρος, που δεν του δίνουμε και πολλή σημασία, γιατί λέμε ότι είναι ένα χαμηλό βουνό. Το μεγαλύτερο υψόμετρο που έχει είναι 420 μέτρα, όμως οι οικιστικές παρεμβάσεις και η πίεση που έχει δεχθεί οδηγεί σε τέτοιο σημείο που στον χάρτη επικινδυνότητας ο κίνδυνος πλημμυρικών φαινομένων στο Περιστέρι, στο Αιγάλεω, στο Καματερό, στους Αγίους Αναργύρους είναι υψηλός.

Κύριε Πρόεδρε, σας καταθέτω για τα Πρακτικά τα προαναφερθέντα έγγραφα.

(Στο σημείο αυτό ο Βουλευτής κ. Γεώργιος - Δημήτριος Καρράς καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Όλα αυτά τα νερά οδηγούνται στον Κηφισό. Εκεί, λοιπόν, υπάρχει ο κίνδυνος ότι δεν θα απορροφηθούν μετά τον εγκιβωτισμό του Κηφισού. Δεν υπάρχει η δυνατότητα αυτά τα όμβρια ύδατα να κατευθυνθούν και θα έχουμε μια τεράστια πλημμύρα, ανάλογη των πλημμυρών του 1961, του 1977, όσο και να μην το θέλουμε.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Θα είμαι συντομότατος, κύριε Πρόεδρε, αν έχω ελάχιστη ανοχή.

Κρούω, λοιπόν, τον κώδωνα του κινδύνου ότι πρέπει οι επιστημονικές μελέτες οι οποίες ήδη προβάλλουν την προστασία αυτών των περιοχών, να υλοποιηθούν. Όμως πώς θα υλοποιηθούν;

Πριν τελειώσω, οφείλω να πω και τούτο. Μόνο μετά την πλημμύρα της Μάνδρας, αυτή τη φονική πλημμύρα, θυμήθηκαν από την Περιφέρεια Αττικής να ζητήσουν να συνταχθεί μια μελέτη προστασίας αυτών των περιοχών. Και ω του ελληνικού ρυθμού, ω του ελληνικού θαύματος, ξέρετε πόση προθεσμία δόθηκε στη μελέτη να υποβληθεί; Η σύμβασή με τον ανάδοχο της μελέτης υπεγράφη τον Σεπτέμβριο του 2018, του δόθηκε μια πλουσιότατη προθεσμία δύο ετών να υποβληθεί, τουτέστιν τρία χρόνια να εγκριθεί, πέντε χρόνια να αναζητηθούν τα κονδύλια υλοποίησης, δεν ξέρω αν στο επόμενο ΕΣΠΑ υπάρχει η δυνατότητα να περιληφθεί η ενίσχυση και για τα αντιπλημμυρικά έργα στην Αττική. Έχουν κατά καιρούς δοθεί πολλά χρήματα, δεν είδαμε αποτελέσματα. Και αρχίζουμε να μιλάμε πια για την επόμενη δεκαετία.

Φοβούμαι ότι θα δούμε ανάλογα φαινόμενα και στο μέλλον και σε σύντομο χρόνο και σε επόμενες συνεδριάσεις της Βουλής θα λέμε «δίνουμε ενίσχυση στα θύματα». Δεν θέλουμε θύματα. Θέλουμε να μην υπάρχουν θύματα και το βάρος να το ρίξουμε στην πρόληψη.

Κύριε Πρόεδρε, ευχαριστώ.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ -ΔΗΜΑΡ)

**ΠΡΟΕΔΡΕΥΩΝ (Γεώργιος Λαμπρούλης):** Σας ευχαριστούμε, κύριε Καρρά.

Τον λόγο έχει ο κ. Σταύρος Τάσσος.

**ΣΤΑΥΡΟΣ ΤΑΣΣΟΣ:** Ευχαριστώ, κύριε Πρόεδρε.

Όταν οι υπόδικοι για τη δολοφονία του αντιφασίστα μουσικού και τις δολοφονικές επιθέσεις σε συνδικαλιστές, κομμουνιστές και μετανάστες προσπαθούν να κρύψουν την εγκληματική τους δράση και ιδεολογία πίσω από τα σκάνδαλα, που το ίδιο το σύστημα -που τους στηρίζει στην πραγματικότητα- γεννά, εμείς δεν έχουμε παρά να πούμε ότι πάει πολύ αυτοί οι συνεργάτες, οι απόγονοι, οι πολιτικοί απόγονοι των χιτών, των ταγματασφαλιτών και των γερμανοτσολιάδων να παριστάνουν τους πατριώτες και τους ηθικά άμεμπτους.

Πάμε τώρα στο θέμα μας. Με το τρίτο μνημόνιο της κυβέρνησης ΣΥΡΙΖΑ-ΑΝΕΛ, το οποίο το ψήφισαν όχι μόνο η Συγκυβέρνηση, αλλά και τα άλλα κόμματα, η Νέα Δημοκρατία, το ΠΑΣΟΚ και το Ποτάμι, δεσμεύτηκαν για την κατάργηση του μειωμένου ΦΠΑ στα νησιά του Αιγαίου. Είναι γνωστό ότι ο μειωμένος ΦΠΑ, όταν θεσπίστηκε το 2002, αποτελούσε ένα μέτρο-αντιστάθμισμα στις συνέπειες που δυσκολεύουν τη ζωή των κατοίκων στα νησιά του Αιγαίου.

Η προσωρινή διατήρηση του μειωμένου ΦΠΑ στα πέντε νησιά μέχρι τις 31-12-2018, σε σύνδεση όμως με το προσφυγικό, είναι μια ενέργεια νομιμοποίησης των επικίνδυνων και αντιδραστικών επιλογών της Ευρωπαϊκής Ένωσης που μετατρέπει τα νησιά σε μόνιμους χώρους εγκλωβισμού των προσφύγων και των μεταναστών.

Το ΚΚΕ διεκδικεί την κατάργηση του ΦΠΑ στα είδη λαϊκής κατανάλωσης και στο πλαίσιο αυτό προτείνει τη μόνιμη διατήρηση του μειωμένου ΦΠΑ στο σύνολο των νησιών του Αιγαίου. Γι’ αυτό καταθέσαμε και σχετική τροπολογία, με την οποία ζητάμε την επαναφορά των διατάξεων των παραγράφων 4, 5 και 6 του άρθρου 21 του ν.2859/2000, που αφορούν τους μειωμένους κατά 30% συντελεστές ΦΠΑ στα νησιά του Αιγαίου Πελάγους, όπως ίσχυαν πριν από την κατάργηση των σχετικών μειώσεων, η οποία επιβλήθηκε από μεταγενέστερους νόμους και κανονιστικές διατάξεις. Παράλληλα ζητάμε την κατάργηση κάθε διάταξης νόμου ή κανονιστικής πράξης με περιεχόμενο αντίθετο με τις διατάξεις του άρθρου που καταργείται.

Κύριες και κύριοι Βουλευτές, η έκπτωση του ΦΠΑ δεν χαρίστηκε στους νησιώτες, κατακτήθηκε μετά από πολύχρονες και επίμονες παρεμβάσεις του ΚΚΕ και μαζικές κινητοποιήσεις του λαού και μάλιστα η απαίτηση ήταν -και παραμένει- η έκπτωση αυτή είναι 50%. Ήταν ένα δίκαιο και αναγκαίο μέτρο, ώστε να αμβλυνθούν οι συνέπειες από το πρόβλημα του αυξημένου κόστους μεταφοράς και ζωής και κατακτήθηκε πολύ πριν ξεσπάσει η άγρια επίθεση στα λαϊκά δικαιώματα και εισοδήματα και άρα σήμερα είναι περισσότερο αναγκαίο. Δεν είχε, δεν έχει και ούτε έχει καμμία σχέση με το προσφυγικό ζήτημα και είναι απαράδεκτη η συσχέτιση που γίνεται από την πλευρά της Κυβέρνησης αλλά και από άλλα κόμματα και φορείς.

Σήμερα στα πέντε νησιά, Λέσβο, Χίο, Σάμο, Κω και Λέρο, όπου ισχύει ακόμα ο μειωμένος ΦΠΑ μέχρι τέλους του χρόνου, η τιμή της βενζίνης είναι περίπου 1,65 ενώ για παράδειγμα στην Ικαρία αγγίζει τα 2 ευρώ. Το ίδιο αφορά και το πετρέλαιο θέρμανσης, που είναι ένα 1,20 στη Σάμο και 1,37 στην Ικαρία και ενδέχεται να ξεπεράσει το 1,45 ευρώ το λίτρο. Άλλωστε, δεν είναι τυχαίο ότι σύμφωνα με επίσημα στοιχεία η ζήτηση πετρελαίου θέρμανσης μειώθηκε πανελλαδικά κατά 72% τα τελευταία δεκαπέντε χρόνια.

Όσον αφορά το μεταφορικό ισοδύναμο, είναι χωρίς αντίκρισμα, γιατί αυτό σε καμμία περίπτωση δεν αντικαθιστά τις απώλειες που έχουν οι κάτοικοι αλλά και οι επισκέπτες των νησιών. Κι όταν λέμε εμείς κάτοικοι εννοούμε κυρίως τους εργαζόμενους και τα λαϊκά στρώματα, που είναι και η συντριπτική πλειοψηφία των κατοίκων και επομένως είναι αυτοί που βασικά ωφελούνται, στον βαθμό που ωφελούνται, από το μειωμένο ΦΠΑ. Με την κατάργηση του μειωμένου ΦΠΑ στα περισσότερα νησιά του Αιγαίου, στα οποία βέβαια συμπεριλαμβάνεται και η Ικαρία, η ακρίβεια φουντώνει.

Για τον λόγο αυτόν προχθές Τρίτη ο Δήμαρχος Ικαρίας, Στέλιος Σταμούλος, μαζί με μέλη του δημοτικού συμβούλιο και αντιπροσωπείες σωματείων του νησιού, όπως του Συνδικάτου Οικοδόμων, του Σωματείου Εργαζομένων στον Τουρισμό, της Ένωσης Τεχνικών ΔΕΗ, του Σωματείου Αυτοαπασχολούμενων και άλλους, συγκεντρώθηκα μπροστά στην είσοδο του Υπουργείου Οικονομικών και ζήτησαν να συναντηθούν με τον Υπουργό Οικονομικών. Αντ’ αυτού, η αντιπροσωπεία τους συναντήθηκε με τον Διευθυντή του Γραφείου του Υπουργού, τον κ. Παπακωνσταντίνου, γιατί όπως ειπώθηκε ο Υπουργός έλειπε. Τα βασικά αιτήματα ήταν: Μόνιμη επαναφορά του μειωμένου ΦΠΑ σε όλα τα νησιά του Αιγαίου. Κατάργηση στον φόρο στο πετρέλαιο θέρμανσης και στα καύσιμα. Δραστική μείωση της τιμής ηλεκτρικού ρεύματος. Οικονομική βοήθεια σε ευπαθείς ομάδες που δεν μπορούν να βάλουν πετρέλαιο θέρμανσης στο σπίτι τους. Έκτακτη ενίσχυση από τον κρατικό προϋπολογισμό για εφοδιασμό πετρελαίου σε όλα τα σχολεία, με άμεση αύξηση των λειτουργικών δαπανών των σχολικών επιτροπών του Δήμου Ικαρίας. Το ίδιο να ισχύει στα νοσοκομεία και τις δημόσιες υποδομές.

Ο εκπρόσωπος του Υπουργού δεν έδωσε καμμία απάντηση στα δίκαια αιτήματα των νησιωτών, όπως αυτά τέθηκαν με αναλυτικό τρόπο τόσο από τον δήμαρχο του νησιού στη διάρκεια της συνάντησης, όσο και με ανακοινώσεις και με επιστολές τις προηγούμενες μέρες. Αντίθετα, ο κ. Παπακωνσταντίνου ισχυρίστηκε ότι το πρόβλημα λύνεται με την εφαρμογή του μεταφορικού ισοδύναμου, μέτρο το οποίο, όπως υποστήριξε, δεν αντισταθμίζει απλά την επιβάρυνση των νησιωτών από την αύξηση του ΦΠΑ, αλλά είναι και δικαιότερο ως μέτρο, γιατί το καρπώνονται μόνον οι νησιώτες και όχι οι επισκέπτες των νησιών. Δηλαδή, ένας Έλληνας εργαζόμενος που θέλει να πάει να κάνει τουρισμό στα νησιά αυτά, θα πρέπει να επιβαρυνθεί κι αυτός με τον αυξημένο ΦΠΑ.

Η δημοτική αρχή τόνισε ότι είναι απαράδεκτο να μπαίνει το ερώτημα «φαγητό ή θέρμανση;» -γιατί έτσι τίθεται, διαλέξτε ανάμεσα στη Σκύλλα και στη Χάρυβδη- και κάλεσε σε μαζική συμμετοχή του λαού στις κινητοποιήσεις.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τέσσερις μήνες μετά την πυρκαγιά στο Μάτι με την εκατόμβη των θυμάτων, τι έχουμε; Ανεπαρκή μέτρα αποκατάστασης πυροπλήκτων και αντιπυρικής προστασίας. Ανεξάρτητα από τις πιθανές δυσλειτουργίες που παρουσιάστηκαν κατά τη διάρκεια της πυρκαγιάς, έλλειψη μέτρων και προσωπικού για την αντιμετώπιση, την έγκαιρη αντιμετώπιση της πυρκαγιάς και την αποφυγή ή τουλάχιστον την ελαχιστοποίηση της καταστροφής. Έναν χρόνο μετά τη φονική πλημμύρα στη Μάνδρα τα μέτρα αποζημίωσης των κατοίκων καθυστερούν τραγικά, καθώς και τα μέτρα αντιπλημμυρικής προστασίας. Πάνω από ένας χρόνος από τους καταστροφικούς και φονικού σεισμού στη Λέσβο και στην Κω, καθυστέρηση αποζημιώσεων, καθυστέρηση λήψης μέτρων αποκατάστασης και αντισεισμικής θωράκισης. «Γιατί;» θα ρωτήσει κάποιος εύλογα. Γιατί απλά οι δαπάνες για την αντιπυρική, την αντιπλημμυρική και την αντισεισμική προστασία δεν είναι επιλέξιμες από την Ευρωπαϊκή Ένωση αλλά και από τη χώρα μας. Και ο λόγος για τον οποίο δεν είναι επιλέξιμες είναι εξίσου απλός. Γιατί δεν προσφέρουν την επιθυμητή για αυτούς κερδοφορία στους εμπλεκόμενους ιδιωτικούς φορείς.

Χρειάζεται αγώνας -και είναι προφανές αυτό- για να ληφθούν κάποια μέτρα ανακούφισης, αλλά γνώση ότι για την ολοκληρωμένη αντιμετώπιση και αυτών των προβλημάτων, της αντισεισμικής, αντιπλημμυρικής και αντιπυρικής προστασίας χρειάζεται μια άλλη οργάνωση της κοινωνίας, η οποία στο στόχο της δεν θα έχει τη μεγιστοποίηση του κέρδους, αλλά την κάλυψη των κοινωνικών αναγκών.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε.

Τον λόγο έχει ο κ. Αποστόλου.

**ΕΥΑΓΓΕΛΟΣ ΑΠΟΣΤΟΛΟΥ:** Αγαπητοί συνάδελφοι, ζήτησα τον λόγο ουσιαστικά για να αναφερθώ σε δύο ζητήματα. Το πρώτο αφορά στους πληγέντες. Και δεν είναι μόνο αυτοί στο Μάτι, είναι και οι πληγέντες της Μάνδρας. Και το δεύτερο είναι η τροπολογία που πριν την έναρξη της σημερινής συζήτησης κατέθεσε ο Αναπληρωτής Υπουργός Περιβάλλοντος, ο κ. Φάμελλος.

Αγαπητοί συνάδελφοι, οι εκατό νεκροί στο Μάτι και οι είκοσι νεκροί στην Μάνδρα δεν αφήνουν κανένα περιθώριο ούτε για γκρίνιες ούτε και για συγκρίσεις σχετικά με το τι συμβαίνει στις άλλες χώρες. Αυτό που οφείλουμε, πέραν της μνήμης, είναι να απαντήσουμε με συγκεκριμένες ενέργειες για πολλά πράγματα. Η επόμενη ημέρα, είπε ο Πρωθυπουργός μας, για το Μάτι και γενικά για την πολιτική προστασία, πρέπει να είναι τέτοια που να μην έχει σημείο αναφοράς στην προηγούμενη.

Αναφέρθηκε ιδιαίτερα ο Πρωθυπουργός σε είκοσι παρεμβάσεις. Δρομολογούνται πολλές ήδη. Θα σταθώ ιδιαίτερα σε αυτήν της πρόληψης, η οποία πρέπει να γίνεται σε δύο επίπεδα: στην προ του επεισοδίου, είτε πυρκαγιάς είτε πλημμύρας και βεβαίως στην επόμενη μέρα. Διότι, για παράδειγμα δεν μπορεί αυτήν την ώρα να μην απαντήσουμε στο μεγάλο πρόβλημα που έχει το μοντέλο δασοπυρόσβεσης μας, ιδιαίτερα όταν η πρόληψη είναι το πιο αδύνατο σημείο.

Άρα λοιπόν, δεν χρειάζεται εκεί να επανεξετάσουμε τα πράγματα; Δεν χρειάζεται να έχεις μια δασική υπηρεσία, η οποία πρέπει να είναι παρούσα όταν το αντικείμενο της καταστρέφεται, όταν έχεις κάτοικους, στις ορεινές ιδιαίτερα περιοχές, που όταν βγαίνει καπνός από το δάσος, κοιτάνε και αυτοί τον ουρανό αν έρχεται το ελικόπτερο, αν έρχεται το αεροπλάνο;

Άρα λοιπόν, πρέπει να το δούμε αυτό. Όμως πρέπει να δούμε και την επόμενη ημέρα από πλευράς πρόληψης, διότι η υποχρέωση της πράξης κήρυξης αναδασωτέων είναι μια πράξη, η οποία έρχεται κατευθείαν από το άρθρο 112 του Συντάγματος και δεν επιτρέπει εκπτώσεις. Και λέω ότι δεν επιτρέπει εκπτώσεις, διότι αν δεν γίνουν αυτά που πρέπει, θα βιώνουμε αυτά που ήδη έγιναν στην Μάνδρα.

Θέλω όμως να αναφερθώ ιδιαίτερα σε αυτό το κομμάτι που αφορά το Μάτι. Η Κυβέρνηση φέρνει μια τροπολογία, η οποία επισπεύδει τις διαδικασίες αποκατάστασης. Αγαπητοί συνάδελφοι, έχω την άποψη ότι θέματα που θίγουν ιδιαίτερα το περιβάλλον ή είναι περιβαλλοντικού χαρακτήρα, πρέπει να τα προσεγγίζουμε κατά τέτοιο τρόπο, που να μην δημιουργούν τετελεσμένα, τα οποία ενδέχεται αύριο-μεθαύριο να κριθούν αντισυνταγματικά.

Καταθέτω, λοιπόν, μια πρόταση. Στην κήρυξη των αναδασωτέων για το Μάτι υπάρχουν τρεις κατηγορίες, αν κάποιος δει τον χάρτη. Υπάρχουν τα κίτρινα που είναι αγροτικές εκτάσεις, υπάρχουν τα πράσινα που είναι δασικές, τα καφέ που είναι δασωθέντες αγροί και τα κόκκινα για τα οποία αναφέρεται ότι δεν κηρύσσονται αναδασωτέα προς το παρόν, μέχρι να διερευνηθεί η νομιμότητα ή όχι της αλλαγής χρήσης.

Αν ξεπεράσουμε το εμπόδιο της διεύθυνσης δασών, που δεν μπορεί να ανταποκριθεί λόγω φόρτου εργασίας γιατί έχει αναρτήσεις σε εξέλιξη και ετοιμάζει νέες αναρτήσεις, τότε θα πρέπει να δούμε τι θα έχει υποχρέωση ο διευθυντής να κάνει μετά τη βεβαίωση ότι η κόκκινη έκταση είναι δασική, άρα υποχρεωτικά πρέπει να κηρυχθεί αναδασωτέα. Τότε τι πρόβλημα λύνουμε; Αυτόματα υπάρχει πρόβλημα.

Τι προτείνουμε, λοιπόν; Προτείνω, αν θέλουμε με τη βεβαίωση απλώς να επιταχύνουμε τις εργασίες, να την εντοπίσουμε μόνο στις αγροτικές εκτάσεις, που ιδιαίτερα στην περιοχή στο Μάτι είναι ένα πάρα πολύ μεγάλο μέρος. Αργότερα πάρα πολλές εκτάσεις στο Μάτι απέκτησαν δασικό χαρακτήρα, διότι θέλησαν πραγματικά να ενισχύσουν με δενδροφυτεύσεις την περιοχή. Άρα λοιπόν, μπορούμε για τις συγκεκριμένες εκτάσεις να φέρουμε μια απλή διάταξη, η οποία να λέει ότι μπορούμε να τους δώσουμε το «ok», να τους δώσουμε τη βεβαίωση πριν τη μερική κύρωση των δασικών χαρτών, γιατί αυτό είναι το θέμα.

Βεβαίως με τη ρύθμιση που έρχεται, ο διευθυντής δασών αντλεί στοιχεία για τον χαρακτήρα της έκτασης από πληροφορία του θεωρημένου στη διεύθυνση δασών χάρτη για τις περιπτώσεις των εγκεκριμένων και άλλων σχεδίων πόλεως, καθώς και για τις οικιστικές πυκνώσεις που έχουν εξαιρεθεί της ανάρτησης.

Εδώ, λοιπόν, αγαπητοί συνάδελφοι, μπαίνει ένα θέμα. Πρέπει να δούμε τι είναι αυτές οι οικιστικές πυκνώσεις, πόσω μάλλον όταν τη διαδικασία ορισμού των οικιστικών πυκνώσεων την έχουν οι δήμοι, οι δήμαρχοι στα χέρια τους.

Θέλω να σας καταθέσω απλά μια οικιστική πύκνωση απ’ αυτές που έχουν προταθεί -γιατί είναι σε πάρα πολλές περιοχές- για να δείτε πώς ψάχνει ο κάθε δήμαρχος ένα κτίσμα που να υπάρχει εκατό, διακόσια, πεντακόσια μέτρα μακριά από τον οικισμό και δημιουργεί σχήματα οικιστικών πυκνώσεων-ορνιθοσκαλίσματα, για να μην αφήσει έξω κανένα μα κανένα κτίσμα που να μην ενταχθεί στις οικιστικές πυκνώσεις. Αντιλαμβάνεστε τώρα εσείς, όταν μπαίνουμε και σε μια προεκλογική περίοδο, τι ενδέχεται να συμβεί. Αυτό σας το καταθέτω.

(Στο σημείο αυτό ο Βουλευτής κ. Ευάγγελος Αποστόλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Επιπλέον, δεν θα πρέπει να δούμε ιδιαίτερα τη διάταξη από την πλευρά των πράξεων κήρυξης αναδασωτέων; Υπάρχει συγκεκριμένη, ρητή αναφορά και μάλιστα η νομολογία του Σ.τ.Ε., παρ’ ότι έχει συμφωνήσει για αλλαγές χρήσης σε πολλά, είτε αφορά αγροτικές, είτε αφορά εθνικούς σκοπούς, δεν έχει συμφωνήσει για αλλαγές χρήσης οικιστικού χαρακτήρα. Άλλο το θέμα της πολεοδόμησης και άλλο το θέμα τού να εντάξουμε κάθε κτίσμα που υπάρχει σ’ αυτήν τη διαδικασία.

Όταν, λοιπόν, ερχόμαστε σ’ αυτήν τη διαδικασία και κηρύσσουμε πράξεις αναδασωτέων, αφήνουμε εκτάσεις οι οποίες πρέπει να εξεταστούν αν έχουν νόμιμη ή μη αλλαγή χρήσης, δεν υπάρχει καμμία αλλαγή χρήσης και ούτε πρέπει μέσα στην πράξη κήρυξης αναδασωτέων να υπάρχει μια τέτοια ρύθμιση.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Αποστόλου, ολοκληρώστε, παρακαλώ.

**ΕΥΑΓΓΕΛΟΣ ΑΠΟΣΤΟΛΟΥ:** Τελειώνω, κύριε Πρόεδρε.

Οφείλουμε πραγματικά να βοηθήσουμε τους πληγέντες. Πρέπει να δούμε, λοιπόν, το θέμα εκεί που τα πράγματα είναι εύκολα με γρήγορες διαδικασίες και από εκεί και πέρα να φέρουμε μια διάταξη. Διότι σε αυτού του είδους τα ζητήματα πρέπει να έχουμε υπ’ όψιν μας ότι οι διατάξεις δημιουργούν δεδομένα. Σε μια χώρα που είχε ως κύριο χαρακτηριστικό την αυθαίρετη δόμηση, την καταπάτηση ιδιαίτερα εδαφών δασικού χαρακτήρα πρέπει να είμαστε λίγο πιο προσεκτικοί. Αυτό δεν σημαίνει ότι δεν πρέπει να βρούμε τρόπο -και όντως υπάρχει- να στηρίξουμε τους συγκεκριμένους πληγέντες.

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο κ. Μηταράκης από τη Νέα Δημοκρατία.

Είναι ο τελευταίος ομιλητής. Θα ακολουθήσουν, όπως είπαμε, τρεις Κοινοβουλευτικοί Εκπρόσωποι, μετά η κυρία Υπουργός και θα περάσουμε στις δευτερολογίες.

Ορίστε, κύριε Μηταράκη.

**ΝΟΤΗΣ ΜΗΤΑΡΑΚΗΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, η κατάργηση του νησιωτικού ΦΠΑ έχει την υπογραφή ΣΥΡΙΖΑ-ΑΝΕΛ. Με τις παλινωδίες σας και τους καταστροφικούς ισχυρισμούς καταργήσατε το πιο πραγματικό, το πιο ουσιαστικό μέτρο στήριξης της νησιωτικότητας, το νησιωτικό ΦΠΑ, ένα κεκτημένο δεκαετιών, αναγνωρισμένο από την Ευρωπαϊκή Ένωση.

Να θυμηθούμε ότι τον Μάιο του 2015 με την επιστολή του προς τους θεσμούς ο κ. Τσίπρας είχε συμπεριλάβει την κατάργηση του νησιωτικού ΦΠΑ στα λίγα τότε μέτρα που ήθελε να δεχτεί πριν φτάσουμε στο δημοψήφισμα, πριν κλείσει η αξιολόγηση.

Με το τρίτο μνημόνιο, που εσείς διαπραγματευτήκατε και εσείς φέρατε για ψήφιση, απεμπολήσατε το μέτρο που υπήρχε, κεκτημένο της χώρας μας από τη θέσπιση του ΦΠΑ στην Ευρώπη. Καταργήσατε ένα μέτρο που η κυβέρνηση Σαμαρά είχε υπερασπιστεί στις εποχές της πιο σκληρής δημοσιονομικής προσαρμογής. Εμείς τότε είχαμε κόκκινες γραμμές. Από το τρίτο μνημόνιο και μετά παίζετε το παιχνίδι της σταγόνας. Δίνετε εξάμηνες παρατάσεις καταργώντας κάθε φορά το μέτρο και για μια ομάδα νησιών.

Κρατάτε, λοιπόν, τους νησιώτες ομήρους σε ένα μικροπολιτικό παιχνίδι. Τελευταία παράταση που δώσατε είναι με την ΠΝΠ που σήμερα συζητάμε, που σήμερα κυρώνουμε, κυριολεκτικά την τελευταία στιγμή, δυο μέρες πριν εκπνεύσει η προθεσμία. Φέρατε τον Ιούνιο μια Πράξη Νομοθετικού Περιεχομένου με ισχύ μόνο για έξι μήνες για τα τελευταία πέντε νησιά στα οποία ισχύει το μέτρο, τη Χίο, τη Λέρο, τη Λέσβο, την Κω και τη Σάμο. Τελευταία στιγμή έρχεστε και κυρώνετε και την ΠΝΠ. Όμως τον Δεκέμβριο, σε λίγες εβδομάδες, λήγει ξανά η εξάμηνη παράταση. Πείτε καθαρά στους νησιώτες τι σκοπεύετε να κάνετε. Πείτε ξεκάθαρα στους νησιώτες ότι σήμερα, παρά τον τίτλο του νομοσχεδίου, δεν μιλάμε για νέα παράταση, δεν μιλάμε για παράταση ως το 2019, απλώς επικυρώνεται αυτό που ισχύει μόνο μέχρι το τέλος του έτους.

Βέβαια, υπάρχουν στελέχη σας, υπάρχουν Υπουργοί που γυρνάνε στα νησιά και τάζουν ότι όσο είναι ο ΣΥΡΙΖΑ στην Κυβέρνηση δεν θα καταργηθεί ο νησιωτικός ΦΠΑ. Αλλά ούτε στα σενάρια του προϋπολογισμού το συμπεριλάβατε. Δεν υπάρχει στο προσχέδιο του προϋπολογισμού πρόταση της Κυβέρνησης να διατηρήσει τον νησιωτικό ΦΠΑ, ούτε από ό,τι φαίνεται, κυρία Υπουργέ, φέρνετε σήμερα κάποια σχετική ρύθμιση.

Η Νέα Δημοκρατία καταγγέλλει αυτά τα μικροπολιτικά παιχνίδια και φέρνουμε εμείς για πολλοστή φορά τροπολογία, ζητώντας την ετήσια παράταση του νησιωτικού ΦΠΑ μέχρι τις 31 Δεκεμβρίου του 2019. Δεκαεπτά συνάδελφοι υπογράφουμε την τροπολογία με γενικό αριθμό 1799 και ειδικό 267, που έχει κατατεθεί στο σημερινό νομοσχέδιο και είναι αποκλειστική προνομία της Κυβέρνησης αν θα τη δεχτεί ή όχι. Σε αυτό το πλαίσιο, κρατάτε τους νησιώτες ομήρους σε ένα μικροπολιτικό παιχνίδι. Τελευταία παράταση είναι αυτή που δίνετε αν σήμερα δεν δεχτείτε τη δική μας τροπολογία.

Κυρίες και κύριοι συνάδελφοι, παρά τις μεγάλες σας υποσχέσεις αποτύχατε να φέρετε ένα μέτρο στήριξης για τους νησιώτες αντίστοιχο με αυτό που καταργείτε. Το μεταφορικό ισοδύναμο είναι μια «ασπιρίνη» και αυτό γιατί καλύπτει ένα πολύ μικρό κομμάτι της επιβάρυνσης που θα υποστούν οι νησιώτες λόγω του αυξημένου ΦΠΑ.

Κάτι επίσης, κυρία Υπουργέ, που είναι πολύ σημαντικό, είναι ότι το μεταφορικό ισοδύναμο δεν στηρίζει καθόλου το τουριστικό προϊόν της χώρας μας, που για τα νησιά είναι η βασική τους βιομηχανία.

Ας θυμηθούμε τι έχει συμβεί τα τελευταία χρόνια. Έχετε πλήξει πολλαπλά την ανταγωνιστικότητα των νησιών.

Πρώτον, ανεβάσατε το ΦΠΑ στην εστίαση από τον χαμηλό στον υψηλό συντελεστή.

Δεύτερον, αυξήσατε τον κανονικό συντελεστή και όλο το τουριστικό προϊόν τώρα έχει φτάσει στο 24% για τα περισσότερα νησιά μας.

Επιβάλατε το τέλος διανυκτέρευσης, δίνοντας ένα τελικό χτύπημα στην ανταγωνιστικότητα και στις 31 Δεκεμβρίου, εάν δεν δεχτείτε τη δικιά μας τροπολογία, καταργείτε το νησιωτικό ΦΠΑ και στα τελευταία πέντε νησιά που ισχύει.

Εξουθενώνετε τις τοπικές οικονομίες. Εξουθενώνετε όσους παράγουν, όσους αγωνίζονται. Στην Ελλάδα που ξυπνάει νωρίς και παλεύει να επιβιώσει, εσείς έχετε κηρύξει πόλεμο.

Επίσης, μετατρέψατε τα νησιά μας σε αποθήκες ψυχών με τον τρόπο που διαχειριστήκατε τη μεταναστευτική κρίση, υπονομεύοντας ακόμα περισσότερο τις αναπτυξιακές προοπτικές των νησιών.

Εσείς που ευαγγελίζεστε τον ανθρωπισμό φτιάξατε με την ανικανότητά σας και τις ιδεοληψίες τη Μόρια, τη ΒΙΑΛ και το Βαθύ. Δεχθείτε, λοιπόν, και ψηφίστε σήμερα την τροπολογία της Νέας Δημοκρατίας για το νησιωτικό ΦΠΑ ως μια ελάχιστη βοήθεια στα νησιά που εξακολουθούν να πλήττονται από τη μεταναστευτική κρίση.

Θα ήθελα να πω και δύο λόγια για τα μέτρα στήριξης των πληγέντων στο Μάτι. Κατ’ αρχάς, οι άνθρωποι αυτοί πρέπει να έχουν τη στήριξή μας, υλική και ψυχολογική, και το σεβασμό στις απώλειές τους. Πρέπει, επιπλέον, η πολιτεία αφ’ ενός να μεριμνά ώστε να μην συμβαίνουν τέτοιες καταστροφές, αφ’ ετέρου εάν συμβούν να καθιερώσουμε ένα πιο μόνιμο, ένα πιο σταθερό μηχανισμό στήριξης και όχι να δρούμε κατά περίπτωση.

Κυρίες και κύριοι συνάδελφοι, τα τελευταία χρόνια διαρκώς τάζετε ότι θα λύσετε τα προβλήματα που εσείς δημιουργήσατε. Εάν δεν ήσασταν εσείς ούτε το νησιωτικό ΦΠΑ θα είχε καταργηθεί, ούτε θα βιώναμε την έκρηξη της μεταναστευτικής κρίσης και ούτε θα συζητούσαμε για το στραγγαλισμό της οικονομίας και της κοινωνίας. Οι πολίτες το ξέρουν αυτό και στις κάλπες σύντομα θα σας το δείξουν.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Μηταράκη.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα μαθητές και μαθήτριες και τρεις εκπαιδευτικοί συνοδοί τους από το 2ο Δημοτικό Σχολείο Ακρωτηρίου Κουνουπιδιανών.

Η Βουλή τούς καλωσορίζει.

 (Χειροκροτήματα απ’ όλες τις πτέρυγες της Βουλής)

Τον λόγο έχει η Υφυπουργός Οικονομικών κ. Παπανάτσιου.

**ΑΙΚΑΤΕΡΙΝΗ ΠΑΠΑΝΑΤΣΙΟΥ (Υφυπουργός Οικονομικών):** Ευχαριστώ, κύριε Πρόεδρε.

Κυρίες και κύριοι συνάδελφοι, καταρχήν, δεν πρέπει να προχωρήσουμε χωρίς να τοποθετηθούμε πάνω σε αυτό που ειπώθηκε πριν από λίγο σε αυτήν την Αίθουσα. Σαράντα πέντε χρόνια μετά την εξέγερση του Πολυτεχνείου η μάχη της νεολαίας και του ελληνικού λαού ενάντια στη χούντα των συνταγματαρχών, η μάχη ενάντια στο φασισμό και το ρατσισμό ακόμη και σήμερα εμπνέουν και δείχνουν τον ανυποχώρητο δρόμο ενάντια σε κάθε μορφή φασισμού και ρατσισμού. Ειδικά σήμερα που έχουμε θέματα με την ακροδεξιά στην Ευρώπη που σηκώνει κεφάλι, θα πρέπει εμείς να είμαστε απέναντι σε κάποιους που μέσα σε αυτήν εδώ την Αίθουσα παραμένουν αμετανόητοι.

(Στο σημείο αυτό την Προεδρική Έδρα καταλαμβάνει ο Ε΄ Αντιπρόεδρος της Βουλής κ. **ΔΗΜΗΤΡΙΟΣ ΚΡΕΜΑΣΤΙΝΟΣ**)

Ξεκινώντας το θέμα μας, κατ’ αρχάς, θα ήθελα να αναφέρω ότι θα πρέπει να συμπληρωθεί στην κύρωση που έχουμε σήμερα το «λοιπές διατάξεις», κάνοντας δεκτή την τροπολογία με γενικό αριθμό 1800 και ειδικό 268.

Ερχόμαστε σήμερα να κυρώσουμε στην Ολομέλεια της Βουλής μια σειρά από Πράξεις Νομοθετικού Περιεχομένου που έχουν περάσει το καλοκαίρι για διάφορα ζητήματα. Μια εξ αυτών, ίσως η πιο σημαντική, είναι η από 26 Ιουλίου 2018 Πράξη Νομοθετικού Περιεχομένου, που αφορούσε τα έκτακτα μέτρα που λάβαμε για τη στήριξη των πληγέντων και την αποκατάσταση ζημιών από τις πυρκαγιές που έπληξαν τις περιοχές της Περιφέρειας Αττικής στις 23 και στις 24 Ιουλίου 2018.

Κυρίες και κύριοι συνάδελφοι, τα μέτρα αυτά ήταν επιβεβλημένα και ήταν αυτονόητη η αντίδραση της πολιτείας απέναντι σε μια ανείπωτη τραγωδία, μια καταστροφή που πήρε μαζί της ανθρώπους και κόπους μιας ζωής. Από την πρώτη στιγμή, όπως είπαμε, τίποτα και κανένας δεν θα ξεχαστεί.

Από τη δική μας πλευρά, προσπαθούμε να κάνουμε ό,τι περνά από το χέρι μας για την αντιμετώπιση των συνεπειών της καταστροφής, για να μπορέσουν οι άνθρωποι που επλήγησαν να βοηθηθούν στον αγώνα τους, για να ξαναφτιάξουν τις ζωές τους.

Σε ό,τι αφορά το δικό μας χαρτοφυλάκιο, υπενθυμίζω απλά ότι, με βάση την ΠΝΠ που κυρώνεται σήμερα, έχει δοθεί παράταση μέχρι τις 23 Γενάρη 2019 για την καταβολή των βεβαιωμένων και ρυθμισμένων οφειλών όσων επλήγησαν από τις πυρκαγιές και αναστέλλεται, πάλι μέχρι τις 23-1-2019, η καταβολή των ληξιπρόθεσμων οφειλών τους.

Ακόμη, όπως ήταν φυσικό, οι πληγέντες απαλλάχθηκαν από την καταβολή του ΕΝΦΙΑ για το 2018, ενώ δόθηκε παράταση για την υποβολή του Ε9 έως την 31-12-2018 για μεταβολές ακινήτων σε όλες τις περιοχές που επλήγησαν από την πυρκαγιά σε ανατολική και δυτική Αττική.

Το τονίζουμε αυτό γιατί ακούστηκε σχετική παρατήρηση στην επιτροπή και θέλω εδώ να διευκρινίσω και πάλι ότι όποιος έχει ακίνητο που έχει καταστραφεί ή δεν μπορεί να κατοικηθεί λόγω των ζημιών, μπορεί μέχρι 31 Δεκέμβρη να το δηλώσει στο Ε9, ώστε να απαλλαχθεί από τον ΕΝΦΙΑ και για το 2019 και από εκεί και μετά, αν δεν είναι ξανά κατοικήσιμο.

Αποφασίστηκε, επίσης, η άρση των κατασχέσεων τραπεζικών λογαριασμών έως τις 23 Γενάρη 2019 και έως την ίδια ημερομηνία δεν επιβάλλονται νέες κατασχέσεις, ενώ τυχόν κατασχεθέντα ποσά που αποδόθηκαν ή πρόκειται να αποδοθούν στη φορολογική διοίκηση από τις 23-7-2018 έως και τις 23-1-2019 επιστρέφονται στους δικαιούχους, χωρίς να συμψηφίζονται και χωρίς να απαιτείται αποδεικτικό φορολογικής ενημερότητας για την καταβολή τους.

Από εκεί και πέρα, για όλα αυτά τα ζητήματα η επικοινωνία μας με τους πυρόπληκτους, με τις δύο ΔΟΥ που έρχονται να εξυπηρετήσουν τους πυρόπληκτους, είναι διαρκής και το Υπουργείο μας είναι πάντα ανοικτό στα ερωτήματα και τα αιτήματα των ανθρώπων εκεί ή σε οποιονδήποτε χρειαστεί και θα πάρουμε περαιτέρω μέτρα οποιαδήποτε στιγμή απαιτηθεί.

Κυρίες και κύριοι συνάδελφοι, κυρώνουμε επίσης την από 29 Ιουνίου 2018 πράξη νομοθετικού περιεχομένου για την παράταση της μείωσης των κατά 30% συντελεστών ΦΠΑ στα νησιά Λέρο, Λέσβο, Κω, Σάμο και Χίο. Δεν υπήρχε ποτέ συντελεστής 13% στα νησιά που πήγε στο 23% ή στο 24%.

Εδώ θα πρέπει να το διευκρινίσουμε. Ο κανονικός συντελεστής ήταν στο 23% και μετέπειτα στο 24% και ο μειωμένος ήταν στο 13% και πάντοτε υπήρχε η μείωση του 30%, ανεξάρτητα με το ποιος ήταν ο συντελεστής. Οποιοσδήποτε ήταν ο συντελεστής, πάντοτε υπήρχε η μείωση του 30%.

**ΝΟΤΗΣ ΜΗΤΑΡΑΚΗΣ:** Η εστίαση από το 9% πήγε στο 24%.

**ΑΙΚΑΤΕΡΙΝΗ ΠΑΠΑΝΑΤΣΙΟΥ (Υφυπουργός Οικονομικών):** Έχουν μεταφερθεί πάρα πολλά, κύριε Μηταράκη. Από το 9% πήγε στο 24%, ναι. Από εκεί και πέρα, όμως, αυτό δεν σημαίνει κάτι. Σημαίνει ότι η μείωση του 30% υπάρχει μέχρι και σήμερα.

Εδώ νομίζω ότι δεν χρειάζεται να πούμε πολλά. Αποτέλεσε διαπραγματευτική επιτυχία της Κυβέρνησής μας το ότι καταφέραμε να άρουμε ένα βάρος που είχε επιβληθεί στα νησιά εκείνα που έχουν πληγεί περισσότερο από την προσφυγική κρίση. Αποτέλεσε ένα μέτρο που στήριξε τους νησιώτες το περασμένο καλοκαίρι, στήριξε τον τουρισμό, την οικονομική και κοινωνική ζωή.

Με αυτή την έννοια, εγώ θεωρώ ότι αποτέλεσε εθνική επιτυχία και όλοι μας ξέρουμε ότι συνεχίζονται αυτές οι επιτυχίες. Ήδη στο Euro Working Group, απ’ ό,τι φαίνεται, υπάρχει θετική θέση για τη μη περικοπή των συντάξεων. Η χώρα μας καταφέρνει να πετύχει τον στόχο για πλεόνασμα και τα θετικά μέτρα που περιλαμβάνονται στον ελληνικό προϋπολογισμό θεωρούνται από το Euro Working Group ότι βρίσκονται σε αναπτυξιακή κατεύθυνση.

Θα αναφερθώ σε κάποια ερωτήματα που τέθηκαν χθες και οφείλω να απαντήσω σήμερα. Μέχρι σήμερα έχουν εγκριθεί τρεις χιλιάδες διακόσιες εξήντα πέντε αιτήσεις, χίλιες επτακόσιες τριάντα εννέα αιτήσεις έχουν απορριφθεί και σε εξακόσιες δεκατρείς εκκρεμούν κάποια διορθωτικά στοιχεία των δικαιούχων, ενώ έχει χορηγηθεί συνολικά το ποσό των 15.269.135,84 ευρώ σε τρεις χιλιάδες ενενήντα έναν πληγέντες - φυσικά πρόσωπα.

Έχουν, επίσης, υποβληθεί εκατόν πενήντα έξι αιτήσεις για πληγείσες επιχειρήσεις και έχει χορηγηθεί το ποσό των 607.300 ευρώ σε ογδόντα πέντε πληγείσες επιχειρήσεις. Επίσης, έχει γίνει έκδοση πιστοποιητικών κατεδάφισης που ενέχουν και την άδεια κατεδάφισης, προφανώς για τη διευκόλυνση των πολιτών. Έχουν εκδοθεί πρωτόκολλα αυτοψίας επικίνδυνων, ετοιμόρροπων κτιρίων. Και συγκεκριμένα για την Ανατολική Αττική τα κτίρια είναι τριακόσια τριάντα έξι και για τη Δυτική Αττική τα κτίρια είναι εκατόν οκτώ.

Όσον αφορά το Υπουργείο Οικονομικών για τις αποζημιώσεις που δίνονταν από εκεί, έχει βγει απόφαση για την οριοθέτηση της περιοχής, για να βγουν οι αποζημιώσεις από το Υπουργείο. Περιμένουμε τα στοιχεία. Και μόλις θα είναι στο Υπουργείο Οικονομικών, θα ετοιμαστεί και η σχετική απόφαση.

Επίσης, θα καταθέσω τις υπουργικές αποφάσεις και τις ΠΟΛ για χρήση οποιουδήποτε, που έχουν γίνει από το Υπουργείο Οικονομικών και την ΑΑΔΕ.

(Στο σημείο αυτό η Υφυπουργός κ. Αικατερίνη Παπανάτσιου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Κλείνοντας, επειδή έγινε και κάποια συζήτηση –δεν βλέπω εδώ τον κ. Κουτσούκο- για το «Ταμείο Μολυβιάτη», θα ήθελα να σας πω ότι σε απάντηση που έχουμε πάρει ως Υπουργείο Οικονομικών αναφορικά με μία επίκαιρη ερώτηση –που αφού συμπληρωθούν και τα υπόλοιπα στοιχεία θα δοθεί η απάντηση στην Βουλή- από την Τράπεζα της Ελλάδος είναι ότι το υπόλοιπο του λογαριασμού αρωγής πυροπλήκτων με αριθμό 2341103053, την 10-10-2018 ήταν 67.226.327,56. Ο εν λόγω λογαριασμός –διαβάζω ακριβώς το έγγραφο της Τράπεζας της Ελλάδος- εντάσσεται στον ενιαίο λογαριασμό του δημοσίου. Χρεώνεται με εντολές του Υπουργείου Οικονομικών - Διεύθυνση Λογιστικής Γενικής Κυβέρνησης. Με τα μεταφερόμενα κεφάλαια πιστώνεται ο λογαριασμός 23480001, συνεισφορές φορέων για την εκτέλεση έργων ανασυγκρότησης αρμοδιότητας του Υπουργείου Οικονομίας και Ανάπτυξης, το οποίο εξ αρμοδιότητας χρηματοδοτεί προκαθορισμένα δημόσια έργα.

Υπάρχουν και άλλα έγγραφα στο Υπουργείο Οικονομικών. Θα δοθεί απάντηση στην επίκαιρη ερώτηση, μόλις ολοκληρώσουν οι υπηρεσίες όλες τις ενέργειες.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Δημήτριος Κρεμαστινός):** Κι εγώ σας ευχαριστώ. Θα ακολουθήσουν τρεις Κοινοβουλευτικοί Εκπρόσωποι από δώδεκα λεπτά, η κ. Χριστοφιλοπούλου της Δημοκρατικής Συμπαράταξης, ο κ. Δένδιας της Νέας Δημοκρατίας και ο κ. Μαντάς.

**ΓΙΑΝΝΗΣ ΚΟΥΤΣΟΥΚΟΣ:** Κύριε Πρόεδρε, ώσπου να έρθει η κ. Χριστοφιλοπούλου στο Βήμα, θέλω να ομολογήσω ότι πρώτη φορά είδα Υπουργό να ακούει τις εκκλήσεις μας. Διότι έχω καλέσει δύο φορές την κ. Παπανάτσιου να μου απαντήσει, να κάνει τη δουλειά δηλαδή που έπρεπε να έχει κάνει η Κυβέρνηση με μία γραπτή απάντηση εδώ και έναν χρόνο.

Ευχαριστώ, κυρία Υπουργέ.

**ΠΡΟΕΔΡΕΥΩΝ (Δημήτριος Κρεμαστινός):** Καλό είναι αυτό.

Τον λόγο έχει τώρα η κ. Χριστοφιλοπούλου.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, θα μου επιτρέψετε για μισό λεπτό να σχολιάσω μια ευρύτερη εξέλιξη που συνέβη τώρα στη χώρα. Φαίνεται, κύριε Υπουργέ, της Κοινωνικής Ασφάλισης που είστε εδώ μαζί μας ότι υπάρχει ένα πράσινο φως -θυμίζω σε όλους τη φιέστα εξόδου από τα μνημόνια και ότι τώρα πια μπορούμε να χαράξουμε τον δικό μας δρόμο- από τις Βρυξέλλες και προφανώς είμαι σίγουρη ότι θα ξεψηφίσετε τις ακραίες και άδικες και αχρείαστες διατάξεις του νόμου Κατρούγκαλου για την περικοπή των συντάξεων, καταργώντας τες.

Και βεβαίως σας θυμίζουμε ότι μια πλήρης, πληρέστατη πρόταση νόμου έχει κατατεθεί από τη Δημοκρατική Συμπαράταξη. Και απ’ όλα κόμματα βεβαίως έχει κατατεθεί, αλλά εγώ θα μιλήσω για τη δική μας πρόταση νόμου. Είναι ευκαιρία να την ψηφίσετε.

Και να μην ξεχάσετε και τις συντάξεις χηρείας. Ήσασταν η μόνη Κυβέρνηση, κύριε Υπουργέ, που έδωσε στεγνά τις συντάξεις χηρείας στην τρόικα. Ελάτε, λοιπόν, να ξεψηφίσετε όσα ψηφίσατε μόνοι σας και εμείς θα ψηφίσουμε βεβαίως μαζί σας.

Κυρίες και κύριοι συνάδελφοι, όντως έχει περάσει ένας χρόνος από τη Μάνδρα, ένας χρόνος από τη φονική πλημμύρα και τους είκοσι τέσσερις νεκρούς, ένας χρόνος μέσα στον οποίο η πόλη αυτή, με μεγάλη προσπάθεια, προσπαθεί να ξαναβρεί τον ρυθμό της και δεν τον έχει βρει. Ακόμα πάρα πολλά από τα έργα αργούν, καθυστερούν, μπλοκάρονται.

Και κυρίως, κύριε Υπουργέ, ο κόσμος στη Μάνδρα νιώθει εκείνο το σφίξιμο της ψυχής έναν χρόνο μετά που, ίσως, απ’ ό,τι μου λένε οι άνθρωποι στη Μάνδρα, τώρα, έναν χρόνο μετά το ψυχικό βάρος είναι χειρότερο.

Πρέπει, λοιπόν, να σταθούμε όλοι δίπλα, η πολιτεία και κυρίως η Κυβέρνηση, στους κατοίκους στη Μάνδρα και να βοηθήσουμε να απεμπλακούν. Αυτά που είχε αφήσει ο κ. Σγουρός και τα είχε βάλει στα συρτάρια η κ. Δούρου τώρα πρέπει να τρέξουν. Ας ελπίσουμε ότι επειδή είναι προεκλογική περίοδος θα τρέξουν οι περιφέρειες.

Ως εκεί, λοιπόν, για τη Μάνδρα και περνάμε στην εθνική τραγωδία στο Μάτι.

Κυρίες και κύριοι συνάδελφοι, δεν ήταν καθόλου σκοπός μου να πάω και να μιλήσω μικρόψυχα πάνω σε ενενήντα εννιά ψυχές που χάσαμε. Ούτε σκοπός μου είναι αυτήν τη στιγμή να αποσείσω καμμία ευθύνη σε κανέναν παράγοντα ούτε καν στην κλιματική αλλαγή, η οποία ήρθε για να μείνει. Ούτε σκοπός μου είναι βεβαίως να πω ότι δεν μπλοκάρει -και σε άλλες πυρκαγιές έχει μπλοκάρει, για παράδειγμα το 2009 στη βόρεια Αττική, στον Άγιο Στέφανο- το θέμα «αυθαίρετη δόμηση».

Όμως, τα λόγια του κ. Φάμελλου προκαλούν όχι για να κάνουμε αντιπαράθεση, αλλά για να θυμίσουμε εδώ, στη Βουλή των Ελλήνων, δυστυχώς, ορισμένες πραγματικότητες.

Το Κίνημα Αλλαγής από την πρώτη στιγμή, λεπτό προς λεπτό, κατέγραψε, όπως σας είπε ήδη ο εισηγητής μας, τα συμβάντα με στοιχεία και αποδείξεις. Δεν θέλω να σας κουράσω, δεν είναι η ώρα. Αλλά είναι η ώρα αυτό που είδε το φως της δημοσιότητας και το οποίο συνεχίσαμε να επικαιροποιούμε με νέα στοιχεία που ήρθαν στις επόμενες εβδομάδες και μήνες –κοντεύουν τέσσερις μήνες- να το καταθέσουμε και στα Πρακτικά της Βουλής. Έχουμε χρέος.

Καταθέτω, λοιπόν, το χρονικό των πυρκαγιών, γιατί εκτός από την κλιματική αλλαγή υπήρξαν και πάρα πολλά λάθη και πρέπει επιτέλους να μάθουμε από τα λάθη μας στην Ελλάδα.

(Στο σημείο αυτό η Βουλευτής κ. Παρασκευή Χριστοφιλοπούλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Επίσης, λυπάμαι που θα το θυμίσω, αλλά οφείλω να το κάνω στη μνήμη των νεκρών. Μην έχετε αυτό το ύφος. Λυπάμαι, όχι για την κ. Παπανάτσιου, αλλά για τον κ. Φάμελλο, αλλά δυστυχώς αγγίζει όλη την κυβερνώσα πλευρά. Ακούσαμε και τον Πρωθυπουργό εχθές με πόση έπαρση μίλησε.

Είναι δυνατόν εκείνο το βράδυ να ξέρετε, γιατί υπάρχουν αδιάσειστες αποδείξεις ότι ξέρατε πως έχουμε ήδη νεκρούς, και να γίνονται τηλεοπτικές συσκέψεις και ο Πρωθυπουργός να ανεβάζει φωτογραφίες στο Instagram στις 24.00΄ τη νύχτα την ώρα που συμπολίτες μας πνίγονταν ή είχαν καεί; Καταθέτω στα Πρακτικά τη φωτογραφία για να τη θυμόμαστε. Υπάρχει και στο χρονολόγιο.

(Στο σημείο αυτό η Βουλευτής κυρία Παρασκευή Χριστοφιλοπούλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Και είναι δυνατόν στις 26 του μηνός να ακούμε από τα χείλη του κυρίου Υπουργού τότε, κ. Τόσκα, ότι «προσπαθώ να βρω τα λάθη που έγιναν…», το διαβάζω από μέσα, «…αλλά δεν μπορώ να βρω μεγάλα λάθη»; Και είναι δυνατόν να ακούγεται από την Πυροσβεστική, από τον Αρχηγό «αν γύριζα έναν χρόνο πίσω, δεν θα έκανα τίποτα διαφορετικό»;

Όμως, θέλω να έρθουμε τώρα σιγά-σιγά στο πώς να μην ξαναγίνει αυτή η τραγωδία και στο πώς να αποκαταστήσουμε τους ανθρώπους που ακόμα πλήττονται και είναι σε μεγάλη δυσχέρεια.

Να πω ότι στις 9 Αυγούστου ο Πρωθυπουργός -και θα ήθελα παρακαλώ μια απάντηση είτε από την Κυβέρνηση είτε από τον Κοινοβουλευτικό Εκπρόσωπο του ΣΥΡΙΖΑ- κάνει πομπώδεις εξαγγελίες ότι θα αλλάξει το σύστημα πολιτικής προστασίας. Και ακούστηκαν εδώ από αρκετούς συναδέλφους και από διάφορες πτέρυγες, και από τον κ. Καρρά της Δημοκρατικής Συμπαράταξης, από τον εισηγητή μας τον κ. Κουτσούκο, από τον κ. Αποστόλου από την πλευρά του ΣΥΡΙΖΑ, προτάσεις για την αλλαγή του συστήματος πολιτικής προστασίας.

Ο κύριος Πρωθυπουργός στις 9 Αυγούστου έκανε μία πομπώδη, ξαναλέω, εξαγγελία για ένα νέο σύστημα. Εκ πρώτης όψεως μας φάνηκε βαρύ. Το έχω εδώ και μπορώ να το καταθέσω, αλλά δεν είναι αυτό το θέμα. Το θέμα είναι ότι έχουν περάσει τέσσερις μήνες και δεν ήρθε μία νομοθετική πρωτοβουλία γι’ αυτό το νέο σύστημα πολιτικής προστασίας. Θα βάλουμε κάποτε τον δάκτυλον επί τον τύπο των ήλων για να δούμε μήπως μπορούμε να γένουμε καλύτεροι ή όλα θα είναι επικοινωνιακό show, όπως φάνηκε την ώρα που είχαμε νεκρούς;

Και τέλος, νομίζω ότι πρέπει να καταθέσω στα Πρακτικά πάλι για τη μνήμη, αλλά και για το ότι δεν ξεχνάμε ούτε θα ξεχάσουμε την επιστολή των νέων από το Μάτι για τη χυδαιότητα του κ. Πολάκη με την ανάρτηση που έκανε. Κατατίθεται και αυτή στα Πρακτικά γιατί δεν πρέπει να ξεχνάμε.

(Στο σημείο αυτό η Βουλευτής κ. Παρασκευή Χριστοφιλοπούλου καταθέτει για τα Πρακτικά την προαναφερθείσα επιστολή, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Όμως, επειδή αυτή η ιστορία έχει πάρει τον δρόμο της δικαιοσύνης, εμείς ως πολιτεία πρέπει εκτός από το σύστημα πολιτικής προστασίας να ενώσουμε τις δυνάμεις μας και να κάνουμε ό,τι καλύτερο μπορούμε γι’ αυτούς τους ανθρώπους που επέζησαν, γι’ αυτούς τους ανθρώπους που προσπαθούν με όση δύναμη τους έχει απομείνει να ξαναστήσουν τη ζωή τους, να ξαναστήσουν τη ζωή των οικογενειών τους, να ξαναστήσουν τους οικισμούς τους και βρίσκονται πραγματικά σε μεγάλη δυσχέρεια.

Θα ακούσατε και από τον εισηγητή μας, κύριε Υπουργέ, ότι ψηφίζουμε την πράξη νομοθετικού περιεχομένου. Το είχαμε δηλώσει αυτό από την πρώτη στιγμή. Ωστόσο, είναι χρέος μας να επισημάνουμε προβλήματα που συνυπάρχουν, είτε αφορούν το δικό σας Υπουργείο, που νομίζω ότι τα περισσότερα δεν αφορούν το δικό σας Υπουργείο, είτε αφορούν την αρμοδιότητα του κ. Φάμελλου ή άλλων Υπουργών, και θεωρώ ότι πρέπει να ακουστούν και θα έπρεπε να ακουστούν. Και εδώ συμφωνώ, γιατί όλη η αντιπολίτευση το είχε ζητήσει τότε, η πρόταση ήταν της Αξιωματικής Αντιπολίτευσης, αλλά όλα τα κόμματα είχαμε συμφωνήσει να έρθουν εδώ οι επιτροπές των κατοίκων και όχι μόνο, και άλλοι φορείς που τους βλέπουμε, που τους μιλάμε τακτικά και που μας επισημαίνουν τα προβλήματα. Εν τάχει, λοιπόν, έχω και έχουμε αντίστοιχα καταθέσει, κυρία Υπουργέ, και ερωτήσεις.

Άκουσα τον κ. Φάμελλο να λέει για τις περιβαλλοντικές, τα αντιπλημμυρικά έργα και τα αντιδιαβρωτικά ύψους 3.000.000 ευρώ. Ωστόσο, αυτό που επείγει –και κανείς δεν είχε αντίρρηση και να επισπευσθεί η διαδικασία που προανέφερε- είναι η άμεση αντιμετώπιση με πιο πρόχειρα, πιο μικρά έργα, με κορμοδέματα και κορμοφράγματα. Εκεί, στην εκτός σχεδίου περιοχή, υπάρχει και μια μελέτη. Σας παρακαλώ πολύ, ανατρέξτε σε αυτό. Τώρα που έρχεται χειμώνας και ο Νοέμβριος είναι ένας δύσκολος μήνας πρωτίστως στη δυτική Αττική υπάρχει μεγαλύτερος κίνδυνος. Άλλωστε, οι χάρτες που έδειξε ο κ. Καρράς το δείχνουν αυτό. Όμως, και στην ανατολική Αττική είναι κρίμα να θρηνήσουμε ζημιές και ελπίζω όχι θύματα αυτή τη φορά. Όμως, πρέπει γρήγορα να γίνει αυτό.

Δεύτερον, ακούσαμε για τον αμίαντο. Όντως έχει ξεκινήσει, αλλά δεν προχωρά όσο γρήγορα θα έπρεπε και απ’ ό,τι γνωρίζουμε δεν προχωρά κυρίως στα πεζοδρόμια και σε άλλα κοινόχρηστα σημεία. Και ενώ στα κτίρια έχει ξεκινήσει η δουλειά, στα πεζοδρόμια και στους κοινόχρηστους χώρους δεν προχωρά γρήγορα.

Τέλος –και αυτό είναι το μεγάλο SOS- θα σας πω για την ακτογραμμή στο Μάτι. Κυρίες και κύριοι συνάδελφοι, τώρα που έρχεται χειμώνας και βροχές η ακτογραμμή στο Μάτι θα υποχωρήσει, θα χαθεί, θα πέσει, κύριε Μαντά. Οπότε υπάρχει πολύ μεγάλη ανάγκη.

Επειδή άκουσα τον Πρόεδρο της Βουλής, τον κ. Βούτση, να λέει γι’ αυτά τα 35.000.000 ευρώ, θα ήθελα να πω το εξής: Ρώτησα τους κατοίκους -γιατί όλοι μας έχουμε διάφορες προσφορές από 5 ευρώ μέχρι όσα ευρώ μπορεί ο καθένας να δώσει- και αυτό που μου είπαν οι κάτοικοι είναι «κάντε κάτι για την ακτογραμμή».

Πέρα από τη μεγάλη ζημιά στο περιβάλλον η ακτογραμμή, κυρία Υπουργέ, θα υποχωρήσει τον χειμώνα. Οι ρίζες δεν κρατούν. Τα δένδρα είναι καμμένα. Προτείνω προς όλα τα κόμματα στη Βουλή να το στηρίξουν αυτό, γιατί είναι περιβαλλοντικά και οικονομικά ορθό.

Μην ξεχνάτε ότι στην περιοχή του Μαραθώνα και της Ραφήνας έχουμε έξι ξενοδοχεία, αν δεν κάνω λάθος, και αρκετές επιχειρήσεις. Προσελκύεται τουρισμός, είναι ο Μαραθώνιος, είναι ιστορικά σημεία. Ακόμη και τον μήνα Σεπτέμβριο στις επανειλημμένες επισκέψεις μου επί τόπου έβλεπα με κάποια ικανοποίηση, θα πω, ότι είχαμε τουρίστες σε κάποια από τα ξενοδοχεία που έμειναν όρθια. Άρα, υπάρχει μεγάλη ανάγκη, κύριε Υπουργέ.

Και σας παρακαλούμε πολύ και για κάτι ακόμα που έχει και οικονομική, αλλά και κοινωνική σημασία από πλευράς προστασίας και αυτό είναι ότι δεν έχουν μπει στηθαία ασφαλείας στους δρόμους κοντά στον γκρεμό στο Μάτι. Εκεί δεν υπάρχει ηλεκτροδότηση σε ορισμένα σημεία, με αποτέλεσμα να είναι δύσκολη η διέλευση των οχημάτων. Παρακαλούμε και την Κυβέρνηση να το δει και εμείς με δικές μας ενέργειες όσο μπορούμε να κινητοποιηθούμε.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας της κυρίας Βουλευτού)

Κύριε Πρόεδρε, θα ήθελα για λίγο την ανοχή σας. Έγινε και σε άλλους συναδέλφους αυτό. Μιλάω για συγκεκριμένα πράγματα.

Για το άρθρο 12 της ΠΝΠ, όμως, που αφορά την κάλυψη τηλεπικοινωνιακών αναγκών, εδώ πρέπει να σας πω ότι παρατηρείται ένα χάος. Θα το πω με ένα παράδειγμα, κυρίες και κύριοι συνάδελφοι. Σε μια πολυκατοικία με οκτώ διαμερίσματα στο Μάτι έχουμε επτά ενοίκους να έχουν πάρει αυτό το βοήθημα των 1.200 ευρώ και μία οικογένεια να μην το έχει πάρει, γιατί το συγκεκριμένο διαμέρισμα δεν είχε βλάβη. Όμως, δεν είχε ούτε τηλέφωνο, ούτε ίντερνετ, ούτε καμμία δυνατότητα επικοινωνίας. Δηλαδή, η τηλεπικοινωνιακή ένδεια ήταν εκεί. Δεν ήταν ότι τους έλειπε η πόρτα, τους έλειπε όμως αυτή η δυνατότητα. Άρα, αφού είναι αυτό, δεν μπορείς να πεις ποιος έχει ζημιά και του έχει σπάσει ένα τζάμι ή δύο τζάμια, είναι για όλους.

Επίσης, σε ό,τι αφορά το επίδομα των 5.000 ευρώ, θέλω να πω, κυρία Υπουργέ, ότι ενώ η ΠΝΠ είναι ορθή και την ψηφίζουμε, η ΚΥΑ που εκδώσατε εξειδικεύεται. Στην ΠΝΠ λέτε για τα πληγέντα φυσικά ή νομικά πρόσωπα –διαβάζω από μέσα- που περιέρχονται ή περιήλθαν προσωρινά ή μόνιμα σε κατάσταση απρόβλεπτης, έκτακτης ανάγκης, εξαιτίας των πυρκαγιών, αλλά μετά στην ΚΥΑ το ξεχάσατε αυτό. Αυτό έπρεπε να βάλετε στην ΚΥΑ και βάλατε «όταν έχει βλάβες το ακίνητο». Εδώ δεν έχουν βλάβες μόνο τα ακίνητα, οι άνθρωποι έχουν υποστεί…

**ΑΙΚΑΤΕΡΙΝΗ ΠΑΠΑΝΑΤΣΙΟΥ (Υφυπουργός Οικονομικών):** Για τον ΕΝΦΙΑ λέτε;

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Όχι, δεν λέω για τον ΕΝΦΙΑ, μιλώ για το επίδομα των 5.000 ευρώ ανά κατοικία. Θα το δείτε. Είναι μέσα στην ΠΝΠ.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Κύριε Πρόεδρε, τελειώνω και ευχαριστώ για την ανοχή σας, με δύο - τρεις σκέψεις ακόμα.

Είχαμε πει πολλές φορές, επισκεπτόμενοι με την κ. Γεννηματά τις επιτροπές των κατοίκων, από την εμπειρία μας μέχρι τώρα -και θέλω πραγματικά να με ακούσετε σ’ αυτό- ότι η ορθότερη αντιμετώπιση, για να μην υπάρχουν γραφειοκρατίες και τρέχουσες, είναι να υπάρχει ένα ενιαίο συντονιστικό κέντρο της Κυβέρνησης, όπως στην περίπτωση των σεισμών. Θα είναι ένας γενικός γραμματέας, που επικοινωνεί ο ίδιος με όλα τα Υπουργεία, θα είναι ένας Υπουργός ή Υφυπουργός, η Κυβέρνηση αποφασίζει, αλλά νομίζουμε ότι θα πρέπει να υπάρχει ένα ενιαίο συντονιστικό κέντρο.

Τέλος, δύο θέματα ακόμη. Πρώτον, η ένταξη του οικισμού του Νέου Βουτζά, είτε στον έναν είτε στον άλλον δήμο. Είναι ένας διχασμένος οικισμός. Πρέπει να γίνει μία συνεννόηση. Έχω μιλήσει με τους κατοίκους πολλές φορές και έχω θέσει και εγώ από την πλευρά μου το αίτημα στον κ. Χαρίτση.

Δεύτερον, είναι το μέλλον. Τα σχέδια ανάπλασης της περιοχής, το μεγάλο εργαλείο του αστικού αναδασμού. Κρατώ όσα είπε και ο κ. Αποστόλου ως δασονόμος. Αυτό χρειάζεται γενναίες αποφάσεις, διακομματική συναίνεση και είναι ανάγκη να δούμε το πρωτεύον, που είναι οι άνθρωποι να αποκατασταθούν, αλλά και το εξίσου σημαντικό να σχεδιάσουμε ξανά με δίκαιο τρόπο και με τρόπο που να ανταποκρίνεται και στις ανάγκες αυτών των ανθρώπων που επλήγησαν τόσο σφοδρά.

Σας ευχαριστώ πάρα πολύ για την ανοχή σας. Δεν θα ξεχάσουμε το Μάτι. Δεν επιτρέπεται να ξεχάσουμε ούτε το Μάτι, ούτε τον Νέο Βουτζά, ούτε την Αργυρά Ακτή, στο όνομα των ανθρώπων που χάσαμε.

**ΠΡΟΕΔΡΕΥΩΝ (Δημήτριος Κρεμαστινός):** Και εγώ σας ευχαριστώ.

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Κύριε Πρόεδρε, παρακαλώ τον λόγο.

**ΠΡΟΕΔΡΕΥΩΝ (Δημήτριος Κρεμαστινός):** Πόσα λεπτά θέλετε, κύριε Υπουργέ;

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Πολύ σύντομα, κύριε Πρόεδρε, επειδή τέθηκαν κάποια θέματα από την κ. Χριστοφιλοπούλου, θέλω να απαντήσω σε δύο θέματα.

**ΠΡΟΕΔΡΕΥΩΝ (Δημήτριος Κρεμαστινός):** Ορίστε, κύριε Υπουργέ, έχετε τον λόγο.

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Πρώτον, όσον αφορά τη χαρά που θα αισθάνεται προφανώς ο ελληνικός λαός, γιατί ό,τι είπε η Κυβέρνηση το πέτυχε και με τις συντάξεις. Καταλαβαίνω αυτή τη χαρά να μην την συμμερίζεται η Αντιπολίτευση.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Μα, θα το ψηφίσουμε. Τι άλλο θέλετε;

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Όποιος ακούει σήμερα αυτή την αισιόδοξη προοπτική για τη χώρα, καταλαβαίνει ότι αυτή κυρίως δείχνει και σηματοδοτεί τη συνέχεια. Γιατί αυτό είναι το σημαντικότερο. Δεν είναι μόνο ότι έχουμε μία έγκριση του προϋπολογισμού από το Euro Working Group, είναι ότι δεν δείχνει η στάση των ευρωπαίων εταίρων μας να αμφιβάλουν για τη συνέχεια των προσπαθειών που η χώρα μας κατέβαλε όλα αυτά τα χρόνια. Και αυτό είναι το πιο σημαντικό.

Ξανά τώρα, που τόσο πολύ είχατε όλοι υποστηρίξει πως δεν πρόκειται να επιτευχθεί αυτό, θέλετε να «μαυρίσετε» αυτή τη χαρά, δηλαδή να μας πείτε εσείς ότι θα φέρετε τη δική σας τροπολογία, για να γίνει η κατάργηση των περικοπών. Μα, ήδη έχει συμβεί, ήδη έχει προχωρήσει και θα ολοκληρωθεί.

Σχετικά με την κριτική που γίνεται για το πόσο γρήγορα προχωρούν τα έργα, που ποτέ δεν είχαν γίνει σε όλες τις περιοχές της Αττικής, θέλω να πω ότι ποτέ δεν έγιναν στο παρελθόν, δεν είχαν καν ξεκινήσει. Τώρα που έχουν ξεκινήσει, που γίνονται και φαίνονται και το βλέπουν όλοι, που ανοίγουν οι ρεματιές, δημιουργούνται αντιπλημμυρικά έργα και στη Μάνδρα και στο Μάτι και παντού και μάλιστα αμέσως, θα ακούσουμε επιτέλους ένα «μπράβο»; Δεν είναι λογικό –και ο κόσμος το βλέπει- να συνεχίζετε αυτή την καταστροφική λογική.

Τέλος, σχετικά με τη χηρεία, πρέπει κάποτε να κάνουμε ένα απολογισμό των συνεπειών του πρώτου μνημονίου. Το πρώτο μνημόνιο έβαλε το 16,2% της δημοσιονομικής δαπάνης για τις συντάξεις σε σχέση με το Ακαθάριστο Εθνικό Προϊόν. Είναι πια γνωστό. Υπολογίζοντας αυτή τη δαπάνη, οι δανειστές έβαλαν ότι στην Ελλάδα δεν μπορεί να υπάρχει σύνταξη χηρείας χωρίς όρια και επέβαλαν εκείνο που ίσχυε στη Γαλλία. Αυτό έχει ειπωθεί κατ’ επανάληψη στους φορείς και στο Κοινοβούλιο. Έγινε αυτό που ισχύει στη Γαλλία όσον αφορά τη σύνταξη χηρείας.

Και εκείνο που είπαμε είναι ότι θα βελτιώνουμε όσο μπορούμε τα μέτρα για τις συντάξεις χηρείας. Το έχουμε κάνει. Έχουμε διπλασιάσει τις συντάξεις του ΟΑΕΕ και του πρώην ΙΚΑ, έχουμε τριπλασιάσει, τετραπλασιάσει τις συντάξεις του ΟΓΑ ως προς τις κατώτατες συντάξεις χηρείας και θα πάρουμε και άλλα μέτρα.

Έχουμε δώσει επέκταση στη χορήγηση του ποσοστού της σύνταξης χηρείας στα παιδιά, όταν υπάρχουν παιδιά μέχρι είκοσι τεσσάρων ετών, και επεκτείνεται ακόμη και για άλλα σχολεία και όχι μόνο για τα πανεπιστήμια.

Έχουμε πάρει μέτρα για τους θανάτους που συνέβησαν -και θα ψηφίσετε μεθαύριο φαντάζομαι και εσείς- στο Μάτι και στη Μάνδρα, ειδικά για τις περιπτώσεις αυτές.

Έχουμε πει ότι μέσα στο 2019 θα πάρουμε μέτρα για την αναστολή της πρόβλεψης για την περικοπή της σύνταξης, όταν κάποιος βρίσκεται σε ηλικία κάτω των πενήντα δύο ετών ή μέχρι πενήντα πέντε ετών.

Όλα αυτά δείχνουν ότι βελτιώνουμε τα πράγματα, πάρα την υποχρέωση που έχει αναλάβει η χώρα να περιορίζεται η δαπάνη στο 16,2%, μέσα στο οποίο ενέταξαν και είχαν εντάξει, παρ’ όλο που δεν θέλετε να το ακούτε, και το θέμα του ΕΚΑΣ. Αυτό ήταν προγραμματισμένο από εσάς. Και οι συντάξεις χηρείας ήταν προγραμματισμένες από εσάς.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Από πότε;

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Προγραμματισμένες πέρα για πέρα ήταν. Και ως προγραμματισμένες από εσάς τέθηκαν στη συζήτηση από τους δανειστές. Δεν ήταν σε καμμία περίπτωση δική μας πρωτοβουλία να πάρουμε τέτοια μέτρα για την περικοπή των συντάξεων στο επίπεδο αυτό. Ήταν αποτέλεσμα της μεγάλης ύφεσης. Ήταν αποτέλεσμα του ότι όσο έπεφτε η οικονομία το ποσοστό της δαπάνης ανέβαινε. Δεν μπορούσε να γίνει διαφορετικά. Και δεν μπορούσε να γίνει διαφορετικά από εσάς πάνω απ’ όλα, που κόψατε 63 δισεκατομμύρια ευρώ όλη αυτή την περίοδο από τους συνταξιούχους.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Κύριε Πρόεδρε, μπορώ να έχω τον λόγο για ένα λεπτό;

**ΠΡΟΕΔΡΕΥΩΝ (Δημήτριος Κρεμαστινός):** Επειδή είμαστε εκτός του νομοσχεδίου, να μην φύγουμε έξω από τη συζήτηση. Διότι εάν σας δώσω τον λόγο, θα ζητήσει και ο Υπουργός τον λόγο.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Σας παρακαλώ, κύριε Πρόεδρε, να μου δώσετε τον λόγο, γιατί αναφέρθηκε σε μένα.

**ΠΡΟΕΔΡΕΥΩΝ (Δημήτριος Κρεμαστινός):** Επί προσωπικού, δηλαδή. Έχετε ένα λεπτό.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Κύριε Πρόεδρε, να παρακαλέσω και να προκαλέσω τον κ. Πετρόπουλο…

**ΠΡΟΕΔΡΕΥΩΝ (Δημήτριος Κρεμαστινός):** Όχι, να μην απαντήσει ο κύριος Υπουργός.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Να παρακαλέσω, λοιπόν, να μας φέρει ένα χαρτί, όχι της τρόικας, γιατί η τρόικα είχε πει και σε μας για τη Γαλλία. Μας είχε πει για όλα. Να μας φέρει ένα χαρτί, ότι εμείς έχουμε αποδεχθεί είτε τις συντάξεις χηρείας είτε αυτήν την περίεργη προσωπική διαφορά.

Και να θυμίσω ότι οι δικές μας περικοπές ήταν επί ελλειμμάτων της περιόδου 2004-2009 που τόσο ωραία καλύπτετε, της καραμανλικής δεξιάς. Αυτά και μόνο, κύριε Πρόεδρε.

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Να απαντήσω ένα λεπτό, κύριε Πρόεδρε;

**ΠΡΟΕΔΡΕΥΩΝ (Δημήτριος Κρεμαστινός):** Δεν έχει νόημα, κύριε Πετρόπουλε. Θα γίνει διάλογος τώρα;

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Μόνο μισό λεπτό, για να απαντήσω.

**ΠΡΟΕΔΡΕΥΩΝ (Δημήτριος Κρεμαστινός):** Ορίστε.

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Αυτό που βγήκε τώρα είναι, επιτέλους, η αλήθεια. Πράγματι, μέσα στον σχεδιασμό για τις συντάξεις ήταν η περικοπή των συντάξεων χηρείας. Αυτό μόλις δηλώθηκε και αυτό είπα και εγώ. Να είστε καλά.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Από ποιον; Από το τρίτο μνημόνιο. Όλες οι κυβερνήσεις έλεγαν «όχι». Μόνο εσείς πήγατε και τα δώσατε αυτά. Τα δώσατε όλα. Όλα!

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ!

Κύριε Δένδια, έχετε τον λόγο.

**ΝΙΚΟΛΑΟΣ - ΓΕΩΡΓΙΟΣ ΔΕΝΔΙΑΣ:** Κυρίες και κύριοι συνάδελφοι, κατ’ αρχάς, θα αποφύγω να επαναλάβω όσα ο επιμελής εισηγητής της Νέας Δημοκρατίας, ο κ. Θεόδωρος Καράογλου, είπε για τις πράξεις νομοθετικού περιεχομένου. Νομίζω ότι ανέλυσε με επάρκεια το ζήτημα. Μια ευρύτερη πολιτική κατόπτευση θα κάνω και θα πω ορισμένα πράγματα για το ζήτημα που αφορά το Μάτι.

Κατ’ αρχάς, όσον αφορά τον ΦΠΑ στα νησιά, αναγνώστηκε και προηγουμένως το κείμενο που αφορά το φερόμενο e-mail Χαρδούβελη. Κατά συνέπεια, νομίζω ότι απεδείχθη –και οφείλει κανείς να αναγνωρίσει- ότι η προηγούμενη Κυβέρνηση είχε αποφύγει την αύξηση του ΦΠΑ στα νησιά. Αυτό έγινε με την παρούσα Κυβέρνηση. Αυτό είναι έτσι. Άρα, επ’ αυτού η Κυβέρνηση κατέγραψε μια σημαντική αποτυχία και εν μέρει τώρα, με μια μικρή αναστολή, προσπαθεί να πετύχει να της αποδοθούν πολιτικά εύσημα.

Κύρια Υπουργέ, μας είναι εξαιρετικά δύσκολο. Εν πάση περιπτώσει, νομίζω ότι αυτό που μπορείτε να κάνετε είναι να δεχθείτε την πρόταση της Νέας Δημοκρατίας -φαίνεται να έχετε πολύ καλή σχέση με τους δανειστές- και να πάμε μέχρι το τέλος του 2019 και να δούμε από εκεί πέρα μήπως μπορέσουν να παραμείνουν τουλάχιστον αυτά τα νησιά στο καθεστώς του χαμηλού ΦΠΑ.

Έρχομαι στα υπόλοιπα θέματα, κυρίες και κύριοι συνάδελφοι, που καλύπτει η πράξη νομοθετικού περιεχομένου. Αναφέρομαι κυρίως στα ζητήματα που αφορούν το Μάτι και, βεβαίως, τους πληγέντες από τις πλημμύρες στη Μάνδρα, για τους οποίους η Νέα Δημοκρατία και για τις δύο περιπτώσεις έχει εκφράσει επανειλημμένως τη λύπη της και άριστα, με πρωτοβουλία του κ. Καράογλου, τηρήθηκε στην αρχή και ενός λεπτού σιγή.

Ακούγεται στην Αίθουσα από την πλευρά των κυβερνητικών αξιωματούχων και από πολλούς Υπουργούς εκτός της Αίθουσας η καινοφανής θεωρία ότι για το ό,τι συνέβη –αναφέρομαι τώρα στο Μάτι- ευθύνεται η αυθαίρετη δόμηση, η εγγύτητα στο δάσος κ.τλ.. Όλα αυτά ακούγονται με ένα κοινωνιολογικό περίβλημα. Ανατρέχουν σε παθογένειες υπαρκτές –δεν το αρνείται κανείς- του νεοελληνικού κράτος κ.λπ..

Κυρίες και κύριοι συνάδελφοι, θα έλεγα ότι κάτι τέτοιο όχι απλώς αντικρούει τη σοβαρότητα αυτή καθαυτή, αλλά εκθέτει λίγο και αυτούς που το λένε. Να πάμε στο στενό πριν πάμε στο ευρύτερο.

Το στενό έχει να κάνει με το εξής: Πρώτον, ας υποθέσουμε –δεν είναι έτσι- ότι υπήρχε θέμα «ευθύνης» των θεμάτων που αφορούν την αυθαίρετη δόμηση. Σε αυτήν την περίπτωση, η παρούσα Κυβέρνηση θα όφειλε να είχε ασχοληθεί με αυτό το θέμα αμέσως με του που ανέλαβε την εξουσία. Ούτως ή άλλως, έχει καταδικάσει το παλιό σύστημα. Το κάνει κάθε μέρα. Αναλαμβάνει την εξουσία τον Γενάρη του 2015. Υποτίθεται, λοιπόν, αφού υπάρχει ένα τέτοιο ζήτημα που απειλεί ανθρώπινες ζωές, εξαιρετικά σημαντικό, κορυφαίο, η καινούργια Κυβέρνηση καταπιάνεται και το αντιμετωπίζει με όποιον τρόπο μπορεί.

Αφήνω τις φαιδρότητες που ελέχθησαν ότι δεν βρήκαν κονδύλια για κατεδαφίσεις εγγεγραμμένα στον προϋπολογισμό. Βρίσκει χίλιες εξακόσιες τριάντα εννιά πράξεις κατεδάφισης. Πόσες εκτελεί τον πρώτο χρόνο; Καμμία. Αντιθέτως, Υπουργοί υπογράφουν πράξεις αναστολής. Πόσες εκτελεί τον δεύτερο χρόνο; Καμμία. Πόσες εκτελεί τον τρίτο χρόνο; Καμμία.

Τι μας λέτε; Πείτε μας για να καταλάβω. Όχι μόνο δεν εκτελείτε καμμία, αλλά ξεκινάτε τις πονηριές με τις έννοιες, όπως, παραδείγματος χάριν, «οικιστική πύκνωση», που στην πραγματικότητα κλείνουμε το μάτι σε νέες αυθαίρετες οικοδομές, με τις διατυπώσεις του ν.4495/2017 από τον οποίο το μόνο πράγμα που εφαρμόζετε είναι η νομιμοποίηση της αυθαίρετης δόμησης και τα υπόλοιπα για τις περιφερειακές διευθύνσεις ελέγχου δόμησης και τα εβδομήντα τέσσερα τμήματα ελέγχου δόμησης τα ψηφίζετε και τα βάζετε στο ντουλάπι των αχρήστων. Τίποτα δεν έχει γίνει μέχρι σήμερα. Έρχεστε απλώς, μετά από μια καταστροφή που στέρησε ενενήντα εννέα ανθρώπινες ζωές, να μας πείτε ότι ευθύνεται η αυθαίρετη δόμηση, χωρίς ίχνος αυτοκριτικής.

Θα σας τα πω με τη σειρά. Το έχω χειριστεί αυτό το θέμα. Δεν είναι εύκολο θέμα. Το χειρίστηκα επί δύο χρόνια. Στη διάθεσή σας είναι οι επιδόσεις της Πυροσβεστικής και της Πολιτικής Προστασίας το διάστημα 2012-2014. Θα δείτε συνεχή μείωση των καμένων εκτάσεων. Καλά, μη συζητάμε για να χάσουμε ανθρώπινη ζωή. Αυτό δεν είναι παραδεκτό με τα μέσα που έχουμε.

Κατ’ αρχάς, ποιος είναι ο υπεύθυνος για να το χειριστεί; Υπάρχουν ευθύνες στην Περιφέρεια; Προφανώς, υπάρχουν. Υπάρχουν ευθύνες στους δήμους; Προφανώς, υπάρχουν. Στο ελληνικό κράτος, όμως, ποιος είναι ο ένας αξιωματούχος που έχει την ευθύνη χειρισμού των θεμάτων πολιτικής προστασίας; Είναι ο Γενικός Γραμματέας Πολιτικής Προστασίας. Είναι ο μόνος αξιωματούχος, ο οποίος μπορεί να προβαίνει σε πράξεις με μόνη την υπογραφή του, χωρίς να έχει ανάγκη ούτε καν την υπογραφή του Υπουργού του.

Ποιον επιλέξατε; Ποιος ήταν ο άνθρωπος, λοιπόν, που είχε αυτή τη στρατηγική ευθύνη στη Μάνδρα. Θυμάστε ποιος ήταν; Τι ήταν αυτός ο κύριος πριν, ο πρώην Γενικός Γραμματέας; Θα σας πω εγώ. Ήταν Αξιωματικός της Πυροσβεστικής. Πότε εκρίθη αυτός ο Αξιωματικός της Πυροσβεστικής; Εκρίθη επί των ημερών μου. Πώς εκρίθη; Τον κάναμε στρατηγό; Τον κάναμε αρχηγό; Όχι. Απεστρατεύθη. Απεστρατεύθη, γιατί εκρίθη ακατάλληλος να συνεχίσει. Τον ακατάλληλο να συνεχίσει τον επιλέξατε ως Γενικό Γραμματέα Πολιτικής Προστασίας.

Σας λέω δε και το εξής: Όταν ρώτησα -γιατί ρώτησα- γιατί αποστράτευσε το Συμβούλιο όλους τους αξιωματικούς, για να έχουμε γνώση για τον καθένα, ξέρετε τι μου είπαν; «Αν τον αφήναμε αυτόν, μπορεί να έκαιγε και τις πέτρες», επί λέξει. Αυτός ήταν ο άνθρωπος που είχε τον συντονισμό.

Κυρίες και κύριοι συνάδελφοι, έχω δει όλα τα προγράμματα πτήσεως των πτητικών μέσων. Πού ήταν τα πτητικά μέσα, όταν γινόταν η καταστροφή στο Μάτι; Ποιος έδωσε την εντολή να μετακινηθούν οι δυνάμεις από την ανατολική στη δυτική Αττική και να μην προλάβουν να γυρίσουν, αντί να εφαρμοστεί ο συνήθης σχεδιασμός και να έρθουν από την Πελοπόννησο. Ποιος έχει την ευθύνη για όλα αυτά; Η αυθαίρετη δόμηση την έχει; Για να ξέρω.

Το σημείο που εξερράγη αυτή η πυρκαγιά είναι το σημείο που αναμένεται κάθε χρόνο να εκραγεί πυρκαγιά, γι’ αυτό στον σχεδιασμό προκύπτει να υπάρχει πυροσβεστικό αυτοκίνητο σε ελάχιστες εκατοντάδες μέτρα από το σημείο αρχικής έναρξης της πυρκαγιάς. Υπήρχε εκεί αυτό το αυτοκίνητο ή δεν υπήρχε; Με εντολή ποιου έφυγε; Πότε έφυγε; Πού πήγε;

Γιατί σας τα λέω όλα αυτά; Σας τα λέω για να σταματήσουν οι προσβολές στις μνήμες των νεκρών που συνιστούν οι αναφορές περί δήθεν αιτίας της αυθαίρετης δόμησης για όσους χάσαμε εκεί.

Τα συστήματα έγκαιρης προειδοποίησης, όλα αυτά που είχαν παραγγελθεί επί των ημερών μου, πού πήγαν; Αποκτήθηκαν; Λειτουργούσαν; Τι έγινε;

Έχουμε περίπου τα πάντα. Τα αεροπλάνα είναι σε ένα βαθμό κουρασμένα. Παρεμπιπτόντως η Πυροσβεστική φέτος είχε ένα ελικόπτερο παραπάνω από ό,τι είχαμε επί των ημερών μας. Τίποτα δεν λειτούργησε.

Γιατί δεν λειτούργησε τίποτα; Ο άνεμος; Ο άνεμος δεν είναι πρόβλημα όταν έχει δεδομένη κατεύθυνση και δεδομένη ταχύτητα. Το πρόβλημα με τον άνεμο είναι όταν αλλάζει κατεύθυνση και αιφνιδιάζει τις δυνάμεις. Όταν ξέρεις από πού ξεκινάει ο άνεμος και έχεις δελτίο καιρού από την προηγούμενη μέρα, είσαι έτοιμος για τον άνεμο. Αλίμονό μας αν κάθε φορά που έπιανε ένας δυνατός αέρας καιγόταν η χώρα και χάναμε εκατό ανθρώπους. Δεν θα υπήρχε Έλληνας ζωντανός σήμερα.

Κυρίες και κύριοι συνάδελφοι, επειδή δεν θέλω να μακρηγορήσω, αλλά ειλικρινά στεναχωριέμαι πάρα πολύ, διότι, όταν υπάρχουν θύματα, υπάρχουν και μνήμες θυμάτων και απέναντι σε αυτές τις μνήμες θυμάτων πρέπει να υπάρχει μεγάλη σεμνότητα και μεγάλη προσοχή και εν πάση περιπτώσει να αφήσουμε τη δικαιοσύνη να κάνει τη δουλειά της, όχι να προδικάζουμε ότι για όλα φταίει η αυθαίρετη δόμηση και η Μεταπολίτευση και ο Θεόδωρος Κολοκοτρώνης και ο Χαρίλαος Τρικούπης και ποιος ξέρει ποιος άλλος. Βέβαια, δεν μπορώ παρά να μην σχολιάσω ειρωνείες Υπουργών τις οποίες δεν κολάζει ο Πρωθυπουργός.

Έρχομαι λίγο στη γενική κατάσταση και τελειώνω.

Κυρίες και κύριοι συνάδελφοι, έχει ξεκινήσει ο ΣΥΡΙΖΑ μια προσπάθεια αλλαγής πολιτικού κλίματος. Έχουν επιλέξει οι ΣΥΡΙΖΑ - ΑΝΕΛ, η ενιαία Κυβέρνηση ακόμα για όσο είναι, τη σκανδαλολογία ως όχημα του πολιτικού κλίματος και έχει επιλέξει και την ιστορία της συνταγματικής μεταρρύθμισης.

Όσον αφορά το ζήτημα της σκανδαλολογίας θέλω να σας πω ότι είναι πολύ ενδιαφέρον, αντί η Κυβέρνηση μόνο να ασχολείται με οτιδήποτε άλλο, να απαντά κιόλας. Υπάρχει ένα θέμα στο οποίο μπορεί κάλλιστα να μας διαφωτίσει: Τι έχει γίνει στο ΤΑΙΠΕΔ; Αυτή η ιστορία της παραχώρησης του Αεροδρομίου «Ελευθέριος Βενιζέλος», κυρία Υπουργέ, που καταρχήν συμφωνήθηκε μεταξύ του ΤΑΙΠΕΔ και του παραχωρησιούχου σε 480 εκατομμύρια, πήγε στην Ευρωπαϊκή Επιτροπή και, όταν γύρισε, υποχρεωθήκατε να το παραχωρήσετε για 1.382.600.000 ευρώ συν ΦΠΑ πώς εξηγείται; Πώς εξηγείται ότι ο φορέας ιδιωτικοποίησης του ελληνικού δημοσίου ήταν έτοιμος να χαρίσει στον παραχωρησιούχο κάτι λιγότερο από 1 δισεκατομμύριο ευρώ; Πώς εξηγούνται αυτά τα πράγματα; Έχουν ερευνηθεί τα πεπραγμένα του ΤΑΙΠΕΔ όλο αυτό το διάστημα; Τι συμβάσεις έχει κάνει; Με ποιον τις έχει κάνει; Με τι τίμημα τις έχει κάνει; Μπορείτε να απαντήστε ευθέως στην Αντιπολίτευση που σας ερωτά και σας ελέγχει ότι όλα βαίνουν καλώς στο ΤΑΙΠΕΔ και όλα έβαιναν καλώς αυτό το διάστημα διακυβέρνησης από εσάς;

Όσον αφορά το Σύνταγμα, κυρίες και κύριοι συνάδελφοι, θα έλεγα το εξής: Η Νέα Δημοκρατία κατέθεσε μια εκτεταμένη και σοβαρή πρόταση, με μετριοπάθεια και σοβαρότητα. Για να μπορέσουμε να συζητήσουμε σοβαρά τα θέματα του Συντάγματος, απαιτείται ένα πολιτικό κλίμα ήπιο, ένα πολιτικό κλίμα συναίνεσης, ένα κλίμα που θα επιτρέψει στις πολιτικές δυνάμεις να δουν το μέλλον του τόπου, πέρα από μικροκομματικούς σχεδιασμούς και άλλες σκοπιμότητες.

Παραμονές εκλογών αυτό είναι εξαιρετικά δυσχερές, ίσως όχι αδύνατον, αλλά οφείλω να πω ότι με την παρούσα Κυβέρνηση δεν μπορώ να είμαι ιδιαίτερα αισιόδοξος. Αυτό, όμως, που τουλάχιστον ελπίζω είναι να διασωθεί η δυνατότητα να υπάρξει μια πραγματική, σοβαρή συζήτηση για έναν σοβαρό συνταγματικό χάρτη, τον οποίον η χώρα έχει. Τίποτα δεν είναι χειρότερο από μια κακή, επιπόλαιη, βεβιασμένη και μικροκομματικών σκοπιμοτήτων αναθεώρηση του ισχύοντος Συντάγματος.

(Χειροκροτήματα από την πτέρυγα της Νέας Δημοκρατίας)

**ΑΙΚΑΤΕΡΙΝΗ ΠΑΠΑΝΑΤΣΙΟΥ (Υφυπουργός Οικονομικών):** Κύριε Πρόεδρε, θα μπορούσα να έχω τον λόγο για ένα λεπτό;

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ, κυρία Υπουργέ, έχετε τον λόγο.

**ΑΙΚΑΤΕΡΙΝΗ ΠΑΠΑΝΑΤΣΙΟΥ (Υφυπουργός Οικονομικών):** Κατ’ αρχάς, όσον αφορά στο «Ελευθέριος Βενιζέλος», εδώ θα πρέπει να διευκρινίσουμε ότι η Κυβέρνηση ήταν εκείνη που ζήτησε την επανεξέταση της πρότασης και πήρε το τελικό ποσό, που ήταν πολύ μεγαλύτερο από αυτό που ήταν το αρχικό.

**ΘΕΟΔΩΡΟΣ ΚΑΡΑΟΓΛΟΥ:** Η Ευρωπαϊκή Επιτροπή το ζήτησε

**ΑΙΚΑΤΕΡΙΝΗ ΠΑΠΑΝΑΤΣΙΟΥ (Υφυπουργός Οικονομικών):** Το ζήτησε η Κυβέρνηση και από εκεί προχώρησε.

Από εκεί και πέρα, όσον αφορά στις καλές μας σχέσεις με τους δανειστές, εμείς εκείνο που πρέπει να πούμε είναι πως ό,τι καταφέρνουμε το καταφέρνουμε με τον αγώνα μας και με σεβασμό στους πολίτες, που μας έχουν φέρει σ’ αυτήν την Κυβέρνηση. Αγωνιστές είμαστε είτε είναι στην κοινωνία είτε είναι στην πολιτική μας. Αυτό έχουμε μάθει να κάνουμε και αυτό κάνουμε και, απ’ ό,τι φαίνεται, το κάνουμε και πάρα πολύ καλά.

Μάλιστα, με τα αποτελέσματα που υπάρχουν και εσείς παραδέχεστε –και θα ήθελα να το πω εδώ- και μάλιστα διά του Αρχηγού σας -όχι βέβαια στην Ελλάδα, αλλά στο εξωτερικό τις τελευταίες μέρες- ότι μετά από δέκα χρόνια η οικονομία είναι σε ανάπτυξη. Μας επιβεβαιώνετε για μια ακόμη φορά και σας ευχαριστούμε.

**ΝΙΚΟΛΑΟΣ - ΓΕΩΡΓΙΟΣ ΔΕΝΔΙΑΣ:** Κύριε Πρόεδρε, παρακαλώ τον λόγο.

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ, κύριε Δένδια, έχετε τον λόγο.

**ΝΙΚΟΛΑΟΣ - ΓΕΩΡΓΙΟΣ ΔΕΝΔΙΑΣ:** Ευχαριστώ πολύ, κύριε Πρόεδρε, που έχετε την καλοσύνη να μου δώσετε τον λόγο και ευχαριστώ και τους κυρίους συναδέλφους για την υπομονή τους.

Κυρία Υπουργέ, ένα πράγμα θα σας ρωτήσω: Εγώ να δεχθώ αυτό που λέτε -δεν είναι ακριβώς έτσι, αλλά δεν έχει καμμία σημασία για τη συζήτηση αυτή- ότι εσείς στείλατε στην Ευρωπαϊκή Επιτροπή και καταφέρατε έτσι με την παρέμβαση της Ευρωπαϊκής Επιτροπής η παραχώρηση, ο παραχωρησιούχος, να πληρώσει 1.382.600.000. Με αυτόν ο οποίος συμφώνησε στα 480 εκατομμύρια τι κάνατε;

Έχετε έναν εντολοδόχο ο οποίος διαθέτει το αγαθό του ελληνικού λαού για 480 εκατομμύρια και ο ίδιος παραχωρησιούχος που είχε συμφωνήσει με αυτόν 480, έρχεται και σας πληρώνει 1.382.600.000. Δεν οφείλατε, κατ’ ελάχιστον, να απολύσετε αυτόν ο οποίος είχε συμφωνήσει τα 480; Είναι ποτέ πιστευτό ότι τα 480 είναι αποτέλεσμα κακής διαπραγμάτευσης, πλήρους άνοιας;

Πρέπει να μας εξηγήσετε. Δεν είναι τόσο απλό, όπως ξέρετε. Δεν είναι τόσο απλό. Αυτό που είπατε περισσότερο σας εκθέτει παρά σας βοηθά, γιατί φαίνεται ότι ξέρατε πως κάτι στραβό υπάρχει στο βασίλειο της Δανιμαρκίας απ’ αυτό που μου λέτε.

Εγώ δεν πρόκειται να καταδικάσω κανέναν. Δεν είναι αυτό το ζήτημά μου. Το ζήτημά μου είναι να μου εξηγήσει η εκλεγμένη Κυβέρνηση του τόπου πώς διοικείται η περιουσία του ελληνικού λαού.

**ΑΙΚΑΤΕΡΙΝΗ ΠΑΠΑΝΑΤΣΙΟΥ (Υφυπουργός Οικονομικών):** Κύριε Πρόεδρε, παρακαλώ θα ήθελα πάλι τον λόγο για μισό λεπτό.

**ΠΡΟΕΔΡΕΥΩΝ (Δημήτριος Κρεμαστινός):** Ορίστε, κυρία Υπουργέ, έχετε τον λόγο.

**ΑΙΚΑΤΕΡΙΝΗ ΠΑΠΑΝΑΤΣΙΟΥ (Υφυπουργός Οικονομικών):** Ξεχνάτε μάλλον ότι το ΤΑΙΠΕΔ δεν είναι δικό μας εφεύρημα. Είναι κάτι που φέρατε εσείς σ’ αυτόν τον τόπο. Το ΤΑΙΠΕΔ δεν είναι δικό μας. Είναι κάτι που το βρήκαμε και αναγκαστήκαμε να το κρατήσουμε.

**ΝΙΚΟΛΑΟΣ - ΓΕΩΡΓΙΟΣ ΔΕΝΔΙΑΣ:** Εμείς ορίζουμε τη διοίκηση;

**ΘΕΟΔΩΡΟΣ ΚΑΡΑΟΓΛΟΥ:** Η διοίκηση, τα πρόσωπα ποια είναι;

**ΑΙΚΑΤΕΡΙΝΗ ΠΑΠΑΝΑΤΣΙΟΥ (Υφυπουργός Οικονομικών):** Η διοίκηση του ΤΑΙΠΕΔ σε μεγάλο βαθμό παραμένει αυτή που ήταν από τις μέρες τις δικές σας.

**ΝΙΚΟΛΑΟΣ - ΓΕΩΡΓΙΟΣ ΔΕΝΔΙΑΣ:** Άρα, εμείς φταίμε!

**ΠΡΟΕΔΡΕΥΩΝ (Δημήτριος Κρεμαστινός):** Ο κ. Μαντάς, Κοινοβουλευτικός Εκπρόσωπος του ΣΥΡΙΖΑ, έχει τον λόγο για δώδεκα λεπτά.

**ΧΡΗΣΤΟΣ ΜΑΝΤΑΣ:** Πρώτα απ’ όλα, κυρίες και κύριοι Βουλευτές, κυρία Υπουργέ, να πω για μια ακόμη φορά ότι το ναζιστικό μόρφωμα, που είχε την άθλια επιλογή μέρες σαν τις μέρες που ζούμε -που είναι μέρες μνήμης και τιμής για τους αγωνιστές, για όλους όσους βρεθήκαμε με τον έναν ή τον άλλο τρόπο σ’ αυτήν την μεγάλη μάχη για την ελευθερία- να τολμάει μέσα στην Αίθουσα του Κοινοβουλίου να μας εγκαλεί για να πούμε ονόματα νεκρών στο Πολυτεχνείο, είναι μια αθλιότητα και, πραγματικά, απ’ όλες τις πτέρυγες της Βουλής νομίζω ότι υπήρξε η αντίδραση που έπρεπε, όπως και από τον Προεδρεύοντα, βεβαίως.

Επαναλαμβάνω ότι δεν πρέπει να το ξεχνάμε -μέρες που είναι- ποτέ αυτό και μάλιστα σε συνθήκες που βλέπουμε να εξελίσσονται, δυστυχώς, και στο ευρωπαϊκό επίπεδο ο αγώνας μας ενάντια στον φασισμό, ενάντια στον ναζισμό, ενάντια στον ρατσισμό πρέπει να είναι καθημερινός, συνεχής και να είμαστε πάντα σε εγρήγορση.

Συζητάμε σήμερα την κύρωση των πράξεων νομοθετικών περιεχομένου που αφορούν στη μεγάλη εθνική τραγωδία στο Μάτι και το θέμα της παράτασης της μείωσης του ΦΠΑ στα νησιά, που αντιμετωπίζουν ως ευρωπαϊκή είσοδος -ας μην το ξεχνάμε αυτό- αυτήν την τεράστια προσφυγική κρίση και που νομίζω ότι είναι ένα θετικό μέτρο. Ό,τι και να πούμε -ποιος έκανε αυτό ή ποιος έκανε το άλλο- στο τέλος της μέρας είναι ένα θετικό μέτρο αυτή η παράταση.

Κυρία Υπουργέ, νομίζω ότι πρέπει να δούμε ξανά και στη νέα περίοδο, στη νέα χρονιά με ποιον τρόπο μπορούμε και αυτό το μέτρο να το επανεξετάσουμε και να το επεκτείνουμε. Και γνωρίζετε και οι εκπρόσωποι της Αξιωματικής Αντιπολίτευσης ότι αυτό δεν γίνεται ψηφίζοντας χωρίς επανεξέταση, με ό,τι σημαίνει αυτό, εννοώ, δηλαδή, τη διαδικασία σε σχέση με τους θεσμούς, τον δημοσιονομικό χώρο και όλα αυτά τα ζητήματα.

Σε αυτό το σημείο σάς κάνω κριτική, ότι είναι λαϊκισμός να φέρνετε μια τροπολογία για παράταση για να λήξει το θέμα. Ξέρετε πάρα πολύ καλά, γιατί έχετε κυβερνήσει πάρα πολλά χρόνια και σε αυτές τις συνθήκες των μνημονίων, ότι αυτά τα πράγματα γίνονται μέσα από μια διαδικασία σκληρή και επώδυνη. Βεβαίως, όταν έχουμε μία συνολική τοποθέτηση των πολιτικών δυνάμεων σε αυτήν την κατεύθυνση, πράγματι, είναι βοηθητικό. Δεν γίνονται, όμως, με προτάσεις νόμου σε μια κοινοβουλευτική διαδικασία -το γνωρίζετε πάρα πολύ καλά- τέτοιου τύπου αλλαγές.

Και όσον αφορά στο μεταφορικό ισοδύναμο, που είναι ένα πρόσθετο, διαφορετικό μέτρο, αλλά και τη συνολική νησιωτική πολιτική την οποία προσπαθούμε να υλοποιήσουμε -και πρέπει πράγματι να γίνουν πολλά ακόμη- πρέπει να αξιοποιήσουμε και την ευρωπαϊκή εμπειρία και αυτό που πράγματι ισχύει στα νησιά χωρών της Ευρωζώνης και της Ευρωπαϊκής Ένωσης –και θα τα αξιοποιήσουμε- στην κατάλληλη στιγμή.

Επαναλαμβάνω από την άλλη πλευρά ότι είναι θετικό ότι είναι μία προσέγγιση που γίνεται από όλες τις πολιτικές δυνάμεις. Προφανώς θα το ψηφίσετε -το έχετε ήδη δηλώσει- όλες οι πολιτικές δυνάμεις, αν δεν κάνω λάθος, αυτό το θετικό μέτρο που ελήφθη με αυτόν τον τρόπο, ακριβώς για να επεκταθεί εκείνη τη συγκεκριμένη στιγμή το μέτρο του μειωμένου ΦΠΑ.

Και για να προχωράει η συζήτησή μας, λέω ότι δεν είναι ανάγκη αυτήν την ώρα -παρά μόνο σε έναν πιο κεντρικό απολογισμό- να λέμε ποιος έκανε αυτό, ποιος έκανε εκείνο ή ποιος έκανε το άλλο, αλλά είναι καλύτερο να ενώνουμε δυνάμεις, όταν κάτι μπορεί στη ζωή των νησιωτών να προσθέσει θετικά πράγματα.

Έρχομαι στο θέμα της εθνικής τραγωδίας στο Μάτι. Θα ξεκινήσω, όμως, από τη Μάνδρα.

Να πω δύο πράγματα, για να είμαστε ακριβείς. Το ένα είναι ότι η Περιφέρεια Αττικής από την πρώτη στιγμή δέσμευσε 500.000.000 ευρώ για εκατόν εξήντα οκτώ αντιπλημμυρικά έργα. Στο Μάτι, ένα πράγμα που έχει πολλή μεγάλη σημασία -και το ξεχωρίζω από τα άλλα έργα είναι στη διαδικασία, θα έλεγα, συμβασιοποίησης ή και έναρξης- και δεν υπήρχε στον προηγούμενο σχεδιασμό είναι η εκτροπή του ρέματος της Αγίας Αικατερίνης και η διευθέτηση χειμάρρου στις Σούρες.

Αυτό το έργο βρίσκεται για προσυμβατικό έλεγχο στο Ελεγκτικό Συνέδριο και αμέσως μετά θα συναφθεί η σύμβαση. Ο προϋπολογισμός γι’ αυτό το έργο είναι 11.000.000 ευρώ. Είναι κρίσιμο μαζί και με τα άλλα έργα, αλλά το ξεχωρίζω λίγο, γιατί επαναλαμβάνω ότι δεν υπήρχε στον προηγούμενο σχεδιασμό. Είναι κρίσιμο έργο για την περιοχή. Πρέπει να προχωρήσει και αυτό και τα άλλα όσο πιο γρήγορα γίνεται.

Βεβαίως, σε αυτές τις τραγωδίες τίποτε και ποτέ δεν πρέπει να ξεχαστεί. Όλα πρέπει να διερευνηθούν. Νομίζω ότι συμφωνείτε και εσείς πως γίνεται μία δικαστική διερεύνηση, η οποία φαντάζομαι ότι πρέπει –και να το στηρίξουμε αυτό- να φέρει όλα τα θέματα στην επιφάνεια, με την κρίση της και την ανεξάρτητη λειτουργία της, έτσι ώστε όχι μόνο να αποδοθούν ευθύνες διότι προφανώς, όταν συμβαίνει μία τέτοια τραγωδία, υπάρχουν ευθύνες και οφείλουμε να τις αναζητήσουμε, αλλά και για να διορθώσουμε με πολύ γρήγορο τρόπο αυτά που μπορούμε, στηρίζοντας πρώτα απ’ όλα τους ανθρώπους και στην περιοχή της Μάνδρας και στο Μάτι.

Επαναλαμβάνω ότι ο πόνος από αυτές τις απώλειες είναι ανείπωτος. Είναι πόνος που δεν γιατρεύεται, αλλά ό,τι μπορούμε να γιατρέψουμε, με τη στήριξη και τη βοήθειά μας οφείλουμε να το κάνουμε και το κάνουμε και θα συνεχίσουμε να το κάνουμε με γρήγορο τρόπο.

Όσες θετικές προτάσεις και παρατηρήσεις υπάρχουν νομίζω ότι τις ακούμε με προσοχή και τις ενσωματώνουμε όσο μπορούμε και όσο μας επιτρέπει η οικονομική δυνατότητα. Εδώ πρέπει να αξιοποιήσουμε όλα τα οικονομικά εργαλεία που έχουμε για να το κάνουμε με γρήγορο τρόπο.

Θέλω να αναφερθώ στην ομιλία του Κοινοβουλευτικού Εκπροσώπου της Νέας Δημοκρατίας που δεν είναι παρών και ίσως δεν μου επιτρέπεται να μιλήσω. Θα πω μόνο μία κουβέντα. Ο κ. Δένδιας είχε και την ευθύνη και γνωρίζει πολύ καλά ορισμένα πράγματα. Είπε κάποια πράγματα στα οποία εγώ προσωπικά –τουλάχιστον σε όλα- δεν μπορώ να απαντήσω. Νομίζω ότι παρασύρθηκε –μόνο αυτή την παρατήρηση κάνω- σε μία υπερβολή που δεν είναι το συνηθισμένο του ύφος. Πάντα μιλάει με μετριοπάθεια σε αυτά τα ζητήματα και με προσοχή.

Είναι βαρύ το θέμα, πράγματι είναι βαρύ, αλλά αυτό που νομίζω ότι οφείλουμε να κάνουμε είναι να μην επενδύουμε πολιτικά σ’ αυτήν την τραγωδία. Αυτό είναι το πρώτο. Δεύτερον, να διευκολύνουμε με τη στάση μας και την πολιτική μας τοποθέτηση τη δικαιοσύνη να κάνει τη δουλειά της και τρίτον να επιταχύνουμε την προσπάθεια για την ανακούφιση αυτών των ανθρώπων και να ενσωματώσουμε στην πολιτική μας όσες θετικές παρατηρήσεις έχουν γίνει και από τους ανθρώπους που γνωρίζουν καλά την περιοχή, εννοώ και από τα άλλα πολιτικά κόμματα και τους άλλους Βουλευτές που έχουν μία σχέση με την περιοχή και γνωρίζουν καλά τα πράγματα.

Τέλος, ως προς το θέμα της πολιτικής προστασίας, επειδή τέθηκε, νομίζω ότι πράγματι χρειάζεται μία μεγάλη αναδιοργάνωση στην κατεύθυνση που έχει εξαγγείλει ο Πρωθυπουργός. Γίνονται κινήσεις προς αυτήν την κατεύθυνση. Είναι πολλά αυτά που «τρέχουν» αυτήν την περίοδο.

Να είστε σίγουροι ότι, όταν έχουμε καταλήξει στο συγκεκριμένο σχέδιο, προφανώς θα αναληφθεί και η ανάλογη νομοθετική πρωτοβουλία και εκεί φαντάζομαι όλες οι πλευρές του Κοινοβουλίου να συμβάλουν, έτσι ώστε να αναβαθμίσουμε την πολιτική προστασία, να την κάνουμε ικανή να αντιμετωπίζει ακόμα και τις πιο αντίξοες συνθήκες και βεβαίως, να λειτουργεί προληπτικά σε αυτές τις κρίσιμες περιοχές.

Τέλος, για να μην το ξεχάσω και εγώ, είναι μια μέρα και αυτή που, σύμφωνα και με τις πληροφορίες που έρχονται από το EuroWorking Group, η χώρα μας και η Κυβέρνησή μας έχει μια σοβαρή επιτυχία που πατάει πάνω στην προσπάθεια και τις θυσίες του ελληνικού λαού, αλλά είναι και προσπάθεια και συγκεκριμένη γραμμή και πολιτικό σχέδιο από την Κυβέρνησή μας, από την Κυβέρνηση ΣΥΡΙΖΑ - ΑΝΕΛ, τη μη περικοπή της προσωπικής διαφοράς για τους συνταξιούχους που έχουν προσωπική διαφορά.

Νομίζω ότι είναι μια πολύ θετική είδηση που προστίθεται και σε άλλες θετικές ειδήσεις που έχουμε αυτήν την περίοδο και με σοβαρότητα και με σχέδιο προχωράμε σ’ αυτήν τη νέα περίοδο, στη μεταμνημονιακή περίοδο, ώστε να ανακουφίσουμε τον ελληνικό λαό, αλλά ταυτόχρονα να βάλουμε και τη βάση για μια παραγωγική ανασυγκρότηση της χώρας μας, για μια δίκαιη και βιώσιμη ανάπτυξη. Εκεί εμπεριέχονται και πάρα πολλά άλλα μέτρα που παίρνουμε και στο χωροταξικό επίπεδο -ήδη βγαίνουν το ένα μετά το άλλο τα χωροταξικά σχέδια πολλών περιφερειών και περιοχών της χώρας- αλλά και το μεγάλο έργο με τους δασικούς χάρτες, ένα πολύ κρίσιμο θέμα το οποίο νομίζω ότι αναδείξαμε και υλοποιούμε βήμα-βήμα. Και για τη συγκεκριμένη περιοχή ισχύει αυτό.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω, κύριε Πρόεδρε. Με συγχωρείτε.

Εν πάση περιπτώσει, νομίζω ότι είναι μια περίοδος που, παρ’ όλες τις οξύνσεις κάποιες φορές, υπάρχει πεδίο πραγματικά προγραμματικής, ουσιαστικής αντιπαράθεσης. Αυτό είναι το κύριο πεδίο στο οποίο θα κριθούμε την επόμενη μέρα όλοι μας και νομίζω ότι σε αυτό πρέπει να επιμένουμε σε κάθε περίπτωση.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ.

Δεν έχει ζητήσει κάποιος τον λόγο.

**ΝΙΚΟΛΑΟΣ ΣΥΡΜΑΛΕΝΙΟΣ:** Δευτερολογίες, κύριε Πρόεδρε!

**ΔΙΑΜΑΝΤΩ ΜΑΝΩΛΑΚΟΥ:** Δευτερολογίες;

**ΓΙΑΝΝΗΣ ΚΟΥΤΣΟΥΚΟΣ:** Μάλιστα, κύριε Πρόεδρε.

**ΠΡΟΕΔΡΕΥΩΝ (Δημήτριος Κρεμαστινός):** Θέλετε δευτερολογία; Οι περισσότεροι έχουν καλύψει την πρωτολογία σε χρόνο, αλλά δεν με ενοχλεί.

Παρακαλώ, πόσοι θέλουν δευτερολογία; Όλοι, από ό,τι βλέπω.

Με τη σειρά, λοιπόν, τον λόγο έχει ο κ. Συρμαλένιος για δύο λεπτά.

**ΝΙΚΟΛΑΟΣ ΣΥΡΜΑΛΕΝΙΟΣ:** Τρία πείτε.

Κύριε Πρόεδρε, εγώ θέλω πάλι να επιμείνω στο θέμα του ΦΠΑ στα νησιά, διότι εδώ ακούγονται πράγματα τα οποία υπερβαίνουν την πραγματικότητα.

Πρώτον, θα θυμίσω και θα πω ότι στο e-mail Χαρδούβελη, στη σελίδα 27, μιλάει για επανεξέταση των μειωμένων συντελεστών ΦΠΑ στα νησιά. Τι σημαίνει επανεξέταση; Επανεξέταση δεν μπορεί να σημαίνει περαιτέρω μείωση, όταν πάει να κλείσει την πέμπτη αξιολόγηση, που δεν την κλείνουν οι δανειστές. Σημαίνει αύξηση, άρα είχε γίνει αποδοχή. Κοιτάξτε το κείμενο και το αγγλικό και το ελληνικό. Άρα, είχε γίνει αποδοχή.

Δεύτερον, δεν έχει καμμία σχέση ο ΦΠΑ με το μεταφορικό ισοδύναμο. Το ξέρουν οι νησιώτες που έχουν κάνει χρήση του μεταφορικού ισοδύναμου μέχρις ώρας οι πενήντα με εξήντα χιλιάδες -κάπου εκεί νομίζω ότι είναι, δεν έχω στοιχεία χθεσινά- ότι είναι σε όφελος του εισοδήματός τους η χρήση του μεταφορικού ισοδύναμου, το οποίο απλώνεται και στις επιχειρήσεις και στα καύσιμα. Διότι αναφέρθηκε στην Ικαρία κ.λπ..

Βεβαίως και για εμάς στην Αμοργό επάνω από 2 ευρώ είναι, αλλά αυτά όλα θα πέσουν στο επίπεδο της διαφοράς των 10-15 λεπτών με την Αττική.

Τρίτο ζήτημα που θέλω να πω είναι ότι, βεβαίως, για τον ΦΠΑ θα αγωνιστούμε όλοι οι νησιώτες να εναρμονίσουμε μια ενιαία πολιτική στην Ευρωπαϊκή Ένωση, η οποία θα επαναφέρει τη νησιωτική ιδιαιτερότητα έτσι όπως πρέπει να είναι.

Πρέπει να αναγνωριστεί η νησιωτική ιδιαιτερότητα και μέσα από τη μείωση των συντελεστών του ΦΠΑ. Βεβαίως, θα αγωνιστούμε και πιστεύω ότι στη νέα φάση που περνάει η χώρα μας, μπορούμε και να το πετύχουμε.

Το τελευταίο που θέλω να πω είναι το εξής: Επειδή, δυστυχώς και ο κ. Δένδιας, παρ’ όλο που είναι μετριοπαθής, έβγαλε συμπεράσματα και απέδωσε ευθύνες, εγώ θα έλεγα να περιμένουμε τα επίσημα πορίσματα και από τη δικαιοσύνη που βρίσκεται αυτή τη στιγμή σε στάδιο έρευνας, να δούμε τα πορίσματα και τότε να καταλογίσουμε ευθύνες, διότι είναι εύκολο να λέμε, για παράδειγμα, ότι ο γενικός γραμματέας αποστρατεύτηκε γιατί ήταν άχρηστος, αλλά δεν είναι έτσι τα πράγματα. Πρέπει να δούμε συγκεκριμένα και τότε, πραγματικά, σε όσους πρέπει να αποδοθούν οι ευθύνες, να αποδοθούν.

Πάντως, εν πάση περιπτώσει, όσον αφορά στα πτητικά μέσα που ειπώθηκε, αυτό που ξέρουμε όλοι είναι ότι με ένδεκα μποφόρ ήταν καθηλωμένα στα πενήντα κρίσιμα λεπτά στην Ελευσίνα, γιατί ακριβώς δεν αναλάμβανε η διοίκηση του αεροδρομίου να στείλει τους πιλότους μέσα στη φωτιά με κίνδυνο τη ζωή τους. Όλα αυτά ήταν μία τραγική συγκυρία, την οποία φυσικά πλήρωσαν αυτοί οι ενενήντα εννιά άνθρωποι και όλοι οι πληγέντες αυτών των περιοχών.

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ, τον λόγο έχει ο κ. Καράογλου.

**ΘΕΟΔΩΡΟΣ ΚΑΡΑΟΓΛΟΥ:** Κύριε Πρόεδρε, για τη μείωση του ΦΠΑ στα νησιά έχουν ακουστεί πάρα πολλά. Ακούστηκε προηγουμένως η αλήθεια. Υπήρξε αποκαλυπτική η παρουσίαση των εγγράφων από προλαλήσαντα συνάδελφο που διαβεβαίωνε το αυτονόητο, ότι δηλαδή δεν υπήρχε ποτέ στο περίφημο «e-mail Χαρδούβελη», το οποίο να μην ξεχνάμε ότι πρότεινε μέτρα ύψους 980.000.000 ευρώ, ενώ οι δανειστές ζητούσαν μέτρα 2.500.000.000 ευρώ για να κλείσει το δεύτερο μνημόνιο.

Αυτό ήταν τότε το κόκκινο πανί και μας το κουνούσαν σε όλη την προεκλογική περίοδο οι συνάδελφοι του ΣΥΡΙΖΑ και, τελικά, αφού κέρδισαν τις εκλογές, μας οδήγησαν στην περίφημη «ηρωική διαπραγμάτευση» του αλήστου μνήμης Γιάνη Βαρουφάκη –βεβαίως, ο κ. Βαρουφάκης ήταν το «asset», το πλεονέκτημα του κ. Τσίπρα τότε- στο τρίτο μνημόνιο, σε 14.500.000.000 ευρώ νέα μέτρα, σε 80.000.000.000 ευρώ δανεικά και όλα τα σχετικά. Δεν υπήρχε, λοιπόν, τέτοιο ζήτημα.

Εν πάση περιπτώσει, αναφερόμενος στο διά ταύτα θα μπορούσα να χρησιμοποιήσω παραφρασμένη τη γνωστή παροιμία «Ιδού η Ρόδος, ιδού και το πήδημα», λέγοντας «Ιδού η Λέσβος, η Λέρος, η Κως, η Σάμος, η Χίος, ιδού και η τροπολογία της Νέας Δημοκρατίας».

Σας παρακαλώ πάρα πολύ, δεν εκτιμάτε το ότι θα συνεχιστεί σε έντονο φαινόμενο η μεταναστευτική ροή που υπάρχει; Προφανώς και ναι. Δυστυχώς, τα πράγματα αυτό δείχνουν. Άρα, λοιπόν, ψηφίστε την και δώστε παράταση για άλλον έναν χρόνο, για να τελειώσει αυτή η ιστορία.

**ΝΙΚΟΛΑΟΣ ΣΥΡΜΑΛΕΝΙΟΣ:** Πετυχαίνουμε μαζί με τους δανειστές και κατακτάμε κάποια πράγματα.

**ΘΕΟΔΩΡΟΣ ΚΑΡΑΟΓΛΟΥ:** Εμείς τολμήσαμε και ήλθαμε και σε κόντρα με τους δανειστές, όταν μειώσαμε μόνοι μας τον ΦΠΑ στην εστίαση από το 23% στο 13% και τα έσοδα ήταν περισσότερα, αγαπητέ συνάδελφε.

Όσον αφορά sτο δεύτερο ζήτημα, των άλλων τριών πράξεων νομοθετικού περιεχομένου για το Μάτι, για όλη την Ανατολική Αττική και τις φωτιές, ο κ. Τσίπρας το βράδυ της 23ης Ιουλίου μίλησε για ένα ασύμμετρο φαινόμενο.

Προσέξτε όμως, πολλές φορές η ιστορία εκδικείται. Διαβάζω: «Η μόνη προφανής σας συμμετρία αυτή τη στιγμή είναι η ανικανότητα της Κυβέρνησης να αντιμετωπίσει τον εφιάλτη από τη μια και οι εξαιρετικές της επιδόσεις σε επικοινωνιακά ευρήματα από την άλλη». Αυτό ήταν ανακοίνωση του ΣΥΡΙΖΑ το 2007, όταν είχαμε επίσης τις καταστροφικές πυρκαγιές στην Ηλεία. Είδατε ότι πολλές φορές η ιστορία εκδικείται;

Θα πρότεινα, λοιπόν, να υπάρχει λίγο περισσότερη σοβαρότητα και λίγο περισσότερη περισυλλογή. Πρέπει, βεβαίως, να ακούσουμε από τον ΣΥΡΙΖΑ και από την Κυβέρνηση συνολικά κάτι που δεν έχουμε ακούσει μέχρι τώρα, δηλαδή μια μεγάλη «συγγνώμη» προς τον ελληνικό λαό για τα τραγικά θύματα από όλες τις μεγάλες καταστροφές που έγιναν κατά την καταστροφή της 23ης και 24ης Ιουλίου με την πυρκαγιά στην Ανατολική Αττική.

**ΠΡΟΕΔΡΕΥΩΝ (Δημήτριος Κρεμαστινός):** Ο κ. Κουτσούκος από πλευράς Δημοκρατικής Συμπαράταξης έχει τον λόγο.

**ΓΙΑΝΝΗΣ ΚΟΥΤΣΟΥΚΟΣ:** Ευχαριστώ, κύριε Πρόεδρε.

Πρέπει κάποια στιγμή να αποφασίσει ο ΣΥΡΙΖΑ εάν υπήρξε το e-mail Χαρδούβελη και τι έλεγε και όχι να το επικαλείται κατά το δοκούν. Διότι, όταν τους λέγαμε ότι το e-mail Χαρδούβελη δεν προέβλεπε την περικοπή των συντάξεων, το αμφισβητούσαμε. Λοιπόν, σήμερα ο κ. Συρμαλένιος μας λέει ότι το e-mail Χαρδούβελη έλεγε για επανεξέταση του ΦΠΑ στα νησιά. Χαίρομαι, λοιπόν, που αναγνωρίζει ότι υπήρξε το e-mail Χαρδούβελη, ότι πρότεινε μέτρα 980.000.000 ευρώ και οι δανειστές μας ζητούσαν 2.500.000.000 ευρώ και με το τρίτο και τέταρτο μνημόνιο επιβάλαμε μέτρα στον ελληνικό λαό 20.000.000.000 ευρώ.

Επί της ουσίας. Η ιδιαιτερότητα των νησιωτικών περιοχών, κύριε Πρόεδρε, ως Βουλευτής Δωδεκανήσου το ξέρετε πολύ καλά, είναι κατοχυρωμένη στην Ευρωπαϊκή Ένωση. Είπα στην επιτροπή ότι υπάρχουν πρόσφατες αποφάσεις που τις κυρώσαμε και εδώ σε διεθνείς συμβάσεις, όπου αναγνωρίζονται περαιτέρω νησιά της Γαλλικής κυριαρχίας στην Ειρηνικό Ωκεανό και έχουν τα προνόμια της απαλλαγής στο ΦΠΑ. Η Ελλάδα δεν μπορεί να διαπραγματευθεί τον μειωμένο ΦΠΑ στα νησιά, τώρα μάλιστα που ισχυρίζεται η Κυβέρνηση ότι έχει 7.000.000.000 δημοσιονομικό πλεόνασμα και όταν το Γενικό Λογιστήριο του Κράτους ανεβάζει το κόστος της πρότασης που είχαμε καταθέσει, σε εκατοστά όλου του πλεονάσματος;

Λοιπόν, επανακαταθέσαμε την πρόταση νόμου, γιατί την πρώτη δεν την έφερε εδώ ο Πρόεδρος για συζήτηση, ως όφειλε, παρ’ ότι είχε έκθεση του Γενικού Λογιστηρίου του Κράτους -άρθρο 35 είναι της πρότασής μας- και καλούμε την Κυβέρνηση να την φέρει για να την ψηφίσουμε όλοι μαζί.

Δεύτερο θέμα. Η κ. Χριστοφιλοπούλου έκανε αναλυτική αναφορά στο χρονικό της εισφοράς. Κατέθεσε στα Πρακτικά το χρονολόγιο. Δεν θα το επαναλάβω, έχουν καταγραφεί οι ευθύνες της Κυβέρνησης. Εμείς θα ψηφίσουμε την πράξη νομοθετικού περιεχομένου για τα μέτρα που έχουν παρθεί ασκώντας κριτική για όσα δεν έχουν υλοποιηθεί. Και επιμένοντας, μέσω του Κοινοβουλευτικού Ελέγχου να υλοποιηθούν, αλλά να παρθούν και μέτρα προστασίας για να μην έχουμε άλλες συμφορές από τις πλημμύρες που θα ακολουθήσουν.

Σε ό,τι αφορά στην τροπολογία, για την οποία έγινε αναλυτική συζήτηση, πρέπει να σας πω, για να καταγραφεί στα Πρακτικά, ότι δεν πεισθήκαμε ότι θα διευκολύνουμε και θα απαλλάξουμε της γραφειοκρατίας, τους πυρόπληκτους, διότι η άποψή μας για οίκοθεν ενέργεια της υπηρεσίας σε σχέση με την αναζήτηση των αδειών, δεν φαίνεται να γίνεται αποδεκτή. Κατά συνέπεια, επειδή η πρότασή μας είναι να μην επιβαρύνουμε άλλο τους ήδη ταλαιπωρημένους πολίτες, θα ψηφίσουμε «λευκό». Και μακάρι η τροπολογία, όπως την περιγράφει το σχετικό άρθρο, να διευκολύνει τους πυρόπληκτους.

Τελειώνω με τούτο.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Σε αυτήν εδώ την Αίθουσα μπορεί να διαφωνούμε πολιτικά, αλλά θα πρέπει κάποια στιγμή όσοι έχουμε έναν υπεύθυνο ρόλο –και υπεύθυνο ρόλο έχει και ο Βουλευτής και ο Υφυπουργός και ο Υπουργός- να λέμε, τουλάχιστον στοιχειωδώς την αλήθεια με βάση τα ντοκουμέντα. Ο κ. Πετρόπουλος απαντώντας στην κ. Χριστοφιλοπούλου ανέφερε για άλλη μία φορά ότι η κυβέρνηση του ΠΑΣΟΚ στο μνημόνιο είχε δεσμευθεί για μειώσεις του ποσοστού των συντάξεων επί του ΑΕΠ στο 16,2 και ότι μειώσαμε τις συντάξεις κατά 67.000.000.000 ευρώ. Τον παραπέμπω, λοιπόν, στη σελίδα 8 του ολιστικού προγράμματος της Κυβέρνησης, που αναφέρει ότι 67.000.000.000 ευρώ ήταν η μείωση του συνόλου των δαπανών από τις οποίες ένα μικρό μέρος ήταν οι συντάξεις.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΩΝ (Δημήτριος Κρεμαστινός):** Ολοκληρώστε, παρακαλώ.

**ΓΙΑΝΝΗΣ ΚΟΥΤΣΟΥΚΟΣ:** Τελειώνω, κύριε Πρόεδρε.

Άρα, μειώθηκαν οι συντάξεις, όχι στο νούμερο που λέει ο κ. Πετρόπουλος, αλλά προφανώς η Κυβέρνησή μας του ΠΑΣΟΚ και στη συνέχεια η συγκυβέρνηση δεν είχε δεσμευθεί, γιατί υπήρξε αναλογιστική μελέτη που έλεγε ότι δεν χρειάζεται περαιτέρω περικοπή των συντάξεων. Τουλάχιστον ας συνεννοηθούμε στους αριθμούς.

Σας ευχαριστώ, κύριε Πρόεδρε.

**ΠΡΟΕΔΡΕΥΩΝ (Δημήτριος Κρεμαστινός):** Επειδή βλέπω τους χρόνους και βλέπω ότι ο κ. Καράογλου στην πρωτολογία είχε μιλήσει δεκαεπτά λεπτά και είκοσι ένα δευτερόλεπτα, ο κ. Κουτσούκος είχε μιλήσει δεκατέσσερα λεπτά και είκοσι εννέα δευτερόλεπτα, ο κ. Γερμενής είχε μιλήσει δεκαοκτώ λεπτά και σαράντα τρία δευτερόλεπτα, η κ. Μανωλάκου δέκα επτά λεπτά, είπα να γίνει περιορισμός της δευτερολογίας.

Εσείς κύριε Γερμενή, θέλετε να μιλήσετε;

**ΓΕΩΡΓΙΟΣ ΓΕΡΜΕΝΗΣ:** Όχι, κύριε Πρόεδρε.

**ΠΡΟΕΔΡΕΥΩΝ (Δημήτριος Κρεμαστινός):** Δεν θέλετε, σας ευχαριστώ πολύ.

Κυρία Μανωλάκου, θέλετε να μιλήσετε για δύο λεπτά;

**ΔΙΑΜΑΝΤΩ ΜΑΝΩΛΑΚΟΥ:** Ναι.

**ΠΡΟΕΔΡΕΥΩΝ (Δημήτριος Κρεμαστινός):** Ναι, αλλά έχουμε δεκαεπτά λεπτά ήδη.

Ορίστε, έχετε τον λόγο.

**ΔΙΑΜΑΝΤΩ ΜΑΝΩΛΑΚΟΥ:** Κυρία Υπουργέ, απαντήσατε στα ερωτήματα και διευκρινίσατε ζητήματα του Υπουργείου σας, όπως τον ΕΝΦΙΑ κ.λπ. και καλά κάνατε. Δεν απαντήθηκαν, όμως, άλλων Υπουργείων. Παραδείγματος χάριν για τους μαθητές Γ΄ Λυκείου και τις δεσμεύσεις που έχει ο Υπουργός Παιδείας. Επίσης, παραμένουν ζητήματα για την υγεία και για τη μέριμνα κατ’ οίκον νοσηλεία, όπως το να δοθούν δωρεάν όλα τα υλικά που χρειάζονται για την αποκατάσταση της υγείας τους, χωρίς να χρειάζεται οι ίδιοι οι εγκαυματίες να τρέχουν από υπηρεσία σε υπηρεσία. Τονίζουμε ότι όλες οι παροχές για νοσήλια σε φαρμακευτική αγωγή θα πρέπει να είναι δωρεάν όσο καιρό χρειάζεται, μέχρι την πλήρη αποκατάσταση της υγείας. Και βεβαίως, για όσα είναι να επιστρέψουν από νοσήλια κ.λπ., να μην παιδεύονται σε γραφειοκρατία.

Σε ό,τι αφορά στον περιβάλλοντα χώρο, τι εννοείτε; Το λέμε γιατί δεν προβλέπεται κάτι εκτός από ό,τι εφάπτεται ή αποτελεί τμήμα του οικήματος. Και γιατί το αναφέρουν και πιέζουν οι ενδιαφερόμενοι; Γιατί υπάρχουν περιπτώσεις που κάηκαν εργαλεία που βρίσκονταν μέσα σε αποθήκες, όπως έγινε με επαγγελματία μελισσοκόμο που καταστράφηκαν όλα του τα εργαλεία. Αυτήν τη στιγμή ο άνθρωπος αυτός δεν μπορεί να ζήσει.

Στο άρθρο 11 στην τρίτη πράξη, που μιλάτε για αναστολή πλειστηριασμών, η αναστολή ισχύει μέχρι 30 Σεπτεμβρίου του 2019. Αυτοί οι άνθρωποι που είναι μικροεπιχειρηματίες καταστράφηκαν και θα χρειαστούν περισσότερο χρόνο από ό,τι προβλέπεται για να σταθούν στα πόδια τους. Τα τονίζω γιατί είναι πιεστικά προβλήματα.

Σε ό,τι αφορά στην τροπολογία, το λέμε συνεχώς και παρακαλώ στα Πρακτικά να γραφτεί με κεφαλαία γράμματα! Πρέπει να αποκατασταθούν και να ξαναφτιαχτούν όλα τα σπίτια μερικώς ή ολικώς που καταστράφηκαν και στο Μάτι και στο Βουτζά και στην Κινέτα μαζί με την αναμόρφωση του σχεδίου πόλης για να μην έχουμε ξανά τέτοιες τραγωδίες.

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ, ολοκληρώνετε.

**ΔΙΑΜΑΝΤΩ ΜΑΝΩΛΑΚΟΥ:** Το εξασφαλίζετε αυτό; Όχι, δεν το εξασφαλίζετε. Υπάρχουν πάρα πολλές πλευρές αδιευκρίνιστες. Φέρατε την τροπολογία πριν ξεκινήσει η Ολομέλεια, για να μην συνοδεύεται με την έκθεση της Επιστημονικής Επιτροπής της Βουλής. Τι φοβόμαστε; Ότι μπορεί να εκπέσουν και είπε μερικά και ο Βουλευτής του ΣΥΡΙΖΑ, δασολόγος στο επάγγελμα. Υποσχέσεις μεν, δεν γίνονται δε.

Τι σας προτείνουμε και τελειώνω. Προκειμένου να εξασφαλιστούν οι πληγέντες, να είμαστε σίγουροι ότι όλες οι πλευρές θα απαντηθούν καθαρά χωρίς ερωτηματικά, προτείνουμε να την αποσύρετε, να την συζητήσουμε μέσα σε δέκα ημέρες -το αργότερο-, με τους πληγέντες και τους φορείς τους και ερχόμαστε ξανά εδώ για να την ψηφίσουμε. Να είμαστε σίγουροι ότι κανένας δεν θα μείνει ξεκρέμαστος. Αν δεν γίνει δεκτό, δεν θα την καταψηφίσουμε. Θα εκφραστούμε με το «παρών».

Βάζω ένα τελευταίο ερωτηματικό. Γιατί δεν γίνεται δεκτή η τροπολογία που καταθέσαμε μέσα στα χρονικά όρια; Να μας το πείτε.

**ΠΡΟΕΔΡΕΥΩΝ (Δημήτριος Κρεμαστινός):** Κύριε Κατσίκη, θέλετε να δευτερολογήσετε για δύο λεπτά;.

**ΚΩΝΣΤΑΝΤΙΝΟΣ ΚΑΤΣΙΚΗΣ:** Ευχαριστώ, κύριε Πρόεδρε. Μόνο για δύο λεπτά.

Με λύπη μου παρατηρώ ότι θέματα τα οποία θα έπρεπε να βρουν την συναίνεση όλων των πολιτικών δυνάμεων, αντιθέτως γίνονται θέμα αντιπαράθεσης, προκειμένου να παράξουν μικροπολιτική, η οποία θα βοηθήσει στην προσπόριση κομματικού οφέλους έναντι μιας εθνικής γραμμής που πρέπει να τηρούμε, όταν μέσα από αυτήν ένα νομοθέτημα ή μια τροπολογία βοηθάει ανθρώπους, θύματα, πυρόπληκτους και θανόντες από πυρκαγιά, θύματα που θρηνήσαμε πριν λίγους μήνες. Αυτό πραγματικά θέλω να καταθέσω ότι με λυπεί.

Επίσης με λυπεί και εκείνη η αντιπαράθεση στη βάση της στείρας πολιτικής, η οποία έλαβε χώρα μέσα σ’ αυτήν την Αίθουσα κατά τη διάρκεια της Ολομέλειας αναφορικά με δύο θέματα. O ΦΠΑ ήταν το ένα θέμα και το άλλο ήταν το θέμα των αυθαιρέτων.

Σε ό,τι αφορά στον ΦΠΑ, στο 23% τον πήγατε, κύριοι συνάδελφοι της Αντιπολίτευσης. Μην το ξεχνάτε. Κάντε την αυτοκριτική σας. Σήμερα σχεδιάζεται η μείωση και του υψηλού και του χαμηλού ΦΠΑ. Συναινέστε σ’ αυτό και ας έχουμε ένα ενωτικό κλίμα μεταξύ μας.

Σ’ ό,τι αφορά στα αυθαίρετα, αλήθεια, από το 1991, 1992, 1993 είχατε στα χέρια σας πρωτόκολλα κατεδάφισης. Δεν τα κατεδαφίσατε και επιρρίπτετε ευθύνες σε εμάς που αφήσαμε τα σπίτια φτωχών ανθρώπων του κόπου και του μόχθου όρθια. Δεν τα γκρεμίσαμε. Από το 1991, το 1992, το 1993 γιατί δεν τα κατεδαφίσατε εσείς; Και όχι μόνο δεν τα κατεδαφίσατε, αλλά φτιάξατε και δυο-τρεις νόμους για να νομιμοποιήσετε τις αυθαίρετες κατασκευές. Έλεος, λοιπόν. Μην επιρρίπτετε ευθύνες εκεί που δεν αναλογούν, αποποιούμενοι τις δικές σας.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ κι εγώ.

Θα ήθελα να προσθέσω κάτι, επειδή με επικαλέστηκε ο κ. Κουτσούκος ως Βουλευτή Δωδεκανήσου και για να υπάρχει στα Πρακτικά, γιατί αυτά έχουν δηλωθεί. Δεν είναι ότι κάνω χρήση της θέσης του Προέδρου, αλλά θέλω να γραφτεί στα Πρακτικά ότι ήδη από το πρώτο μνημόνιο οι δανειστές ζητούσαν συμμετοχή στο θέμα που λέγεται ΦΠΑ, να εξισωθεί με την υπόλοιπη Ελλάδα, χωρίς να θέλουν να βρεθούν ισοδύναμα. Τότε, λοιπόν, και προσωπικά ο ίδιος, αλλά και άλλοι συνάδελφοι, με παραστάσεις στον Πρόεδρο της Δημοκρατίας θέσαμε το εθνικό θέμα, δηλαδή αυτό που σεβάστηκαν ακόμα και οι Οθωμανοί σουλτάνοι, οι οποίοι είχαν ειδικό φορολογικό καθεστώς για τα νησιά, προκειμένου να κρατήσουν τους πληθυσμούς πάνω στα νησιά.

Τώρα, λοιπόν, που δέχονται τα νησιά αυτήν την «εισβολή» των μεταναστών και δεν γνωρίζουμε πώς γίνεται η πληθυσμιακή κατανομή, εάν δεν έχουν κάποια υποστήριξη, δεν θα μπορούν οι οικονομίες τους να είναι ανταγωνιστικές. Και το λέω αυτό ιδιαίτερα για τα νησιά που είναι κοντά στην Τουρκία, όπου δεν θα μπορούν οι οικονομίες τους να είναι ανταγωνιστικές με την απέναντι πλευρά, οπότε υπάρχει κίνδυνος να υποστούν ολική καταστροφή.

Γι’ αυτό, λοιπόν, εγώ προσωπικά τότε είχα πει -χωρίς να θεωρηθεί ότι αυτό ήταν θέμα χαμηλού επιπέδου πολιτικής- ότι δεν θα ψήφιζα το μνημόνιο. Και με παρέμβαση του τότε Προέδρου της Δημοκρατίας ετέθη το θέμα εθνικά και δεν ήλθε στη Βουλή προς ψήφιση το σχετικό άρθρο, παρ’ ότι ήταν καθαρά γραμμένο στο μνημόνιο.

Η πρόταση και η δική μου και όλων -φαντάζομαι- είναι η Κυβέρνηση να ξαναδεί αυτό το θέμα και να το φέρει εδώ και να το ψηφίσουμε μετά χαράς όλοι, διότι πραγματικά κινδυνεύει η οικονομία των νησιών, κυρία Υπουργέ.

Μετά απ’ αυτό, δίνω τον λόγω στην κυρία Υπουργό.

**ΑΙΚΑΤΕΡΙΝΗ ΠΑΠΑΝΑΤΣΙΟΥ (Υφυπουργός Οικονομικών):** Λαμβάνω υπ’ όψηιν μου κι εγώ και όλη η Κυβέρνηση, κύριε Πρόεδρε, την πρότασή σας, όπως και τις προτάσεις όλων των Βουλευτών. Είπα και πριν ότι ήταν ένα μέτρο που στήριξε τους νησιώτες το περασμένο καλοκαίρι, στήριξε τον τουρισμό, στήριξε την οικονομική και κοινωνική ζωή και αποτέλεσε εθνική επιτυχία. Θα συνεχίσουμε τους αγώνες μας. Απ’ ό,τι βλέπετε, συνεχίζουμε. Είπα και στην ομιλία μου πριν ότι τα αποτελέσματα του Euroworking Group είναι θετικά. Δεν θα περικοπούν οι συντάξεις. Κάνουμε τον αγώνα μας, λοιπόν, και φέρνουμε τα αποτελέσματα που πρέπει, μέσα στο δημοσιονομικό πλαίσιο που μπορούμε να τα έχουμε.

Απαντώντας στην κ. Μανωλάκου, θα ήθελα να πω ότι για τα ζητήματα που έχουν να κάνουν με το θέμα της Παιδείας και του αρμόδιου Υπουργείου, όπως επίσης και για το Υπουργείο Υγείας, έχουν μεταφερθεί οι προβληματισμοί σας και οι προτάσεις σας στα αρμόδια Υπουργεία, όπως και των υπολοίπων ομιλητών. Δεν μπορούσαμε να έχουμε σήμερα κάποια συγκεκριμένα αποτελέσματα για να σας τα μεταφέρω. Ήδη σας έχω μεταφέρει στοιχεία και απαντήσεις από άλλα Υπουργεία. Στο επόμενο διάστημα θα τα δούμε. Είμαστε σε επαφή και με τους πληγέντες και με τους φορείς και εξετάζουμε τα αιτήματά τους όσο το δυνατόν καλύτερα.

**ΠΡΟΕΔΡΕΥΩΝ (Δημήτριος Κρεμαστινός):** Κυρίες και κύριοι συνάδελφοι, κηρύσσεται περαιωμένη η συζήτηση επί της αρχής, των άρθρων και των τροπολογιών του σχεδίου νόμου του Υπουργείου Οικονομικών: «Κύρωση: α) της από 29 Ιουνίου 2018 Πράξης Νομοθετικού Περιεχομένου "Παράταση μειωμένων συντελεστών ΦΠΑ στα νησιά Λέρο, Λέσβο, Κω, Σάμο και Χίο" (Α΄ 115), β) της από 24 Ιουλίου 2018 Πράξης Νομοθετικού Περιεχομένου "Σύσταση ειδικού λογαριασμού για την αρωγή πληγέντων από τις πυρκαγιές που ξέσπασαν σε περιοχές της Επικράτειας στις 23 και 24 Ιουλίου 2018" (Α΄ 135), γ) της από 26 Ιουλίου 2018 Πράξης Νομοθετικού Περιεχομένου "Έκτακτα μέτρα για τη στήριξη των πληγέντων και την αποκατάσταση ζημιών από τις πυρκαγιές που έπληξαν περιοχές της Περιφέρειας Αττικής στις 23 και 24 Ιουλίου 2018" (Α΄ 138) και δ) της από 10 Αυγούστου 2018 Πράξης Νομοθετικού Περιεχομένου "Επείγοντα μέτρα για την εκτέλεση πράξεων κατεδάφισης και την αποκατάσταση ζημιών από τις πυρκαγιές της 23ης και 24ης Ιουλίου 2018" (Α΄ 149) και άλλες διατάξεις».

Εισερχόμαστε στην ψήφιση επί της αρχής, των άρθρων, των τροπολογιών και του συνόλου και η ψήφισή τους θα γίνει χωριστά.

Σας υπενθυμίζουμε ότι η ψηφοφορία περιλαμβάνει την αρχή του νομοσχεδίου, τέσσερα άρθρα, μια τροπολογία, το ακροτελεύτιο άρθρο, καθώς και το σύνολο του νομοσχεδίου. Κάθε φορά στην οθόνη εμφανίζονται έως τέσσερα άρθρα προς ψήφιση. Για να ψηφίσετε και τα υπόλοιπα, θα πρέπει να κυλήσετε την οθόνη αφής. Στο πάνω μέρος της οθόνης εμφανίζεται κάθε φορά ο αριθμός των άρθρων που απομένουν για ψήφιση. Βεβαιωθείτε, λοιπόν, ότι έχετε ψηφίσει όλα τα άρθρα, τις τροπολογίες, το ακροτελεύτιο άρθρο και το σύνολο. Αφού καταχωρίσετε την ψήφο σας, έχετε τη δυνατότητα να την αλλάξετε ή να την αναθεωρήσετε έως τη λήξη της ψηφοφορίας. Για οποιαδήποτε απορία απευθυνθείτε, παρακαλώ, στο Προεδρείο, προκειμένου να σας συνδράμουν οι αρμόδιοι υπάλληλοι.

Παρακαλώ να ανοίξει το σύστημα της ηλεκτρονικής ψηφοφορίας.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Δημήτριος Κρεμαστινός):** Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
|  |  |  |  |  |  |  |  |  |  |
|  |  |  |  |  |  |  |  |  |  |
|  |

|  |
| --- |
| Κύρωση α) της από 29 Ιουνίου 2018 Πράξης Νομοθετικού Περιεχομένου “Παράταση μειωμένων συντελεστών ΦΠΑ στα νησιά Λέρο, Λέσβο, Κω, Σάμο και Χίο» (Α΄ 115), β) της από 24 Ιουλίου 2018 Πράξης Νομοθετικού Περιεχομένου «Σύσταση ειδικού λογαριασμού για την αρωγή πληγέντων από τις πυρκαγιές που ξέσπασαν σε περιοχές της Επικράτειας στις 23 και 24 Ιουλίου 2018» (Α΄ 135), γ) της από 26 Ιουλίου 2018 Πράξης Νομοθετικού Περιεχομένου “Έκτακτα μέτρα για τη στήριξη των πληγέντων και την αποκατάσταση ζημιών από τις πυρκαγιές που έπληξαν περιοχές της Περιφέρειας Αττικής στις 23 και 24 Ιουλίου 2018” (Α΄ 138) και δ) της από 10 Αυγούστου 2018 Πράξης Νομοθετικού Περιεχομένου “Επείγοντα μέτρα για την εκτέλεση πράξεων κατεδάφισης και την αποκατάσταση ζημιών από τις πυρκαγιές της 23ης και 24ης Ιουλίου 2018” (Α’ 149) και άλλες διατάξεις» |
|  | Ημ/νία: | 15/11/2018 |  |  |  |  |  |  |
|  |  |  |  |  |  |  |  |  |
|  | Επί της Αρχής ΔΕΚΤΟ ΚΑΤΑ ΠΛΕΙΟΨΗΦΙΑ |  |  |  |  |
| ΣΥΡΙΖΑ: |  |  | ΝΑΙ |  |  |  |  |  |
| Ν.Δ: |  |  | ΝΑΙ |  |  |  |  |  |
| ΔΗ.ΣΥ: |  |  | ΝΑΙ |  |  |  |  |  |
| Χ.Α: |  |  | ΝΑΙ |  |  |  |  |  |
| Κ.Κ.Ε: |  |  | ΠΡΝ |  |  |  |  |  |
| ΑΝ.ΕΛ: |  |  | ΝΑΙ |  |  |  |  |  |
| ΠΟΤΑΜΙ: |  |  | ΝΑΙ |  |  |  |  |  |
| ΕΝ. ΚΕΝΤΡΩΩΝ: |  | ΝΑΙ |  |  |  |  |  |
|  |  |  |  |  |  |  |  |  |
|  | Άρθρο 1 ως έχει ΔΕΚΤΟ ΚΑΤΑ ΠΛΕΙΟΨΗΦΙΑ |  |  |  |
| ΣΥΡΙΖΑ: |  |  | ΝΑΙ |  |  |  |  |  |
| Ν.Δ: |  |  | ΝΑΙ |  |  |  |  |  |
| ΔΗ.ΣΥ: |  |  | ΝΑΙ |  |  |  |  |  |
| Χ.Α: |  |  | ΝΑΙ |  |  |  |  |  |
| Κ.Κ.Ε: |  |  | ΠΡΝ |  |  |  |  |  |
| ΑΝ.ΕΛ: |  |  | ΝΑΙ |  |  |  |  |  |
| ΠΟΤΑΜΙ: |  |  | ΝΑΙ |  |  |  |  |  |
| ΕΝ. ΚΕΝΤΡΩΩΝ: |  | ΝΑΙ |  |  |  |  |  |
|  |  |  |  |  |  |  |  |  |
|  | Άρθρο 2 ως έχει ΔΕΚΤΟ ΚΑΤΑ ΠΛΕΙΟΨΗΦΙΑ |  |  |  |
| ΣΥΡΙΖΑ: |  |  | ΝΑΙ |  |  |  |  |  |
| Ν.Δ: |  |  | ΝΑΙ |  |  |  |  |  |
| ΔΗ.ΣΥ: |  |  | ΝΑΙ |  |  |  |  |  |
| Χ.Α: |  |  | ΝΑΙ |  |  |  |  |  |
| Κ.Κ.Ε: |  |  | ΠΡΝ |  |  |  |  |  |
| ΑΝ.ΕΛ: |  |  | ΝΑΙ |  |  |  |  |  |
| ΠΟΤΑΜΙ: |  |  | ΝΑΙ |  |  |  |  |  |
| ΕΝ. ΚΕΝΤΡΩΩΝ: |  | ΝΑΙ |  |  |  |  |  |
|  |  |  |  |  |  |  |  |  |
|  | Άρθρο 3 ως έχει ΔΕΚΤΟ ΚΑΤΑ ΠΛΕΙΟΨΗΦΙΑ |  |  |  |
| ΣΥΡΙΖΑ: |  |  | ΝΑΙ |  |  |  |  |  |
| Ν.Δ: |  |  | ΝΑΙ |  |  |  |  |  |
| ΔΗ.ΣΥ: |  |  | ΝΑΙ |  |  |  |  |  |
| Χ.Α: |  |  | ΝΑΙ |  |  |  |  |  |
| Κ.Κ.Ε: |  |  | ΠΡΝ |  |  |  |  |  |
| ΑΝ.ΕΛ: |  |  | ΝΑΙ |  |  |  |  |  |
| ΠΟΤΑΜΙ: |  |  | ΝΑΙ |  |  |  |  |  |
| ΕΝ. ΚΕΝΤΡΩΩΝ: |  | ΝΑΙ |  |  |  |  |  |
|  |  |  |  |  |  |  |  |  |
|  | Άρθρο 4 ως έχει ΔΕΚΤΟ ΚΑΤΑ ΠΛΕΙΟΨΗΦΙΑ |  |  |  |
| ΣΥΡΙΖΑ: |  |  | ΝΑΙ |  |  |  |  |  |
| Ν.Δ: |  |  | ΝΑΙ |  |  |  |  |  |
| ΔΗ.ΣΥ: |  |  | ΝΑΙ |  |  |  |  |  |
| Χ.Α: |  |  | ΝΑΙ |  |  |  |  |  |
| Κ.Κ.Ε: |  |  | ΠΡΝ |  |  |  |  |  |
| ΑΝ.ΕΛ: |  |  | ΝΑΙ |  |  |  |  |  |
| ΠΟΤΑΜΙ: |  |  | ΝΑΙ |  |  |  |  |  |
| ΕΝ. ΚΕΝΤΡΩΩΝ: |  | ΠΡΝ |  |  |  |  |  |
|  |  |  |  |  |  |  |  |  |
|  | Υπουργική Τροπολογία 1800/268 ως έχει ΔΕΚΤΟ ΚΑΤΑ ΠΛΕΙΟΨΗΦΙΑ |  |
| ΣΥΡΙΖΑ: |  |  | ΝΑΙ |  |  |  |  |  |
| Ν.Δ: |  |  | ΝΑΙ |  |  |  |  |  |
| ΔΗ.ΣΥ: |  |  | ΠΡΝ |  |  |  |  |  |
| Χ.Α: |  |  | OXI |  |  |  |  |  |
| Κ.Κ.Ε: |  |  | ΠΡΝ |  |  |  |  |  |
| ΑΝ.ΕΛ: |  |  | ΝΑΙ |  |  |  |  |  |
| ΠΟΤΑΜΙ: |  |  | ΝΑΙ |  |  |  |  |  |
| ΕΝ. ΚΕΝΤΡΩΩΝ: |  | ΠΡΝ |  |  |  |  |  |
|  |  |  |  |  |  |  |  |  |
|  | Ακροτελεύτιο άρθρο ως έχει ΔΕΚΤΟ ΚΑΤΑ ΠΛΕΙΟΨΗΦΙΑ |  |  |
| ΣΥΡΙΖΑ: |  |  | ΝΑΙ |  |  |  |  |  |
| Ν.Δ: |  |  | ΝΑΙ |  |  |  |  |  |
| ΔΗ.ΣΥ: |  |  | ΝΑΙ |  |  |  |  |  |
| Χ.Α: |  |  | ΝΑΙ |  |  |  |  |  |
| Κ.Κ.Ε: |  |  | ΠΡΝ |  |  |  |  |  |
| ΑΝ.ΕΛ: |  |  | ΝΑΙ |  |  |  |  |  |
| ΠΟΤΑΜΙ: |  |  | ΝΑΙ |  |  |  |  |  |
| ΕΝ. ΚΕΝΤΡΩΩΝ: |  | ΝΑΙ |  |  |  |  |  |
|  |  |  |  |  |  |  |  |  |
|  | Επί του Συνόλου ΔΕΚΤΟ ΚΑΤΑ ΠΛΕΙΟΨΗΦΙΑ |  |  |  |
| ΣΥΡΙΖΑ: |  |  | ΝΑΙ |  |  |  |  |  |
| Ν.Δ: |  |  | ΝΑΙ |  |  |  |  |  |
| ΔΗ.ΣΥ: |  |  | ΝΑΙ |  |  |  |  |  |
| Χ.Α: |  |  | ΝΑΙ |  |  |  |  |  |
| Κ.Κ.Ε: |  |  | ΠΡΝ |  |  |  |  |  |
| ΑΝ.ΕΛ: |  |  | ΝΑΙ |  |  |  |  |  |
| ΠΟΤΑΜΙ: |  |  | ΝΑΙ |  |  |  |  |  |
| ΕΝ. ΚΕΝΤΡΩΩΝ: |  | ΝΑΙ |  |  |  |  |  |
|  |  |  |  |  |  |  |  |  |
|  |  |  |  |  |  |  |  |  |

 |

**ΠΡΟΕΔΡΕΥΩΝ (Δημήτριος Κρεμαστινός):** Συνεπώς το σχέδιο νόμου του Υπουργείου Οικονομικών: «Κύρωση α) της από 29 Ιουνίου 2018 Πράξης Νομοθετικού Περιεχομένου "Παράταση μειωμένων συντελεστών ΦΠΑ στα νησιά Λέρο, Λέσβο, Κω, Σάμο και Χίο" (Α΄115), β) της από 24 Ιουλίου 2018 Πράξης Νομοθετικού Περιεχομένου "Σύσταση ειδικού λογαριασμού για την αρωγή πληγέντων από τις πυρκαγιές που ξέσπασαν σε περιοχές της Επικράτειας στις 23 και 24 Ιουλίου 2018" (Α΄135), γ) της από 26 Ιουλίου 2018 Πράξης Νομοθετικού Περιεχομένου "Έκτακτα μέτρα για τη στήριξη των πληγέντων και την αποκατάσταση ζημιών από τις πυρκαγιές που έπληξαν περιοχές της Περιφέρειας Αττικής στις 23 και 24 Ιουλίου 2018" (Α΄138) και δ) της από 10 Αυγούστου 2018 Πράξης Νομοθετικού Περιεχομένου "Επείγοντα μέτρα για την εκτέλεση πράξεων κατεδάφισης και την αποκατάσταση ζημιών από τις πυρκαγιές της 23ης και 24ης Ιουλίου 2018" (Α΄149) και άλλες διατάξεις» έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου σελ. 292Α)

**ΠΡΟΕΔΡΕΥΩΝ (Δημήτριος Κρεμαστινός):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Δημήτριος Κρεμαστινός):** Συνεπώς το Σώμα παρέσχε τη ζητηθείσαεξουσιοδότηση.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Δημήτριος Κρεμαστινός):** Με τη συναίνεση του Σώματος και ώρα 19.01΄ λύεται η συνεδρίαση για αύριο, ημέρα Παρασκευή 16 Νοεμβρίου 2018 και ώρα 10.00΄, με αντικείμενο εργασιών του Σώματος: α) αναφορά στην Επέτειο της 17ης Νοεμβρίου για την εξέγερση του Πολυτεχνείου και β) κοινοβουλευτικό έλεγχο, συζήτηση επικαίρων ερωτήσεων.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**